Split (3)

train · 79.3k rows

text stringlengths 31 26.1k	summary stringlengths 11 1.19k
ក្រសួងសុខាភិបាល កំពុងតែសហការជាមួយនឹងបណ្តាក្រសួង-ស្ថាប័នពាក់ព័ន្ធ តាមរយៈការរៀបចំផែនការយុទ្ធសាស្ត្រអំពី វិធានការឆ្លើយតបជាបន្ទាន់ ចុះផ្សព្វផ្សាយ និង អប់រំពលរដ្ឋឲ្យការពារសុខភាព ដើម្បីទប់ស្កាត់វីរុសកូវីដ-១៩។ តាមរយៈថវិកា៣០លានដុល្លារនោះ ក្រសួងសេដ្ឋកិច្ច និងហរិញ្ញវត្ថុ នឹងសហការជាមួយក្រសួងសុខាភិបាល និងដៃគូពាក់ព័ន្ធ ទៅលើការបង្កើតប្រព័ន្ធការពារ និងឧបករណ៍តាមដាន។ ជាពិសេស បន្តពង្រឹង និងបង្កើនសមត្ថភាពផ្នែកគ្រូពេទ្យ សម្ភារពេទ្យ រៀបចំឧបករណ៍ស្កេនកម្កៅ ប្រព័ន្ធគ្រប់គ្រង និងភ្នាក់ងារចាំទទួលព័ត៌មាន ព្រមទាំងពង្រឹងកិច្ចសហការជាមួយនឹងអង្គការសុខភាពពិភពលោក។ នេះបើតាមការផ្សាយរបស់ក្រសួងសេដ្ឋកិច្ច និងហរិញ្ញវត្ថុ។ គិតត្រឹមថ្ងៃទី៥ ខែមីនា ឆ្នាំ២០២០ វីរុសកូវីដ-១៩ បានរាលដាលដល់៨០ប្រទេសហើយ ដែលបានសម្លាប់មនុស្សចំនួន៣២៨៥នាក់ ក្នុងនោះមានអ្នកឆ្លងកើនដល់ជាង៩៥០០០នាក់។ មនុស្សចំនួនជាង៥៣០០០នាក់បានជាសះស្បើយ៕	ភ្នំពេញ៖ កម្ពុជា ត្រៀមថវិកា៣០លានដុល្លារ តាមរយៈក្រសួងសេដ្ឋកិច្ច និងហរិញ្ញវត្ថុ ដោយសហការជាមួយក្រសួងសុខាភិបាល និងក្រសួងពាក់ព័ន្ធ ដើម្បីបន្តរៀបចំឧបករណ៍តាមដាន ត្រួតពិនិត្យ និងរៀបចំទីកន្លែងសម្រាប់ព្យាបាលវីរុសកូវីដ-១៩ (COVID-19 ) ត្រឹមរយៈពេល៦ខែទៅមុខ គឺចាប់ពីខែមីនា រហូតដល់ខែសីហា។
លោក ហ៊ួត លៀង ជាម្ចាស់កសិដ្ឋានចិញ្ចឹមគោមួយកន្លែងដែលស្ថិតនៅភូមិតារាម ឃុំចុងជាច ស្រុកតំបែរ ខេត្តត្បូងឃ្មុំ បានប្រែក្លាយពីការចិញ្ចឹមគោបែបធម្មជាតិ មកចិញ្ចឹមតាមបច្ចេកទេស ដោយទទួលបានសាច់ និងធំធាត់លឿន។ ជាង១០ឆ្នាំមកនេះ លោក ហ៊ួត លៀង តែងតែប្រមូលទិញគោក្នុងស្រុក មកបំប៉នឱ្យឡើងសាច់ ទើបលក់ចេញវិញ។ លោក ហ៊ួត លៀង លើកឡើងថា ការចាប់ផ្ដើមបំប៉នដំបូង ហាក់មានសភាពយឺតយ៉ាវ ដោយសារគ្មានបច្ចេកទេសថែទាំ និងផ្ដល់ចំណីគ្រប់គ្រាន់ ខណៈគោខ្លះតូចល្អិត គ្មានសាច់ ពិបាកលក់ចេញ។ ក្នុងរយៈពេល ២ទៅ ៣ឆ្នាំចុងក្រោយនេះ បន្ទាប់ពីទទួលបានការបណ្ដុះបណ្ដាលបច្ចេកទេសពីការិយាល័យផលិតកម្ម និងបសុព្យាបាលខេត្តត្បូងឃ្មុំ លោក ហ៊ួត លៀង បានងាកមកចិញ្ចឹមគោ តាមបច្ចេកទេសវិញ ដោយផ្ដោតសំខាន់លើការផ្ដល់ចំណី និងបង្កាត់ពូជបែបសិប្បនិមិ្មត។ លោក បញ្ជាក់ថា ការបង្កាត់ពូជសិប្បនិម្មិត បានជួយឱ្យគោដែលកើតមានគ្រោងឆ្អឹងធំ មិនងាយឈឺ ឆាប់ធំធាត់ ចំណេញពេលវេលា និងចំណូលខ្ពស់ជាងមុន។ បច្ចុប្បន្ន ម្ចាស់កសិដ្ឋានចិញ្ចឹមគោរូបនេះ បានបង្កាត់ពូជសិប្បនិម្មិតលើមេគោចំនួន ៥០ក្បាល និងកើតបានកូន ២ក្បាលរួចហើយ ដែលភាគច្រើនជាពូជ «ប្រាម៉ាន»។ ត្រឹមរយៈពេល១ ឬ២ខែ កូនគោពូជ «ប្រាម៉ាន» អាចលក់ក្នុងតម្លៃ១៥០០ ទៅ ២០០០ដុល្លារក្នុងមួយក្បាល ខណៈគោធម្មជាតិ ដែលចំណាយពេលចិញ្ចឹម១ឆ្នាំ លក់បានត្រឹមតែ ២ឬ ៣លានរៀលប៉ុណ្ណោះ។ លោក ប្រាប់សារព័ត៌មានថ្មីៗ២៥ ដូច្នេះថា៖«ពីដំបូងខ្ញុំមានគោតែ ៧ក្បាលទេ ហើយយើងចិញ្ចឹមក៏អត់សូវរីកចម្រើនដែរ។ តែមានខាងមន្ទីរកសិកម្មខេត្តត្បូងឃ្មុំ គាត់មកពន្យល់កុំខ្ញុំលែងគោចោល ហើយត្រូវដាំស្មៅ និងថែទាំគោឱ្យដិតដល់ អ៊ីចឹង ខ្ញុំពង្រីកការចិញ្ចឹមរហូត ឥឡូវខ្ញុំកើនដល់ជាង៦០០ក្បាល»។ ទោះ លោក លាង អាចបង្កាត់ពូជដោយខ្លួនឯង តែលោកមិនបានបោះបង់ការទិញគោពីខាងក្រៅ មកបំប៉នលក់បន្តនោះ ដោយសារការបង្កាត់សិប្បនិម្មិតនេះ លក់ពុំទាន់តម្រូវការទីផ្សារ។ ក្នុងមួយថ្ងៃ កសិកររូបនេះ អាចលក់គោបានចន្លោះពី៦ ទៅ១៥ក្បាល ដោយក្នុងមួយឆ្នាំអាចរកចំណូលបានប្រមាណ ១០ម៉ឺនដុល្លារ។ លោក បន្តថា ការចិញ្ចឹមគោពុំមានផលលំបាកប៉ុន្មានទេ ដោយសារគោមិនសូវឈឺដូចសត្វដទៃ ខណៈទីផ្សារមានច្រើន។ បើតាមលោក វេង សាខុន រដ្ឋមន្រ្តីក្រសួងកសិកម្ម ការបង្កាត់សិប្បនិម្មិតគោ និងក្របី គឺជាបច្ចេកទេសមួយ ដែលត្រូវបានគេអនុវត្តជាសកល ក្នុងឧស្សាហកម្មចិញ្ចឹមគោយកសាច់ និងទឹកដោះ ដោយសារបច្ចេកទេសនេះ បានផ្តល់ផលប្រយោជន៍ជាច្រើនដូចជា បង្កើនចំនួនសត្វបានច្រើន និងលឿន (កូនគោកើតមួយឆ្នាំ១ក្បាល)។ ជាមួយគ្នានេះ វាក៏រួមចំណែកពង្រីកការរីកសាយភាយពូជគោល្អ បានទូលំទូលាយ សុវត្ថិភាពក្នុងអំឡុងពេលប្រតិបត្តិ កាត់បន្ថយនិងគ្រប់គ្រងការឆ្លងជំងឺសត្វ (ពីបា ទៅមេ) ការបង្កាត់មានប្រសិទ្ធភាព (អត្រាជាប់ខ្ពស់) ម្ចាស់សត្វអាចធ្វើកំណត់ហេតុ បានច្បាស់ (ថ្ងៃបង្កាត់ និងថ្ងៃកើតកូន) កែលម្អពូជ និងសេនេទិកបានទូលំទូលាយ ចំណេញពេល និងងាយស្រួល ក្នុងការដឹកជញ្ជូនទឹកមេជីវិត៕	លោក ហ៊ួត លៀង កសិកររស់នៅខេត្តត្បូងឃ្មុំ បានពង្រីកការចិញ្ចឹមគោពី៧ក្បាល រហូតកើនដល់៦៦០ក្បាល ដើម្បីបំពេញតម្រូវការទីផ្សារក្នុងស្រុកដែលកំពុងកើនឡើង។ កសិកររូបនេះ បានប្រើពេលជាង ១០ឆ្នាំ ក្នុងការពង្រីកការចិញ្ចឹម តាមរយៈការប្រមូលទិញគោក្នុងស្រុកមកបំប៉នឱ្យឡើងសាច់បន្ថែមតាមបច្ចេកទេស និងការបង្កាត់ពូជសិប្បនិម្មិត។ ក្នុងមួយឆ្នាំ លោកអាចរកចំណូលបានប្រមាណ ១០ម៉ឺនដុល្លារ។
ថ្លែងក្នុងពិធីបើកសន្និសីទចក្ខុវិស័យប្រទេសកម្ពុជាលើកទី១៣ ឆ្នាំ២០១៩ សម្ដេច ហ៊ុន សែន បានរំឭកថា វិទ្យាស្ថានCDRI ដែលបានបង្កើតឡើងអស់រយៈពេល២៩ឆ្នាំនេះ គឺចេញពីគំនិតផ្ដួចផ្ដើមរបស់ខ្លួន ដែលវាអនុស្សាវរីយមួយសម្រាប់សម្ដេច។ ក្នុងន័យនេះប្រមុខរដ្ឋាភិបាល បានសង្កត់ធ្ងន់ថា ទោះបីអ្នកគ្រប់គ្រងជំនាន់ណាក៏ដោយ ក៏ត្រូវទុកអគារនៅលើទីតាំងដីនេះដដែល មិនឲ្យមានការដោះដូរឡើយ ហើយបើមានការខ្វះដើមទុនអភិវឌ្ឍន៍នោះ គឺត្រូវស្នើទៅរដ្ឋាភិបាល៕	ភ្នំពេញ៖ គ្មានឡើយ ការដោះដូរវិទ្យាស្ថានអភិវឌ្ឍន៍ធនធានកម្ពុជា (CDRI ) ទៅទីតាំងកន្លែងផ្សេង។ នេះជាការលើកឡើងរបស់សម្ដេចនាយករដ្ឋមន្ត្រី ហ៊ុន សែន ដែលហាមអ្នករត់ការវិទ្យាស្ថានមួយនេះ យកដីលក់ ឬដោះដូរជាមួយឯកជន។
ជំនន់ទឹកភ្លៀងបានគំរាមកំហែងខេត្តចំនួន១១របស់កម្ពុជា ចាប់ពីតាំងពីថ្ងៃទី១៦ ខែកញ្ញា។ គ្រោះមហន្តរាយនេះ បានធ្វើឱ្យប៉ះពាល់ដល់ពលរដ្ឋ ៣៦ ៨៦៥ គ្រួសារ ខណៈ៣នាក់ស្លាប់ និង១៩ ៣២គ្រួសារផ្សេងទៀត ត្រូវបានអាជ្ញាធរជម្លៀសចេញ។ ក្រៅពីនោះ វាក៏បានបង្កផលប៉ះពាល់ដល់ផ្ទះ ២៥ ២៨៧ខ្នង, ផ្លូវ៤១៩ ៥៤២ម៉ែត្រ, ប៉ះពាល់ស្រូវ៣០ ២៥៨ហិកតា និងខូចខាត ៣៣ ៤២ហិកតា។ ខេត្តទាំង១១ ដែលរងគ្រោះដោយសារជំនន់ទឹកភ្លៀង រួមមាន សៀមរាប កំពង់ធំ ពោធិ៍សាត់ បាត់ដំបង ព្រះវិហារ កណ្ដាល ក្រចេះ ត្បូងឃ្មុំ កំពង់ចាម ប៉ៃលិន និងបន្ទាយមានជ័យ។ លោក សុទ្ធ គឹមកុលមុនី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយ បានប្រាប់សារព័ត៌មានថ្មីៗ កាលពីថ្ងៃទី៤ ខែតុលាថា បច្ចុប្បន្នមានតែខេត្តចំនួន៧ប៉ុណ្ណោះ ដែលនៅបន្តជន់លិចធ្ងន់ធ្ងរ ក្នុងនោះ រួមមាន ពោធិ៍សាត់ បាត់ដំបង ព្រះវិហារ កំពង់ធំ សៀមរាប បន្ទាយមានជ័យ និងកណ្ដាល។ ដ្បិតរងការជន់លិចច្រើនខេត្ត ប៉ុន្តែ អ្នកនាំពាក្យរូបនេះ បានវាយតម្លៃថា ផលប៉ះពាល់ដោយជំនន់ទឹកភ្លៀងឆ្នាំ មិនសូវធ្ងន់ធ្ងរនោះទេ ធៀបនឹងឆ្នាំ២០២២។ ទោះយ៉ាង មន្រ្តីជំនាញគ្រប់ជាន់ថ្នាក់ នៃគណៈកម្មាធិការជាតិគ្រប់គ្រងគ្រោះមហន្តរាយ នៅតែបន្តតាមដានស្ថានភាពទឹកភ្លៀង ដើម្បីជួយអន្តរាគមន៍ និងវាយតម្លៃផលប៉ះពាល់ បន្ថែមទៀត។ លោក គឹមកុលមុនី បញ្ជាក់ថា បើសិន កម្ពុជានៅតែបន្តធ្លាក់ភ្លៀង នោះនឹងធ្វើឱ្យខេត្តជាច្រើន ជាពិសេស ប៉ែកពាយ័ព្យនៃប្រទេសកម្ពុជា រងការលិចលង់បន្ថែមទៀត។ លោក ប្រាប់ដូច្នេះថា៖« ដ្បិតតែលិចច្រើនខេត្តមែន ប៉ុន្តែ ទំហំនៃផលប៉ះពាល់មិនធ្ងន់ធ្ងរដូចឆ្នាំ២០២២ទេ ព្រោះថា ខេត្តខ្លះគ្រាន់តែជន់លិចមួយពេលខ្លីប៉ុណ្ណោះ។ យ៉ាងណា យើងនៅតែបន្តតាមដានស្ថានភាពទឹកភ្លៀង។ ប្រសិននបើ នៅពេលខាងមុខ ភ្លៀងធ្លាក់ច្រើន អាចនឹងកើតជាជំនន់ទឹកភ្លៀង នៅភាគពាយ័ព្យ ដែលវាអាចប៉ះពាល់បន្ថែមទៀត»។ បើតាមការព្យាកររបស់ ក្រសួងធនធានទឹក និងឧតុនិយម ចាប់ពីថ្ងៃទី៧ ដល់៩ តុលា កម្ពុជាបន្តធ្លាក់ភ្លៀង លាយឡំខ្យល់កន្រ្តាក់។ ការណ៍នេះ បណ្ដាលមកពីឥទ្ធិពលប្រព័ន្ធសម្ពាធទាប (ITCZ) អូសបន្លាយលើប៉ែកខាងក្រោមនៃអាងមេគង្គ ថៃ ឡាវ ជាមួយនឹងខ្យល់មូសុងនិរតីបក់មធ្យម៕	ភ្នំពេញ៖ រយៈពេល២១ថ្ងៃចុងក្រោយនេះ ជំនន់ទឹកភ្លៀងបានសម្លាប់មនុស្សចំនួន៣នាក់ ខណៈ២ពាន់នគ្រួសារផ្សេងទៀត ត្រូវបានអាជ្ញាធរជម្លៀសទៅកាន់ទីទួលសុវត្ថិភាព។ នេះបើយោងតាមរបាយការណ៍របស់គណៈកម្មាធិការជាតិគ្រប់គ្រងគ្រោះមហន្តរាយ គិតត្រឹមថ្ងៃទី៦ ខែតុលា។
វ៉ាក់សាំងការពារកូរ៉ូណាវីរុសឈ្មោះ mRNA- 1273 ត្រូវបានវិទ្យាស្ថានសុខាភិបាលអាមេរិក (NIH) ចាក់សាកល្បងលើមនុស្សជាលើកដំបូងនាថ្ងៃទី១៦ ខែមីនា ក្នុងទីក្រុងSeattle។ ចំណែកលទ្ធផលនៃការធ្វើតេស្តលើវ៉ាក់សាំង គេមិនទាន់មានរបាយការណ៍នៅឡើងទេ។ វ៉ាក់សាំងប្រភេទនេះ ត្រូវបានអភិវឌ្ឍដោយវិទ្យាស្ថានសុខាភិបាលអាមេរិក និងមានការសហការពីក្រុមហ៊ុនជីវសាស្ត្រ Moderna ដែលមានមូលដ្ឋាននៅក្នុងរដ្ឋ Massachusetts។ តាមការចុះផ្សាយរបស់ទីភ្នាក់ងារព័ត៌មាន AFP វិទ្យាស្ថានសុខាភិបាលអាមេរិក នឹងបើកឲ្យការចុះឈ្មោះរកអ្នកស្ម័គ្រចិត្តចំនួន ៤៥នាក់បន្ថែមទៀត ដែលមានអាយុចាប់ពី ១៨ឆ្នាំ ដល់ ៥៥ឆ្នាំ ក្នុងរយៈពេល ៦សប្តាហ៍។យ៉ាងណាក៏ដោយ វ៉ាក់សាំងនេះ នឹងមិនដាក់ឲ្យប្រើប្រាស់បានក្នុងពេលនេះបានទេ ព្រោះវិទ្យាស្ថានត្រូវការពេលសាកល្បងយ៉ាងយូរទៀត។ បើតាមការបញ្ជាក់របស់វិទ្យាស្ថាន វ៉ាក់សាំងនេះ អាចដាក់ឲ្យប្រើប្រាស់ក្នុងរយៈពេល ១ឆ្នាំទៀត ឬយ៉ាងយូរ ១៨ខាងមុខ។ ប្រធាននាយកដ្ឋានជំងឺឆ្លង នៃវិទ្យាស្ថានសុខាភិបាលអាមេរិក លោក Anthony Fauci បានបញ្ជាក់ថា៖ «ស្វែងរកវ៉ាក់សាំង ដែលមានប្រសិទ្ធភាព និងសុវត្ថិភាព ដើម្បីបង្ការការឆ្លងនៃ COVID-19 គឺជាកិច្ចការការពារសុខភាពសាធារណៈដ៏បន្ទាន់បំផុត»។ ការសាកល្បងវ៉ាក់សាំងលើកទី១នៅក្នុងទីក្រុង Seattle នេះ គឺជារឿងសំខាន់ណាស់ ដើម្បីសិក្សាពីផលវិជ្ជមាន និងអវិជ្ជមានរបស់វ៉ាក់សាំង។ បើតាមលោក Anthony ជំហានបន្ទាប់ អ្នកស្រាវជ្រាវ នឹងអាចអភិវឌ្ឍវ៉ាក់សាំងប្រភេទនេះកាន់តែល្អប្រសើរឡើងដើម្បីប្រយុទ្ធប្រឆាំងជាមួយកូរ៉ូណាវីរុស។ សូមបញ្ជាក់ថា ការសាកល្បងវ៉ាក់សាំងនេះ មិនមែនមានតែអាមេរិកមួយទេ ប៉ុន្តែមានវិទ្យាស្ថាននៅក្នុងប្រទេសមួយចំនួន ដូចជាអាល្លឺម៉ង់ និងចិនជាដើម ក៏កំពុងស្រាវជ្រាវ និងអភិវឌ្ឍវ៉ាក់សាំងការពារ COVID-19 នេះដែរ។ គិតត្រឹមរសៀលថ្ងៃទី១៧ ខែមីនា នេះ COVID-19 បានកើនឡើងដល់លើស ១៨ម៉ឺនករណីនៅទូទាំងពិភពលោក។ ក្នុងនោះអ្នកស្លាប់មានជាង ៧ពាន់នាក់ ខណៈអ្នកជាសះស្បើយមានចំនួនលើសពី ៩ម៉ឺននាក់៕	មន្ត្រីសុខាភិបាលអាមេរិក នាថ្ងៃទី១៦ ខែមីនា ប្រកាសថា អាមេរិក បានសាកល្បងធ្វើតេស្តវ៉ាក់សាំងការពារជំងឺរលាកសួតដែលបង្កដោយកូរ៉ូណាវីរុស (COVID-19) លើមនុស្សជាលើកដំបូងនៅក្នុងទីក្រុង Seattle។ នេះ គឺជាជំហានថ្មីមួយ ដែលជាក្តីសង្ឃឹមសម្រាប់មនុស្សជាតិ។
ចិនដែលជាក្រុមខ្លាំងជាងគេនៅតំបន់អាស៊ី ឈ្នះបាន១១មេដាយមាសដោយទទួលបានលើវិញ្ញាសាបាញ់កាំភ្លើង៤មេដាយ ហែលទឹក៤មេដាយ វូស៊ូ២មេដាយ និងគុណដាវ១មេដាយ។ ៥មេដាយប្រាក់ លើវិញ្ញាសាបាញ់កាំភ្លើង១មេដាយ ដែលទឹក២មេដាយ គុណដាវ១មេដាយ និងតៃក្វាន់ដូ១មេដាយ។ ៤មេដាយសំរិទ្ធ លើវិញ្ញាសា ហែលទឹកទាំងអស់។ ជប៉ុនមានមេដាយមាស៤ ក្នុងនោះទទួលបានលើវិញ្ញាសាហែលទឹក៣មេដាយ ជិះសេះ១មេដាយ។ ប្រាក់៦ បានលើវិញ្ញាសាហែលទឹក៥មេដាយ និងចំបាប់១មេដាយ និងសំរិទ្ធ៥មេដាយលើវិញ្ញាសាហែលទឹក១ គុណដាវ២ និងចំបាប់២។ ចំណែកឥណ្ឌូណេស៊ី មេដាយមាស៤បានលើវិញ្ញាសាជិះកង់ឡើងភ្នំ២មេដាយ តៃក្វាន់ដូ១មេដាយ និងវូស៊ូ១មេដាយ។ ប្រាក់២ លើវិញ្ញាសាវូស៊ូ១មេដាយ និងលើកដុំដែក១មេដាយ និងសំរិទ្ធ១ទទួលបានលើវិញ្ញាសាជិះកង់ឡើងភ្នំ។ កូរ៉េខាងត្បូងឈរនៅចំណាត់ថ្នាក់ទី៤ ដោយទទួលបានមេដាយមាស២ ប្រាក់៦ និងសំរិទ្ធ៦។ អ៊ីរ៉ង់ ថៃស្ថិតនៅចំណាត់ថ្នាក់បន្តបន្ទាប់៕	ការប្រកួតកីឡាអាស៊ី (Asian Games) ដែលប្រព្រឹត្តទៅនៅប្រទេសឥណ្ឌូណេស៊ីបានឈានចូលដល់ថ្ងៃទី២ហើយគិតត្រឹមថ្ងៃទី២០ ខែសីហានេះ ដោយចិនជាប្រទេសកំពុងនាំមុខក្នុងតារាងបណ្តោះអាសន្នដែលទទួលបានមេដាយសរុប២០មេដាយ។ ជប៉ុនស្ថិតនៅលេខ២ មាន១៥មេដាយ ហើយលេខ៣ម្ចាស់ផ្ទះឥណ្ឌូណេស៊ីឈរនៅលេខរៀងទី៣ដោយទទួលមេដាយ៧។
ក្រុមឥន្ទ្រីដែកអាចរកគ្រាប់បាល់នាំមុខក្រុមមាន់គកមុនតាំងពីនាទី១៤ ក្នុងវគ្គទី១ដោយការទាត់បាល់ប៉េណាល់ទីរបស់ Toni Kroos ប៉ុន្តែឈានដល់តង់ទី២ ខ្សែប្រយុទ្ធឆ្នើម Antoine Griezmann បានធ្វើឲ្យក្រុមរបស់លោក Joachim Low ទទួលសំពាធធ្ងន់ធ្ងរជាមួយនឹងការស៊ុតបាល់បញ្ចូលទី២គ្រាប់ដើម្បីជួយក្រុមរបស់លោក Didier Deschamps តាមយកឈ្នះវិញ។ នេះជាបរាជ័យលើកទី២របស់អាល្លឺម៉ង់ក្នុងការបង្ហាញខ្លួន៣ប្រកួតសម្រាប់ពាន Nations League បន្ទាប់ពីចាញ់ហូឡង់ដល់ទៅ ៣-០ កាលពីថ្ងៃសៅរ៍កន្លងទៅ ដោយស្ថិតនៅបាតតារាងមាន១ពិន្ទុប៉ុណ្ណោះនៃ League A ក្រុមទី១។ បារាំងមាន៧ពិន្ទុឈរនៅកំពូលតារាង តាមពីក្រោយដោយហូឡង់មាន៣ពិន្ទុក្រោយឆ្លងកាត់២ប្រកួត។ ក្រោយចាញ់បារាំង ២-១ នៅរាត្រីថ្ងៃទី១៦ ខែតុលា នាកីឡដ្ឋាន Stade de France មានន័យថា ក្រុមម្ចាស់ជើងឯក World Cup ឆ្នាំ២០១៤ បានទទួលរងបរាជ័យដល់ទៅ៦លើកក្នុងចំណោម១០ប្រកួតចុងក្រោយត្រឹមរយៈពេល១ឆ្នាំ។ ទាំងនេះជាលទ្ធផលមិនគាប់ប្រសើរមិនធ្លាប់មានក្នុងប្រវត្តិសាស្ត្រកីឡាបាល់ទាត់អាល្លឺម៉ង់ក្រោមការដឹកនាំរបស់លោក Joachim Low។ គ្រូសញ្ជាតិអាល្លឺម៉ង់ វ័យ៥៨ឆ្នាំ ហាក់ដឹកនាំក្រុមមិនទទួលបានជោគជ័យឡើយក្នុងរយៈពេលចុងក្រោយនេះ ពោលតាំងពីអាល្លឺម៉ង់ធ្លាក់ចេញពីការប្រកួតកីឡាបាល់ទាត់ពិភពលោកនៅរុស្ស៊ីនៅត្រឹមវគ្គចែកពូលមក។ បរាជ័យផ្ទួនៗនេះបានបង្កើនសំពាធក្នុងនាមជាគ្រូបង្វឹករបស់ Low ផងដែរ៕ លទ្ធផលគូដទៃសម្រាប់ពាន Nations League រួមមាន៖ -League B: group 1៖ Ukraine ១ - ០ Czech Republic -League B: group 4៖ Ireland ០ - ១ Wales -League C: group 3៖ Norway ១ - ០ Bulgaria Slovenia ១ - ១ Cyprus -League D: group 1៖ Kazakhstan ៤ - ០ Andorra Latvia ០ - ៣ Georgia -League D: group 4៖ Armenia ៤ - ០ FYR Macedonia Gibraltar ២ - ១ Liechtenstein	ខ្សែប្រយុទ្ធ Antoine Griezmann ស៊ុតបាល់បញ្ចូលទី២គ្រាប់ក្នុងតង់ទី ២ ដើម្បីជួយក្រុមជម្រើសជាតិបារាំងតាមយកឈ្នះអាល្លឺម៉ង់ ២-១ ក្នុងការប្រកួតពានរង្វាន់ UEFA Nations League និងបង្កើនសម្ពាធដល់គ្រូបង្វឹកលោក Joachim Low។
ខូចបង់សៀត, ដាក់ចោលបង់សៀត ឬខូចបង់ម្សៀត។ តាមវចនានុក្រុមយើងអាច សរសេរ «បង់សៀត» ជា «បង្សៀត» ក៏បាន ពីព្រោះ ស ជា អវគ្គ អាចនៅក្រោម ង បាន, ដូចជា ពង្ស, អង្សា ជាដើមនោះដែរ។ ដូចគ្នាផងដែរចំពោះពាក្យ «បង់ម្សៀត» : ខូចបង់ម្សៀត។ «ម្សៀត» គឺប្រយោជន៍, សេចក្ដីកើតការ : មានម្សៀត។ ចោលម្សៀត មានន័យថា មិនកើតការ, មិនបានការ, ប្រើការមិនកើត : មនុស្សចោលម្សៀត, របស់ចោលម្រៀត។ ចោលម្សៀត! ជាពាក្យទ្រគោះ មានន័យថា មោឃៈ!។ មានម្សៀត មានន័យថា ដែលមានប្រយោជន៍, ដែលបានការ៕	«បង់សៀត, បង្សៀត ឬ បង់ម្សៀត» ជាគុណកិរិយា និងជាគុណនាម ដែលមានន័យថា ដែលអសារឥតការ, ដែលបោះបង់ចោល, ដែលគួរចោល។ នេះបើតាមការពន្យល់ក្នុងវចនានុក្រមខ្មែរ២០២២ របស់ក្រុមប្រឹក្សាជាតិភាសាខ្មែរនៃរាជបណ្ឌិត្យសភាកម្ពុជា។
ជាផ្នែកមួយនៃដំណើរទស្សនកិច្ចមិនដល់៤៨ម៉ោងនៅឥណ្ឌា លោកប្រធានាធិបតី អាមេរិក ដូណាល់ ត្រាំ បានទៅដល់រដ្ឋ Gujarad ដែលស្រុកកំណើតរបស់នាយករដ្ឋមន្ត្រី នារិន្ទ្រា ម៉ូឌី នៅថ្ងៃទី២៤ ខែកុម្ភៈ។ នៅទីនោះ លោក ម៉ូឌី បានរៀបចំការជួបជុំមួយក្នុងកីឡដ្ឋានមួយកន្លែងដើម្បីស្វាគមន៍លោក ត្រាំ ដែលនេះជាការឆ្លើយនឹងលោក ត្រាំ ដែលបានរៀបចំការទទួលដូចគ្នានៅសម្រាប់លោកអំឡុងទស្សនកិច្ចនៅអាមេរិកនៅឆ្នាំ២០១៩ ។ គោលដៅបន្ទាប់លោក ត្រាំ និងស្រី្តទីមួយ មេឡានី ត្រាំ គឺទស្សនាប្រាសាទបេតិកភណ្ឌពិភពលោក Taj Mahal ។ ដើម្បីស្វាគមន៍មេដឹកនាំអាមេរិក រដ្ឋាភិបាលឥណ្ឌា បានប្រឹងប្រែងកែសម្ផស្សទីតាំងដែលលោក ត្រាំ ត្រូវទស្សនា និងផ្លូវដែលលោកឆ្លងកាត់ផងដែរ។ អាជ្ញាធរ បានបញ្ចូលទឹកចូលទន្លេមួយដែលហូរក្បែរប្រាសាទនេះ ដើម្បីបន្សាបក្លិនស្អុយ ខណៈស្វាជាច្រើន ក៏ត្រូវយកចេញពីទីនោះផងដែរ។ នៅតាមផ្លូវ អាជ្ញាធរក្នុងស្រុក បានសាងសង់ជញ្ជាំងខ្ពស់ៗដើម្បីបិទបាំងខ្ទមរយីករយាក។ មើលពីក្រៅ ទំនាក់ទំនងរវាងអាមេរិក និងឥណ្ឌាមិនល្អប៉ុន្មានឡើយដោយសារគោលនយោបាយគាំពារនិយមរៀងៗខ្លួន។ លោក ត្រាំ ធ្លាប់ហៅឥណ្ឌាថា ស្ដេចយកពន្ធ ព្រោះឥណ្ឌាយកពន្ធច្រើនពីទំនិញអាមេរិក។ មុនជិះយន្តហោះទៅប្រទេសមានសេដ្ឋកិច្ចធំមួយលើពិភពលោក មេដឹកនាំអាមេរិកបានរិះគន់ឥណ្ឌាចំៗថា យកពន្ធលើទំនិញអាមេរិកខ្លាំងក្លាណាស់។ មិនមានក្ដីរំពឹងថា នឹងមានកិច្ចព្រមព្រៀងទ្រង់ទ្រាយធំ នឹងត្រូវចុះហត្ថលេខាឡើយ។ បញ្ហាខ្វែងគំនិតដទៃទៀតរួមមានទំនាក់ទំនងរវាងឥណ្ឌា និងរុស្ស៊ី និងឥណ្ឌាជាមួយអ៊ីរ៉ង់ជាដើម។ ចំណងទាក់ទងរវាងញូវដេលី និងមូស្គូ នៅតែល្អប្រសើរដដែល ហើយញូវដេលី នៅបន្តទិញសព្វាវុធច្រើនពីមូស្គូដដែល។ ជាមួយអ៊ីរ៉ង់វិញ ទោះជាមានសម្ពាធពីអាមេរិកក្ដី ឥណ្ឌា បន្តរកស៊ីជំនួញប្រេងជាមួយប្រភពប្រេងដ៏សំខាន់របស់ខ្លួន។ លើសពីនោះ ឥណ្ឌា ក៏រងការរិះគន់ខ្លាំងពីអ្នកនយោបាយវ៉ាស៊ីនតោនទាក់ទងចំណាត់ការនៅកាស្មៀរ និងច្បាប់សញ្ជាតិដ៏ចម្រូងចម្រាសផងដែរ។ ដ្បិតផ្នែកពាណិជ្ជកម្ម ប្រទេសទាំងពីរមិនសូវត្រូវគ្នាមែន ក្ដីបារម្ភពីចិន នៅតែជាបញ្ហាប្រឈមរួមសម្រាប់ឥណ្ឌា និងអាមេរិក។ ការទប់ទល់ឥទ្ធិពលរបស់ចិននៅអាស៊ី ជារឿងអាទិភាពសម្រាប់ឥណ្ឌា និងចិន ហើយឥណ្ឌា មានតួនាទីសំខាន់ណាស់ក្នុងយុទ្ធសាស្ត្រឥណ្ឌូ-ប៉ាស៊ីហ្វិករបស់អាមេរិក សំដៅទប់ស្កាត់ការងើបឡើងរបស់ចិន និងនយោបាយអុងអាត់ពេករបស់ចិននៅតំបន់អាស៊ីទាំងមូល៕	ប្រធានាធិបតីអាមេរិក ដូណាល់ ត្រាំ នៅថ្ងៃទី២៤ ខែកុម្ភៈ បានទៅដល់ទឹកដីឥណ្ឌាដើម្បីធ្វើទស្សនកិច្ចផ្លូវការពីរថ្ងៃតាមការអញ្ជើញរបស់នាយករដ្ឋមន្ត្រី នារិន្ទ្រា ម៉ូឌី ។ យ៉ាងណាមិញ គេមិនរំពឹងថា នឹងមានកិច្ចព្រមព្រៀងជាដុំកំភួនណាឡើយអំឡុងដំណើរទស្សនកិច្ចនេះ ខណៈប្រទេសទាំងពីរ ដ្បិតមានទំនាក់ទំនងជិតស្និទ្ធមែន ក៏មានបញ្ហាប្រទាំងប្រទើសច្រើនលើវិស័យពាណិជ្ជកម្ម។ លោក ត្រាំ មិនពេញចិត្តឡើយការយកពន្ធច្រើនលើទំនិញអាមេរិកពីសំណាក់ក្រុងញូវដេលី។
នៅក្នុងកម្មវិធីនេះដែរ បងប្អូនអតិថិជនទាំងអស់អាចអញ្ជើញចូលរួម ប្រឹក្សា និងស្វែងយល់បន្ថែមជាមួយអ្នកជំនាញមកពីធនាគារ Bred Bank ដ៏ល្បីលំដាប់អន្តរជាតិ រួមទាំងអ្នកជំនាញរថយន្ត Mercedes-Benz ទាំងជនជាតិបរទេសព្រមទាំងជនជាតិខ្មែរ ដែលអាចជួយដោះស្រាយបញ្ហារបស់លោកបានអ្នកទាំងផ្នែកហិរញ្ញវត្ថុ ការជ្រើសរើសរថយន្តថ្មី ការប្រើប្រាស់រថយន្តថ្មីឬចាស់។ បន្ថែមពីនេះទៀតលោកអ្នក ក៏អាចយករថយន្តរបស់លោកអ្នក ទៅត្រួតពិនិត្យដោយឥតគិតថ្លៃ នៅរោងជាងជួសជុលដ៏ទំនើបបំផុត របស់ក្រុមហ៊ុន ស្តារ អូតូ ខេមបូឌាផងដែរ។ សូមបញ្ជាក់ថា កម្មវិធីនេះមានតែមួយថ្ងៃប៉ុណ្ណោះ ដូច្នេះសូមទាក់ទងយើងខ្ញុំ តាមរយៈលេខ៖ 017-231-488ឬ023-231-488។ ចំណាយពេលតិច ចំណេញលុយច្រើន ជួបគ្នាថ្ងៃទី២០ខែមីនាខាងមុខនេះ។ សូមជម្រាបផងដែរថា ក្រុមហ៊ុនស្តារ អូតូ ខេមបូឌា គឺជាក្រុមហ៊ុនតែមួយគត់នៅក្នុងប្រទេសកម្ពុជា ដែលទទួលបានសិទ្ធិផ្តាច់មុខ ក្នុងការនាំចូល និងចែកចាយរថយន្តទំនើបប្រណីត ម៉ាកMercedes-Benz។ ក្រៅតែចែកចាយរថយន្ត Mercedes ក្រុមហ៊ុនស្តារ អូតូក៏មានផ្តល់សេវាកម្មក្រោយការលក់ផងដែរ ដែលរួមមានការជួសជុល និងផ្លាស់ប្តូរគ្រឿងបន្លាស់ដែលធានាគុណភាពសុទ្ធ ១០០ភាគរយ, តោន និងបាញ់ថ្នាំដែលអាចធ្វើបានគ្រប់ម៉ាករថយន្តទាំងអស់ និងធានាថាស្អាតដូចថ្មីផងដែរ៕	ក្រុមហ៊ុន ស្តារ អូតូ ខេមបូឌា នឹងរៀបចំកម្មវិធីនេះបង់រំលស់រថយន្តទំនើបប្រណីតម៉ាក Mercedes-Benz ដែលជារថយន្តដ៏ល្បីល្បាញ និងកំពុងពេញនិយមយ៉ាងខ្លាំង នៅក្នុងប្រទេសកម្ពុជា។ កម្មវិធីដ៏ពិសេសនេះ ចាប់ផ្តើមនៅថ្ងៃទី២០ ខែមីនា ឆ្នាំ២០១៩ខាងមុខនេះ ចាប់ពីម៉ោង៨ព្រឹក រហូតដល់ម៉ោង៥ល្ងាច នៅទីតាំងក្រុមហ៊ុន ស្តារ អូតូ ខេមបូឌា ដែលមាន អាសយដ្ឋាននៅតាមបណ្ដោយមហាវិថីសម្ដេច ហ៊ុន សែន(ផ្លូវ៦០ម៉ែត្រ)។
បើជាកិរិយាសព្ទ «សហាយ» មានន័យថា សហាយស្មន់, សហាយនឹងគ្នា ដើរហើរនឹងគ្នា , ខូចកាចនឹងគ្នា។ ឧទាហរណ៍៖ មានសហាយ គឺមានស្រី ឬមានប្រុសជាអ្នកប្រព្រឹត្តស្មន់អន្ធករនឹងគ្នា, សហាយកំណាន់ គឺសហាយដែលជាកំណាន់ចិត្ត។ល៕	នៅក្នុងវចនានុក្រមខ្មែរសម្តេច ជួន ណាត បានពន្យល់ពីការប្រើប្រាស់ពាក្យ «សហាយ» នេះក្នុងន័យពីរផ្សេងគ្នា។ បើ «សហាយ» ជានាមសព្ទ មានន័យថា សម្លាញ់, មិត្តសម្លាញ់។ ឧទាហរណ៍៖ អ្នកដែលទៅ ឬមកជាមួយ, អ្នកជូន, អ្នកកំដរ, គ្នា និងអ្នកដែលជាគ្នា (បើស្ត្រីជា សហាយិកា) ជាដើម។
Roxana អាយុ១៦ឆ្នាំ, Alberto អាយុ១៥ឆ្នាំ, Juan Carlos អាយុ១៣ឆ្នាំ និង Alvara អាយុ១០ឆ្នាំ រស់នៅស្រុក Manazo ខេត្ត Puno នាតំបន់ជួរភ្នំ Andes ត្រូវបន្តការសិក្សាអនឡាញតាមកម្មវិធីក្រសួងអប់រំរបស់ប៉េរូ ប៉ុន្តែផ្ទះរបស់ពួកគេស្ថិតនៅតំបន់ដាច់ស្រយាល និងមិនមានសេវាទូរសព្ទនោះឡើយ ដូច្នេះពួកគេត្រូវឡើងចុះភ្នំជារៀងរាល់ថ្ងៃដើម្បីស្វែងរកទីតាំងដែលមានសេវា។ អ្នកស្រី Raymunda Charca ជួយកូនៗរបស់ខ្លួនសិក្សាអនឡាញពីកំពូលភ្នំ។ រូបថត AFP កុមារទាំង៤ សិក្សាអនឡាញ តាមរយៈកម្មវិធី WhatsApp ជាមួយអ្នកគ្រូឈ្មោះ Mery Quispe Achata ដែលបង្រៀននៅសាលាមួយក្នុងឃុំ Canaviri។ ជាទម្លាប់ អ្នកគ្រូ Mery បានបញ្ជូនមេរៀន និងលំហាត់ដល់សិស្សខ្លួននៅពេលព្រឹក ហើយនៅទីតាំងដែលមានសេវា សិស្សទាំងនោះ អាចឆ្លើយឆ្លងជាមួយគ្រូរបស់ខ្លួនបាន។ AFP មិនបានបញ្ជាក់ថា សិស្សទាំង៤នោះ រៀននៅកម្រិតណានោះឡើយ ប៉ុន្តែការសិក្សារបស់ពួកគេ មានជំនួយពីសំណាក់អ្នកស្រី Raymunda Charca ដែលជាម្តាយ។ ស្ត្រីវ័យ៤៣ឆ្នាំរូបនេះ តែងតែទៅតាមកូនៗដើម្បីរកតំបន់មានសេវានៅលើកំពូលភ្នំ ខណៈលោក Juan Cabrera ដែលជាស្វាមី មានអាជីពជាអ្នកគង្វាលសត្វនៅតំបន់ជនជាតិភាគតិច Quechuas។	ដើម្បីអាចសិក្សាតាមអនឡាញ នាអំឡុងវិបត្តិ COVID-19 កុមារ៤នាក់ដែលជាបងប្អូនគ្នានៅទីជនបទក្នុងប្រទេសប៉េរូ នាំគ្នាឡើងចុះភ្នំជារៀងរាល់ថ្ងៃដើម្បីរកទីតាំងដែលមានសេវាទូរសព្ទ។ នេះបើតាមការផ្សាយរបស់ AFP។
លោក ផាន់ណារ៉ា អះអាងប្រាប់សារព័ត៌មានថ្មីៗតាមទូរស័ព្ទថា ក្រុមហ៊ុននាំចូលជ្រូកបានផ្អាកការនាំចូលមួយរយៈពេលសិន ដោយសារមិនចំណេញ ព្រោះតែតម្លៃជ្រូករស់នៅត្រឹម១២,០០០រៀលក្នុងមួយគីឡូក្រាមនេះ។ «អ្វីដែលខ្ញុំបានជជែកជាមួយសមាគមចិញ្ចឹមសត្វថ្ងៃនេះ គឺជ្រូករស់នៅត្រឹម១២,០០០រៀល។ ក្រុមហ៊ុននាំចូលជ្រូកបានផ្អាកការនាំចូលហើយ។ បើជ្រូកក្នុងស្រុកតែ១២,០០០រៀលគាត់នាំចូលមិនកើតបើតម្លៃនាំចូលពីថៃប្រហាក់ប្រហែល១១,០០០រៀល ហើយបើកបង់ពន្ធទៀត គាត់យកចូលមកអត់កើតទេ។ យើងកំពុងធ្វើការងារលើរឿងហ្នឹង(ឲ្យតម្លៃជ្រូកថេរនៅត្រឹម១២,០០០រៀល) ប៉ុន្តែវាអាស្រ័យលើប្រទេសជិតខាងដែរ»។ រដ្ឋមន្រី្តក្រសួងកសិកម្ម លោក វេង សាខុន បានអនុញ្ញាតឲ្យប្រធានសមាគមចិញ្ចឹមសត្វកម្ពុជា សម្របសម្រួលជាមួយភាគីពាក់ព័ន្ធលើតម្លៃជ្រូករស់នេះ ។នេះបើតាមបញ្ជាក់របស់ លោក ស្រ៊ុន ពៅ ដោយបញ្ជាក់ថា លោកបានសម្របសម្រួលជាមួយកសិដ្ឋានធំៗក្នុងស្រុកឲ្យបញ្ចុះតម្លៃជ្រូករស់ហើយ។ លោក ស្រ៊ុន ពៅ ថ្លែងប្រាប់សារព័ត៌មានថ្មីៗតាមទូរស័ព្ទថា៖ «តម្លៃជ្រូករស់របស់កសិដ្ឋានធំៗក្នុងស្រុកថ្ងៃនេះ គឺនៅត្រឹម១២,៥០០រៀល បន្ទាបពីមានការសម្របសម្រួល។ ចំណែកតម្លៃជ្រូករស់របស់ក្រុមហ៊ុននាំចូលជ្រូកខាងក្រសួងកសិកម្មថា នឹងដោះស្រាយដោយផ្ទាល់ ដោយសារសមាគមខ្ញុំ ជាសមាគមចិញ្ចឹមសត្វអាចសម្របសម្រួលដល់អ្នកចិញ្ចឹមក្នុងស្រុកបាន ហើយក្រុមហ៊ុននាំចូលជ្រូកមិនមានអ្វីពាក់ព័ន្ធជាមួយខាងខ្ញុំឡើយ»។ បច្ចុប្បន្ននេះតម្លៃជ្រូករស់របស់ម្ចាស់កសិដ្ឋាន និងក្រុមហ៊ុននាំចូលជ្រូក មានចំនួនពី១៣៦០០ ទៅ១៤០០០រៀល ក្នុងមួយគីឡូក្រាម។ នៅកម្ពុជាមានក្រុមហ៊ុន៧ ដែលក្រសួងអនុញ្ញាតឲ្យនាំចូលជ្រូក។ ប៉ុន្តែកាលពីថ្ងៃទី២០ ខែឧសភានេះ ក្រសួងបានបញ្ឈប់ក្រុមហ៊ុនមួយ ដោយសារនាំចូលជ្រូកគ្មានលិខិតពិនិត្យសុខភាពច្បាស់លាស់។ ក្រសួងកសិកម្ម អនុញ្ញាតឲ្យក្រុមហ៊ុននីមួយៗនាំចូលជ្រូក៣០០ក្បាលប៉ុណ្ណោះ មកកាន់រាជធានីភ្នំពេញ ហើយជ្រូកនៅសល់ គឺដាក់តាមបណ្ដាលខេត្ត។ អត្ថបទទាក់ទង សមាគមចិញ្ចឹមសត្វកម្ពុជា ចង់បានការឯកភាពគ្នាលើតម្លៃសត្វជ្រូកមកត្រឹម១២០០០រៀលក្នុង១គីឡូក្រាម សមាគមផ្គត់ផ្គង់ជ្រូក ព្រមានប្តឹងទៅ ACU បើនៅតែឲ្យក្រុមហ៊ុនតែមួយ ផ្តាច់មុខនាំចូលជ្រូក សមាគមអ្នកចិញ្ចឹមជ្រូកកម្ពុជា ធ្លាប់បានបញ្ជាក់ថា កម្ពុជា ចំណាយថវិកាជាង៤០០លានដុល្លារក្នុងមួយឆ្នាំលើការនាំចូលជ្រូក សម្រាប់ផ្គត់ផ្គងតម្រូវការក្នុងស្រុក។ កម្ពុជាមានត្រូវការជ្រូកប្រមាណ៩ពាន់ក្បាលក្នុងក្បាលក្នុងមួយថ្ងៃ។ ប៉ុន្តែកម្ពុជាមានលទ្ធភាពផ្គត់ផ្គង់ជ្រូករស់បានប្រមាណ៧០ភាគរយៈប៉ុណ្ណោះ ពោលគឺប្រមាណ៦ពាន់ក្បាលក្នុងមួយថ្ងៃ។សត្វជ្រូក ដែលកំពុងចិញ្ចឹមទាំងអស់នៅកម្ពុជា មានចំនួន២.៣លានក្បាល។ នេះបើតាមរបាយការណ៍ពីក្រសួងកសិកម្ម៕	ភ្នំពេញ៖ អគ្គនាយកដ្ឋានសុខភាពសត្វ និងផលិតកម្មសត្វ លោក តាន់ ផាន់ណារ៉ា អះអាងថា ក្រសួងកសិកម្មកំពុងដំណោះស្រាយឲ្យតម្លៃជ្រូករស់នៅថេរត្រឹម១២០០០រៀល ដើម្បីសម្រួលដល់អ្នកបរិភោគសាច់ជ្រូក។
ថ្លែងក្នុងពិធីបើកយុទ្ធនាការនេះ ពីខេត្តកំពង់ស្ពឺ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល និងជាប្រធានគណៈកម្មការអន្តរក្រសួងដើម្បីប្រយុទ្ធនឹងជំងឺកូវីដ-១៩ បានគូសបញ្ជាក់ថា កម្ពុជាបានបើកដំណើរឡើងវិញសកម្មភាពសេដ្ឋកិច្ច និងសង្គម នៅដើមខែវិច្ឆិកា ឆ្នាំ២០២១ ស្របពេលដែលកូវីដ-១៩ ពិសេសមេរោគបំប្លែងថ្មីប្រភេទអូមីក្រុង នៅតែបន្តរាតត្បាត ទាំងនៅក្នុងប្រទេសកម្ពុជា និងនៅបណ្តាប្រទេសផ្សេងទៀតនៅលើពិភពលោក។ ការចរាចរយ៉ាងទំលំទូលាយ នៃមេរោគដែលពិភពលោកទទួលថាងាយឆ្លងបំផុតនេះ បានបង្កឱ្យមានក្តីកង្វល់ថា អាចមានការរាតត្បាតទ្រង់ទ្រាយធំឡើងវិញ ដោយសារតែវីរុសបំប្លែងថ្មីនេះ។ បើតាមលោករដ្ឋមន្ត្រី ការធ្វេសប្រហែសរបស់ប្រជាពលរដ្ឋមួយចំនួន ក្នុងការអនុវត្តវិធានការសុខាភិបាល ក៏ជាហានិភ័យនៃការឆ្លងរាតត្បាតនៃកូវីដ-១៩ ប្រភេទអូមីក្រុង ក្នុងសហគមន៍ដែរ។ ចាប់ពី អូមីក្រុង ចូលមកប្រទេសកម្ពុជាតាំងពីពាក់កណ្តាលខែធ្នូ ឆ្នាំ២០២១មក ករណីឈឺ និងស្លាប់ នៅតែរកឃើញមានបន្តបន្ទាប់រៀងរាល់ថ្ងៃ។ បើគិតចាប់ពីថ្ងៃទី១៤ធ្នូ ឆ្នាំ២០២១ ដល់ថ្ងៃទី១២ ខែមីនា ឆ្នាំ២០២២ កម្ពុជាបានរកឃើញអ្នកវិជ្ជមានកូវីដ-១៩ ប្រភេទអូមីក្រុងសរុប ១៣ ៥៦១នាក់ ហើយអ្នកស្លាប់ដោយសារអូមីក្រុង ៥១នាក់។ នេះបើតាមលោក ម៉ម ប៊ុនហេង ដោយលោកបានបន្តដូច្នេះថា៖« ហានិភ័យនៃការកើនឡើងនៃករណីជំងឺកូវីដ-១៩ ដោយសារតែអូមីក្រុង គឺប្រហែលជាមានខ្ពស់ នៅក្នុងចំណោមសហគមន៍ ដោយសារពួកគាត់បានធ្វើតេស្តរហ័សហើយ ស្នាក់នៅព្យាបាលនៅផ្ទះដោយខ្លួនឯង។ នេះមានន័យថា ជំងឺរាតត្បាតកូវីដ-១៩ នៅឆ្ងាយពីទីបញ្ចប់»។ ដើម្បីទប់ស្កាត់ការឆ្លងរាលដាលនៃជំងឺកូវីដ-១៩ ពិសេសមេរោគបំប្លែងថ្មីអូមីក្រុង ក្នុងសហគមន៍ក្នុងទ្រង់ទ្រាយធំ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល និងជាប្រធានគណៈកម្មការអន្តរក្រសួងដើម្បីប្រយុទ្ធនឹងជំងឺកូវីដ-១៩ បានអំពាវនាវដល់សាធារណជន ឱ្យបន្តចូលរួមអនុវត្តវិធានការ«៣កុំ ៣ការពារ» ឱ្យបានខ្ជាប់ខ្ជួន និងទៅទទួលវ៉ាក់សាំង និងដូសជំរុញ នៅពេលដល់វេនរបស់ខ្លួន។ រដ្ឋមន្ត្រីក្រសួងសុខាភិបាល ក៏លើកទឹកចិត្តឱ្យស្ថាប័នពាក់ព័ន្ធ វិស័យឯកជន និងអង្គការជាតិ និងអន្តរជាតិ ចូលរួមគាំទ្រសកម្មភាពរបស់យុទ្ធនាការនេះ ដោយការផ្សព្វផ្សាយបន្ត តាមគ្រប់មធ្យោបាយទៅដល់បុគ្គលិកស្ថាប័នខ្លួន។ ទន្ទឹមនឹងនេះ លោក ម៉ម ប៊ុនហេង ក៏ជំរុញឱ្យរដ្ឋបាលថ្នាក់ក្រោមជាតិ និងអាជ្ញាធរមូលដ្ឋាន បន្តការអប់រំផ្សព្វផ្សាយនៅតាមភូមិ ឃុំ ស្រុក នូវខ្លឹមសារយុទ្ធនាការនេះតាមគ្រប់មធ្យោបាយ ហើយក៏ជំរុញឱ្យពលរដ្ឋទៅទទួលវ៉ាក់សាំងដូសជំរុញឱ្យបានគ្រប់គ្នា៕	ក្រសួងសុខាភិបាល នៅថ្ងៃទី២២ ខែមីនានេះ បានចាប់ផ្តើមយុទ្ធនាការជាតិអប់រំក្រោមប្រធានបទ«រួមគ្នាប្រយុទ្ធវីរុសកូវីដ-១៩ បំប្លែងថ្មីអូមីក្រុង ដែឆ្លងលឿនខ្លាំងជាងមុន អាចបង្កឱ្យមានហានិភ័យធ្ងន់ធ្ងរដល់អ្នក និងគ្រួសារ»។ យុទ្ធនាការនេះ មានគោលបំណងទប់ស្គាត់ការឆ្លងរាលដាលនៃជំងឺកូវីដ-១៩ ជាពិសេសមេរោគបំប្លែងថ្មីអូមីក្រុង ក្នុងសហគមន៍ទ្រង់ទ្រាយធំ និងចាត់ទុកជាការក្រើនរំឭក ពញ្ញាក់ស្មារី ក៏ដូចជាជំរុញការចូលរួមរបស់បុគ្គល គ្រួសារ និងសាធារណជនទាំងអស់ ពួតដៃគ្នា បន្តអនុវត្តវិធានការចាំបាច់ៗនានា ដែលបានដាក់ចេញ ដើម្បីទប់ស្កាត់ការឆ្លងរាតត្បាតនៃកូវីដ-១៩ ពិសេសវីរុសបំប្លែងថ្មីអូមីក្រុង។
ពីក្រៅកិច្ចប្រជុំក្រុមប្រទេសមានសេដ្ឋកិច្ចរីកចម្រើនទាំង២០ នៅក្រុងញូវដែលី ឥណ្ឌា ក្នុងថ្ងៃទី៩ ខែកញ្ញា នាយករដ្ឋមន្រ្តីចិន លោក លី ឈាំង បានជួបជាមួយប្រធានគណៈកម្មការអឺរ៉ុប លោកស្រី Ursula von der Leyen។ នេះបើតាមសេចក្តីប្រកាសរបស់ក្រសួងការបរទេសចិន។ ក្នុងជំនួបនេះ លោកលី បានប្រាប់ប្រមុខសហភាពអឺរ៉ុបថា ចិន និងអឺរ៉ុប គួរតែរួបរួមគ្នា និងមានកិច្ចសហប្រតិបត្តិការជាមួយគ្នា។ «ការបង្ការហានិភ័យ មិនអាចទាត់ចោលកិច្ចសហប្រតិបត្តិការឡើយ ហើយការពឹងផ្អែកគ្នាទៅវិញទៅមក ក៏មិនគួរប្រៀបផ្ទឹមនឹងអសន្តិសុខដែរ»។ លោកលី បានសង្កត់ធ្ងន់បែបនេះ ដោយបន្តអំពាវនាវឱ្យ ភាគីទាំងពីរ បន្ថែមការរួបរួម និងកិច្ចសហប្រតិបត្តិការ ហើយប្រើប្រាស់ស្ថិរភាពនៃទំនាក់ទំនងភាគីទាំងពីរ ដើម្បីប្រឆាំងនឹងភាពមិនច្បាស់លាស់របស់ពិភពលោក។ បន្ថែមពីនេះ ប្រមុខរដ្ឋាភិបាលចិន បានប្រាប់ដល់សហភាពអឺរ៉ុបផងដែរ ឱ្យផ្តល់បរិយាកាសមិនរើសអើងចំពោះក្រុមហ៊ុនចិន។ ស្របគ្នានេះ លោកលី បានប្តេជ្ញាសហការបន្ថែមជាមួយអឺរ៉ុប លើវិស័យថាមពលស្អាត និងហិរញ្ញវត្ថុជាដើម៕	នាយករដ្ឋមន្រ្តីចិន លោក លី ឈាំង នៅថ្ងៃទី៩ ខែកញ្ញា បានអំពាវនាវឱ្យសហភាពអឺរ៉ុប និងចិន មានភាពរួបរួមគ្នា និងមានកិច្ចសហប្រតិបត្តិការ ប្រឆាំងនឹងភាពមិនច្បាស់លាស់របស់ពិភពលោក។ បន្ថែមពីនេះ លោកក៏បានជំរុញឱ្យសហភាពអឺរ៉ុប កុំរើសអើងក្រុមហ៊ុនចិនផង។
ប្រសាសន៍លោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន ដែលថ្លែងប្រាប់អ្នកកាសែត នៅក្រោយកិច្ចប្រជុំស្ដីពីការជំរុញគុណភាពនៃការសាងសង់ផ្លូវថ្នល់នៅកម្ពុជា នៅព្រឹកថ្ងៃទី៧ខែសីហានេះ៖ លោក ស៊ុន ចាន់ថុល បានលើកឡើងដូច្នេះថា៖«ក្រុមហ៊ុនបច្ចេកទេស ដែលជាភ្នែកច្រមុះរបស់ក្រសួងសាធារណការ និងដឹកជញ្ជូន ត្រូវតែជាអ្នកឯករាជ្យអព្យាក្រឹត គាត់ត្រូវតែធ្វើឲ្យអ្នកម៉ៅការសាងសង់ខ្លាចគាត់ តែបែរជាគាត់ខ្លាចអ្នកសាងសង់ទៅវិញ ដោយសារគាត់ល្អូកល្អិនពេកជាមួយអ្នកសាងសង់ អ្នកម៉ៅ គេយកទៅទទួលទានបាយ យកទៅដើរលេង ក៏ភ្លេចតួនាទីខ្លួនឯងជាអ្នកត្រួតពិនិត្យគេ»។ ក្នុងពេលថ្មីៗនេះ ក្រសួងបានដកសមាសភាពអ្នកត្រួតពិនិត្យបច្ចេកទេសរបស់ក្រុមហ៊ុនបរទេសចំនួន៦នាក់ ដែលបំពេញការងារមិនបានល្អសម្រាប់គម្រោងសាងសង់ផ្លូវជាតិលេខ៣ និងផ្លូវជាតិលេខ៧។ មិនតែប៉ុណ្ណោះក្នុងការថ្លែងខាងលើនេះ លោក ស៊ុន ចាន់ថុល ព្រមានចាត់ការមន្ត្រីក្រោមឱវាទ ដែលធ្វើខុសជុំវិញគម្រោងសាងសង់ផ្លូវណាមួយ។ លោកបន្ថែមដូច្នេះទៀតថា៖«មន្ទីររបស់យើងខ្ញុំមួយចំនួន គេ(ក្រុមហ៊ុន) ខុសហើយ ក៏មិនហ៊ានប្រាប់ ខ្លាចប្រធានគម្រោងរករឿង អត់ត្រូវខ្លាចទេ»។ លោក ស៊ុន ចាន់ថុល ឲ្យដឹងថា ក្រសួងនឹងបង្កើតក្រុមការងារត្រួតពិនិត្យពិសេស ដែលនឹងវាយឆ្មក់ត្រួតពិនិត្យផ្លូវដែលកំពុងត្រូវបានសាងសង់ ដោយមិនឲ្យដឹងជាមុន។ ក្រុមការងារនេះ ជាអ្នកត្រួតពិនិត្យពីលើក្រុមហ៊ុន និងមន្ត្រីត្រួតពិនិត្យបច្ចេកទេសសាងសង់ផ្លូវដែលមានស្រាប់៕	ភ្នំពេញ៖ លោក ស៊ុន ចាន់ថុល ហាក់ខឹងសម្បារទាំងក្រុមហ៊ុនទទួលខុសត្រូវពាក់ព័ន្ធការសាងសង់ផ្លូវ និងមន្ត្រីមន្ទីរសាធារណការក្រោមឱវាទ បន្ទាប់ពីការសាងសង់ផ្លូវថ្នល់មួយចំនួន ត្រូវបានរកឃើញថាខុសបច្ចេកទេស។
S&P Global Mobility បានកត់បន្ថយតួលេខនៃផលិតកម្មរថយន្តប្រមាណ ២,៦លានគ្រឿងសម្រាប់ឆ្នាំ២០២២ និងឆ្នាំ២០២៣ ផងដែរ ដោយឆ្នាំនេះ ទីភ្នាក់ងារប៉ាន់ប្រមាណចំនួន៨១,៦លានគ្រឿង និង៨៨,៥លានគ្រឿង នាឆ្នាំក្រោយ។ ទាំងរុស្ស៊ី និងអ៊ុយក្រែន សុទ្ធតែបានដើរតួនាទីយ៉ាងសំខាន់ក្នុងទីផ្សាររថយន្ត ជាពិសេសសម្រាប់បណ្តាក្រុមហ៊ុនពីអឺរ៉ុប។ វិបត្តិរបស់ប្រទេសជិតខាងទាំងពីរ មិនត្រឹមតែជះឥទ្ធិផលផ្នែកទីផ្សារនោះឡើយ ប៉ុន្តែប្រឈមនឹងកង្វះខាតវត្ថុធាតុដើម និងថាមពលប្រើប្រាស់ផ្សេងៗ ជាពិសេសម្រាប់ការផលិតរថយន្តអគ្គិសនី។ ការឡើងថ្លៃប្រេង ក៏ដូចជាការបញ្ឈប់ការផលិតជាបន្តបន្ទាប់នៃបណ្តារោងចក្រក្នុងប្រទេសរុស្ស៊ី ដើម្បីនាំគ្នាដាក់សម្ពាធលើរដ្ឋបាលលោក ពូទីន ចំពោះការឈ្លានពានលើប្រទេសអ៊ុយក្រែន បានធ្វើវិស័យយានយន្តពិបាកងើបមុខរួច។ នារយៈពេលប៉ុន្មានឆ្នាំចុងក្រោយនេះ វិស័យយានយន្តបានរងផលប៉ះពាល់រួចទៅហើយដោយសារកូវីដ-១៩ ដោយបណ្តារោងចក្រជាច្រើននៅចិន បានបិទទ្វារ ជាពិសេសនៅ Shenzhen និង Changchun។ ក្រុមហ៊ុន Toyota Motor Corp, Volkswagen AG និង Tesla Inc. ប្រឹងប្រែងស្តារច្រវាក់ផលិតកម្មរបស់ខ្លួនឡើងវិញផងដែរ ប៉ុន្តែមិនទាន់បានរលូនដូចដើមនោះឡើយ៕	ការផលិតរថយន្តនៅទូទាំងសកលលោក អាចធ្លាក់ចុះដល់ទៅជាង៥លានគ្រឿង ដោយសារសង្គ្រាមរុស្ស៊ី-អ៊ុយក្រែន។ នេះបើតាមការព្យាកររបស់ទីភ្នាក់ងារស្រាវជ្រាវ S&P Global Mobility ដោយបញ្ជាក់ថា វិបត្តិពិតជាបានជះឥទ្ធិពលដល់ដៃគូផ្គត់ផ្គង់ និងចែកចាយនានា។
ព្រះអង្គម្ចាស់ bin Salman ជាបុត្រាស្តេច Salman bin Abdulaziz Al Saud ដែលគ្រួសាររបស់ព្រះអង្គមានទ្រព្យសម្បត្តិរហូតដល់ ១១១៨ពាន់លានដុល្លារអាមេរិកនោះ បានដាកដេញថ្លៃក្នុងតម្លៃមហាសាលសម្រាប់ក្លិប Man Utd ដែលគេជឿជាក់ថាក្នុងរង្វង់ទឹកប្រាក់ ៣ពាន់លានផោន (៣,៩៣ពាន់លានដុល្លារអាមេរិក) ដែលជាតម្លៃភាគហ៊ុនធំបច្ចុប្បន្នរបស់គ្រួសារ Glazer។ ស្របពេលមានព័ត៌មានពីការទិញដូរក្លិបខាងលើនេះ សហប្រធានក្លិបបិសាក្រហម លោក Avram Glazer នឹងត្រូវទៅចូលរួមក្នុងសន្និសីទស្តីពីគំនិតផ្តួចផ្តើមវិនិយោគដែលធ្វើឡើងក្នុងរាជធានី រីយ៉ាដ (Riyadh) ប្រទេសអារ៉ាប៊ីសាអ៊ូឌីតនៅសប្តាហ៍ក្រោយជាមួយម្ចាស់ធនាគារ និងអ្នកវិនិយោគល្បីៗនៅជុំវិញពិភពលោក ហើយភាគីទាំងពីរក៏នឹងត្រូវជួមគ្នានៅទីនោះផងដែរ។ ប្រសិនបើការទិញដូររវាងសេដ្ឋីអារ៉ាប់ជាមួយសេដ្ឋីអាមេរិកត្រូវបានបញ្ចប់ដោយជោគជ័យមែននោះ មានន័យថាក្លិបដែលមានមូលដ្ឋានក្នុងក្រុង Manchester នឹងមានម្ចាស់ដែលសម្បូរទ្រព្យជាងគេបំផុត ហើយនឹងរិតតែកើនឥទ្ធិពលបន្ថែមទៀតក្នុងចំណោមក្លិបកំពូលៗលើលោក។ នៅពេលនេះយើងនឹងបង្ហាញលោកអ្នកពីម្ចាស់ក្លិបទាំង២០ក្នុងក្របខណ្ឌ Premier League ដែលខ្លះជាអ្នកជំនួញ និងខ្លះទៀតជាសេដ្ឋីដែលមានប្រាក់រាប់ពាន់លានដុល្លារ ដែលក្នុងចំណោមនោះម្ចាស់ក្លិប Manchester City មានទ្រព្យសម្បត្តិលើសគេ នាពេលបច្ចុប្បន្ន។ ១- លោក Sheikh Mansour ម្ចាស់ក្លិប Manchester City មហាសេដ្ឋីប្រេងកាតជនជាតិអាមីរ៉ាតអារ៉ាប់រួម មានទ្រព្យ ២២,២៦ពាន់លានដុល្លារអាមេរិក។ ២- លោក Roman Abramovich ម្ចាស់ក្លិប Chelsea មហាសេដ្ឋីប្រេងជនជាតិរុស្ស៊ីមានទ្រព្យ ១១,៥២ពាន់លានដុល្លារអាមេរិក។ ៣- លោក Stan Kroenke ម្ចាស់ក្លិប Arsenal អ្នកជំនួញ និងជាមហាសេដ្ឋីអាមេរិក មានទ្រព្យ ៨,៥១ពាន់លានដុល្លារអាមេរិក។ ៤- លោក Shahid Khan ម្ចាស់ក្លិប Fulham អ្នកជំនួញ និងជាមហាសេដ្ឋីអាមេរិកដើមកំណើតប៉ាគីស្ថាន មានទ្រព្យ ៦,៩៤ពាន់លានដុល្លារអាមេរិក។ ៥- ក្រុមហ៊ុនវិនិយោគចិន Fosun International ជាម្ចាស់ក្លិប Wolveshamton មានទ្រព្យ ៦,៨១ពាន់លានដុល្លារអាមេរិក។ ៦- គ្រួសារ Glazer ជាម្ចាស់ក្លិប Manchester United និងជាអ្នកជំនួញអាមេរិក មានទ្រព្យ ៥,៨៩ពាន់លានដុល្លារអាមេរិក។ ៧- មហាសេដ្ឋីអង់គ្លេស លោក Joe Lewis ម្ចាស់ក្លិប Tottenham Hotspur មានទ្រព្យ ៤,៩៨ពាន់លានដុល្លារអាមេរិក។ ៨- មហាសេដ្ឋីថៃលោក Vichai Srivaddhanaprabha ម្ចាស់ក្លិប Leicester City មានទ្រព្យ ៤,៨៤ពាន់លានដុល្លារអាមេរិក។ ៩- លោក Mike Ashley អ្នកជំនួយជនជាតិអង់គ្លេស ជាម្ចាស់ក្លិប Newcastle United មានទ្រព្យ ៣,៧២ពាន់លានដុល្លារអាមេរិក។ ១០- លោក John Henry ម្ចាស់ក្លិប Liverpool ជាអ្នកជំនួញជនជាតិអាមេរិក មានទ្រព្យ ២,៤៩ពាន់លានដុល្លារអាមេរិក។ ១១- លោក David Sullivan ម្ចាស់ក្លិប West Ham ជាអ្នកជំនួញជនជាតិវេលសិ៍ មានទ្រព្យ ១,៩៦ពាន់លានដុល្លារអាមេរិក។ ១២- លោក Gao Jisheng ម្ចាស់ក្លិប Southampton អ្នកជំនួញជនជាតិចិន មានទ្រព្យ ១,៨៣ពាន់លានដុល្លារអាមេរិក។ ១៣- លោក Farhad Moshiri ម្ចាស់ក្លិប Everton អ្នកជំនួញអ៊ីរ៉ង់ មានទ្រព្យ ១,៧០ពាន់លានដុល្លារអាមេរិក។ ១៤- លោក Tony Bloom អ្នកជំនួញអង់គ្លេស ជាម្ចាស់ក្លិប Brighton មានទ្រព្យ ១,៣១ពាន់លានដុល្លារអាមេរិក។ ១៥- លោក Vincent Tan ម្ចាស់ក្លិប Cardiff City អ្នកជំនួញម៉ាឡេស៊ី មានទ្រព្យ ៨១៤លានដុល្លារអាមេរិក។ ១៦- លោក Dean Hoyle ម្ចាស់ក្លិប Huddersfield Town ជាអ្នកជំនួញអង់គ្លេស មានទ្រព្យ ៤៧៧លានដុល្លារអាមេរិក។ ១៧- លោក Gino Pozzo ម្ចាស់ក្លិប Watford ជាអ្នកជំនួញជនជាតិអ៊ីតាលី មានទ្រព្យ ១៥៧លានដុល្លារអាមេរិក។ ១៨- លោក Maxim Demin អ្នកជំនួញរុស្ស៊ី ជាម្ចាស់ក្លិប Bournemouth មានទ្រព្យ ១៣០លានដុល្លារអាមេរិក។ ១៩- លោក Mike Garlick អ្នកជំនួញអង់គ្លេស ជាម្ចាស់ក្លិប Burnley មានទ្រព្យ ៧៤លានដុល្លារអាមេរិក។ ២០- លោក Steve Parish ម្ចាស់ក្លិប Crystal Palace អ្នកជំនួញអង់គ្លេស មានទ្រព្យ ៥៨លានដុល្លារអាមេរិក។	ការពិភាក្សាលើការទិញដូរក្លិប Manchester United ត្រូវបានគ្របដណ្តប់នៅទូទាំងទឹកដី Old Trafford ដោយមានសេចក្តីរាយការណ៍ជាលើកទី២ ពីសំណាក់រជ្ជទាយាទនៃប្រទេសអារ៉ាប៊ីសាអ៊ូឌីត ព្រះអង្គម្ចាស់ Mohammad bin Salman ដែលគេមើលឃើញថាកំពុងថ្លឹងថ្លែងលើសំណើទិញយកក្លិបនៅអង់គ្លេសនេះ។
ដើម្បីជ្រាបច្បាស់ តទៅនេះសូមរីករាយស្ដាប់បទយកការណ៍ ដែលរៀបរៀងដោយកញ្ញា ប៉ូ សាគុន ដូចតទៅ៖ ក្នុងបន្ទប់មួយដែលមានកំព្យូទ័រលើតុធំៗ ចំនួន៦គ្រឿង និងទូរទស្សន៍ដាក់ជិតជញ្ជាំងធំមួយផងនោះ ជាបន្ទប់បញ្ចូលសំឡេងភាពយន្តនៃស្ថានីទូរទស្សន៍មួយ។ នៅទីនេះ មានអ្នកបញ្ចូលសំឡេងជាស្ដ្រី៣រូប និងបុរស២រូប ព្រមទាំងអ្នកបញ្ជាបច្ចេកទេសសំឡេងតាមកំព្យូទ័រមួយរូបដែរ។ អ្នកបញ្ចូលសំឡេងនៅទីនេះភាគច្រើន សុទ្ធតែមានបទពិសោធន៍ប្រមាណជាង៣០ឆ្នាំមកហើយ។ ទីផ្សារបញ្ចូលសំឡេងភាពយន្តបរទេស ដូចជារឿងថៃ កូរ៉េ ចិន ឥណ្ឌា ហ្វីលីពីន ជាដើម នៅតែមានទីផ្សារខ្ពស់។ លោក នួន រស្មី ជាអ្នកបញ្ចូលសំឡេងមួយរូបដែលមានបទពិសោធន៍ជាង៣០ឆ្នាំ។ តាំងពីចូលអាជីពនេះ ដល់ទល់បច្ចុប្បន្ន ទីផ្សារបញ្ចូលសំឡេងភាគយន្តរបស់លោក មិនធ្លាក់ចុះឡើយ។ បុរសដែលច្រើនបញ្ចូលសំឡេងឱ្យតួចាស់ ក្នុងរឿងភាគកូរ៉េរូបនេះ បញ្ចាក់យ៉ាងដូច្នេះ ៖«ក្រុមហ៊ុនពេញចិត្តបុគ្គលណា ឬក៏សំឡេងណាស៊ីនឹងតួ គេយកសំឡេងនោះ។ ខ្ញុំធ្លាប់មានពិសោធន៍ច្រើនកន្លែងដែរ បញ្ចូលសំឡេងរឿងថៃ កូរ៉េ ចិន ជប៉ុន ម៉ិចស៊ីកូ ហ្វីលីពីន ឥណ្ឌា ច្រើនរឿងណាស់»។ អង្គុយលើកៅអីពណ៌ខ្មៅ នៅមុខកំព្យូទ័រ សម្រាប់មើលអត្ថបទបញ្ចូលសំឡេង លោក រស្មី ថាការបញ្ចូលសំឡេងដែលមានគុណភាព ជាកត្តាដែលអាចរក្សាទីផ្សារបាន។ លោកបន្ថែមថា ៖«តួស្លូត កម្សត់ រលីងរលោងទឹកភ្នែក បើសាច់រឿងហ្នឹងល្អអាចអួលក្នុងដើមក។ ពេលសាច់រឿងល្អ យើងក៏ត្រូវបញ្ចូលអារម្មណ៍ឱ្យខ្លាំងដែរ។ បើតួកម្សត់ អ្នកបញ្ចូលសំឡេង ក៏ត្រូវធ្វើមុខកម្សត់ដែរ។ ចំណែកអ្នកបញ្ចូលសំឡេងមួយរូបទៀត អ្នកស្រី ឈូក វណ្ណៈ វ័យ៥៧ឆ្នាំ អង្គុយនៅតុខាងមុខ ជិតទូរទស្សន៍សម្រាប់បញ្ចាំងកុន។ ស្ត្រីរូបនេះបញ្ចូលសំឡេងឱ្យតួរងក្នុងភាពយន្តកូរ៉េ។ «មុនដំបូងបញ្ចូលសំឡេងឱ្យតួឯក ដល់យូរទៅមកតួរងវិញ។ សំឡេងខ្ញុំបានតែតួកាចឆ្នាស។ មានមិត្តផ្សេង ៗគេមានសំឡេងពីរោះផ្អែមស្រទន់ជាងខ្ញុំ គេអាចបញ្ចូលសំឡេងតួឯកសមជាងខ្ញុំ។ អ្នកបញ្ចូលសំឡេងគេចេះទាំងអស់ តួឯកក៏ចេះ តួរងក៏ចេះ តួផ្សេងៗទៀតក៏ចេះ គ្រាន់តែទឹកសំឡេងខុសៗគ្នា»។ នេះជាការបញ្ជាក់របស់អ្នកស្រី វណ្ណៈ។ ទីផ្សារបញ្ចូលសំឡេងរបស់អ្នកស្រី វណ្ណៈ ក៏នៅថេរដែរ គ្រាន់តែប្ដូរពីបញ្ចូលឱ្យតួឯកមកតួរងវិញប៉ុណ្ណោះ ព្រោះបញ្ហាសុខភាព និងវ័យកាន់តែចាស់ ហើយសំឡេងរបស់អ្នកស្រីសមនឹងតួកាចឆ្នាសផង។ អ្នកបញ្ចូលសំឡេងភាពយន្តរូបនេះ បានចែករំលែកចំណេះដឹងដល់យុវជនជំនាន់ក្រោយ ដែលចង់ក្លាយជាអ្នកបញ្ចូលសំឡេងយ៉ាងដូច្នេះ ៖«ចង់និយាយកុន ទាល់តែអ្នកហ្នឹងមានចិត្តអំណត់បន្តិច ហើយត្រូវមើលអក្សរឱ្យលឿន និងប្រើប្រាជ្ញាទៀត។ ឧទាហរណ៍ថាយើងកំពុងនិយាយតួម្ដាយ តែភ្នែកយើងត្រូវមើលអក្សរមួយជួរទៀត យើងដឹងថាបន្តិចទៀតកូនហ្នឹង តសម្ដីមកនិយាយជាមួយម្ដាយហើយ ដូច្នេះយើងរៀបចំលក្ខណៈសំឡេង និងបំពង់កសម្រាប់បញ្ចូលតួកូនភ្លាម។ ជួនអីពេលហ្នឹងតួយើងមកទាំងពីរទាំងបីអ៊ីចឹង ដូច្នេះយើងត្រូវឆ្លាតត្រង់ហ្នឹង។ យើងម្នាក់ឯងអាចកាន់តួបី យើងមិនអាចកាន់តែតួមួយៗបានទេ»។ ងាកមកអ្នកបញ្ចូលសំឡេងជំនាន់ក្រោយវិញម្ដងនោះគឺ កញ្ញា ឃឹម ចន្ទឧសភា វ័យ២៨ឆ្នាំ។ មានពិសោធន៍ហាត់រៀន និងបញ្ចូលសំឡេង៥ឆ្នាំ ផលវិបាកសម្រាប់នារីដែលកាន់តួទី៣រូបនេះ នៅត្រង់ដាក់អារម្មណ៍មិនទាន់ដល់តួសម្ដែង។ កញ្ញាបន្ថែម៖«សម្រាប់ខ្ញុំពិបាកព្រោះមិនទាន់ស្គាល់ចរិតតួអស់ ហើយដាក់អារម្មណ៍មិនទាន់ដល់តួ ដូច្នេះក្នុងការព្យាយាម ព្រោះបទពិសោធនៅតិច»។ ហាក់មានអារម្មណ៍អៀនបន្តិច ពេលដែលឆ្លើយឆ្លងជាមួយខ្ញុំ ឧសភា ទទួលស្គាល់ថាខ្លួននៅមានចំណុចខ្វះខាតមួយចំនួន៖«ខ្ញុំរៀនយូរឆ្នាំដែរ តែបើអ្នកជំនាន់ក្រោយ សំឡេងគាត់ល្អ គាត់ឆ្លាតចាប់ប្លង់លឿន គាត់អាចល្អជាងខ្ញុំ»។ នៅរក្សាបានតំណែងបញ្ចូលសំឡេងឱ្យតួឯក អ្នកស្រី តូច យ៉ានី ថាអ្នកបញ្ចូលសំឡេងក៏ដូចជាតួសម្ដែងដែរ ព្រោះត្រូវបញ្ចូលអារម្មណ៍ឱ្យសមនឹងសាច់រឿង ៖«តាមពិតអ្នកបញ្ចូលសំឡេងដូចអ្នកសម្ដែង។ បើតួនោះកម្សត់យើងត្រូវតែចូលមនោសញ្ចេតនាកម្សត់ទៅជាមួយតួ កន្លែងខ្លះយើងអាចមានរលីងរលោងទឹកភ្នែក ដើម្បីឱ្យអារម្មណ៍យើងកម្សត់ទៅតាមហ្នឹង។ ពិបាកដែរអ្នកបញ្ចូលសំឡេង យើងកំពុងតែយំ ស្រាប់តែទៅកាន់តួមួយទៀតកាច អារម្មណ៍យើងហ្នឹងគឺត្រូវឆក់មកកាចហ្នឹងភ្លាម។ កាចហ្នឹងយើងខឹង ប្រៀបដូចជាតួហ្នឹងកំពុងខឹងដែរ ដូច្នេះក្នុងការបញ្ចូលហត់ណាស់»។ អង្គុយនៅក្បែរអ្នកបញ្ចូលសំឡេងដទៃទៀត ស្ត្រីដែលអាចបញ្ចូលសំឡេងបានជិត១០តួ ស្ថិតក្នុងវ័យ៥៦ឆ្នាំរូបនេះ ក៏បានផ្ដល់គន្លឹះដល់ការហាត់រៀននិយាយកុងយ៉ាងដូច្នេះដែរ ៖«សំខាន់បំផុតអ្នកដែលចង់បញ្ចូលសំឡេង ត្រូវអានអក្សរឱ្យច្បាស់ មិនទាក់ បើគាត់ពូកែខាងហ្នឹងគាត់មករៀននិយាយកុន គឺលឿនបំផុត។ ទី២អាចប្ដូរសំឡេងបានច្រើនបែប ហើយចេះចាប់ប្លង់កុន។ បើអ្នកមិនសូវពូកែអក្សរសាស្ត្រខ្មែរ គឺពិបាកបន្តិច»។ បើតាមការប៉ាន់ស្មានរបស់លោក ព្រំ សិលា ប្រធានសមាគមភាពយន្តកម្ពុជា ភាពយន្តបរទេសដែលបាននាំចូលមកកម្ពុជាក្នុងឆ្នាំ២០១៨ មានភាពយន្តខ្នាតធំ(ភាពយន្តដុំ) ប្រមាណជិត២០០រឿង និងភាពយន្តភាគប្រមាណ៥០រឿង៕	ភ្នំពេញ៖ ទីផ្សារបញ្ចូលសំឡេងកុនបរទេសនៅតែសម្បូរសម្រាប់អ្នកជំនាញអាជីពនេះ។ អ្នកបញ្ចូលសំឡេងកុនមួយចំនួននិយាយថា ទីផ្សារការងារមិនប្រែប្រួលឡើយ តែអ្វីដែលផ្លាស់ប្ដូរគឺប្ដូរតួកាន់តែប៉ុណ្ណោះ។ សំឡេងពីរោះ និងពូកែដាក់អារម្មណ៍ទៅតាមតួអង្គ គឺជារឿងដ៏ចាំបាច់ សម្រាប់ការបញ្ចូលសំឡេង។
កុំបារម្ភ! ថ្ងៃនេះយើង នឹងបង្ហាញឱ្យដឹងពីរូបមន្តធម្មជាតិព្យាបាលអាការៈពុលអាហារ ៖ ១. ទឹកខ្មេះផ្លែប៉ោម អ្វីដែលអ្នកត្រូវធ្វើ គឺគ្រាន់តែលាយទឹកខ្មេះផ្លែប៉ោមចំនួន ១ ឬ ២ ស្លាបព្រាបាយក្នុងទឹកធម្មតា ២ ពែងនិងលាយទឹកក្រូចឆ្មារស្រស់បន្តិច។ កូរឱ្យសព្វ សឹមទទួលរាល់ពី ៤ ទៅ ៦ ម៉ោងម្ដងរហូតដល់អាការៈធូរស្បើយ។ ២. ខ្ញី ចូរទទួលទានតែខ្ញីមួយពែងក្រោយពេលអាហារដើម្បីសម្រួលការរំលាយអាហារនិងបំបាត់អាការៈពុលអាហារឆាប់រហ័ស។ អ្នកក៏អាចលាយទឹកខ្ញីស្រស់ប៉ុន្មានដំណក់ក្នុងទឹកឃ្មុំ ១ ស្លាបព្រាកាហ្វេនិងទទួលទានឱ្យពី ៣ ទៅ ៤ ដងក្នុងមួយថ្ងៃរហូតដល់អាការៈធូរស្បើយ។ ៣. ក្រូចឆ្មារ អ្វីដែលអ្នកត្រូវធ្វើ គឺគ្រាន់តែលាយស្ករសបន្តិចក្នុងទឹកក្រូចឆ្មារស្រស់ ១ ស្លាបព្រាកាហ្វេនិងទទួលទានឱ្យបានពី ៣ ទៅ ៤ ដងក្នុងមួយថ្ងៃ។ អ្នកក៏អាចទទួលទានទឹកក្រូចឆ្មារក្ដៅឧណ្ហៗរួចទទួលទានពេញមួយថ្ងៃផងដែរដើម្បីបំបាត់អាការៈពុលអាហារឆាប់រហ័ស។ ៤. តែផ្កា Chamomile ភេសជ្ជៈនេះល្អណាស់សម្រាប់សម្រួលប្រព័ន្ធរំលាយអាហារ បំបាត់អាការៈចុករមួលក្នុងពោះ និងក្អួត។ អ្នកអាចទទួលទានតែផ្កា Chamomile មុនពេលចូលគេង។ ៥. ទឹក រាគជាអាការៈទូទៅបំផុតមួយកើតឡើងកំឡុងពេលពុលអាហារ។ ខណៈពេលនេះរាងកាយបាត់បង់ជាតិទឹកច្រើន ហើយនឹងជួបប្រទះបញ្ហាខ្សោះជាតិទឹកក្នុងរាងកាយជាក់ជាមិនខាន។ ដូច្នេះការទទួលទានទឹកបានច្រើនគ្រប់គ្រាន់ជួយរាងកាយឲ្យជៀសផុតពីបញ្ហាខ្សោះជាតិទឹក។ វាក៏ជួយកម្ចាត់ជាតិពុល និងបាក់តេរីមិនល្អ ហើយជួយឲ្យអ្នកធូរស្បើយពីអាការៈពុលបានលឿនផងដែរ៕ ត្រួតពិនិត្យដោយ www.health.com.kh	អាការៈពុលអាហារកម្រិតស្រាលមិនពិបាកនឹងដោះស្រាយឡើយ! គួរធ្វើបែបណាទើបឆាប់ធូរស្បើយ?
ការផ្តល់ជូនមានសម្រាប់ម៉ូឌែលទាំង៤នេះមានដូចជា៖ ១. Nokia 2.1 តម្លៃ ១១៥ ដុល្លារ ទូរសព្ទដែលមានរន្ធបំពងសំឡេង២ និងថាមពលថ្ម រហូតដល់ទៅ២ថ្ងៃ ដែលទើបចូលទីផ្សារកម្ពុជាកាលពីខែតុលា ឆ្នាំ២០១៨កន្លងទៅនេះ និងមានកាដូជាច្រើន ក្នុងឱកាសចូលឆ្នាំចិនខាងមុខនេះ ដូចជា ស្រោមទូរសព្ទ, ស្គ្រីនទូរសព្ទ និងកាបូបដ៏ស្រស់ស្អាតរបស់ Nokia។ លើសពីនេះ ក៏មានបន្ថែមស៊ីមកាត អ៊ីនធឺណិត ១០GB/ខែ រយៈពេលមួយឆ្នាំពីក្រុមហ៊ុនCellcard ។ ២. Nokia 3.1 Plus តម្លៃ ១៧៩ ដុល្លារ ទូរសព្ទដែលមានតម្លៃធូរថ្លៃ ប៉ុន្ដែសមត្ថភាពដ៏អស្ចារ្យនេះ នឹងមានប្រម៉ូសិនដូចជា ស្រោមទូរសព្ទ, ស្ក្រីនទូរស័ព្ទ និងដបទឹកយ៉ាងស្រស់ស្អាត របស់ Nokia ផងដែរ។ ៣. Nokia 5.1 Plus តម្លៃ ២១៩ ដុល្លារ ទូរសព្ទដែលផលិតឡើងជាមួយរូបរាងយ៉ាងប្រណិត ជាពិសេសសម្រាប់អ្នកលេងហ្គេមតែម្ដង ដែលវាមានរូបរាងស្អាត និងងាយស្រួលក្នុងការកាន់ ជាពិសេសកម្លាំងម៉ាស៊ីន និងថ្ម អាចកំដរអ្នកលេងហ្គេមបានយ៉ាងជក់ចិត្ត។ ទូរសព្ទនេះ នឹងមានការថែមជូនក្នុងឱកាសចូលឆ្នាំចិននេះ ដូចជាស្រោមទូរសព្ទ, ស្គ្រីនទូរសព្ទ, និង កាបូបដាក់នឹងចង្កេះដ៏ស្រស់ស្អាតរបស់ Nokia។ ៤. Nokia 6.1 Plus តម្លៃ ២៦៩ ដុល្លារ ទូរសព្ទដែលទើបចូលទីផ្សារកម្ពុជាអំឡុងពេលពេលខែតុលានេះ នឹងជាទូរសព្ទទទួលបានការគាំទ្រខ្លាំង ពីសំណាក់ហ្វេនៗរបស់ Nokia នោះ នឹងមានប្រម៉ូសិនក្នុងឱកាសចូលឆ្នាំចិន ដូចជា ស្រោមទូរសព្ទ, ស្គ្រីនទូរសព្ទ និងកាបូបដ៏ស្រស់ស្អាតរបស់ Nokia។ ជាពិសេសទទួលបាន ស៊ីមកាត អ៊ីនធឺណិត១០GB/ខែ រយៈពេលមួយឆ្នាំពីក្រុមហ៊ុនCellcard។ ការប្រម៉ូសិននេះ មានចាប់ពីការផ្សាយដឹណឹងនេះរហូតដល់អស់ពីស្ដុក។ រួសរាន់ឡើងទិញទូរសព្ទ Nokia ម៉ូឌែលណាមួយក៏បាន ទុកជាកាដូ ជូនដល់មនុស្សជាទីស្រលាញ់របស់លោកអ្នក៕ (អត្ថបទពាណិជ្ជកម្ម)	ដើម្បីអបអរសារទរក្នុងឱកាសចូលឆ្នាំចិន ដែលនឹងឈានចូលមកដល់ខាងមុខនេះ Nokia មានប្រម៉ូសិនជាច្រើនសន្ធឹកសន្ធាប់មិនធ្លាប់មាន ជូនដល់អតិថិជនរបស់ខ្លួន។ រាល់ការជាវទូសព្ទណាមួយក៏បាន ក្នុងចំណោមទូរសព្ទ ៤ ម៉ូឌែល ដូចជា Nokia2.1, Nokia 3.1 Plus, Nokia5.1 Plus, និង Nokia.61 Plus នាឱកាសចូលឆ្នាំចិនខាងមុខនេះ Nokia នឹងផ្ដល់ជូននូវកាដូជាច្រើនសន្ធឹកសន្ធាប់។
សេចក្តីជូនដំណឹង បានឲ្យដឹងថា បាតុភូត El Nino បន្តមានឥទ្ធិពលលើកម្ពុជានៅឡើយ ដែលនឹងធ្វើឲ្យភ្លៀងនៅតែបន្តធ្លាក់រាយបាយនៅតាមបណ្ដារាជធានី-ខេត្តនៅពេញមួយសប្តាហ៍ទៀត។ បើតាមសេចក្តីជូនដំណឹងនេះ ពីថ្ងៃទី១២ ដល់ថ្ងៃទី១៨ ឧសភា បណ្ដារាជធានី-ខេត្តនៅតំបន់វាលទំនាប និងតំបន់មាត់សមុទ្រ នឹងមានភ្លៀងធ្លាក់ក្នុងកម្រិតធម្យមទៅបង្គួរ ហើយកន្លែងមួយចំនួនមានភ្លៀងធ្លាក់ច្រើនផងដែរ។ ចំណែកនៅតំបន់ខ្ពង់រាប និងភាគឦសាន នឹងមានភ្លៀងធ្លាក់ពីតិចទៅមធ្យម។ ជាមួយគ្នានេះ បាតុភូតផ្គររន្ទះ និងខ្យល់កន្ត្រាក់នៅតែបន្តកើតមាន៕	ភ្នំពេញ៖ កម្ពុជា នឹងមានភ្លៀងធ្លាក់ជាបន្តបន្ទាប់ រយៈពេលពេញមួយសប្តាហ៍ទៀត ពោលគឺចាប់ពីថ្ងៃទី ១២ ដល់ទី១៨ ខែឧសភា ខណៈសីតុណ្ហភាពអតិបរមា គឺស្ថិតក្នុងចន្លោះ៣៤-៣៧ អង្សាសេ។ នេះបើតាមសេចក្តីជូនដំណឹងស្តីពីអាកាសធាតុរបស់ក្រសួងធនធានទឹក និងឧតុនិយម។
សូមអញ្ជើញទស្សនាទិដ្ឋភាពនៅតំបន់ទេសចរណ៍ធម្មជាតិស្ទឹងតាសាល ឬទំនប់ឥណ្ឌា ដែលថតដោយលោក ទូច សុវណ្ឌឌី អ្នកសារព័ត៌មានថ្មីៗ ដូចតទៅ៖	កំពង់ស្ពឺ៖ ស្ទឹងតាសាល ឬទំនប់ឥណ្ឌា ជាទីលម្ហែកាយបែបធម្មជាតិ ដែលអមដោយទេសភាពព្រៃភ្នំហ៊ុមព័ទ្ធជុំវិញ, ផ្ទៃទឹកធំល្វឹងល្វើយ រួមជាមួយដើមឈើងាប់តូចធំឈរស្ងៀមទ្រឹងបង្ហាញខ្លួននៅលើផ្ទៃទឹក បង្កើតបានជាទិដ្ឋភាពដ៏គួរឱ្យចាប់អារម្មណ៏។ ស្ទឹងតាសាល មានទីតាំងស្ថិតនៅភូមិអូរអញ្ចាញ ឃុំតាសាល ស្រុកឱរ៉ាល់ ខេត្តកំពង់ស្ពឺ ដោយគ្រាន់តែធ្វើដំណើរប្រមាណ២០គីឡូម៉ែត្រពីរមណីយដ្ឋានតេទឹកពុះប៉ុណ្ណោះ។ នៅស្ទឹងតាសាល មានកោះតូចមួយដែលអ្នកទេសចរបានទៅដល់ហើយនិយមហៅតៗគ្នាថាជា «កោះស្នេហ៍» ទីដែលស្ងប់ស្ងាត់បែបរ៉ូមែនទិក។ អ្នកទេសចរអាចជិះទូកទៅកម្សាន្តនៅលើកោះស្នេហ៍ ដោយត្រូវចំណាយលើថ្លៃទូកចំនួន៥ពាន់រៀលក្នុងម្នាក់។
ក្នុងវីដេអូបទចម្រៀងជាង៣នាទី បានបង្ហាញពីទីតាំងទេសចរណ៍ជាច្រើនកន្លែង ដែលអ្នកចម្រៀងបានទៅថតផ្ទាល់ មានដូចជាខេត្តស្ទឹងត្រែង (តំបន់រ៉ាមសារ), ខេត្តសៀមរាប និងកែប។ ជាអ្នកចម្រៀងមួយរូប លោក Pee Sand រំពឹងថាបទចម្រៀងមួយនេះ នឹងធ្វើឱ្យទេសចរណ៍បានស្គាល់ពីតំបន់ទេសចរណ៍ក្នុងប្រទេស ជាពិសេសទេសចរអន្តរជាតិ។ តទៅនេះសូមលោកអ្នកនាងទស្សនាបទសម្ភាសន៍ដូចខាងក្រោម៖	ស្ទឹងត្រែង៖ បទ «ទេសចរណ៍កម្ពុជា» ជាបទចម្រៀងថ្មីមួយបទ របស់លោក P-Sand (ផី សែន )សិល្បករចម្រៀងកម្ពុជា។ បទចម្រៀងមួយបទ ដែលនិពន្ធឡើងក្នុងឆ្នាំ២០១៨របស់សិល្បកររូបនេះ បានរៀបរាប់ពីទីតាំងទេសចរល្បីល្បាញ និងទីតាំងទេសចរណ៍ ដែលទេសចរមិនសូវស្គាល់។
ជាកូនស្រីពៅ នៃគ្រួសារកសិករមួយស្ថិតនៅភូមិទួលក្រសាំង ឃុំរកាខ្ពស់ ក្រុងតាខ្មៅ ខេត្តកណ្ដាល ដែលមានសមាជិក ៥នាក់ យុវតី សុខរី កនិកា គឺជាកូនស្រីម្នាក់ ហាត់ប្រដាល់គុនខ្មែរ ចំណែកបងប្រុស ២នាក់ទៀតជាសិស្ស និងជួយការងារឪពុកម្ដាយ។ កីឡាការិនីរូបនេះ បានប្រាប់សារព័ត៌មានថ្មីៗថា ការឈានជើងចូលក្នុងវិស័យកីឡាប្រដាល់គុនខ្មែរ គឺគ្រាន់តែហ្វឹកហាត់ក្នុងគោលបំណងការពារខ្លួនប៉ុណ្ណោះ ប៉ុន្ដែក្រោយពេលចូលហ្វឹកហាត់ធ្វើឲ្យយុវតីរូបនេះ ស្រឡាញ់កីឡាប្រដាល់កាន់តែខ្លាំងឡើងៗ។ ម្យ៉ាងវិញទៀត កនិកា ក៏មានទេព្យកោសល្យក្នុងការហ្វឹកហាត់ផងដែរ។ ទាំងអស់នេះ បានជួយឲ្យកីឡាការិនីវ័យ ១៥ឆ្នាំ ឈ្នះមេដាយសំរិទ្ធក្នុងព្រឹត្តិការណ៍ស៊ីហ្គេម។ កីឡាការិនី សុខរី កនិកា រូបពីហ្វេសបុក សុខរី កនិកា បើទោះជាមិនបានមេដាយមាស ឬប្រាក់ ប៉ុន្ដែ កនិកា ពេញចិត្តចំពោះសមិទ្ធិផលនេះ ដោយសារតែជាការខិតខំប្រឹងប្រែងអស់ពីសមត្ថភាពខ្លួន បូករួមជាមួយស្មារតីប្រកួតដើម្បីជាតិ ផងដែរ។ កីឡាការិនីប្រដាល់គុនខ្មែររូបនេះ និយាយប្រាប់ដូច្នេះថា៖«ដំបូងឡើយមិនដែរថាចង់ហាត់ទេបងតែដោយសារតែមានចម្លោះជាមួយប្រុសៗក៏មានចិត្តថាចង់ហាត់ បន្ទាប់មកក៏ចូលហាត់ តែហាត់នឹងមិនដែរគិតថាចង់ប្រកួតអីទេគ្រាន់តែហាត់ដើម្បីការពារខ្លួន តែមិននឹកស្មានថាដើរមកដល់ចំណុចនេះទេ។»។ ជាសិស្សថ្នាក់ទី៩ នៃវិទ្យាល័យរតនៈឈូលាភ ដែលស្ថិតនៅជិតលំនៅឋានខ្លួន យុវតី កនិកា បានចំណាយពេលហ្វឹកហាត់ប្រដាល់បន្ទាប់ពីសម្រាក់ពីការសិក្សា។ យុវតីទួលក្រសាំងនេះ បានចូលហ្វឹកហាត់ប្រដាល់គុនខ្មែរដំបូង នៅខែកុម្ភៈឆ្នាំ២០២២ នៅក្លិបអរុណរះ ដែលនៅភូមិឃុំរបស់ខ្លួន ក្រោយពេលហ្វឹកហាត់បាន ១០ខែ កនិកា ក៏បានប្ដូមកហ្វឹកហាត់នៅក្លិបកណ្ដាប់ដៃដែក នៅខ័ណ្ឌដង្កោរ រាជធានីភ្នំពេញ ហ្វឹកហាត់បានរយៈពេល ៨ខែ។ ចំពោះការហ្វឹកហាតដំបូង យុវតីរូបនេះ មិនទទួលបានការគាំទ្រពីអាណាព្យាលទេ ដោយលោកស្រី សន សាយ ជាម្ដាយ និងលោក ជីម សុខរី មានព្រួយបារម្ភ ខ្លាចកូនស្រីពៅរបស់ខ្លួនរងគ្រោះថ្នាក់អំឡុងពេលហ្វឹកហាត់ និងអំឡុងពេលប្រកួត។ លោកស្រី សន សាយ បានបញ្ជាក់ថាក្នុងនាមជាម្ដាយ តែងតែមានការបារម្ភ និងស្រឡាញ់កូន ប៉ុន្ដែក៏ត្រូវស្របតាមកូនរបស់ខ្លួន ព្រោះ កនិកា មានឆន្ទៈ និងមហិច្ឆិតាផ្ទាល់ខ្លួន។ អ្វី ដែលសំខាន់ទៀតនោះ អ្នកម្ដាយរូបនេះ បន្ដទៀតថា ប្រកួតចាញ់ឈ្នះ គឺជារឿងធម្មតា ប៉ុន្ដែមិនត្រូវបាក់ទឹកចិត្ត ព្រោះលោកស្រី នឹងបន្ដជាកម្លាំងចិត្តដល់កូនខ្លួនជានិច្ច។ «កូន ចាញ់ឈ្នះជារឿងធម្មតាទេ កូនឯងកុំបាក់ទឹកចិត្ត។ ម៉ែជួយកម្លាំងចិត្តកូនជានិច្ច បើទោះជាកូនចាញ់ ម៉ែ នៅតែផ្ដល់កម្លាំងចិត្ត។ កូនត្រូវតែស៊ូ! កូនកុំខ្លាច! កូន កុំស្លត់ឲ្យសោះ។»។ លោកស្រី សន សាយ និយាយប្រាប់ដូច្នេះ។ យុវតីវ័យ ១៥ឆ្នាំនេះ បានប្រាប់ថា រូបខ្លួន នឹងមិនបញ្ឈប់មហិច្ឆិតា ត្រឹមតែរកបានមេដាយសំរិទ្ធក្នុងព្រឹត្តិការណ៍ស៊ីហ្គេមទេ ប៉ុន្ដែនឹងប្រឹងហ្វឹកហាត់បន្ថែម ដើម្បីប្រកួតប្រជែងលើឆាកអន្ដរជាតិ និងប្រឹងប្រែងស្វែងរកស្នារដៃសម្រាប់ជាតិ ឲ្យបានច្រើន។ ម្យ៉ាងវិញទៀត សុខរី កនិកា ក៏ចង់សាងកេរ្ដិ៍ឈ្មោះខ្លួនឲ្យកាន់តែល្បីល្បាញ់ផងដែរ៕ កីឡាការិនី សុខរី កនិកា បានប្រាប់ពីការតាំងចិត្តខ្លួនដូច្នេះថា៖«មហិច្ឆតាខ្ញុំធំបំផុតគឺខ្ញុំចង់ក្លាយជាកីឡាការិនីម្នាក់ដែលល្បី។មានកេរ្តិ៍ឈ្មោះមានអ្នកស្គាល់ច្រើន។»៕	សុខរី កនិកា យុវតីវ័យ ១៥ឆ្នាំ បានឈ្នះមេដាយសំរឹទ្ធ កីឡាប្រដាល់គុនខ្មែរ ក្នុងព្រឹត្តិការណ៍ស៊ីហ្គេម លើកទី៣២ នៅប្រទេសកម្ពុជា លើប្រភេទវិញ្ញាសាប្រដាល់ ៤៨គីឡូក្រាម។ យុវតីរូបនេះ ស្ទើរតែមិនជឿថារូបខ្លួនអាចរកបានមេដាយជូនជាតិសោះ ហើយក៏មិននឹកស្មានថាមានឱកាសបានប្រកួតតំណាងជាតិដែរ។ កីឡាការិនីរូបនេះ បន្ថែមថា ការឈានជើងចូលក្នុងវិស័យកីឡាប្រដាល់គុនខ្មែរ គឺខ្លួនគ្រាន់តែចងហ្វឹកហាត់ដើម្បីការពារខ្លួន ប៉ុន្ដែក្រោយទទួលបានផ្លែផ្កា ធ្វើឲ្យ កនិកា មានចិត្ត និងមហិច្ឆិតាកាន់តែខ្លាំង ក្នុងការហាត់កីឡានេះ ដើម្បីប្រកួតលើឆាកអន្ដរជាតិ។
Suu Kyi, who chairs both the National Reconciliation and Peace Center and the Union Peace Dialogue Joint Committee, made the remarks at the opening of the third meeting of the 21st Century Panglong Peace Conference which kicked off in Nay Pyi Taw Wednesday. She hoped that the meeting will be able to sign the Union Agreement-Part II as the second step of the peace process at the end of the six-day meeting and will continue to strive for the third step in the peace efforts. She called for moving ahead with confidence amid difficulties and challenges on way to a democratic and federal union. Suu Kyi pointed out that the root cause of armed conflicts is political issue, urging thorough coordination and resolving of the issue which her ruling National League for Democracy (NLD) has always been upholding. She warned that if agreements can not be reached on federalism, it could delay the success of the peace process, noting that federalism does not mean secession but unity and consolidation. She outlined some main objectives of the conference to be pursued: emergence of a union based on democracy and federal system; signing of the Nationwide Ceasefire Accord (NCA) by those yet to do so, followed by political dialogue to achieve eternal peace; opening coordination on the path of national reconciliation efforts without exerting pressure and force politically to reach agreements that can be accepted by all parties. She disclosed that one more session of the conference will continue later this year, two more next year and three more in 2020 when important basic principles on democracy and federalism could be laid down completely for the emergence of a future democratic and federal union. Commander-in-Chief of Defense Services Sen-Gen Min Aung Hlaing, in his welcoming speech, stressed the top priority to end the armed struggle for establishing democratic federal union. He urged the stake holders to negotiate thoroughly with genuine goodwill during the conference as well as in line with the interests of the state and national ethnic groups and to continue with the talks till sustainable peace results can be produced. He also pledged military's active participation in the peace process without harming the union, national unity, independence and sovereignty. The six-day third meeting of Myanmar's 21st Century Panglong Peace Conference, which aims to unite all ethnic nationalities and build a democratic federal union through dialogue, is set to further discuss unfinished fundamental principles on federalism as well as the formulation of new principles for the establishment of a federal union submitted group-wise through national-level political dialogue. The conference will focus on some remaining points related to political, economic, social, security, and land and natural environment sectors, submitted by the Union Peace Dialogue Joint Committee (UPDJC) for adoption to be included in the union agreement for peace. The political sector covers points of the rights of ethnic minorities and democratic human rights and gender equality. The conference gathered representatives from the government, the parliament, the military, political parties, ethnic armed organizations and civil society.	NAY PYI TAW, July 11 (Xinhua) -- Myanmar State Counselor Aung San Suu Kyi said on Wednesday that the door for peace always remains open to those armed groups who have not yet joined the government's Nationwide Ceasefire Accord (NCA) to have dialogue and settle the issue.
កិច្ចសន្ទនាតាមទូរសព្ទរវាងប្រធានាធិបតី ចូ បៃឌិន និងសមភាគីរុស្ស៊ី វ្ល៉ាឌីមៀ ពូទីន ធ្វើឡើងតាមសំណើររបស់ភាគីរុស្ស៊ីកាលពីសប្តាហ៍មុន។ ប៉ុន្តែអាមេរិកបានពន្យារពេលកិច្ចសន្ទនានេះ ដើម្បីពិភាក្សាជាមួយសម្ពន្ធមិត្តអង់គ្លេស បារាំង និងអាល្លឺម៉ង់ជាមុនសិន។ នេះបើយោងតាមទីភ្នាក់ងារព័ត៌មានអាមេរិក AP ។ បញ្ហាចម្បង និងបន្ទាន់បំផុតរវាងរុស្ស៊ី និងអាមេរិក គឺការបន្តឡើងវិញសន្ធិសញ្ញា New START ដែលនឹងអស់សុពលភាពនៅថ្ងៃទី៥ ខែកុម្ភៈ។ សន្ធិសញ្ញានេះមានបំណងក្នុងការកំណត់ចំនួនក្បាលគ្រាប់នុយក្លេអ៊ែរច្រើនបំផុតត្រឹម ១,៥៥០គ្រាប់សម្រាប់ភាគីនីមួយៗ។ លើបញ្ហានេះ លោក ពូទីន និងលោកបៃឌិន យល់ស្របពីភាពចាំបាច់ក្នុងការធ្វើការរួមគ្នាជាបន្ទាន់ ដើម្បីបន្តកិច្ចព្រមព្រៀងនេះប្រាំឆ្នាំទៀត។ សេចក្តីថ្លែងការណ៍របស់វិមានក្រេមឡាំងក្រោយការសន្ទនា អះអាងថា ប្រមុខរដ្ឋរុស្ស៊ី បានបញ្ជូនសេចក្តីព្រាងច្បាប់ទៅសភាដើម្បីអនុម័តការពន្យារសន្ធិសញ្ញា New START នេះ។ លោក បៃឌិន ក៏លើកឡើងផងដែរពីការវាយប្រហារប្រព័ន្ធអ៊ីនធើណែតសំដៅក្រសួង និងទីភ្នាក់ងារសហព័ន្ធរបស់អាមេរិក ដែលជាបញ្ហក្ដៅ។ លទ្ធផលនៃការស៊ើបអង្កេតបឋមរបស់សភា និងអាជ្ញាធរសហព័ន្ធបង្ហាញថា រុស្ស៊ីជាអ្នកនៅពីក្រោយប្រហារនេះ ព្រោះការវាយប្រហារនេះប្រើបច្ចេកវិទ្យាទំនើប និងមានតែរដ្ឋប៉ុណ្ណោះដែលមានសមត្ថភាពបែបនេះ។ លោក បៃឌិន ក៏លើកឡើងពីការសង្ស័យដែលរុស្ស៊ីបន្តជ្រៀតជ្រែកក្នុងការបោះឆ្នោតអាមេរិកឆ្នាំ២០២០ និងរបាយការណ៍ដែលបង្ហាញថា រដ្ឋាភិបាលរុស្ស៊ីផ្តល់ប្រាក់ដល់ក្រុមឧទ្ទាម ដើម្បីបាញ់សម្លាប់ទាហានអាមេរិកនៅអាហ្វហ្កានីស្ថាន។ បញ្ហាក្នុងស្រុករុស្ស៊ី ក៏ត្រូវបានលើកឡើងមកពិភាក្សាដែរ។ លោក បៃឌិន លើកឡើងពីការចាប់ខ្លួនអ្នកនយោបាយប្រឆាំង Alexi Navalny ដែលរងការបំពុលដោយសារធាតុគីមីកាលពីឆ្នាំ២០២០ និងត្រូវរដ្ឋាភិបាលរុស្ស៊ីចាប់ខ្លួននាពេលថ្មីៗនេះ។ បន្ថែមពីនេះ លោកបៃឌិន ចុចចំបញ្ហាសិទ្ធិមនុស្សទាក់ទងការចាប់ខ្លួនអ្នកគាំទ្រលោក Navalny ចំនួន៣,៧០០នាក់ បន្ទាប់ធ្វើបាតុកម្មប្រឆាំងរដ្ឋាភិបាលរុស្ស៊ី នៅថ្ងៃទី២៣ មករា។ លោក បៃឌិន ទទូចឱ្យលោកពូទីនគោរពសិទ្ធិបញ្ចេញមតិដោយសន្តិវិធីរបស់បាតុករ។ ជម្លោះរវាងរុស្ស៊ី និងអ៊ុយក្រែន ក៏ជាចំណុចក្តៅនៃការពិភាក្សាដែរ។ រុស្ស៊ីបានផ្តាច់យកឧបទ្វីបគ្រីមេ ដែលជាផ្នែកមួយរបស់អ៊ុយក្រែនមកកាន់កាប់។ រុស្ស៊ីក៏បានគាំទ្រក្រុមផ្តាច់ខ្លួននៅភាគខាងកើតប្រទេសដែលប្រឆាំងរដ្ឋាភិបាលអ៊ុយក្រែនផងដែរ។ លោក បៃឌិន ប្រាប់លោក ពូទីន ថា អាមេរិកគាំទ្រយ៉ាងមុតមាំអធិបតេយ្យភាពអ៊ុយក្រែន ប្រឈមទៅនឹងការបន្តឈ្លានពានដោយរុស្ស៊ី។ នេះយោងតាមលោកស្រីJen Paski អ្នកនាំពាក្យសេតវិមានក្នុងសន្និសីទសារព័ត៌មានថ្ងៃទី២៦ ខែមករា។ បើទោះបីជាបញ្ហាក្តៅមួយចំនួនត្រូវបានលើកឡើងមែន សេចក្តីថ្លែងការណ៍វិមានក្រឹមឡាំង អះអាងថាលោក ពូទីន លើកឡើងពីការសម្រួលទំនាក់ទំនង ដើម្បីសម្រេចបានផលប្រយោជន៍នៃប្រទេសទាំងពីរ។ វិមានក្រឹមឡាំង អះអាងថា អាមេរិក និងរុស្ស៊ីមានការទទួលខុសត្រូវពិសេសក្នុងការរក្សាសន្តិសុខ និងសណ្តាប់ធ្នាប់ពិភពលោក៕	ប្រធានាធិបតីអាមេរិក ចូ បៃឌិន បានសន្ទនាតាមទូរសព្ទជាមួយប្រធានាធិបតីរុស្ស៊ី វ្ល៉ាឌីមៀ ពូទីន នៅថ្ងៃទី២៦ ខែមករា។ ក្នុងកិច្ចសន្ទនាលើកដំបូងជាមួយប្រមុខរដ្ឋរុស្ស៊ី លោក បៃឌិន លើកឡើងបញ្ហារសើបៗក្នុងទំនាក់ទំនងទ្វេភាគីដូចជាការគ្រប់គ្រងអាវុធនុយក្លេអ៊ែរ សន្តិសុខអ៊ីនធឺណិត និងវិបត្តិនៅអ៊ុយក្រែន។ លោក បៃឌិន ក៏មិនភ្លេចលើកពីបញ្ហាសិទ្ធិមនុស្សនៅរុស្ស៊ី និងការចាប់ខ្លួនអ្នកនយោបាយប្រឆាំងរដ្ឋាភិបាលលោក Alexi Navalny ផងដែរ។
ក្រុម Everton មិនទាន់ស្គាល់ឈ្នះនៅឡើយទេក្រោយបន្តចាញ់ Lyon ២-១ នៃការប្រកួតវគ្គសន្សំពិន្ទុពូល E ពានរង្វាន់ Europa League នារាត្រីថ្ងៃទី ១៩ ខែតុលា។ ៣ប្រកួតកន្លងមក Everton រកបានតែ១ពិន្ទុប៉ុណ្ណោះ ដោយចាញ់២ និងស្មើម្តង ស្ថិតនៅបាតតារាង តាមពីក្រោយក្រុមកំពូលតារាង Atalanta ៦ពិន្ទុ និងក្រោមក្រុមលេខ២ Lyon ៤ពិន្ទុ។ ក្រោយដឹកនាំមិនបានល្អតាំងពីដើមរដូវកាលទាំងការប្រកួតលីកក្នុងស្រុក និងក្រៅស្រុក អ្នកចាត់ការសញ្ជាតិហូឡង់ វ័យ៥៤ឆ្នាំរូបនេះ ត្រូវបានគេរាយការណ៍ថាខិតជិតត្រូវបានក្លិប Everton ញ្ចប់ពីតំណែងហើយ។ សម្រាប់ ៨ប្រកួតក្នុងក្របខណ្ឌ Premier League កន្លងមក Everton ស្ថិតនៅចំណាត់ថ្នាក់លេខ១៦ ពោលគឺនៅពីលើក្រុមតំបន់ត្រូវកាត់ចោលតែពីរប៉ុណ្ណោះ។ Everton នឹងត្រូវទទួលភ្ញៀង Arsenal នៃការប្រកួតលីកកំពូលអង់គ្លេសសប្តាហ៍ទី៩ នៅថ្ងៃអាទិត្យ ទី២២ ខាងមុននេះ។ ចំណែក Arsenal ឯណោះវិញបានបន្តជ័យជម្នះជាលើកទី៣របស់ខ្លួន បន្ទាប់ពី Olivier Giroud ស៊ុត១គ្រាប់ចុងម៉ោងយកឈ្នះ Red Star Belgrade ១-០ សម្រាប់វគ្គជម្រុះពូល H។ ក្រុមរហស្សនាមកាំភ្លើងធំ អាចរកបាន៩ពិន្ទុ ឈរចំណាត់ថ្នាក់លេខ១ តាមពីក្រោយដោយ FK Crvena Zvezda និង BATE Borisov ដែលមាន៤ពិន្ទុដូចគ្នា៕	លោក Ronald Koeman អ្នកចាត់ការទូទៅក្រុម Everton បាននិយាយថាការទទួលបរាជ័យ ក្នុងដីខ្លួនឯងក្រោយចាញ់ Lyon ២-១ ក្របខណ្ឌ UEFA Europa League បានធ្វើឲ្យកៅអីរបស់លោកកំពុងមានសម្ពាធខ្លាំង និងស្ថិតក្រោមការត្រួតពិនិត្យពីប្រធានក្លិប។
សូមអញ្ជើញទស្សានវីដេអូខាងក្រោមនេះ ដូចតទៅ៖ អ្នកស្រី ជ័យ សុខណេម មានអាយុ២៤ឆ្នាំ ជាអ្នករស់ស្រុកពញាឮនៃខេត្តកណ្តាល ក្បែរភ្នំឧដុង្គ បាននាំមួកពីអ្នកបោះដុំនៅភ្នំឧដុង្គ ចំនួនប្រមាណ៧០០មួក មកលក់នៅពិធីបុណ្យអុំទូក ជាមួយស្វាមីរបស់អ្នកស្រី។ «អ្នកនៅឧដុង្គតែងមកលក់មួកនៅពេលមានបុណ្យជាតិ»។ អ្នកស្រី សុខណេម ដែលកំពុងដើរលក់មួកស្លឹកត្នោតនៅលើសួនជាប់មាត់ទន្លេត្រើយខាងលិច ក្បែរផ្សាររាត្រី បានបញ្ជាក់បែបនេះ មុននឹងអ្នកស្រីបន្ថែមថា ឆ្នាំនេះមិនសង្ឃឹមលក់ដាច់ដូចឆ្នាំមុនឡើយ ព្រោះពុំសូវមានមនុស្សមកលេងដូចឆ្នាំមុន ដែលអ្នកស្រីអាចលក់មួកស្លឹកត្នោតបានរហូតដល់ទៅ៨០០មួក។ ផ្ទុយពីអ្នកស្រី សុខណេម លោក ប៉ែន ស៊ីសុវណ្ណារ៉ា ដែលចាប់ផ្តើមលក់មួកនៅម៉ោងប្រមាណ៩ទៅ១០ព្រឹក នៅមុខសួនជាប់មាត់ទន្លេត្រើយខាងលិច បានប្រាប់អ្នកសារព័ត៌មានថ្មីៗ នៅព្រឹកថ្ងៃទី១០ វិច្ឆិកា ឆ្នាំ២០១៩ ថា៖«មួកអាចលក់ដាច់ជាងឆ្នាំមុន ព្រោះមានភ្ញៀវគាំទ្រផលិតផលខ្មែរច្រើន។ ឆ្នាំហ្នឹង ខ្ញុំជឿជាក់ថា នឹងលក់អស់ត្រឹមតែ២ថ្ងៃ»។ បុរសសម្បុរស្រអែមពាក់មួកស្លឹកត្នោតនិងកំពុងដើរលក់មួកដែលមានជំនឿងយ៉ាងដូច្នេះ ដោយកាលពីឆ្នាំមុនលោក លក់មួកស្លឹកត្នោតនេះអាស់រហូតដល់ទៅ៥០០មួក។ មួកស្លឹកត្នោតដែលមានបិតរូបទង់ជាតិកម្ពុជាផងនោះ ត្រូវបានលោក ស៊ីសុវណ្ណារ៉ា យកពីជីដូនដែលរស់នៅស្រុកឧដុង្គ ក្បែរភ្នំឧដុង្គ ជាអ្នកត្បាញដោយផ្ទាល់ដៃ។ អ្នកស្រី ឈួន លាភ ដែលបាននាំមួកពីឧដុង្គចំនួន៤០០មួក មកលក់នៅភ្នំពេញ ក្នុងពិធីបុណ្យអុំទូកឆ្នាំ២០១៩នេះ បានរៀបរាប់ប្រាប់សារព័ត៌មានថ្មីៗ ទាំងទឹកមុខរីករាយ ថា៖«មួយព្រឹកនេះ ខ្ញុំលក់បាន៤០មួកហើយ ខ្ញុំសង្ឃឹមថា អាចលក់មួកនេះអស់។ ខ្ញុំមិនបារម្មថា ខ្លាចលស់ទេ បើលក់មិនដាច់ គឺបោះឲ្យម៉ូយបន្តទៀត»។ ស្កាត់ពីខេត្តពោធិ៍សាត់ ដើម្បីមកទស្សនាការប្រណាំងទូកនៅរាជធានីភ្នំពេញ យុវជន ភឿន វណ្ណា បានទិញមួកស្លឹកត្នោត ពាក់ការពារកម្តៅថ្ងៃ។ វណ្ណា បង្ហាញអារម្មណ៍ថា៖«ខ្ញុំស្រលាញ់មួកស្លឹកត្នោតខ្មែរ ព្រោះត្រជាក់ ហើយមានតម្លៃសមរម្យ»។ លោកបន្តថា ចង់ឲ្យយុវជនផ្សេងទៀតពាក់មួកនេះដែរ ដើម្បីលើកស្ទួយផលិតផលខ្មែរ។ «ខ្ញុំចាប់អារម្មណ៍និងស្រលាញ់រូបទង់ជាតិ ដែលមាននៅលើមួកស្លឹកត្នោតនេះ»។ នេះជាការលើកឡើងរបស់យុវជន តេ សុខសាន្ត រស់នៅរាជធានីភ្នំពេញ ដែលបានមកចូលរួមពិធីបុណ្យអុំទូកនៅថ្ងៃទី១ ត្រូវនឹងថ្ងៃទី១០ ខែវិច្ឆិកា ឆ្នាំ២០១៩ ព្រមទាំងបានទិញមួកស្លឹកត្នោតនេះ។ ក្រៅពីស្រលាញ់ សុខសាន្ត ក៏បានផ្តល់តម្លៃដល់មួកស្លឹកត្នោតដែលជាផលិតផលអត្តសញ្ញាណរបស់ខ្មែរមួយនេះផងដែរ៕	ភ្នំពេញ៖ នៅក្នុងពិធីបុណ្យអុំទូកនេះ គេសង្កេតឃើញថា ក្រៅពីមានវត្តមានអ្នកដើរកម្សាន្តច្រើនកុះករ ហើយក៏មានការដាក់តាំងលក់ទំនិញជាច្រើនរយមុខ ក្នុងនោះក៏មានអ្នកដើរលក់មួកស្លឹកត្នោតផងដែរ។ មួកស្លឹកត្នោតទាំងនោះ ផលិតដោយស្នាដៃកូនខ្មែរ ពិសេស ជាប្រជាពលរដ្ឋដែលប្រកមុខរបរនេះច្រើនឆ្នាំ និងភាគច្រើនបំផុតជាអ្នកដែលរស់នៅក្បែរភ្នំឧដុង្គ នៃស្រុកពញាឮ ខេត្តកណ្តាល និងស្រុកឧដុង្គ ខេត្តកំពង់ស្ពឺ។ នៅពេលមានបុណ្យទានធំៗ ពិសេសបុណ្យអុំទូកនេះ អ្នកលក់មួកស្លឹកត្នោតទាំងអ្នកថ្មី និងអ្នកចាស់ តែងតែនាំមួកពីអ្នកបោះដុំដែលរស់នៅក្បភ្នំឧដុង្គ មកលក់នៅរាជធានីភ្នំពេញ។
លោក ប៊ុន ផេង ប្រាប់សារព័ត៌មានថ្មីៗតាមទូរស័ព្ទ នៅរសៀលថ្ងៃទី១២ ខែមីនា ឆ្នាំ២០២១នេះថា ការសម្រេចបិទផ្សារវិហារសួគ៌បណ្ដោះអាសន្ន គឺដើម្បីទប់ស្កាត់ការរាលដាលកូវីដ-១៩។ ជាមួយគ្នាដែរ លោក ផ្តល់ព័ត៌មានថា អាជ្ញាធរបានរកឃើញអ្នកពាក់ព័ន្ធ១១នាក់ ដែលនឹងត្រូវយកសំណាកទៅធ្វើតេស្ត។ លោកអភិបាលស្រុកខ្សាច់កណ្តាលរូបនេះ មានប្រសាសន៍ថា៖««ករណីបិទផ្សារវិហារសួគ៌ ដោយសារទាក់ទងនឹងឯកឧត្តមអ្នកធ្វើការនៅក្រសួងយុត្តិធម៌ គាត់មានកូវីដ ហើយគាត់មកលេងបងប្អូននៅហ្នឹង ហើយដើម្បីសុវត្ថិភាពទាំងអស់គ្នា អាជ្ញាធរស្រុក សម្រេចបិទបណ្ដោះអាសន្ន ហើយយកសំណាកអ្នកពាក់ព័ន្ធទៅពិនិត្យ។ អ្នកពាក់ព័ន្ធទាំងអស់មិនមែនមានតែកន្លែងហ្នឹង (ផ្សារវិហារសួរ) មួយទេ មានបីទៅបួនកន្លែងទៀត នៅឃុំជាប់ៗគ្នា តែអ្នកជាប់ពាក់ព័ន្ធមិនច្រើនទេ មានតែ១១នាក់តែ នឹងត្រូវយកសំណាក់ទៅពិនិត្យ»។ នៅខេត្តកណ្តាល មិនមែនទើបតែមានផ្សាយវិហារសួគ៌នេះទេ ដែលត្រូវបិទ ថ្មីៗនេះ តំបន់ទីប្រជុំជនជ្រៃធំ ក្នុងឃុំសំពៅពូន ស្រុកកោះធំ និងផ្នែកខ្លះនៃភូមិវាលធំ ក្នុងឃុំឧកញ៉ាអុង ស្រុកល្វាឯម ក៏ត្រូវបិទបណ្តោះអាសន្នដែរ ក្រោយរកឃើញអ្នកឆ្លងជំងឺកូវីដ-១៩៕ អត្ថបទទាក់ទង ផ្នែកខ្លះនៃភូមិវាលធំ ត្រូវបិទបណ្តោះអាសន្ន ក្រោយរកឃើញអ្នកផ្ទុកកូវីដជាង១០នាក់	អាជ្ញាធរ បានបិទផ្សារវិហារសួគ៌ នៅស្រុកខ្សាច់កណ្តាល ខេត្តកណ្តាល ជាបណ្តោះអាសន្ន ក្រោយស្រាវជ្រាវដឹងថា អ្នកឆ្លងជំងឺកូវីដ-១៩ម្នាក់ បានចូលផ្សារនេះ។ នេះបើតាមការអះអាងរបស់លោក ប៊ុន ផេង អភិបាលស្រុកខ្សាច់កណ្ដាល ខេត្តកណ្តាល។
មជ្ឈមណ្ឌលគ្រប់គ្រងស្ថានការណ៍កូវីដ-១៩ (CCSA) នៅថ្ងៃទី៤ ខែមករា បានអនុម័តឲ្យបន្តការដាក់ប្រទេសរហូតដល់ដំណាច់ខែកុម្ភៈ ខណៈភាពអាសន្នបច្ចុប្បន្នជិតអស់សុពលភាពទៅហើយ។ សេចក្តីសម្រេចរបស់ CCSA ត្រូវឆ្លងកាត់ការយល់ព្រមរបស់គណៈរដ្ឋមន្ត្រីថៃនៅថ្ងៃទី៥ ខែមករាសិន។ ការអនុម័តឲ្យបន្តស្ថានភាពអាសន្ននេះ ធ្វើឡើងស្របពេលថៃបន្តប្រយុទ្ធការផ្ទុះឡើងករណីឆ្លងជំងឺកូវីដ-១៩ ដែលកើតចេញពីខេត្តសមុទ្រសាគរកាលពីពាក់កណ្ដាលខែធ្នូ។ នៅថ្ងៃទី៥ ខែមករា ថៃបានប្រកាសថា មានករណីឆ្លងចំនួន ៥២៧ករណី និងគ្មានអ្នកស្លាប់ ដែលអត្រានេះ មានចំនួនតិចជាងថ្ងៃទី៤ ខែមករា ដែលមាន៧៤៥ករណី។ ក្នុងចំណោមករណីឆ្លងថ្មី ករណីឆ្លងក្នុងស្រុកមានចំនួន ៥២១ករណី។ នេះបើតាមការចុះផ្សាយរបស់កាសែតបាងកកប៉ុស្តិ៍។ គិតត្រឹមពេលនេះ ថៃមានការឆ្លងសរុបចំនួន ៨៩៦៦ករណី និងអ្នកស្លាប់មានចំនួន ៦៥នាក់។ ចំណែកអ្នកជាសះស្បើយមានចំនួន ៤៣៩៧នាក់។ បើទោះបីជាមានករណីឆ្លងនៅតែបន្តរាតត្បាតក៏ដោយ នាយករដ្ឋមន្ត្រីថៃ លោក ប្រាយុទ្ធ ចន្ទអូចា នៅមុនកិច្ចប្រជុំគណៈរដ្ឋមន្ត្រីថៃ បានថ្លែងថា ថៃមិនមានគម្រោងបិទខេត្តចំនួន៥ ដែលរងគ្រោះខ្លាំងទាំងស្រុងឡើយ។ ខេត្តទាំងនោះមានដូចជា សមុទ្រសាគរ, ជលបុរី, រ៉ាយ៉ង, ចន្ទបុរី, និងត្រាត។ ចំណែកឧបនាយករដ្ឋមន្ត្រីថៃ លោក Wissanu Krea-ngam ក៏បានច្រានចោលសំណើនេះដែរ ដោយសំអាងថា ខេត្តទាំងនោះស្ថិតក្រោមការរឹតត្បិតយ៉ាងតឹងរ៉ឹងរួចហើយ និងមិនទាមទារឲ្យបិទទាំងស្រុងឡើយ។ សំណើបិទខេត្តខាងលើទាំងស្រុងនេះ ស្នើដោយអនុរដ្ឋមន្ត្រីសុខាភិបាលថៃ Satit Pitutecha ។ ជាមួយគ្នានេះ ថៃ ក៏បានដាក់ចេញវិធានការបន្ថែមទៀតដើម្បីទប់ស្កាត់ការរាលដាល។ រាល់អ្នកដែលធ្វើដំណើរពីតំបន់ក្រហម ដែលជាតំបន់ឆ្លងខ្លាំងនោះ ចូលទៅតំបន់ផ្សេងទៀត ត្រូវដាក់ចត្តាឡីស័កចំនួន ១៤ថ្ងៃ។ ខេត្តថៃ ស្ថិតក្នុងតំបន់ក្រហមមានចំនួន ២៧ និងទីក្រុងបាងកកផងដែរ។ ប៉ុន្តែក្នុងតំបន់នេះ ភ្ញៀវ អាចបរិភោគនៅក្នុងហាងបានរហូតដល់ម៉ោង ៩យប់។ ចាប់ពីម៉ោង ៩យប់ ដល់ម៉ោង ៦ព្រឹក ការបរិភោគនៅក្នុងហាងត្រូវហាមឃាត់។ លើសពីនេះ គ្រប់ហាងទាំងអស់ អាចបើកបាន ប៉ុន្តែត្រូវបានឧបករណ៍ត្រួតពិនិត្យកម្តៅឲ្យបានត្រឹមត្រូវ និងត្រូវប្រើប្រាស់កម្មវិធី Morchana ដែលជាកម្មវិធីតាមដានអ្នកផ្ទុកកូវីដ-១៩ លើទូរសព្ទដៃ។ រាល់ការធ្វើដំណើរឆ្លងខេត្ត ត្រូវផ្អាកបណ្តោះអាសន្ន លើកលែងតែកិច្ចការសំខាន់ ដូចជាការដឹកជញ្ជូនទំនិញជាដើម៕	ករណីឆ្លងកូវីដ-១៩ នៅថៃ នៅថ្ងៃទី៥ ខែមករា បានធ្លាក់ចុះបន្តិច បើធៀននឹងប៉ុន្មានថ្ងៃមុន ដោយករណីឆ្លងមានចំនួន ជាង ៥២៧ករណី។ រដ្ឋាភិបាលថៃ ក៏បន្តដាក់សុពលភាពក្រឹត្យដាក់ប្រទេសក្នុងស្ថានភាពអាសន្នរហូតដល់ដំណាច់ខែកុម្ភៈផងដែរ។
តាមការចុះផ្សាយរបស់ទីភ្នាក់ងារព័ត៌មាន Reuters លោកស្រី Tsai Ing-wen ប្រធានាធិបតីតៃវ៉ាន់ និងជួបជាមួយលោក Kevin McCarthy ប្រធានសភាតំណាងអាម៉េរិក នៅថ្ងៃទី៥ ខែមេសាខាងមុខនៅបណ្ណាល័យប្រធានាធិបតីអាម៉េរិក Ronald Reagan ក្នុងរដ្ឋកាលីហ្វ័រនីញ៉ា។ នេះជាជំនួបលើកដំបូងរវាងប្រធានាធិបតីតៃវ៉ាន់ និងប្រធានសភាតំណាងអាម៉េរិក នៅលើទឹកដីអាម៉េរិក។ ក្រោយពីមានការចុះផ្សាយព័ត៌មានបែបនេះ ក្រសួងការបរទេសចិន នៅថ្ងៃទី៣ ខែមេសា បានប្រតិកម្មយ៉ាងខ្លាំង ហើយថែមទាំងអះអាងថា វាមានតែចិនមួយប៉ុណ្ណោះ ហើយតៃវ៉ាន់ មិនអាចកាត់ផ្តាច់ចេញពីចិនបានឡើយ។ «ចិនបានបញ្ជាក់ជាច្រើនលើកថា យើងជំទាស់យ៉ាងដាច់អហង្ការ ចំពោះអាម៉េរិកដឹកនាំទំនាក់ទំនងជាមួយតៃវ៉ាន់នៅគ្រប់ទម្រង់ទាំងអស់»។ លោកស្រី Mao Ning អ្នកនាំពាក្យក្រសួងការបរទេសចិន បានឆ្លើយតបនឹងសំណួររបស់អ្នកសារព័ត៌មានបែបនេះ ដោយបន្តថា តំណាងរាស្រ្តអាម៉េរិក គួរតែគោរពតាមគោលការណ៍ចិនតែមួយ និងឈប់ផ្តល់សញ្ញាខុសទៅកាន់កម្លាំងគាំទ្រឯករាជ្យតៃវ៉ាន់។ ជាការឆ្លើយតប ក្រសួងការបរទេសតៃវ៉ាន់ នៅថ្ងៃទី៤ ខែមេសា បានប្រើពាក្យខ្លាំងៗថា តៃវ៉ាន់ មិនមែនជាផ្នែក និងមិនធ្លាប់គ្រប់គ្រងដោយចិនឡើយ។ បើតាមក្រសួងការបរទេសដែនកោះមួយនេះ តៃវ៉ាន់ជាប្រទេសមានអធិបតេយ្យ និងមានសិទ្ធិរក្សា រួមទាំងអភិវឌ្ឍទំនាក់ទំនងជាមួយប្រទេសនៅជុំវិញពិភពលោក និងមិនអនុញ្ញាតឱ្យមានការជ្រៀតជ្រែកពីសំណាក់ប្រទេសដទៃឡើយ។ ត្រង់ចំណុចនេះ ក្រសួងការបរទេសតៃវ៉ាន់ បានសង្កត់ធ្ងន់ថា រដ្ឋាភិបាលក្រុងតៃប៉ិ នឹងមិនកំណត់ព្រំដែន ឬសិទ្ធិរបស់ខ្លួន ដោយសារតែការគំរាមកំហែង ឬការជ្រៀតជ្រែកឡើយ។ នេះបើតាមការចុះផ្សាយរបស់សារព័ត៌មាន Taiwan News។ ចាប់តាំងពីឆ្នាំ១៩៤៩ នៅពេលចិនបែកបាក់ជាពីរមក តៃវ៉ាន់ មិនធ្លាប់ស្ថិតនៅក្រោមការគ្រប់គ្រងរបស់ចិនឡើយ។ យ៉ាងណាមិញ រដ្ឋាភិបាលក្រុងប៉េកាំង នៅតែបន្តចាត់ទុកដែនកោះមួយនេះ ជាផ្នែកមួយនៃដែនដីរបស់ខ្លួន តាមរយៈគោលនយោបាយចិនតែមួយ។ កន្លងមក រដ្ឋាភិបាលក្រុងប៉េកាំង បានព្រមានចាត់វិធានការឱ្យបានខ្លាំងបំផុត ប្រសិនបើមានជំនួបរវាងប្រធានសភាតំណាងអាម៉េរិក ជាមួយប្រធានាធិបតីតៃវ៉ាន់ នៅលើដីអាម៉េរិក។ ចំណាត់ការនោះ ទំនងជាការដាក់ទណ្ឌកម្មលើលោក McCarthy។ ក្រោយដំណើរទស្សនកិច្ចនៅតៃវ៉ាន់ក្នុងឆ្នាំ ២០២២ ចិន ក៏បានដាក់ទណ្ឌកម្មលើលោកស្រីណាន់ស៊ី ផេនឡូស៊ី និងគ្រួសារដែរ៕	ចិន នៅថ្ងៃទី៣ ខែមេសា បានរិះគន់ជំនួបរវាងលោកស្រី Tsai Ing-wen ប្រធានាធិបតីតៃវ៉ាន់ និងប្រធានសភាតំណាងអាម៉េរិក លោក Kevin McCarthy នៅថ្ងៃទី៥ ខែមេសាខាងមុខ ដោយ ជំរុញឱ្យអាម៉េរិកគោរពអធិបតេយ្យរបស់ខ្លួន។ រដ្ឋាភិបាលក្រុងតៃប៉ិថា តៃវ៉ាន់ មិនមែនជាផ្នែក ឬគ្រប់គ្រងដោយចិនឡើយ។
ថ្លែងពីវេទិកាសន្តិសុខ Aspen នៅថ្ងៃទី២០ ខែកក្កដា ប្រធានទីភ្នាក់ងារស៊ើបការណ៍កណ្ដាល (CIA) William Burns ច្រានចោលលទ្ធភាពដែលចិនអាចឈ្លានពានកោះតៃវ៉ាន់ បន្ទាប់ពីកិច្ចប្រជុំបក្សកុម្មុយនីស្តដ៏សំខាន់មួយនៅចុងឆ្នាំនេះ ដោយសារមើលឃើញពីមេរៀនក្នុងសង្រ្គាមអ៊ុយក្រែន។ «អារម្មណ៍របស់យើងគិតថាវាប្រហែលជាប៉ះពាល់តិចតួចដល់សំណួរថា តើមេដឹកនាំចិនអាចរើសពេលណាដើម្បីប្រើប្រាស់កម្លាំងទ័ពគ្រប់គ្រងកោះតៃវ៉ាន់ ប៉ុន្តែអ្វីដែលសំខាន់គឺ តើពួកគេនឹងធ្វើវាដោយរបៀបណា និងនៅពេលណា»។ លោក Burns លើកឡើងបែបនេះ។ បើតាមទីភ្នាក់ងារព័ត៌មាន AFP លោក Burns បានបន្ថែមថា ចិនមិនទាន់ប្រាកដចិត្តឡើយ នៅពេលបានសម្លឹងមើលសង្រ្គាមរយៈពេលប្រាំខែរបស់រុស្ស៊ីនៅអ៊ុយក្រែនដែលលោកផ្ទាល់ បានចាត់ទុកសង្គ្រាមនេះជា យុទ្ធសាស្ត្របរាជ័យរស់ប្រធានាធិបតី វ្ល៉ាឌីមៀ ពូទីន។ លោក ពូទីន ធ្លាប់សង្ឃឹមថា កងទ័ពរុស្ស៊ីអាចផ្តួលរំលំរដ្ឋាភិបាលក្រុងកៀវក្នុងរយៈពេលត្រឹមមួយសប្តាហ៍។ បើតាមលោក Burns ចិនត្រូវតែសង្កេតមើលពីអ៊ុយក្រែន ព្រោះចិនមិនអាចទទួលបានជ័យជម្នះភ្លាមៗ និងសម្រេចជោគជ័យដោយប្រើកម្លាំងដ៏លើសលប់ឡើយ។ ប៉ុន្តែប្រធាន CIA បង្ហាញការសង្ស័យថា មេដឹកនាំចិន និងយោធាចិនកំពុងពង្រឹងកម្លាំងទ័ពខ្លួន ហើយចិនក៏ទំនងជាបានរៀនសូត្រពីការគ្រប់គ្រងព័ត៌មាន និងធ្វើអ្វីគ្រប់យ៉ាងដែលអាចធ្វើបានដើម្បីពង្រឹងសេដ្ឋកិច្ច សម្រាប់ទប់ទល់នឹងទណ្ឌកម្មណាមួយ៕	បទពិសោធរបស់រុស្ស៊ីក្នុងសង្គ្រាមជាមួយអ៊ុយក្រែន ជាមេរៀនសម្រាប់ទីក្រុងប៉េកាំងដែលចង់ឈ្លានពានកោះតៃវ៉ាន់។ ប្រធានទីភ្នាក់ងារស៊ើបការណ៍សម្ងាត់កណ្តាល (CIA) William Burns នៅថ្ងៃទី២០ ខែកក្កដា អះអាងថា វាមិនមែនជារឿងចិនវាយប្រហារតៃវ៉ាន់ឬអត់ឡើយ តែជារឿងគួរឈ្លានពានដោយរបៀបណា និងពេលណាប៉ុណ្ណោះ។
ខាងក្រោមនេះ គឺជាការពិត និងជាអ្វីដែលអ្នកគួរតែដឹង ៖ 1. បើអ្នកប្រើប្រាស់ទូរស័ព្ទ ចូរនិយាយដាក់ត្រចៀកខាងឆ្វេង ពីព្រោះ ខាងស្តាំ គឺវាជិតនឹងខួរក្បាលខ្លាំងពេក ហើយការសិក្សាក៏បានបង្ហាញថាដែរ ពេលទូរស័ព្ទជិតអស់ថ្ម កុំប្រើ ឬយកវាមកទុកជិតខ្លួន ពីព្រោះ ជាតិវិទ្យុសកម្មរបស់វាកើនឡើងខ្ពស់ 2. ក្រោយលេបថ្នាំរួច អ្នកប្រហែលជាសម្រាកបន្តិច ប៉ុន្តែ អ្នកជំនាញបានណែនាំថា អ្នកគួរតែដើរ ឬបញ្ចេញសកម្មបន្តិច ក្រោយញ៉ាំថ្នាំរួច។ 3. ស្ត្របឺរីមានរសជាតិឆ្ងាញ់ ប៉ុន្តែ អ្នកមិនបានដឹងទេថា វាក៏អាចទៅបន្សាប ឬបញ្ចុះជាតិអាស៊ីតអ៊ុយរិចបានផងដែរ។ 4. មនុស្សគ្រប់គ្នាត្រូវបានគេប្រាប់ ចូរញ៉ាំទឹកឲ្យបានច្រើន ប៉ុន្តែ មិនមែនមុនចូលគេងឡើយ ពីព្រោះ បើអ្នកញ៉ាំទឹកច្រើន មុនពេលចូលគេង វានឹងធ្វើឲ្យក្រពះរបស់អ្នកបន្តធ្វើការ ហើយអ្នកក៏ប្រហែលជាត្រូវងើបនោមផងដែរ។ 5. មនុស្សគ្រប់គ្នាចូលចិត្តកាហ្វេ ប៉ុន្តែ ការញ៉ាំទឹកដោះគោរាល់ថ្ងៃ អាចជួយឲ្យអ្នកមានឆ្អឹងរឹងមាំ និងចាកផុតពីជំងឺនានា។ 6. ផ្លែឈើអ្វីដែលជួយឲ្យអ្នកនៅក្មេង? ចម្លើយ គឺឈើរី។ 7. ពេលវេលាដែលល្អបំផុត សម្រាប់គេងគឺ ពីម៉ោង ៩ ទៅដល់ម៉ោង ៦ ព្រឹក៕ ត្រួតពិនិត្យដោយ www.health.com.kh	ទម្លាប់ប្រចាំថ្ងៃរបស់អ្នក មិនមែនសុទ្ធតែល្អ និងត្រឹមត្រូវទាំងអស់នោះឡើយ ហើយបើអ្នកបន្តការធ្វេសប្រហែស ប្រព្រឹត្តវាម្តងហើយម្តងទៀត ច្បាស់ណាស់ មិនយូរមិនឆាប់ អ្នកអាចនឹងជួបបញ្ហាសុខភាព ដែលបណ្តាលមកពីការកំហុសឆ្គងទាំងនោះ។
ធ្វើដំណើរជាង១សប្ដាហ៍ យានឈ្មោះ ឆាងអឺ ៥ នេះ បានចុះចតដោយជោគជ័យលើភពព្រះចន្ទ នៅថ្ងៃទី១ ខែធ្នូ ត្រង់ចំណុចទីតាំងដែលគ្រោងទុក។ ទីភ្នាក់ងារព័ត៌មាន និងទូរទស្សន៍រដ្ឋចិន បានចុះផ្សាយព្រោងព្រាតជុំវិញដំណឹងនេះ ដោយដកស្រង់តាមការប្រកាសរបស់រដ្ឋបាលអវកាសជាតិចិន។ យានអវកាសដែលមានគោលដៅប្រមូលសំណាកនេះ ត្រូវបានបាញ់បង្ហោះកាលពី២៤ខែវិច្ឆិកា លើក្បាលរ៉ុក្កែត ឈ្មោះថា «Long March-5Y» នៅឯទីលានបាញ់បង្ហោះរ៉ុក្កែត Wenchang នៅខេត្ត Hainan ។ យាននេះ មានបំពាក់សម្ភារចាំបាច់មួយចំនួន ដូចជា កាមេរ៉ា រ៉ាដា កែវឆ្លុះ ឧបករណ៍វាស់វែងនិងខួង ដែលបម្រើដល់ការត្រួតពិនិត្យ និងប្រមែប្រមូលសំណាករឹងលើផ្ទៃឋានព្រះចន្ទនេះ។ គោលដៅនៃបេសកកម្មនេះ គឺប្រមែប្រមូលដី ឬថ្មឋានព្រះចន្ទប្រមាណ ២ គីឡូក្រាម ហើយបញ្ចូលទៅកាន់យានអវកាសមួយ ដែលនឹងដឹកសំណាកនេះមកកាន់ភពផែនដីវិញ។ ការបង្ហោះយានទី៤នេះ រំពឹងធ្វើឡើងនាថ្ងៃទី ១៦ ឬ ទី១៦ ខែធ្នូ ហើយចិនដាក់គោលដៅយកទឹកដីខេត្តស្វយ័តម៉ុងហ្គោលីផ្នែកខាងក្នុង (Inner Mongolia) ជាកន្លែងចុះចតសម្រាប់យានដែលនឹងដឹកសំណាករឹងឋានព្រះចន្ទមកផែនដីវិញនេះ។ ប្រសិនបើការត្រឡប់មកវិញជោគជ័យ វានឹងក្លាយជាបេសកកម្មទីមួយក្នុងពេល៤៤ឆ្នាំចុងក្រោយ ដែលអ្នកវិទ្យាសាស្ត្របានប្រមូលសំណាករឹងពីភពព្រះចន្ទមកកាន់ភពផែនដី។ កាលពីទសវត្សរ៍១៩៧០ យានអវកាសរបស់អតីតសហភាពសូវៀតបានដឹកសំណាករឹងឋានព្រះចន្ទក្រោម២០០ក្រាមប៉ុណ្ណោះ។ ការបង្ហោះយានអវកាសឆាងអឺ ៥ គឺជាការចតលើឋានព្រះចន្ទដោយជោគជ័យលើកទី៣ហើយរបស់ចិន។ យានមុនរបស់ចិន ឆាងអឺ ៤ កាលពីឆ្នាំ២០១៩ ក្លាយជាយានបេសកកម្មទីមួយដែលចតលើផ្នែកឆ្ងាយមួយរបស់ព្រះចន្ទ ដែលពុំសូវមានគេទៅស្រាវជ្រាវដល់។ យានឆាងអឺ ៣ ត្រូវបានបាញ់បង្ហោះកាលពីឆ្នាំ២០១៣។ ដោយឡែក ការបង្ហោះចុងក្រោយបង្អស់របស់ គឺរួមសហការជាមួយទីភ្នាក់ងារអវកាសអឺរ៉ុប ដែលកំពុងជួយតាមដានបេសកកម្មនេះ។ គួរបញ្ជាក់ដែរថា ក្នុងឆ្នាំ២០០៣ ចិន បានក្លាយជាប្រទេសទី៣ ដែលបញ្ជូនអ្នកអវកាសទៅកាន់គន្លងគោចរដោយខ្លួនឯង ក្រោយអតីតសហភាពសូវៀត និងសហរដ្ឋអាមេរិក។ ចិនក៏បានបាញ់បង្ហោះស្ថានីយ៍សម្រាប់អ្នកអវកាសផងដែរ៕	យានអវកាសមួយគ្រឿងរបស់ចិន ឆាងអឺ ៥ (Change 5) បានចុះចតលើផ្ទៃឋានព្រះចន្ទហើយ ក្នុងបេសកកម្មប្រមូលសំណាករឹងពីផ្ទៃឋានព្រះចន្ទ ត្រលប់មកកាន់ផែនដីវិញ។ នេះជាបេសកកម្មអវកាសដ៏មហិច្ឆតាដំបូងចាប់តាំងពីទសវត្សរ៍ឆ្នាំ១៩៧០មករបស់ប្រទេសអាស៊ីមួយនេះ។
ប្រាក់ដែលពលករផ្ញើទៅកានប្រទេសកំណើតរបស់ខ្លួននៅក្នុងតំបន់អាស៊ាន ត្រូវបានប៉ាន់ប្រមាណថាមានចំនួន ៦២ពាន់លានដុល្លារ។ ការផ្ញើប្រាក់នេះរបស់ពលករហ្វីលីពីន គឺស្មើ ១០ភាគរយនៃផលិតផលក្នុងស្រុកសរុប (GDP), ពលករវៀតណាម ៧ភាគរយនៃGDP, ពលករមីយ៉ាន់ម៉ា ៥ភាគរយ និងពលករកម្ពុជា គឺស្មើ ៣ភាគរយនៃ GDP ។ របាយការណ៍ដដែលនេះឲ្យដឹងទៀតថា ចំណាកស្រុកពីប្រទេសមួយទៅប្រទេសមួយនៅក្នុងតំបន់អាស៊ាន បានកើនឡើងគួរឲ្យកត់សម្គាល់នៅក្នុងចន្លោះពីឆ្នាំ ១៩៩៥ ដល់ឆ្នាំ ២០១៥ ដោយបានប្រែក្លាយប្រទេស ម៉ាឡេស៊ី សិង្ហបុរី និងប្រទេសថៃ ទៅជាមជ្ឈមណ្ឌលសម្រាប់ពលករចំណាកស្រុក ចំនួន ៦,៥លាននាក់រស់នៅ គឺស្មើនឹង ៩៦ភាគរយទៅហើយនៃចំនួនពលករចំណាកស្រុកសរុបក្នុងតំបន់អាស៊ាន។ ពលករចំណាកស្រុកនៃប្រទេសអាស៊ានដែលមានជំនាញទាប និងភាគច្រើនគ្មានលិខិតស្នាមត្រឹមត្រូវ បានធ្វើបម្លាស់ទីដើម្បីស្វែងរកឱកាសសេដ្ឋកិច្ច ហើយពួកគេភាគច្រើនធ្វើការនៅក្នុងវិស័យសំណង់ ដាំដុះ និងបម្រើការតាមផ្ទះ។ របាយការណ៍បន្ថែមថា អាស៊ានចាប់ផ្ដើមសម្របសម្រួលដល់បម្លាស់ទីពលកម្មហើយ ប៉ុន្តែបទបញ្ញត្តិជាច្រើន គឺគ្របដណ្ដាប់តែទៅលើមុខរបរជំនាញជាក់លាក់ប៉ុណ្ណោះ។ បញ្ហាប្រឈមសំខាន់នោះ គឺនីតិវិធីទទួលយកពលករចំណាកស្រុកនៅទូទាំងតំបន់អាស៊ាននៅមានកម្រិតនៅឡើយ។ របាំងជាច្រើន ដូចជាដំណើរការជ្រើសរើសពលករត្រូវចំណាយខ្ពស់ និងប្រើរយៈពេលយូរ ការរឹតត្បិតលើកូតាពលករបរទេស និងគោលនយោបាយការងារតឹងរឹង បានធ្វើឲ្យប៉ះពាល់ដល់សុខមាលភាពរបស់ពលករ។ ការរឹតត្បិតនេះដោយសារប្រទេសទទួលពលករយល់ថា លំហូរពលករនេះធ្វើឲ្យបះពាល់ដល់អវិជ្ជមានទៅលើសេដ្ឋកិច្ចប្រទេសខ្លួន តែជាក់ស្ដែងលំហូរពលករនេះបានជំរុញកំណើនសេដ្ឋកិច្ចប្រទេសទាំងនោះទៅវិញទេ។ នេះបើតាមរបាយការណ៍ខាងលើ។ ដំណើរការនីតិវិធីផ្លូវការងាយៗ ជាដំណោះស្រាយជួយកាត់បន្ថយតម្លៃបម្លាស់ទីរបស់ពលករ។ សេដ្ឋវិទូរបស់ធនាគារពិភពលោក លោក Mauro Testaverde ដែលជាអ្នកដឹកនាំសរសេររបាយការណ៍នេះ បានសង្កត់ធ្ងន់លើបញ្ហាថ្លៃចំណាយដូច្នេះថា៖«មិនថាពលករចង់ធ្វើចំណាកស្រុកទៅកាន់ទីណាទេក្នុងតំបន់អាស៊ាននេះ ពួកគេប្រឈមនឹងការបម្លាស់ទីដែលចំណាយ ៣ ឬ៤ដងនៃប្រាក់បៀវត្សរ៍មធ្យមប្រចាំឆ្នាំរបស់ខ្លួន។ ការកែលម្អចំណាកស្រុក អាចជួយកាត់បន្ថយថ្លៃចំណាយរបស់ពលករទាំងនោះនៅពេលអនាគត និងជួយប្រទេសទាំងនេះឆ្លើយតបបានប្រសើទៅនឹងតម្រូវការពលកម្មរបស់ខ្លួន»។	ភ្នំពេញ៖ ធនាគារពិភពលោក (World Bank) អះអាងថា ទំហំទឹកប្រាក់សរុបដែលពលករចំណាកស្រុកនៅតំបន់អាស៊ានបានផ្ញើមកស្រុកកំណើតរបស់ខ្លួនមានចំនួនប្រមាណ ៦២ពាន់លានដុល្លារអាមេរិក កាលពីឆ្នាំ២០១៥ ។ នេះបើតាមរបាយរបស់ធនាគារមួយនេះ ដែលអង្កេតពីការធ្វើចំណាកស្រុករបស់ពលករក្នុងតំបន់អាស៊ានពីឆ្នាំ១៩៩៥ ដល់ឆ្នាំ២០១៥ ហើយដែលបានចុះផ្សាយនៅថ្ងៃទី៩ខែតុលា។
មានអ្នកជំងឺច្រើនក្នុងស្ថានភាពដ៏លំបាកនេះ មិនមែនជារឿងងាយនោះទេ ព្រោះមនុស្សម្នា ខ្លាចឆ្លងជំងឺកូវីដ-១៩។ ខ្វលីធូស បានអនុវត្តនូវគោលការណ៍ការពារ ទប់ស្កាត់ជាច្រើន ដូចជា វាស់សីតុណ្ហភាព រាល់បុគ្គលិកទន្តសាស្ត្រទាំងអស់ និងអ្នកជំងឺជាប្រចាំ។ បើលើសពី ៣៧.៥ អង្សារសេ ពួកគេនឹងមិនត្រូវអនុញ្ញាត ឲ្យចូលក្នុងបរិវេណមន្ទីរព្យាបាលទ្បើយ។ គ្រប់គ្នាដាច់ខាតត្រូវពាក់ម៉ាស និងស្រោមដៃចំពោះបុគ្គលិក។ ទ្វា តុ កៅអី និងសម្ភារផ្សេងៗត្រូវបានសម្អាតជាប្រចាំ ជាមួយទឹកសម្លាប់មេរោគ។ លើសពីនេះ មន្ទីរព្យាបាលធ្មេញនេះ មិនគិតតម្លៃបន្ថែមលើអតិថិជន សម្រាប់ឧបករណ៌ និងសម្ភារការពារ ពេលព្យាបាលនោះទេ ដោយជាទូទៅ ក្នុងអ្នកជំងឺម្នាក់ ខ្វលីធូស ត្រូវចំណាយអស់ពី $5-$10 ដើម្បីការពារសុវត្ថិភាពទាំងអ្នកជំងឺ ជំនួយការទន្តបណ្ឌិត និងទន្តបណ្ឌិត។ មិនត្រឹមតែមិនគិតបន្ថែម ខ្វលីធូស ថែមទាំងមានការបញ្ចុះតម្លៃពី 10% ទៅ50% លើសេវាព្យាបាលធ្មេញទាំងអស់រួមទាំងការពត់ធ្មេញ និងដាំបង្គោលធ្មេញក្នុងឆ្អឹង។ ការបញ្ចុះតម្លៃនេះ គឺដើម្បីជួយសម្រាលការចំណាយរបស់អ្នកជំងឺ ខណៈពួកគាត់ភាគច្រើន កំពុងប្រឈមបញ្ហាហិរញ្ញវត្ថុមិនឋិតថេរ និងដើម្បីចូលរួមចំណែកថែរក្សាសុខភាពមាត់ធ្មេញ ដល់ប្រជាជនកម្ពុជា ក្នុងកាលៈទេសៈដ៏លំបាកនេះ។ ការធ្វើអាជីវកម្ម គឺជាការចូលរួមលើកស្ទួយសេដ្ឋកិច្ចជាតិ។ ដូចនេះអាជីវកម្មមិនត្រឹមតែត្រូវមានភាពទទួលខុសត្រូវ លើសកម្មភាពអាជីវកម្មរបស់ខ្លួនទេ ថែមទាំងត្រូវស្មោះត្រង់ និងជួយសហគមន៍របស់ខ្លួនផងដែរ។ ខ្វលីធូស បានអនុញ្ញាតឱ្យបុគ្គលិករបស់ខ្លួន ធ្វើការតិចម៉ោង ហើយទទួលបានប្រាក់ខែដដែល និងបានចូលរួមឧបត្ថម្ភ លើយុទ្ធនាការប្រយុទ្ធប្រឆាំងជំងឺកូវីដ១៩ ជាមួយរដ្ឋាភិបាលផងដែរ៕ (អត្ថបទពាណិជ្ជកម្ម)	អាជីវកម្មជាច្រើនលើពិភពលោក កំពុងរងការប៉ះទង្កិចយ៉ាងដំណំ ដោយវិបត្តិជំងឺកូវីដ-១៩ ក្នុងនោះ ក៏ពុំមានអាជីវកម្មនៅក្នុងប្រទេសកម្ពុជាដែរ។ យ៉ាងណាមិញ មន្ទីរព្យាបាលមាត់-ធ្មេញ ខ្វលីធូស បាននិងកំពុងផ្តល់សេវាព្យាបាលមាត់-ធ្មេញ ដល់អ្នកជំងឺរបស់ខ្លួនជាច្រើន និងយ៉ាងសកម្ម ក្នុងបរិបទនៃជំងឺនេះទៅវិញ។
ដើម្បីជ្រាបច្បាស់សូមអញ្ជើញលោក-អ្នកនាងទស្សនាបទសម្ភាសនៃនាទីសុខភាព រវាង កញ្ញា អ៊ុត រស្មី អ្នកសារព័ត៌មានថ្មីៗ និង ទន្តបណ្ឌិត យឹម សេដ្ឋាវុឌ្ឍ ឯកទេសពត់តម្រង់ធ្មេញ និងជាប្រធានក្រុមគ្រូពេទ្យនៃគ្លីនិកធ្មេញអេវើប្រាយ ដូចតទៅ៖ លោកទន្តបណ្ឌិត យឹម សេដ្ឋាវុឌ្ឍ ឯកទេសពត់តម្រង់ធ្មេញ បានលើកឡើងថា វ័យដែលពត់តម្រង់ធ្មេញល្អនោះ គឺនៅចន្លោះ ពីអាយុ១១ ដល់១៤ឆ្នាំ ព្រោះជាវ័យកំពុងលូតលាស់លឿន និងអញ្ចាញដុះបំពេញចន្លោះធ្មេញបានល្អក្រោយពេលពត់ធ្មេញ។ លោកទន្តបណ្ឌិតឯកទេសពត់តម្រង់ធ្មេញ រូបនេះបានពន្យល់ដូច្នេះថា៖« បើសិនជាគាត់ធ្វើការពត់តម្រង់ធ្មេញនៅអាយុ១១ដល់១៤ឆ្នាំ ឆ្អឹងរបស់គាត់ងាយស្រួលឱ្យធ្មេញដើរបានលឿន មួយវិញទៀតបើសិនជា មានការកែទម្រង់ឆ្អឹង គឺយើងអាចកែបាន ប៉ុន្តែបើសិន លើសអាយុហ្នឹងគាត់កែបានតែធ្មេញ ឆ្អឹងកែលែងកើតហើយ»។ អត្ថបទទាក់ទង តើធ្មេញមានបញ្ហាកម្រិតណា ទើបត្រូវពត់តម្រង់? បើតាមប្រធានក្រុមគ្រូពេទ្យគ្លីនិកអេវើប្រាយ លោកទន្តបណ្ឌិត យឹម សេដ្ឋាវុឌ្ឍ ទោះបីជាអាយុចន្លោះពី១១ដល់១៤ឆ្នាំ ជាវ័យដែលសមស្របក្នុងការពត់តម្រង់ធ្មេញក៏ពិតមែន ប៉ុន្តែការពត់តម្រង់ធ្មេញ មិនកំណត់លើអាយុនោះទេ ឱ្យតែអ្នកជំងឺមានឫសធ្មេញល្អ,អញ្ចាញធ្មេញល្អ និងមិនមានបញ្ហារលាកអញ្ចាញជាដើម។ ដោយឡែកសម្រាប់វ័យចាប់ពី២០ឆ្នាំឡើងទៅ ដំណើរការនៃការពត់តម្រង់ធ្មេញនៅតែមានប្រសិទ្ធភាពធម្មតា គ្រាន់តែល្បឿននៃការពត់ធ្មេញអាចយឺតតិចតួច និងអញ្ចាញធ្មេញមិនអាចដុះណែនល្អក្រោយការពត់តម្រង់ធ្មេញប៉ុណ្ណោះ៕	ភ្នំពេញ៖ ការពត់តម្រង់ធ្មេញ មានមុខងារជួយ កែប្រែងាំធ្មេញខុសប្រក្រតីដូចជា បញ្ហាចង្កាវែងជ្រុល ចង្កាខ្លីជ្រុល ដែលធ្វើឱ្យពិបាកទំពាអាហារ ដកដង្ហើម និងជួយបង្កើនសម្រស់ស្នាមញញឹមផងដែរ។ បច្ចុប្បន្នការពត់តម្រង់ធ្មេញ កំពុងពេញនិយមនៅកម្ពុជា ជាពិសេសសម្រាប់យុវវ័យ ប៉ុន្តែលោក-អ្នកដឹងទេថា តើគួរពត់តម្រង់ធ្មេញ ក្នុងវ័យណាទើបទទួលបានប្រសិទ្ធភាពល្អ?
ខាងក្រោមនេះគឺជារឿងគួរឲ្យភ្ញាក់ផ្អើលមួយចំនួន ដែលធ្វើឲ្យសម្ពាធឈាមឡើងខ្ពស់បាន៖ ចូលចិត្តញ៉ាំផ្អែម ការញ៉ាំរបស់ផ្អែមៗច្រើនមិនត្រឹមតែមិនល្អចំពោះធ្មេញទេ តែក៏ប៉ះពាល់ដល់សម្ពាធឈាមដែរ។ នេះដោយសារតែ ជាតិផ្អែមកែឆ្នៃនេះអាចជំរុញដល់ការរលាកក្នុងខ្លួន។ អ្នកជំនាញនិយាយថា ការរលាកនេះអាចធ្វើឲ្យមានបញ្ហាសុខភាពធ្ងន់ធ្ងរជាច្រើន ហើយការលើសសម្ពាធឈាមក៏ជាផ្នែកមួយរបស់វាដែរ។ ញ៉ាំគ្រឿងស្រវឹងច្រើនៗ ខណៈពេលដែលវាជាការពិតមួយថា គ្រឿងស្រវឹងអាចជំរុញដល់សុខភាពនៅពេលញ៉ាំក្នុងកម្រិតមធ្យម តែការញ៉ាំច្រើនពេកអាចបង្កជារឿងផ្ទុយគ្នាវិញ។ រឿងមួយក្នុងចំណោមរឿងជាច្រើនដែលអាចកើតចេញពីការញ៉ាំគ្រឿងស្រវឹងច្រើនៗគឺ លើសសម្ពាធឈាមតែម្តង។ គេងបាត់ដង្ហើម បើសិនជាអ្នកភ្ញាក់ពីគេងមកមិនមានអារម្មណ៍ស្រស់ស្រាយ ព្រមទាំងស្រមុកឮៗទៀតនោះ មានន័យថាអ្នកកំពុងតែមានបញ្ហាគេងបាត់ដង្ហើមហើយ ដែលវាអាចនឹងធ្វើឲ្យលើសសម្ពាធឈាមបាន។ បញ្ហានៃការគេងនេះមិនអាចធ្វើឲ្យអ្នកទទួលបានគុណភាពនៃការគេងឡើយទោះបីជាអ្នកគេងលក់ក៏ដោយ។ ស្ត្រេសគ្រប់ពេល អ្នកជំនាញនិយាយថា ស្ត្រេសរ៉ាំរ៉ៃគឺជារឿងដែលត្រូវការគ្រប់គ្រងឲ្យបាន ព្រោះវាអាចធ្វើឲ្យសម្ពាធឈាមឡើងខ្ពស់ និងបង្កបញ្ហាដល់សុខភាពច្រើនផង។ ចូរព្យាយាមចៀសវាងមូលហេតុនាំឲ្យស្ត្រេសឲ្យបានច្រើនតាមតែអាចធ្វើទៅបាន។ នៅក្នុងបន្ទប់សូណា និងងូតទឹកក្តៅ និយាយដល់អ្នកស្ត្រេសវិញ មនុស្សភាគច្រើនប្រើប្រាស់ការនៅក្នុងបន្ទប់សូណា និងងូតទឹកក្តៅដើម្បីរំងាប់អារម្មណ៍ស្ត្រេស។ ប៉ុន្តែបើសិនជាអ្នកលើសសម្ពាធឈាម អ្នកគួរតែស្វែងរកវិធីសាស្ត្របន្ធូរអារម្មណ៍ផ្សេងវិញ ព្រោះថា វិធីទាំងពីរនេះអាចធ្វើឲ្យសម្ពាធឈាមឡើងខ្ពស់បាន។ ដើម្បីសុវត្ថិភាព គួរតែពិគ្រោះជាមួយគ្រូពេទ្យជានិច្ច៕ ត្រួតពិនិត្យដោយ www.health.com.kh	យើងទាំងអស់គ្នាសុទ្ធតែដឹងហើយថា ការជក់បារី និងការញ៉ាំអាហារប្រៃៗច្រើនតែធ្វើឲ្យលើសសម្ពាធឈាមបាន។ ប៉ុន្តែតើអ្នកមានដឹងទេថា មានរឿងជាច្រើនផ្សេងទៀតដែលអាចធ្វើឲ្យលើសសម្ពាធឈាមដែរ។
របាយការណ៍របស់អង្គការសហប្រជាជាតិ នាខែមិថុនា ឆ្នាំ២០២១ ដែលផ្អែកលើទីភ្នាក់ងារស៊ើបការសម្ងាត់របស់ប្រទេសជាសមាជិក បានបង្ហាញថា ថវិកាភាគច្រើនរបស់ក្រុមតាលីបង់បានមកពីសកម្មភាពឧក្រិដ្ឋនានា ដូចជាផលិតផលអាភៀន ការជួញដូរគ្រឿងញៀន ការគំរាមទារប្រាក់ និងការចាប់ជម្រិតមនុស្សយកប្រាក់ជាដើម។ ទីភ្នាក់ងារស៊ើបការសម្ងាត់មួយបានឲ្យដឹងថា ក្រុមតាលីបង់អាចរកចំណូលបានដល់ ៤៦០ លានដុល្លារ តាមរយៈការជួញដូរគ្រឿងញៀនតែមួយមុខ។ របាយកាណ៍របស់អង្គការសហប្រជាជាតិ ក៏បានឲ្យដឹងទៀតថា មេដឹកនាំក្រុមតាលីបង់ក៏អាចរកចំណូលបន្ថែម តាមរយៈការទាញយកផលពីធនធានធម្មជាតិនៅក្នុងតំបន់ ដែលខ្លួនបានក្តោបក្តាប់ដោយក្នុងនោះក្រុមនេះរកបានប្រាក់ប្រមាណ ៤៦៤លានដុល្លារ កាលពីឆ្នាំ ២០២០ តាមរយៈការរុករករ៉ែ។ មេដឹកនាំក្រុមតាលីបង់ក៏ទទួលបានប្រាក់ពីការបរិច្ចាគនានា ដែលអង្គការសហប្រជាជាតិបានចាត់ទុកថាជា «បណ្តាញនៃមូលនិធិសប្បុរសធម៌របស់អង្គការមិនមែនរដ្ឋាភិបាល» និងពីក្រុមគាំទ្របេសកកម្មរបស់ក្រុមតាលីបង់ដែលមានទ្រព្យសម្បត្តិហូរហៀរ។ ដោយឡែក មន្រ្តីអាមេរិក ក៏បាននិយាយក្នុងរយៈពេលជាច្រើនឆ្នាំមកនេះថា ក្រុមតាលីបង់ក៏បានទទួលជំនួយជាថវិកា អាវុធ និងការបណ្តុះបណ្តាលនានាពីប្រទេសរូស្ស៊ីផងដែរ។ #Russia embassy in the US pushing theory #ISIS-#Khorasan getting help in #Afghanistan-just as #Taliban accuse US of striking its forces fighting ISIS-K@DeptofDefense officials say it's not the 1st time they've heard #Moscow has pushed such claims, adding its completely untrue pic.twitter.com/XTSqayXUu9 Jeff Seldin (@jseldin) August 24, 2018 ក្នុងសារអ៊ីម៉ែលផ្ញើឆ្លើយតបមកកាន់វីអូអេ កាលពីខែសីហា ឆ្នាំ២០១៨ កន្លងទៅ នាយឧត្តមសេនីយ៍ John Nicholson ដែលជាអតីតមេបញ្ជាការយោធាអាមេរិកប្រចាំប្រទេសអាហ្វហ្គានីស្ថាន បានចោទប្រកាន់យ៉ាងខ្លាំងលើរដ្ឋាភិបាលរុស្ស៊ីថា បានប្រើប្រាស់ជំនួយជាថវិកានិងអាវុធរបស់ខ្លួនដល់ក្រុមតាលីបង់ ដើម្បី«ធ្វើឲ្យវត្តមានយោធាអាមេរិក និងការវិវត្តន៍ទៅមុខផ្នែកយោធានៅអាហ្វហ្គានីស្ថានក្នុងរយៈពេលជាច្រើនឆ្នាំមកនេះ ថមថយឥទ្ធិពល ហើយធ្វើឲ្យដៃគូរបស់សហរដ្ឋអាមេរិកខ្វល់ខ្វាយពីស្ថិរភាពរបស់ប្រទេសអាហ្វហ្គានីស្ថាន»។ ក្រុមអ្នកវិភាគផ្សេងទៀតយល់ឃើញថា ក្រុមតាលីបង់នៅតែទទួលជំនួយជាថវិកាពីប្រទេសបាគីស្ថាន ហើយជំនួយខ្លះពីប្រទេសអ៊ីរ៉ង់។ ទោះជាយ៉ាងណាក៏ដោយ នៅពេលដែលក្រុមតាលីបង់អាចនឹងមានថវិកាគ្រប់គ្រាន់ក្នុងការដណ្តើមកាន់កាប់ប្រទេសអាហ្វហ្គានីស្ថានទាំងមូល ដោយកម្លាំងយោធាបាន នោះគេនឹងនៅតែចោទសួរថា តើក្រុមនេះអាចមានថវិកាគ្រប់គ្រាន់ដើម្បីដឹកនាំប្រទេសអាហ្វហ្គានីស្ថានដោយខ្លួនឯងដែរឬយ៉ាងណា។ យោងតាមទិន្នន័យចុងក្រោយបង្អស់របស់ធនាគារពិភពលោក រដ្ឋាភិបាលអាហ្វហ្គានីស្ថានចំណាយថវិកាប្រមាណ ១១ ពាន់លានដុល្លារក្នុងឆ្នាំ ២០១៨ ដោយក្នុងនោះ ៨០ភាគរយ បានមកពីជំនួយបរទេស។ កាលពីខែមីនាកន្លងទៅនេះ លោក John Sopko អគ្គអធិការពិសេសរបស់សហរដ្ឋអាមេរិកទទួលបន្ទុកលើកិច្ចការស្តារឡើងវិញក្នុងប្រទេសអាហ្វហ្គានីស្ថាន បាននិយាយថា៖ «សូម្បីតែក្រុមតាលីបង់ក៏ដឹងដែលថា ប្រទេសអាហ្វហ្គានីស្ថានចាំបាច់ត្រូវការជំនួយបរទេស» សម្រាប់ការស្តារប្រទេសឡើងវិញ។ NEW: "The clock is truly ticking on America's longest war" @SIGARHQ's John Sopko tells @CSIS as he releases a new 'High Risk' report on #Afghanistan The report warns the path forward in Afghanistan has never been more fraught with risk. Jeff Seldin (@jseldin) March 10, 2021 កាលពីដើមខែសីហានេះ លោក Zalmay Khalilzad តំណាងពិសេសរបស់សហរដ្ឋអាមេរិកទទួលបន្ទុកលើកិច្ចការបង្រួបបង្រួមអាហ្វហ្គានីស្ថាន បាននិយាយក្នុងវេទិកាសន្តិសុខ Aspen តាមប្រព័ន្ធអ៊ីធឺណិតថា ឥទ្ធិពលរបស់សហរដ្ឋអាមេរិកនៅក្នុងប្រទេសអាហ្វហ្គានីស្ថាន នៅតែបន្តមានប្រៀបខ្លះលើក្រុមតាលីបង់ ដោយសារតែសហរដ្ឋអាមេរិកដឹងថាជំនួយបរទេសមានតួនាទីសំខាន់ ក្នុងដំណើរការវិវត្តន៍ទៅមុខរបស់ប្រទេសនេះ។ លោក Khalilzad បានបន្ថែមថា៖ «ក្រុមតាលីបង់និយាយថាពួកគេមិនចង់បំបែករដ្ឋទេ។ ពួកគេគ្រាន់តែចង់បានជំនួយប៉ុណ្ណោះ»។ Happening now: @US4AfghanPeace speaks with #AspenSecurity On Monday, he told @VOANews' @AyazGul64 "The [Afghan] government cannot get rid of the #Taliban" & "the Taliban cannot conquer Afghanistan & have a gvt & that has the support of the overwhelming majority of the Afghans" pic.twitter.com/Ts2R9kzNDw Jeff Seldin (@jseldin) August 3, 2021 ក្រុមអ្នកវិភាគ ដូចជាលោក Bill Roggio នៃមូលនិធិសម្រាប់កិច្ចការពារលទ្ធិប្រជាធិបតេយ្យ ដែលមានមូលដ្ឋាននៅវ៉ាស៊ីនតោន នៅតែមិនជឿលើការអះអាងនេះ។ លោក Bill Roggio បានបញ្ជាក់ប្រាប់វីអូអេថា៖ «ក្រុមតាលីបង់មិនខ្វល់ពីជំនួយបរទេស និងការទទួលស្គាល់ពីបរទេសទេ។ គោលដៅចម្បងរបស់ពួកគេ គឺដឹកនាំប្រទេស»។ បន្ថែមលើនេះ អតីតមន្រ្តីអាមេរិកក៏ក្រើនរំឭកថា ប្រសិនបើក្រុមតាលីបង់អាចដណ្តើមកាន់កាប់ប្រទេសអាហ្វហ្គានីស្ថានទាំងស្រុងបានដោយកម្លាំងយោធា នោះពួកគេនឹងគិតគូរផ្នែកហិរញ្ញវត្ថុ មុនពេលពួកគេដឹងថាខ្លួនខ្សត់ថវិកា។ លោក Matthew Levitt នាយកផ្នែកគម្រោងកិច្ចការប្រឆាំងភេរវកម្មប្រចាំវិទ្យាស្ថានវ៉ាស៊ីតោនសម្រាប់គោលនយោបាយដើមបូព៌ា និងជាអតីតរដ្ឋមន្រ្តីហិរញ្ញវត្ថុអាមេរិក បានប្រាប់វីអូអេថា៖ «ក្រុមយោធាដែលដណ្តើមកាន់កាប់ប្រទេសណាក៏ដូចប្រទេសណាដែរ នៅពេលពួកគេដណ្តើមកាន់កាប់ប្រទេសបានហើយ ពួកគេតម្រង់ឆ្ពោះទៅឃ្លាំងលុយធនាគារកណ្តាល គណនេយ្យរដ្ឋាភិបាល និងការទាញផលប្រយោជន៍ពីការយកពន្ធនានា»។ លោក Levitt បានបន្ថែមថា ក្រុមតាលីបង់អាចបន្តកម្លាំងក្តោបក្តាប់របស់ខ្លួន ទោះក្នុងកាលៈទេសៈដែលប្រទេសអាហ្វហ្គានីស្ថានអាចនឹងបាត់បង់ជំនួយបរទេស ជាទឹកប្រាក់រាប់សិបលានដុល្លារអាមេរិក។ លោក Levitt បានក៏បានបន្ថែមទៀតថា៖ «ក្រុមតាលីបង់មិនចង់ដណ្តើមគ្រប់គ្រងប្រទេសអាហ្វហ្គានីស្ថានទាំងស្រុងណាស់ណាទេ ហើយវាក៏ពុំមែនជាគោលដៅពិតប្រាកដរបស់ក្រុមនេះដែរ»៕ សូមចុចទៅប្រភពដើម VOA ត្រង់នេះ	ទីភ្នាក់ងារស៊ើបការសម្ងាត់បានឲ្យដឹងថា វាមិនអាចទៅរួចក្នុងការស្ទង់ដឹងពីទំហំទឹកប្រាក់ឲ្យប្រាកដរបស់ក្រុមតាលីបង់ ដែលរៃអង្គាសបាននោះទេ។ របាយការណ៍មួយស្តីពីឯករាជ្យភាពនៃហិរញ្ញវត្ថុដែលគេរកឃើញ បានបង្ហាញថា ក្រុមបះបោរនេះមានទឹកប្រាក់ច្រើនខ្លាំង ក្នុងនោះទឹកប្រាក់រៃអង្គាសបានមានចំនួនប្រមាណពី ៣០០លានដុល្លារ ទៅ ១,៦ពាន់លានដុល្លារ ក្នុងមួយឆ្នាំ។
ចំណូលពន្ធ ៣៥៨លានដុល្លារនេះ គឺស្មើ ១៥,៦៨ភាគរយនៃផែនការប្រមូលពន្ធប្រចាំឆ្នាំ។ គួរបញ្ជាក់ថា កាលពីឆ្នាំ២០១៨ កន្លងមក រដ្ឋាភិបាលបានប្រមូលចំណូលពន្ធបានចំនួន ២១៩៧លានដុល្លារ កើនឡើង ១៣ភាគរយ៕	ភ្នំពេញ៖ រដ្ឋាភិបាលបានប្រមូលចំណូលពន្ធអាករប្រចាំខែមករា និងកុម្ភៈឆ្នាំ២០១៩ ចំនួន ៣៥៨,៧លានដុល្លារអាមេរិក កើនឡើង ១៤ភាគរយ បើធៀបនឹងរយៈពេលដូចគ្នានៅឆ្នាំមុន។ នេះបើតាមសេចក្ដីប្រកាសព័ត៌មានរបស់អគ្គនាយកដ្ឋានពន្ធដារ។
ជំនន់ទឹកភ្លៀងកន្លងមក បានធ្វើឲ្យដំណាំស្រូវ និងដំណាំរួមផ្សំ នៅក្នុងខេត្តពោធិ៍សាត់ បាត់ដំបង បន្ទាយមានជ័យ រងគ្រោះ និងខូចខាតច្រើនជាងគេ។ ដើម្បីស្តារឡើងវិញ ដំណាំស្រូវ និងដំណាំរួមផ្សំ ដែលត្រូវជន់លិច និងបានខូចខាត រដ្ឋាភិបាលបានត្រៀមពូជស្រូវ ៦ពាន់តោន និងដំណាំរួមផ្សំជិត៥៦ម៉ឺនកញ្ចប់ ដើម្បីចែកជូនកសិករ។ សូមជម្រាបថា រាជធានី-ខេត្តចំនួន២០ បានរងផលប៉ះពាល់ដោយសារគ្រោះទឹកជំនន់កន្លងមក ក្នុងនោះ មានពលរដ្ឋប្រមាណ ៦០ម៉ឺននាក់រងផលប៉ះពាល់, មនុស្ស៤៤នាក់ បានបាត់បង់ជីវិត និងដំណាំកសិកម្មប្រមាណ ៣៨ម៉ឺនហិកតាត្រូវបានជន់លិច៕	ការងារស្តារឡើងវិញដំណាំស្រូវ ក្នុងខេត្តបាត់ដំបង និងខេត្តបន្ទាយមានជ័យ សម្រេចបានជាង៥០ភាគរយហើយ គិតត្រឹមថ្ងៃទី២១ វិច្ឆិកា។ តាមរបាយការណ៍គណៈកម្មាធិការជាតិគ្រប់គ្រងគ្រោះមហន្តរាយខេត្តបាត់ដំបង បានស្ដារដំណាំស្រូវជាង ៥ពាន់ហិកតា លើផ្ទៃដីចំនួន ១ម៉ឺនហិក តា ខណៈខេត្តបន្ទាយមានជ័យ បានស្ដារដំណាំស្រូវប្រមាណ ៥ពាន់ហិកតា លើផ្ទៃដីខូចខាតសរុបចំនួន១ម៉ឺនហិកតា។
របាយការណ៍របស់ក្រសួងសុខាភិបាលបានបញ្ជាក់ថា ក្នុងចំណោមពលរដ្ឋអាទិភាពមានពលរដ្ឋចំនួន៥៨,៨៦៥នាក់ ក្នុងនោះស្ត្រី១៥,៥៧៣នាក់បានចាក់វ៉ាក់សាំងកូវីដ-១៩។ បើតាមរបាយការណ៍ក្រសួងការពារជាតិ កងប្រដាប់អាវុធមានចំនួន៩៤,៨៥៣នាក់ ក្នុងនោះស្ត្រី ៧,០០៤នាក់បានចាក់វ៉ាក់សាំងកូវីដ-១៩។ កម្ពុជាបានចាប់ផ្តើមបើកយុទ្ធនាការចាក់វ៉ាក់សាំងកូវីដ-១៩តាំងពីថ្ងៃទី១០ ខែកុម្ភៈ។ វ៉ាក់សាំងកូវីដ-១៩ប្រភេទ Sinopharm របស់ចិន គឺជាប្រភេទវ៉ាក់សាំងដែលកម្ពុជាចាក់លើពលរដ្ឋមុនគេ។ រហូតដល់ថ្ងៃទី៤ ខែមីនា កម្ពុជាក៏ចាប់ផ្តើមចាក់វ៉ាក់សាំងប្រភេទAstraZeneca របស់អង្គគ្លេស ដែលផលិតនៅប្រទេសឥណ្ឌា។ ក្រសួងសុខាភិបាលពង្រីកទីតាំងចាក់វ៉ាក់សាំងកូវីដ-១៩គ្រប់បណ្តារាជធានី-ខេត្ត។ ចំពោះវ៉ាក់សាំងប្រភេទស៊ី Sinopharm ត្រូវបានកំណត់ឲ្យចាក់លើក្រុមមនុស្សដែលមានអាយុចាប់ពី១៨ដល់៥៩ឆ្នាំ រីឯពលរដ្ឋអាយុ៦០ឆ្នាំឡើងទៅគឺចាក់វ៉ាក់សាំងអង់គ្លេសប្រភេទ AstraZeneca។ ក្រសួងសុខាភិបាលក៏បានប្រកាសកម្មវិធីKhmerVacc សម្រាប់ឲ្យពលរដ្ឋចុះឈ្មោះចាក់វ៉ាក់សាំងកូវីដ-១៩តាមប្រព័ន្ធអនឡាញដោយស្ថិតក្នុងគោលការណ៍ស្ម័គ្រចិត្ត។ បច្ចុប្បន្ននៅកម្ពុជាទាំងមូលមានអ្នកឆ្លងសរុបចំនួន៩៥៣នាក់ហើយ ក្នុងនោះករណីសះស្បើយ មាន៤៩១នាក់ រីឯអ្នកជំងឺក្នុងសហគមន៍២០កុម្ភៈ ឡើងដល់៤៤៦នាក់ហើយ៕	ភ្នំពេញ៖ គិតត្រឹមថ្ងៃទី៥ ខែមីនា មានពលរដ្ឋអាទិភាពជាង១៥ម៉ឺននាក់ហើយដែលបានចាក់វ៉ាក់សាំងកូវីដ-១៩ ដោយក្នុងនោះស្ត្រីជាង២ម៉ឺននាក់។ នេះបើតាមរបាយការណ៍របស់់ក្រសួងសុខាភិបាល និងក្រសួងការពារជាតិ។
កងកម្លាំងរុស្ស៊ី នៅតែធ្វើប្រតិបត្តិការនៅអ៊ុយក្រែន ដោយបានប្រើយន្តហោះ និងមីស៊ីលវាយប្រហារទីក្រុងនានារបស់អ៊ុយក្រែន។ ស្របគ្នានេះ របាយការណ៍ពីការស្លាប់របស់ជនស៊ីវិល ក៏បន្តមានឥតឈប់ឈរ ពិសេសនៅទីក្រុង Mariupol ដែលរុស្ស៊ីឡោមព័ទ្ធជាច្រើនថ្ងៃមកហើយ។ មន្ត្រីជាន់ខ្ពស់អ៊ុយក្រែនបានប្រាប់ទីភ្នាក់ងារព័ត៌មាន AFP ថា តាំងពីផ្ទុះសង្គ្រាម មនុស្សជាង៥ពាន់នាក់នៅក្រុង Mariupol បានស្លាប់ ក្នុងនោះរួមមានកុមារ២១០នាក់។ កាលពីសប្តាហ៍មុន រដ្ឋាភិបាលអាម៉េរិក ក៏បានអះអាងថា ខ្លួនមានព័ត៌មាន និងព័ស្តុតាងដ៏រឹងមាំដើម្បីបង្ហាញថាយោធារុស្ស៊ីពិតជាបានប្រព្រឹត្តឧក្រិដ្ឋកម្មសង្គ្រាមនៅអ៊ុយក្រែនមែន។ ទាក់ទងរឿងអ៊ុយក្រែននេះ អគ្គលេខាធិការអង្គការរលើកលែងទោសអន្តរជាតិលោកស្រី Agnes Callamard លើកឡើងថា អ្វីដែលកំពុងកើតឡើងនៅអ៊ុយក្រែនគឺជារឿងដដែលៗ ដែលពិភពលោកធ្លាប់បានឃើញនៅស៊ីរី។ លោកលើកឡើងបែបនេះអំឡុងពិធីសម្ពោធរបាយការណ៍ប្រចាំឆ្នាំស្តីពីស្ថានភាពសិទ្ធិមនុស្សលើពិភពលោកនៅថ្ងៃទី២៩ ខែមីនា។ «ពួកយើងកំពុងស្ថិតក្នុងការវាយប្រហារដោយចេតនាលើហេដ្ឋារចនាសម្ព័ន្ធស៊ីវិល។ ពួកយើងឃើញរឿងដូចគ្នា ដូចរុស្ស៊ីបានធ្វើនៅស៊ីរីដែរ»។ លោកស្រី Callamard បានសង្កត់ធ្ងន់បែបនេះ មុនរិះគន់រុស្ស៊ីថា ជាអ្នកធ្វើឱ្យឱ្យប្រព័ន្ធសណ្ដាប់ធ្នាប់អន្តរជាតិខូចខាត និងមានអស្ថិរភាព។ លោកស្រី ក៏បានប្រៀបធៀបទីក្រុង Mariupol ទៅនឹងទីក្រុង Aleppo ទីដែលស្ថានភាពជនស៊ីវិលធ្លាក់ចុះខ្លាំងរហូតក្លាយជាវិបត្តិមនុស្សធម៌ធ្ងន់ធ្ងរ។ លោកស្រីក៏បាននិយាយថា ការសង្កេតរបស់ក្រុមសិទ្ធិមនុស្សនៅពេលនេះបានបញ្ជាក់ថា សកម្មភាពរបស់រុស្ស៊ីគឺជាការកើនឡើងនៃឧក្រិដ្ឋកម្មសង្គ្រាម។ ប្រមុខអង្គការឃ្លាំមើលសិទ្ធិមនុស្សដ៏ធំមួយនេះ ក៏បានបរិហារពីភាពអសកម្មរបស់អង្គការសហប្រជាជាតិ (UN) ក្នុងការដោះស្រាយ និងទប់ស្កាត់វិបត្តិជាច្រើននាពេលថ្មីៗនេះ ដែលរួមមានវិបត្តិមីយ៉ាន់ម៉ា អាហ្វហ្កានីស្ថាន និងស៊ីរី ហើយព្រមទាំងវិបត្តិនៅអ៊ុយក្រែន-រុស្ស៊ីនេះផងដែរ។ ពីទីក្រុងប៉ារីសវិញ នាយកអង្គការលើកលែងទោសអន្តរជាតិនៅតំបន់អឺរ៉ុបខាងកើត និងអាស៊ី លោកស្រី Marie Struthers បានប្រាប់សន្និសីទសារព័ត៌មានដាច់ដោយឡែកមួយថា អ៊ុយក្រែនបានកត់ត្រាអំពីការប្រើប្រាស់យុទ្ធសាស្ត្រដូចគ្នានឹងសង្រ្គាមនៅស៊ីរី និងនៅតំបន់ Chechnya រួមមានការវាយប្រហារលើជនស៊ីវិល និងការប្រើប្រាស់អាវុធដែលត្រូវបានហាមឃាត់ដោយច្បាប់អន្តរជាតិពីសំណាក់រុស្ស៊ី៕	អគ្គលេខាធិការនៃអង្គការរលើកលែងទោសអន្តរជាតិ Agnes Callamard នៅថ្ងៃទី២៩ ខែមីនា បានប្រដូចសកម្មភាពលុកលុយរបស់រុស្ស៊ីនៅអ៊ុយក្រែនទៅនឹងសកម្មភាពដែលរុស្ស៊ីបានធ្វើឡើងក្នុងសង្គ្រាមនៅស៊ីរី។ លោកស្រីក៏បារម្ភពីឧក្រិដ្ឋកម្មសង្គ្រាមដែលកំពុងកើតឡើងខណៈដែលសង្រ្គាមនៅអ៊ុយក្រែនឆក់យកឱ្យជនស៊ីវិលស្លាប់អស់ជាច្រើនតាំងពីចុងខែកុម្ភៈមក។
ផែនការណ៍ថ្មីនេះ ត្រូវបានដាក់ចេញដោយលោក Larry Kudlow ទីប្រឹក្សាសេដ្ឋកិច្ចប្រចាំសេតវិមានអាមេរិក ថ្ងៃទី៣ ខែមេសា ខណៈសមាជិកព្រឹទ្ធសភាអាមេរិក បានស្នើសេចក្តីព្រាងច្បាប់ថ្មីមួយ ដែលអនុញ្ញាតឲ្យផ្តល់ជំនួយមនុស្សធម៌ចំនួន ៤០០លានដុល្លារទៅកាន់វេណេស៊ុយអេឡា។ យោងតាមការចុះផ្សាយរបស់ទីភ្នាក់ងារព័ត៌មាន AFP លោក Larry Kudlow លើកឡើងថា ក្រុងវ៉ាស៊ីនតោន កំពុងធ្វើការជាមួយធនាគារក្នុងស្រុក និងមូលនិធិរូបិយវត្ថុអន្តរជាតិ (IMF) លើគម្រោងស្រោចស្រង់មួយ។ គម្រោងនេះ មានគោលដៅផ្តល់ដង្ហើមសាជាថ្មីដល់សេដ្ឋកិច្ចវេណេស៊ុយអេឡា ដែលបានខ្ទេចខ្ទាំអស់រយៈពេលជាច្រើនឆ្នាំមកនេះ។ កាលណាលោក ម៉ាឌុយរ៉ូ ព្រមចាកចេញពីតំណែង ជំនួយសេដ្ឋកិច្ចនឹងត្រូវចាប់ផ្តើមអនុវត្តភ្លាម ដោយ ផ្តើមចេញពីការចាក់បញ្ចូលរូបិយវត្ថុអាមេរិកទៅក្នុងសេដ្ឋកិច្ចវេណេស៊ុយអេឡា ដើម្បីបញ្ឆេះសកម្មភាពសេដ្ឋកិច្ចឡើងវិញ។ នេះបើតាមបញ្ជាក់របស់លោក Larry ដោយបន្ថែមថា លុយជំនួយទាំងនោះ នឹងត្រូវបញ្ជូនតាមរយៈធនាគារ និងវិធីផ្សេងៗទៀត ប៉ុន្តែវាត្រូវជាលុយដុល្លារអាមេរិក ពុំមែនរូបិយវត្ថុវេណេស៊ុយអេឡានោះឡើយ។ ទន្ទឹមនឹងគ្នានេះ សមាជិកព្រឹទ្ធសភាមួយក្រុម ក៏បានស្នើសេចក្តីព្រាងច្បាប់ថ្មីមួយ ដែលនឹងផ្តល់ជំនួយមនុស្សធម៌ចំនួន ៤០០លានដុល្លារទៅឲ្យវេណេស៊ុយអេឡា។ កញ្ចប់ជំនួយនេះ គឺជាផ្នែកមួយនៃចំណាត់ការរបស់រដ្ឋបាលអាមេរិក ដែលមានគោលដៅស្តារលទ្ធិប្រជាធិបតេយ្យនៅវេណេស៊ុយអេឡា និងគាំទ្រមេបក្សប្រឆាំងលោក ហ័ន ក្វៃដូ។ មែនទែនទៅ ចាប់តាំងពីឆ្នាំ២០១៧មក ក្រុងវ៉ាស៊ីនតោន បានផ្តល់ជំនួយមនុស្សធម៌ប្រមាណជាង ១៩៥លានដុល្លារសម្រាប់បណ្តាប្រទេសក្នុងតំបន់អាមេរិកឡាទីនណា ដែលព្រមទទួលយកជនភៀសខ្លួនមកពីវេណេស៊ុយអេឡា។ ក្នុងខែមករា ទីភ្នាក់ងារអាមេរិកទទួលបន្ទុកការអភិវឌ្ឍអន្តរជាតិ (USAID) បានឲ្យដឹងថា ខ្លួនក៏បានផ្តល់លុយជំនួយ២០លានដុល្លារបន្ថែមទៀត។ សូមបញ្ជាក់ថា សេដ្ឋកិច្ចដែលពឹងផ្អែកខ្លាំងតែលើប្រេងរបស់វេណេស៊ុយអេឡា បានប្រឈមនឹងវិបត្តិធ្ងន់ធ្ងរជាច្រើនឆ្នាំមកហើយ ដោយសារការដាំក្បាលចុះនៃការនាំចេញប្រេង និងទណ្ឌកម្មអន្តរជាតិប្រឆាំងនឹងរបបដឹកនាំរបស់លោក ម៉ាឌុយរ៉ូ ។ វិបត្តិសេដ្ឋកិច្ច រួមមាន អតិផរណាឡើងខ្ពស់ដាច់កប់ពពក, កង្វះអាហារ, ថ្នាំសង្កូវ, កង្វះថាមពល និងទឹកជាដើមនេះ បានបង្ខំឲ្យប្រជាជនវេណេស៊ុយអេឡារាប់លាននាក់សម្រេចចិត្តចាកចេញប្រទេស។ ក្រៅពីវិបត្តិសេដ្ឋកិច្ច ប្រទេសនេះចាប់ផ្តើមផុងខ្លួនកាន់តែជ្រៅក្នុងវិបត្តិនយោបាយថ្មីមួយទៀត ចាប់តាំងពីខែមករាកន្លងទៅនេះ។ កាលនោះមេដឹកនាំបក្សប្រឆាំង លោក ក្វៃដូ បានបដិសេធទទួលស្គាល់ភាពស្របច្បាប់នៃការបោះឆ្នោតអាណត្តិទីពីររបស់លោកម៉ាឌុយរ៉ូ ហើយលោកបានប្រកាសខ្លួនឯងជាប្រធានាធិបតីស្តីទី។ គិតមកដល់ពេលនេះ សហរដ្ឋអាមេរិក និងប្រទេសប្រមាណ៥០ផ្សេងទៀត បានប្រកាសជំហរគាំទ្រលោក ក្វៃដូ ជាមេដឹកនាំស្របច្បាប់។ ចំណែករុស្ស៊ីនិងចិន នៅបន្តគាំទ្ររបបលោក ម៉ាឌុយរ៉ូ ដដែល៕	សហររដ្ឋអាមេរិក ត្រៀមខ្លួនចាក់បញ្ចូលលុយដុល្លារទៅក្នុងវេណេស៊ុយអេឡា ដើម្បីស្រោចស្រង់សេដ្ឋកិច្ចប្រទេសក្នុងតំបន់អាមេរិកឡាទីន ដែលកំពុងប្រឈមមុខនឹងវិបត្តិយ៉ាងធ្ងន់ធ្ងរ។ ប៉ុន្តែអាមេរិកដាក់លក្ខខណ្ឌឲ្យប្រធានាធិបតីវេណេស៊ុយអេឡា នីកូឡាស់ ម៉ាឌុយរ៉ូ ត្រូវចាកចេញពីតំណែងជាមុនសិន និងទុកឱកាសឲ្យមេបក្សប្រឆាំង លោក ហ័ន ក្វៃដូ ដែលអាមេរិកគាំទ្រឡើងកាន់តំណែងជំនួសវិញ។
ពាក្យប្រពាត ឬ ប្រពាស ក្លាយចេញពីភាសាសំសង្ក្រឹត «ប្រវាស» និងភាសាបាលី «បវាស»។ ផ្អែកតាមន័យក្លាយនេះ វចនានុក្រមខ្មែរ សម្តេចព្រះសង្ឃរាជ ជួន ណាត បានលើកឡើងថា «ប្រពាស» ជាពាក្យដែលគួរប្រើ ដោយសារវាត្រឹមត្រង់តាមប្រភពរបស់ពាក្យ។ ស្តេចទ្រង់ប្រពាសព្រៃ។ ស្ដេចទ្រង់យាងចេញប្រពាសអស់ទាំងពួករាស្ដ្រ រទាសហែហមក្នុងព្រៃ។ ទោះបីជាយ៉ាងណាក៏ដោយ ការប្រើពាក្យ «ប្រពាត» ក៏មិនខុសនោះដែរ ព្រោះវាជាការប្រើតាមទម្លាប់៕	«ប្រពាត» ឬ «ប្រពាស» មានន័យដូចគ្នាថា ចេញឃ្លាតចាកលំនៅប្រក្រតី។ ពាក្យនេះ ជាទូទៅប្រើចំពោះតែរាជសព្ទប៉ុណ្ណោះ។ ស្ដេចចេញប្រពាតព្រៃ គឺស្ដេចចេញទៅក្រសាលព្រៃ កម្សាន្ដព្រះរាជហឫទ័យ។
ក្នុងខួបលើកទី៦០ឆ្នាំនេះ លោកស្រី ជ័រ វិនស៊ីង ឯកអគ្គរដ្ឋទូតចិនប្រចាំកម្ពុជា បានសម្តែងសេចក្តីរីករាយទំនាក់ទំនងជាមួយកម្ពុជា មកលើវិស័យវប្បធម៌របស់ចិន អស់៦០ឆ្នាំកន្លងនេះ ពិតជាទំនាក់ទំនងដ៏ស្អិតរមួត និងជាដៃគូដ៏ល្អសម្រាប់លើកស្ទួយវប្បធម៌ និងអភិវឌ្ឍន៍សង្គមរបស់ប្រទេសទាំងពីរ។ តាមរយៈការសម្តែងផ្ទាំងទស្សនីយភាពទាំងពីរប្រទេស ដែលរៀបចំឡើងដោយក្រសួងវប្បធម៌ និងវិចិត្រសិល្បៈ សហការជាមួយ មន្ទីរវប្បធម៌ខេត្តជាំងស៊ូ នៃមជ្ឈមណ្ឌលវប្បធម៌ចិនប្រចាំភ្នំពេញ បានពាំនាំនូវទម្រង់សិល្បៈខុសគ្នា ដូចជាការ របាំ ចម្រៀង ល្ខោន សៀករហ័សកម្ម និងតន្ត្រី។ ការសម្តែងសិល្បៈនេះដើម្បីផ្សារភ្ជាប់ចំណងមិត្តភាព សាមគ្គីភាព ជំរុញការផ្សព្វផ្សាយ ផ្លាស់ប្តូរវប្បធម៌ និងអរិយធម៌ របាំ សិល្បៈដែលមានតាំងពីបុរាណកាល៕	ភ្នំពេញ៖ ក្រសួងវប្បធម៌ និងវិចិត្រសិល្បៈ និងស្ថានទូតចិនប្រចាំកម្ពុជា បានធ្វើពិធីអបអរសាទរខួបលើកទី៦០នៃចំណងមិត្តភាពរវាងប្រទេសទាំងពីរ តាមរយៈការសំដែងសិល្បៈចម្រុះនៅសាលមហោស្រពចតុមុខ កាលពីល្ងាចថ្ងៃទី២១ ខែមេសា ដោយមានសិល្បករ-ការិនីប្រមាណ១០០នាក់។
គ្រឿងញៀនដែលអាជ្ញាធរបានដុតបំផ្លាញនេះ រួមមាន៖ ម្សៅក្រាមពណ៌សថ្លា ,ថ្នាំពណ៌ផ្កាឈូក Love,,ថ្នាំគ្រាប់សញ្ញា WY ,ថ្នាំគ្រាប់ពណ៌ត្រួយចេក,ម្សៅស ហេរូអ៊ីន , ម្សៅក្រាមពណ៌សទម្ងន់ , ម្សៅក្រាមពណ៌សថ្លា ប្រភេទមេតំហ្វេតាមីនទឹកកក និងសារធាតុរាវ ។ នេះបើតាមសាលក្រមរបស់សាលាដំបូងរាជធានីភ្នំពេញ ចុះថ្ងៃទី១៩ មិថុនា ឆ្នាំ២០១៦។ បើតាមប្រធានអាជ្ញាធរប្រយុទ្ធប្រឆាំងគ្រឿងញៀន លោក កែ គឹមយ៉ាន ប្រភេទគ្រឿងជាង១២៦គីឡូក្រាម ដែលបានដុតបំផ្លាញចោលនេះ បើគិតជាទឹកប្រាក់ មានចំនួនជាង ៤លានដុល្លារ ។ ក្នុងរយៈពេលជាង ៥ខែ ឆ្នាំ២០១៧នេះ សមត្ថកិច្ចបង្ក្រាបគ្រឿងញៀនបានចំនួន ១០៦គីឡូក្រាម, កញ្ឆាក្រៀម ១៣គីឡូក្រាម, ដើមកញ្ឆាជាង ១៤ម៉ឺនដើម និងឃាត់ខ្លួនជនសង្ស័យចំនួន ៨.១៩៦នាក់ និងបានបិទអាជីវកម្មពាក់ព័ន្ធគ្រឿងញៀន ៥កន្លែងផងដែរ ។ នេះបើតាមលោក កែ គឹមយ៉ាន ៕	ភ្នំពេញ៖ អាជ្ញាធរជាតិប្រយុទ្ធប្រឆាំងគ្រឿងញៀន បានដុតបំផ្លាញគ្រឿងញៀន ចំនួនជាង១២៦ គីឡូក្រាម នៅមជ្ឈមណ្ឌលកម្សាន្តកោះពេជ្រ ក្នុងទិវាអន្តរជាតិប្រយុទ្ធប្រឆាំងគ្រឿងញៀន នៅព្រឹកថ្ងៃទី២៦ មករា នេះ។
ថ្លែងក្នុងកិច្ចប្រជុំគណៈកម្មការយោធាមជ្ឈិមនៅថ្ងៃទី១០ ខែមេសា មេដឹកនាំកូរ៉េខាងជើង គីម ជុងអ៊ុន បានជំរុញឱ្យយោធាត្រៀមខ្លួនឱ្យបានរួចរាល់ជាងមុន។ លោកគីមបាន ជំរុញឱ្យកងកម្លាំងពង្រឹងសមត្ថភាពទប់ស្កាត់សង្គ្រាម និងទប់ទល់នឹងការកើនឡើងនៃចលនារបស់ចក្រពត្តិនិយមអាម៉េរិក និងកូរ៉េខាងត្បូងដែលកំពុងបញ្ឆេះសង្រ្គាមឈ្លានពាន។ បើតាមការចុះផ្សាយរបស់ប្រព័ន្ធផ្សព្វផ្សាយរដ្ឋកូរ៉េខាងជើង KCNA លោក គីម ក៏បានបញ្ជាឱ្យពង្រឹងបន្ថែមទៀតការសមត្ថភាពក្នុងលក្ខណៈជាក់ស្តែង និងត្រៀមវាយប្រហារសត្រូវ។ កូរ៉េខាងជើង បានបញ្ចេញប្រតិកម្មខ្លាំងចំពោះសមយុទ្ធយោធារួមគ្នារបស់អាម៉េរិកនិងកូរ៉េខាងត្បូង។ បើតាម KCNA មេដឹកនាំកូរ៉េខាងជើងបាននិយាយថា សមយុទ្ធយោធានេះមានគោលបំណងហ្វឹកហាត់សម្រាប់សង្រ្គាម និងបង្ខំឱ្យទីក្រុងព្យុងយ៉ាងបង្ហាញការឆ្លើយតបជាក់ស្តែងដូចជាជម្រើសយោធាជាដើម។ កងកម្លាំងកូរ៉េខាងត្បូង និងអាម៉េរិកបានធ្វើសមយុទ្ធប្រចាំឆ្នាំចាប់តាំងពីខែមីនាមក ដោយបូករួមទាំងការធ្វើសមយុទ្ធផ្លូវអាកាស និងសមុទ្រដែលពាក់ព័ន្ធនឹងនាវាផ្ទុកយន្តហោះអាម៉េរិក និងយន្តហោះទម្លាក់គ្រាប់បែក B-1B និង B-52 និងសមយុទ្ធចុះចតលើផ្ទៃទឹកខ្នាតធំជាលើកដំបូងក្នុងរយៈពេលប្រាំឆ្នាំមកនេះ។ ចំណែកកូរ៉េខាងជើងវិញក៏បានអនុវត្តសកម្មភាពយោធាផ្សេងៗ ដូចជាការបង្ហាញពីក្បាលគ្រាប់នុយក្លេអ៊ែរថ្មី ដែលមានទំហំតូចជាងមុន សាកល្បងយន្តហោះដ្រូនបើកវាយប្រហារក្រោមទឹកដែលមានសមត្ថភាពនុយក្លេអ៊ែរ និងការបាញ់មីស៊ីលបាលីស្ទិកអន្តរទ្វីបដែលមានសមត្ថភាពវាយប្រហារដល់ទឹកដីអាម៉េរិកជាដើម៕	មេដឹកនាំកូរ៉េខាងជើង គីម ជុងអ៊ុន បានប្រាប់ឱ្យកងកម្លាំងរបស់ប្រទេសពង្រឹងសមត្ថភាពរារាំងសង្គ្រាមក្នុងលក្ខណៈជាក់ស្តែង និងត្រៀមប្រយុទ្ធឱ្យខ្លាំងជាងមុន ដើម្បីប្រឆាំងនឹងអ្វីដែលកូរ៉េខាងជើងមើលឃើញជាចលនាឈ្លានពានពីអាម៉េរិក និងកូរ៉េខាងត្បូង។ ប្រព័ន្ធផ្សព្វផ្សាយរដ្ឋកូរ៉េខាងជើង (KCNA) រាយការណ៍នៅថ្ងៃទី១១ ខែមេសា។
គម្រោង Holiday Outlets គឺជាគម្រោងមជ្ឈមណ្ឌលអាជីវកម្មចម្រុះ មានទីតាំងស្ថិតនៅតាម បណ្ដោយផ្លូវជាតិលេខ២ ក្នុងសង្កាត់ចាក់អង្រែក្រោម ខណ្ឌមានជ័យ រាជធានីភ្នំពេញ។ មជ្ឈ មណ្ឌលអាជីវកម្មថ្មីមួយនេះ គឺជាបណ្តុំហាងលក់រាយលំដាប់ខ្ពស់ ដែលប្រមូលផ្តុំទៅដោយផលិតផលម៉ាកល្បីៗ មកពីបរទេស និងផលិតផលស្នាដៃខ្មែរ របស់សហគ្រិនក្នុងស្រុក។ អំពីក្រុមហ៊ុនអភិវឌ្ឍគម្រោង ក្រុមហ៊ុន Royal Sino Investment Group (RSI) គឺជាក្រុមហ៊ុនវិនិយោគឯកជន ដ៏ចំណាស់មួយ ដែលបានប្រកបអាជីវកម្មក្នុងប្រទេសកម្ពុជា តាំងពីឆ្នាំ១៩៩៦ មកម្ល៉េះ។ ដោយមើលឃើញពីការរីកលូតលាស់យ៉ាងខ្លាំង នៃវិស័យពាណិជ្ជកម្មរបស់កម្ពុជា ក្រុមហ៊ុនមួយនេះ បានស្ថាបនាគម្រោង Holiday Outlets ក្នុងគោលដៅរួមចំណែក អភិវឌ្ឍវិស័យពាណិជ្ជកម្មបន្ថែមទៀត តាមរយៈការផ្តល់ជូននូវបទពិសោធទិញទំនិញថ្មី និងប្លែក ដើម្បីបំពេញតាមតម្រូវការអតិថិជននាសម័យទំនើប។ ទីផ្សារទំនើប Outlets ដំបូងបង្អស់ក្នុងទីក្រុងភ្នំពេញ ផលិតផលម៉ាកល្បីៗដែលលោកអ្នកធ្លាប់តែបានឃើញ នៅលើទីផ្សារក្រៅប្រទេស ឥឡូវនេះ បានមកដល់ប្រទេសកម្ពុជាហើយ។ Holiday Outlets គឺជាផ្សារទំនើប Outlets ដំបូងគេបង្អស់នៅទីក្រុងភ្នំពេញ ដែលនាំមកជូនលោកអ្នកនូវផលិតផលម៉ាកល្បីៗរាប់រយមុខ ពីទូទាំងពិភពលោក។ ម៉ាកល្បីៗដែលធ្លាប់តែនៅឆ្ងាយ ឥឡូវនេះនៅជិតបង្កើយ។ លើកស្ទួយសហគ្រិនភាព និងវិស័យទេសចរណ៍ Holiday Outlets ត្រូវបានរចនាម៉ូដយ៉ាងពិសេស ដោយយកគំរូតាមទីផ្សារលក្ខណៈប្រពៃណីខ្មែរ។ មជ្ឈមណ្ឌលអាជីវកម្មមួយនេះ បានបម្រុងទុកតូបលក់ទំនិញរា ប់រយកន្លែងរួចជាស្រេច សម្រាប់ សហគ្រិនក្នុងស្រុក ដែល ចង់បង្កើតអាជីវកម្មផ្ទាល់ខ្លួន។ តូបលក់ទំនិញទាំងអស់នេះ មានទីតាំងស្ថិតនៅតំបន់ The Holiday Square ដែលជាផ្នែកមួយរបស់ Holiday Outlets។ នៅទីនោះ ទាំងអតិថិជនក្នុងស្រុក និងភ្ញៀវបរទេស អាចស្វែងរកផលិត ផលក្នុងស្រុកយ៉ាងសម្បូរបែប រួមមាន មុខម្ហូបខ្មែរ ភេសជ្ជៈ វត្ថុអនុស្សាវរីយ៍ សំលៀកបំពាក់ និងផលិតដោយស្នាដៃកូនខ្មែរជាច្រើនទៀត។ ជាមួយនឹងហាងលក់ទំនិញយីហោក្នុងស្រុក និងក្រៅប្រទេសរាប់រយហាង ស្ថិតនៅកន្លែងតែមួយ Holiday Outlets នឹងក្លាយទៅជាមជ្ឈមណ្ឌលលក់ទំនិញ ដ៏ទាក់ទាញបំផុតនៅក្នុងប្រទេសកម្ពុជា ជាក់ជាមិនខាន។ ម៉ូដែលអាជីវកម្មដ៏ថ្មីសន្លាងសម្រាប់ហាងលក់រាយ ដើម្បីធានាថាការវិនិយោគរបស់លោកអ្នក នាំមកនូវផលចំណេញយ៉ាងពិតប្រាកដ Holiday Outlets ផ្ដល់ជូននូវលក្ខណៈពិសេសមួយ ដែលអាចអោយអ្នកទិញយូនីត អាចចំណេញលុយមកវិញបានទាំងអស់ តាមលក្ខខណ្ឌទិញត្រឡប់មកវិញ ដែលម្ចាស់គម្រោងផ្ដល់ឱ្យ។ លក្ខខណ្ឌទិញត្រឡប់មកវិញនេះ អនុញាតិឱ្យអ្នកទិញ លក់យូនីតត្រឡប់មកម្ចាស់គម្រោងវិញ ក្នុងតម្លៃដ៏ពិសេស គឺស្មើនឹង ១៣០% នៃតម្លៃដើម។ Holiday Outlets ផ្ដល់ជូនកញ្ចប់វិនិយោគ ២ប្រភេទ សម្រាប់សហគ្រិនវ័យក្មេង ម្ចាស់អាជីវកម្ម និងវិនិយោគិនបរទេស។ កញ្ចប់វិនិយោគប្រភេទ A ប្រសិនបើលោកអ្នកមានគម្រោង ចាប់ផ្ដើមអាជីវកម្មថ្មី នៅមជ្ឈមណ្ឌល Holiday Outlets កញ្ចប់វិនិយោគប្រភេទ A គឺជាជម្រើសដ៏សក្តិសម ដែលផ្តល់ជូនអត្ថប្រយោជន៍ជាច្រើនដូចជា៖ ចាប់ផ្ដើមគំនិតអាជីវកម្មថ្មី ជាមួយនឹងសហគមន៍សហគ្រិន ដែលមានគំនិតដូចនឹងលោកអ្នក ថ្លៃថែទាំទាប លក្ខខណ្ឌបង់រំលស់រយៈពេល ២៤ខែ (២ ឆ្នាំ) លក្ខខណ្ឌទិញត្រឡប់មកវិញពីម្ចាស់គម្រោង កញ្ចប់វិនិយោគប្រភេទ B ប្រសិនបើអ្នកមានបំណងចង់ទិញយូនីតទុក ប៉ុន្តែពុំមានគម្រោងបើកអាជីវកម្មថ្មីនោះឡើយ កញ្ចប់វិនិយោគប្រភេទ B គឺជាជម្រើសដ៏សក្តិសម ដែលផ្តល់ជូនអត្ថប្រយោជន៍ដូចជា៖ កិច្ចសន្យាជួលត្រឡប់ទៅកាន់ម្ចាស់គម្រោង ទទួលបានប្រាក់ចំណូលដោយប្រយោល (កើនឡើងរៀងរាល់ឆ្នាំ) ការគ្រប់គ្រងដែលគ្មានភាពស្មុគស្មាញ លក្ខខណ្ឌបង់រំលស់រយៈពេល ២៤ខែ (២ ឆ្នាំ) លក្ខខណ្ឌទិញត្រឡប់មកវិញពីម្ចាស់គម្រោង តាមរយៈការផ្ដល់ជូនកញ្ចប់វិនិយោគ ដែលមានភាពបត់បែនខ្ពស់ មជ្ឈមណ្ឌល Holiday Outlets បង្កភាពងាយស្រួល សម្រាប់វិនិយោគិន ក៏ដូចជាសហគ្រិនវ័យក្មេង ក្នុងការចាប់ផ្ដើមអាជីវកម្មថ្មី ហើយរីកលូតលាស់យ៉ាងឆាប់រហ័ស នៅក្នុងទីផ្សារប្រទេសកម្ពុជា យ៉ាងពិតប្រាកដ ។ កញ្ចប់វិនិយោគប្រភេទ A ផ្ដល់ជូនម្ចាស់អាជីវកម្ម នូវជម្រើសក្នុងការលក់យូនីតរបស់ខ្លួន មកកាន់ម្ចាស់គម្រោងវិញ ក្រោយរយៈពេល ៥ឆ្នាំ ១០ឆ្នាំ ឬ១៥ឆ្នាំ បន្ទាប់ពីទិញយូនីតនោះ ដោយទទួលបានទាំងថ្លៃដើម និងប្រាក់ចំណេញបន្ថែម ៣០% ពោលគឺស្មើនឹង ១៣០% នៃតម្លៃដើមរបស់យូនីត។ កញ្ចប់វិនិយោគប្រភេទ B ផ្ដល់ជូនម្ចាស់អាជីវកម្ម នូវជម្រើសក្នុងការលក់យូនីតរបស់ខ្លួន មកកាន់ម្ចាស់គម្រោងវិញ ក្រោយរយៈពេល ៥ឆ្នាំ ១០ឆ្នាំ ឬ ១៥ឆ្នាំ បន្ទាប់ពីទិញយូនីតនោះ។ ដើម្បីធានាថា ការវិនិយោគផ្ដល់ផលចំណេញខ្ពស់ រៀងរាល់៥ឆ្នាំម្ដង ម្ចាស់គម្រោងនឹងបង្កើនប្រាក់ចំណូល (ពីការជួលត្រឡប់) សម្រាប់លោកអ្នក។ សម្រាប់ព័ត៌មានបន្ថែម អំពីគម្រោងនេះ សូមទាក់ទងមកកាន់លេខទូរស័ព្ទ 092 92 1000/099 551 066 ឬ ចូលទៅកាន់គេហទំព័រ https://holiday-outlets.com/។ ប្រភព៖ https://www.realestate.com.kh/km/news/holiday-outlets-offer-great-investment-scheme-high-appreciation/ (អត្ថបទពាណិជ្ជកម្ម)	មជ្ឈមណ្ឌលអាជីវកម្មដ៏ថ្មីសន្លាង ស្ថិតនៅប៉ែកខាងត្បូងនៃទីក្រុងភ្នំពេញ នឹងបើកទ្វារស្វាគមន៍អតិថិជនក្នុងពេលឆាប់ៗនេះហើយ។ មជ្ឈមណ្ឌលអាជីវកម្មថ្មីមួយនេះ នឹងនាំមកជូនលោកអ្នកនូវបទពិសោធថ្មី នៃការកម្សាន្តទិញទំនិញ មិនធ្លាប់មានពីមុនមកក្នុងប្រទេសកម្ពុជា។
សៀមរាប៖ ៣ខែមកនេះ ដំណើរការជួសជុល បង្កាន់ដៃនាគ និងខឿនជណ្តើរ ផ្នែកខាងត្បូងរបស់ប្រាសាទអង្គរវត្តបានសម្រេចជាង៩០ភាគរយហើយ និងគ្រោងបញ្ចប់ការជួសជុលនៅមុនដំណាច់ខែវិច្ឆិកាខាងមុខនេះ។ លោក សយ សុភារិន្ទ ជាបុរាណវិទូនៃនាយកដ្ឋានអភិរក្សប្រាសាទនិងបុរាណវិទ្យា បានឱ្យដឹងថា ក្រុមការងារបានជួសជុលពង្រឹងគ្រឹះខឿនជណ្តើរ និងបង្កាន់ដៃនាគ បានបែងចែកជា៣ដំណាក់កាល គឺដំណាក់កាលទី១ ជួសជុលពង្រឹងខឿនជណ្តើរដែលស្រុត ដោយរៀបថ្មខឿនទាំងឡាយដែលក្រៀកហែកឱ្យត្រូវតាមលំនាំដើម និងស្តារប្រព័ន្ធរំដោះទឹកបុរាណ។ ការងារជួសជុលបង្កាន់ដៃនាគ និងខឿនជណ្ដើរខាងត្បូងអង្គរវត្ត។ រូបភាពពីអាជ្ញាធរជាតិអប្សរា ចំណែកដំណាក់កាលទី២ ជួសជុលក្បាលនាគដែលមិនមានលំនឹងឱ្យឈររឹងមាំឡើងវិញ ដោយថែមថ្មថ្មីជំនួសខ្លួននាគដែលបាត់បង់។ និងដំណាក់កាលទី៣ ជួសជុលបង្កាន់ដៃនាគប្រវែង១៥ម៉ែត្រ រួមទាំងរចនាសម្ពន្ធនៃគ្រឿងបង្គុំនាគ ដើម្បីឱ្យខ្លួននាគរត់ត្រង់ស្មើគ្នាដូចដើម។ ក្នុងនោះដែរ ការជួសជុលតួខ្លួននាគ និងក្បាលនាគសម្រេចបានប្រវែងសរុប១៨ម៉ែត្រ។ នេះបើតាមលោក សុភារិន្ទ។ សូមជម្រាបថា ការងារជួសជុលបង្កាន់ដៃនាគ និងខឿនជណ្តើរខាងត្បូងនៃប្រាសាទអង្គរវត្តនេះ បានចាប់ផ្តើមតាំងតែពីពាក់កណ្ដាលខែកក្កដាមកម្ល៉េះ។ ចំណែកការងារមួយចំនួនទៀត ដែលនៅសេសសល់មានដូចជា ការដាប់រំលីងថ្មតួខ្លួននាគថ្មី ការបុកបង្ហាប់ដីនៅតាមជើងទ្រខាងក្រោមនៃទ្រនាប់ជើងនាគ ការពារការហូរច្រោះទឹក និងការបញ្ចៀសការខូចខាតជាបន្តទៀត គ្រោងនឹងបញ្ចប់នៅមុនដំណាច់ខែវិច្ឆិកានេះ៕ ការងារជួសជុលបង្កាន់ដៃនាគ និងខឿនជណ្ដើរខាងត្បូងអង្គរវត្ត។ រូបភាពពីអាជ្ញាធរជាតិអប្សរា	ដោយ៖ ថោង ប្រណី
លោក ឆាយ គឹមឃឿន អ្នកនាំពាក្យស្នងការដ្ឋាននគរបាលជាតិ បានបញ្ជាក់ថា សមត្ថកិច្ចកម្ពុជា និងតួកគី បានសហការចាប់ខ្លួនលោក Osman Karaca បញ្ជូនទៅតួកគី កាលពីថ្ងៃទី១៤ តុលា ឆ្នាំ២០១៩ តាមសំណើរបស់រដ្ឋាភិបាលតួកគីកន្លងមក។ ថ្លែងប្រាប់សារព័ត៌មានថ្មីៗ អ្នកនាំពាក្យរូបនេះ បាននិយាយដូច្នេះថា៖«មនុស្ស(លោក Osman Karaca) ដែលសមត្ថកិច្ចចាប់ខ្លួននេះ គឺតួកគីស្នើសុំយើងយូរហើយ ហើយក៏មានឯកសារគ្រប់គ្រាន់ យើងក៏សហការចាប់បញ្ជូនទៅតួកគីតែបណ្ណឹងទេ»។ ទូរទស្សន៍កាតា Aljazeera បានចុះផ្សាយកាលពីថ្ងៃទី២០ តុលាថា ទីភ្នាក់ងារស៊ើបការណ៍សម្ងាត់របស់តួកគីបានចាប់ខ្លួនលោក Osman Karaca សញ្ជាតិម៉ិកស៊ិកដើមកំណើតតួកគីពីប្រទេសកម្ពុជា ហើយនាំទៅឃុំខ្លួននៅប្រទេសតួកគី ក្រោមបទចោទ «បង្កើត និងរៀបចំផែនការរដ្ឋប្រហារ» ជាមួយបណ្ដាញភេរវកម្មមួយ ដឹកនាំដោយលោក Fethullha Gulen ដែលកំពុងនិរទេសខ្លួននៅសហរដ្ឋអាមេរិក។ ក្រុមភេរវកម្មហ្វេកតូ ដែលរដ្ឋាភិបាលតួគី តាមកម្ចាត់នេះ ដោយសារក្រុមបានធ្វើរដ្ឋប្រហារនៅក្នុងប្រទេសតួកគី កាលពីថ្ងៃទី១៥ កក្កដា ឆ្នាំ២០១៦ ដែលបង្កឲ្យមានអ្នកស្លាប់២៥១នាក់ និងអ្នករបួសជិត២,២០០នាក់។ ក្រោយបង្កភេរវកម្មហើយ រដ្ឋាភិបាលតួកគី និងកម្ពុជា បានព្រមព្រៀងគ្នា សហការទប់ស្កាត់ក្រុមនេះ ក្រោយដឹងថា មានបណ្ដាញចលនាភេរវករ ដែលចង់មកសម្ងំលាក់ខ្លួននៅកម្ពុជា។ លោក Osman Karaca គឺបានបម្រើការងារនៅសាលាហ្សាម៉ាន់អន្តរជាតិនៅកម្ពុជា ចាប់ពីឆ្នាំ២០០២ ដល់២០១១ រហូតក្លាយជានាយកគ្រប់គ្រងសាលានេះ។ បច្ចុប្បន្នសាលាហ្សាម៉ាន់អន្តរជាតិ បានលក់ ហើយប្ដូរឈ្មោះទៅជាសាលាផារ៉ាហ្គនអន្តរជាតិវិញ បន្ទាប់ពីមានសម្ពាធ និងរងការចោទប្រកាន់ជាប់ពាក់ព័ន្ធបណ្ដាញក្រុមភេរវកម្មរបស់បុព្វជិត Fethullha Gulen ពីសំណាក់រដ្ឋាភិបាលតួកគី។ បើតាមការចុះផ្សាយរបស់ទូរទស្សន៍ Aljazeera ដែលបានស្រង់សម្តីភរិយារបស់លោក Osman Karaca គឺអ្នកស្រី Grace បានបញ្ជាក់ថា ប្តីរបស់ខ្លួនត្រូវបានបញ្ជូនដល់ប្រទេសតួកគីហើយ។ អ្នកស្រី Grace បាននិយាយថា ទោះបីជានាងនិងស្វាមីលោក Karaca ធ្លាប់បានជួយដល់លោក Gulen ក៏ដោយ ប៉ុន្តែនាងនិងប្តី មិនបានប្រព្រឹត្តបទល្មើសអ្វីនោះទេ។ «អ្វីដែលយើងធ្វើកន្លងមក គឺការងារជួយសិស្ស ដែលមិនមានប្រាក់ដើម្បីសិក្សាប៉ុណ្ណោះ»។ នេះជាសម្តីរបស់ភរិយាលោក Karaca ដែលបានថ្លែងប្រាប់ Aljazeera ថា នាងមានការភ័យខ្លាចចំពោះការចាប់បញ្ជូនស្វាមីខ្លួន ទៅកាន់ប្រទេសតួកគី ក្រោមការចោទប្រកាន់គាំទ្រសកម្មភាពភេរវកម្មរបស់លោក Gulen នេះ។ អង្គការលើកលែងទោសអន្តរជាតិ បានចេញសេចក្តីថ្លែងការណ៍មួយ កាលពីថ្ងៃទី១៨ តុលា ដោយបានហៅករណីចាប់ខ្លួនលោក Osman Karaca ដែលជាអតីតនាយកគ្រប់គ្រងសាលាហ្សាម៉ាន់អន្តរជាតិនៅកម្ពុជានេះ ថា ជាការបាត់ខ្លួនដោយបង្ខំ។ ទូរទស្សន៍ Aljazeera បានស្រង់សម្តី លោក Nicholas Bequelin នាយកអង្គការលើកលែងទោសអន្តរជាតិប្រចាំអាស៊ីប៉ាស៊ីហ្វិក យ៉ាងដូច្នេះថា៖« ប្រទេសកម្ពុជាមានកំណត់ត្រាគួរឱ្យអាម៉ាស់នៃការឃុបឃិតជាមួយរដ្ឋាភិបាលផ្សេងទៀត ដើម្បីប្រគល់មកវិញនូវបុគ្គលដែលចង់បានដោយមិនមាននីតិវិធីត្រឹមត្រូវ»។ លោក Nicholas Bequelin បានសង្កត់ធ្ងន់ថា៖«ប្រសិនបើគាត់ត្រូវបានគេបង្ខំឱ្យវិលត្រឡប់ទៅប្រទេសតួកគីវិញ គាត់ប្រឈមនឹងហានិភ័យពិតប្រាកដនៃការធ្វើបាប និងការរំលោភសិទ្ធិមនុស្សថែមទៀត។ ប្រទេសកម្ពុជាមានកាតព្វកិច្ចការពារគាត់ពីការធ្វើទុក្ខបុកម្នេញ មិនមែនការឃុបឃិតធ្វើបាបឡើយ»។ ត្រង់ចំណុចនេះ អ្នកនាំពាក្យអគ្គស្នងការនគរបាលជាតិ បានសង្កត់ធ្ងន់ថា ការចាប់ខ្លួនលោក Osman Karaca នេះ គឺជាការអនុវត្តច្បាប់នៃកិច្ចសហប្រតិបត្តិការរួមគ្នារវាងរដ្ឋនិងរដ្ឋ។ នៅពេលសួរថា តើកម្ពុជា និងតួកគី មានកិច្ចព្រមព្រៀងបត្យាប័ន បញ្ជូនជនសង្ស័យ ឬអ្នកទោសដែរទេ? លោក ឆាយ គឹមឃឿន បានសង្កត់ធ្ងន់ថា រដ្ឋាភិបាលទាំងពីរ មិនទាន់មានកិច្ចព្រមព្រៀងនេះទេ ប៉ុន្តែអាជ្ញាធរកម្ពុជា អាចអនុវត្តវិធានការចាប់ខ្លួនជនសង្ស័យណាម្នាក់ តាមសំណើរបស់រដ្ឋាភិបាលប្រទេសនោះបាន ដោយផ្អែកលើកិច្ចសហប្រតិបត្តិការអាំងទែប៉ូល ។ «កិច្ចសហប្រតិបត្តិការរបស់កម្លាំងបង្ក្រាបបទឧក្រិដ្ឋឆ្លងដែន ឥឡូវនេះគេមានប្រព័ន្ធច្រើនណាស់។ ពេលចាប់គេស្នើយើងតាមនិវាទក្រហមអាំងទែប៉ូល ដូច្នេះយើងអនុវត្តបានចំណុចហ្នឹង។ ហើយយើងគ្រាន់តែចាប់បញ្ចូនចេញទេ គេយកទៅណាទៅៗ»។ នេះជាការបញ្ជាក់របស់លោក ឆាយ គឹមឃឿន។ កាលពីថ្ងៃទី៣០ កក្កដា ឆ្នាំ២០១៩ កម្ពុជា និងតួកគី បានប្ដេជ្ញាប្រឆាំងភេរវកម្មរួមគ្នា ដើម្បីរក្សាសន្តិសុខជាតិ។ ការប្ដេជ្ញានេះធ្វើឡើងរវាងរដ្ឋមន្ត្រីក្រសួងមហាផ្ទៃ សម្ដេច ស ខេង និងលោក Suleyman Soylu រដ្ឋមន្ត្រីក្រសួងមហាផ្ទៃតួកគី នៅក្នុងពិធីចុះហត្ថលេខាពង្រឹងសន្តិសុខរវាងប្រទេសទាំងពីរ នាទីក្រុងអង់ការ៉ា ប្រទេសតួកគី ។ អត្ថបទទាក់ទង កម្ពុជា និងតួកគី ចុះកិច្ចព្រមព្រៀងសន្តិសុខ ហើយប្ដេជ្ញាប្រឆាំងភេរវកម្ម ក្នុងកិច្ចប្រជុំទ្វេរភាគីគ្រានោះ ភាគីទាំងពីរបានពិភាក្សាគ្នាអំពីការងារប្រយុទ្ធប្រឆាំងភេវរកម្ម រួមទាំងកិច្ចសហប្រតិបត្តិការសន្តិសុខ។ ភាគីទាំងពីរបានឯកភាពគ្នាពង្រឹងកិច្ចសហប្រតិបត្តិការវិស័យទាំងពីរនេះ ឲ្យកាន់តែមានភាពរឹងមាំ និងទទួលបានលទ្ធផលល្អប្រសើរ។ ជាមួយគ្នានោះ រដ្ឋមន្ត្រីក្រសួងមហាផ្ទៃតួកគី ក៏បានសរសើរកម្ពុជា ក្នុងការសហការបង្ក្រាបចលនាភេរវកម្មហ្វេកតូ ដែលបានសម្ងំលាក់ខ្លួននៅកម្ពុជាកន្លងមកផងដែរ។ «អ្វីៗគឺភាគីទាំងពីរបានបង្ហាញឆន្ទៈអនុវត្តហើយ នៅឡើយតែការអនុវត្តជាក់ស្ដែងដើម្បីផ្ដល់ផលប្រយោជន៍ឲ្យគ្នាទៅវិញទៅមក»។ នេះជាការបញ្ជាក់របស់សម្ដេច ស ខេង រដ្ឋមន្ត្រីក្រសួងមហាផ្ទៃ ដែលបានបន្ថែមថា កិច្ចព្រមព្រៀងសន្តិសុខនេះ នឹងជួយលើកស្ទួយទំនាក់ទំនង និងកិច្ចសហប្រតិបត្តិការរវាងភាគីទាំងពីរបន្ថែមទៀត។ គួរបញ្ជាក់ថា កម្ពុជា-តួកគី បានពង្រឹងទំនាក់ទំនងជាបន្តបន្ទាប់ ក្រោយពីដំណើរទស្សនកិច្ចរបស់លោកនាយករដ្ឋមន្ត្រី ហ៊ុន សែន ទៅកាន់ប្រទេសតួកគីកាលពីខែតុលា ឆ្នាំ២០១៨កន្លងមក ដើម្បីចុះកិច្ចព្រមព្រៀងពាណិជ្ជកម្មទ្វេរភាគី រួមទាំងការជួបគ្នារវាងប្រមុខរដ្ឋាភិបាលកម្ពុជា និងប្រធានាធិបតីតួកគីលោក Recep Tayyip Erdogan នៅក្នុងកិច្ចប្រជុំ នៃប្រទេសតាហ្សីគីស្ថាន កាលពីខែមិថុនា ឆ្នាំ២០១៩នេះជាដើម៕	ភ្នំពេញ៖ ភ្នាក់ងារចារកម្មតួកគី បានចាប់ខ្លួនលោក អូស្មាន់ ការាខា (Osman Karaca) អតីតនាយកសាលាហ្សាម៉ាន់(បច្ចុប្បន្នសាលាផារ៉ាហ្គន)នៅកម្ពុជា ដើម្បីយកទៅអនុវត្តទោសនៅតួកគី។ លោក Osman Karaca ត្រូវបានរដ្ឋាភិបាលតួកគី ចោទប្រកាន់ថា ជាប់សង្ស័យពាក់ព័ន្ធនឹងអំពើភេរវកម្មនៅតួកគី កាលពីឆ្នាំ២០១៦ ដែលបង្កឡើងដោយក្រុមចលនាភេរវកម្ម ដែលដឹកនាំលោក Fethullah Gulen។
ចិន និងកូរ៉េខាងត្បូង នៅថ្ងៃទី២៤ ខែសីហា បានអបអរខួប ៣០ឆ្នាំនៃការបង្កើតទំនាក់ទំនងការទូតទ្វេភាគី។ ប្រធានាធិបតីចិន លោកស៊ី ជីនភីង និងសមភាគីកូរ៉េខាងត្បូង លោក យូន សុកយ៉ល បានផ្តោះប្តូរការសាទរទៅវិញទៅមក ដោយសន្យាពង្រឹងទំនាក់ទំនងទ្វេភាគីបន្ថែម។ «ចិន និងកូរ៉េខាងត្បូង គួរតែជាអ្នកជិតខាងល្អ មិត្តល្អ និងដៃគូល្អ»។ លិខិតលោក ស៊ី បានសរសេរបែបនេះ ដោយបន្តថា អំឡុងពេលពិភពលោកកំពុងស្ថិតក្នុងភាពស្មុគស្មាញ ចិន និងកូរ៉េខាងត្បូង ត្រូវតែឈរជាមួយគ្នា ដោយផ្តោតលើសាមគ្គីភាព និងកិច្ចសហប្រតិបត្តិ។ នេះបើតាមការចុះផ្សាយរបស់ទូរទស្សន៍ CGTN។ ក្នុងលិខិតរបស់ខ្លួន លោក យូន បានបង្ហាញក្តីសង្ឃឹមថា ប្រទេសជិតខាងទាំងពីរ នឹងស្វែងរកកិច្ចសហប្រតិបត្តិការដ៏ត្រឹមត្រូវ ក្រោមស្មារតីការគោរពទៅវិញទៅមក និងលើកតម្កើងទំនាក់ទំនងទ្វេភាគី។ មិនតែប៉ុណ្ណោះ ប្រធានាធិបតីកូរ៉េខាងត្បូង ក៏បានអបអររបស់ប្រទេសទាំងពីរដែលបានទទួលជោគជ័យលើវិស័យនយោបាយ សេដ្ឋកិច្ច និងវប្បធម៌ ដោយផ្អែកលើភាពជាដៃគូនៃកិច្ចសហប្រតិបត្តិការយុទ្ធសាស្រ្ត។ តាមទិន្នន័យរបស់ក្រសួងពាណិជ្ជកម្មចិន ការវិនិយោគទៅវិញទៅមកនៃប្រទេសទាំងពីរ បានកើនឡើងដល់លើស ១០០ពាន់លានដុល្លារ។ ក្នុងថ្ងៃដដែលនោះ នាយករដ្ឋមន្រ្តីចិន លោក លី ខឹឈាំង និងសមភាគីកូរ៉េខាងត្បូង លោក Han Duck-soo ក៏បានដោះដូរសារសាទរនៃការបង្កើតទំនាក់ទំនងការទូតរយៈពេល ៣០ឆ្នាំដែរ។ លោក លី បានបញ្ជាក់ថា ចិន បានត្រៀមខ្លួនជាស្រេច ដើម្បីធ្វើការជាមួយកូរ៉េខាងត្បូង ដើម្បីពង្រឹងទំនុកចិត្ត និងការយោគយល់ទៅវិញទៅមក រួមទាំងកិច្ចសហប្រតិបត្តិប្រកបដោយស៊ីជម្រៅ។ ចំណែកលោក Han វិញ បានលើកឡើងថា ក្រុងសេអ៊ូល កំពុងស្វែងរកការផ្តោះប្តូរកម្រិតខ្ពស់ ពន្លឿនកិច្ចសហប្រតិបត្តិការលើច្រវាក់ផលិតកម្ម វប្បធម៌ និងការការពារបរិស្ថានជាមួយក្រុងប៉េកាំង។ គួររំឮកថា បន្ទាប់ពីបង្កើតទំនាក់ទំនងការទូតនៅក្នុងឆ្នាំ១៩៩២ ចិន និងកូរ៉េខាងត្បូង បានអភិវឌ្ឍទំនាក់ទំនងទៅជាភាពជាដៃគូកិច្ចសហប្រតិបត្តិការយុទ្ធសាស្រ្ត នៅក្នុងឆ្នាំ២០០៨៕	ប្រធានាធិបតីចិន លោក ស៊ី ជីនភីង នៅថ្ងៃទី២៤ ខែសីហា បានប្រាប់សមភាគីកូរ៉េខាងត្បូង លោក យូន សុកយ៉លថា ក្រុងប៉េកាំង និងក្រុងសេអ៊ូល គួរតែជាអ្នកជិតខាងល្អ មិត្តល្អ និងដៃគូល្អ ស្របពេលពិភពលោក កំពុងស្ថិតក្នុងភាពស្មុគស្មាញ។ ជាការឆ្លើយតប មេដឹកនាំកូរ៉េខាងត្បូង សង្ឃឹមថា ប្រទេសជិតខាងពីរ នឹងស្វែងរកកិច្ចសហប្រតិបត្តិការដ៏ត្រឹមត្រូវមួយ ដោយផ្អែកលើការគោរពគ្នាទៅវិញទៅមក និងលើកតម្កើងទំនាក់ទំនងទ្វេភាគី។
អង់គ្លេស ស្ថិតក្នុងចំណោមប្រទេសដែលដាក់ទណ្ឌកម្មសេដ្ឋកិច្ចលើរុស្ស៊ី ដើម្បីបង្ខំឱ្យប្រទេសនេះបោះបង់ការឈ្លានពានអ៊ុយក្រែន។ ក្នុងកិច្ចសម្ភាសជាមួយកាសែត Telegraph នៅថ្ងៃទី២៦ ខែមីនា រដ្ឋមន្រ្តីការបរទេសអង់គ្លេស Liz Truss ចាត់ទុកទណ្ឌកម្មរុស្ស៊ី ជាការដាក់សម្ពាធដ៏ធ្ងន់មួយ តែវាអាចត្រូវបានដកចេញវិញ បើរុស្ស៊ីដកទ័ពចេញពីអ៊ុយក្រែន និងមានបទឈប់បាញ់។ «ប៉ុន្តែរុស្ស៊ីក៏ត្រូវប្តេជ្ញាដែរថា មិនមានការឈ្លានពានទៀតទេ។ ឱកាសនៃការដាក់ទណ្ឌកម្មនឹងមានឡើងវិញ បើសិនជាការឈ្លានពានកើតឡើងនាពេលខាងមុខ។ នេះគឺជាសម្ពាធដ៏ពិតប្រាកដមួយដែលខ្ញុំគិតថាអាចប្រើបាន»។ ប្រមុខការទូតរូបនេះសង្កត់ធ្ងន់បែបនេះ បន្ទាប់ពីអះអាងថា រុស្ស៊ីបានចុះហត្ថលេខាលើកិច្ចព្រមព្រៀងជាច្រើនដែលមិនបានអនុវត្តតាម។ ក្រៅពីនេះ លោកស្រី Truss ក៏បានឆ្លៀតលើកឡើងដែរថា វិបត្តិអ៊ុយក្រែននេះបាននាំឱ្យអង់គ្លេស និងសហភាពអឺរ៉ុប (EU)មានទំនាក់ទំនងស្និទ្ធជាងមុន បន្ទាប់ពីមានទំនាក់ទំនងមិនសូវល្អក្រោយអង់គ្លេសចាកចេញពី EU ។ មកទល់ពេលនេះ រដ្ឋាភិបាលអង់គ្លេសបានដាក់ទណ្ឌកម្មលើធនាគាររុស្ស៊ីដែលមានទ្រព្យសម្បត្តិសរុប ជាង៦៥៨ពាន់លានដុល្លារ ព្រមទាំងអភិជនរុស្ស៊ី និងសមាជិកគ្រួសាររបស់ពួកគេដែលមានទំហំទឹកប្រាក់សរុបជាង១៩៧ពាន់លានដុល្លារ៕	រដ្ឋមន្រ្តីការបរទេសអង់គ្លេស Liz Truss និយាយថា ទណ្ឌកម្មដែលបានដាក់លើបុគ្គល និងក្រុមហ៊ុនរុស្ស៊ី អាចនឹងត្រូវដកចេញវិញ ប្រសិនបើរុស្ស៊ីដកទ័ពចេញេពីអ៊ុយក្រែន ហើយបញ្ចប់ការឈ្លានពាន។
គួររំលឹកថា Nokia 4.2 បានរចនាឡើងជាមួយរួបរាងស្រស់ស្អាតមែនទែន វាមានទម្ងន់ ១៦១ ក្រាម នឹងមានរាងស្លីមងាយស្រួលកាន់ពេញដៃ។ ផ្នែកខាងក្រោយ របស់ទូរសព្ទ Nokia 4.2 ដោយមានកាមេរ៉ា ២គ្រាប់ នៅខាងក្រោយជាមួយនឹង Flash មួយគ្រាប់ អមជាមួយ logo របស់ Nokia នៅចំកណ្ដាលទូរសព្ទផ្នែកខាងក្រោយយ៉ាងស្រស់ស្អាត។ ផ្នែកខាងស្ដាំ ភ្ជាប់មកជាមួយប៊ូតុងសំឡេង និងប៊ូតុងចាក់សោរ។ លើសពីនេះ Nokia 4.2 បានបំពាក់ប៊ូតុងជំនួយការ Google Assistant នៅផ្នែកខាងឆ្វេងរបស់វា។ ផ្នែកខាងមុខរបស់ទូរសព្ទ បានបំពាក់មកជាមួយនឹងអេក្រង់ IPS LCD ដែលមានទំហំ 5.71 អ៊ីញ កម្រិតបង្ហាញរូបភាព 720 x 1520 pixels ជាមួយដង់ស៊ីតេ 295 ppi។ ទូរស័ព្ទដែលមានអេក្រង់បែបដំណក់ទឹកមួយនេះ ប្រតិបតិ្តការដោយប្រព័ន្ធ Android 9.0 (Pie) ជាមួយបន្ទះឈីប Qualcomm SDM 439 Snapdragon, CPU Octa-core និង GPU Adreno 505។ ទូរស័ព្ទនេះ មាន RAM 3GB និងអង្គផ្ទុកទិន្ន័យ 32GB និងបំពាក់នូវថាមពលថ្ម 3000 mAH។ Nokia 4.2 បានបំពាក់ជាមួយកាមេរ៉ាភ្លោះផ្នែកខាងក្រោយ ដោយមួយគ្រាប់មានទំហំ 13 MP និងកម្រិត f/2.2 និងមួយគ្រាប់ទៀត 2 MP និងកម្រិត f/1/3 អាចថតវីដេអូ 1080p@30fps។ កាមេរ៉ាផ្នែកខាងមុខទំហំ 8 MP កម្រិត f/2.0។ ចំណែកឯម៉ូឌែល Nokia 3.2 វាមានទម្ងន់ ១៨១ ក្រាម បំពាក់មកជាមួយ ISP LCD ទំហំ 6.26 អ៊ីញ និងកម្រិតបង្ហាញរូបភាព 720 x 1520 pixel ដង់ស៊ីតេ 269 ppi។ Nokia3.2 ប្រតិបតិ្តការឡើងដោយប្រព័ន្ធ Android 9.0 (Pie) និងអាចធ្វើបច្ចុប្បន្នភាពបានបន្ថែមទៀត។ ទូរស័ព្ទនេះ បំពាក់ជាមួយបន្ទះឈីប Qualcomm SDM 429 Snapdragon 429 និង CPU Adreno 504។ ទូរស័ព្ទជំនាន់ក្រោយ Nokia3.2 មានកាមេរ៉ាទំហំ 13 MP, f/2.2 ដែលធ្វើការបានល្អនៅទីងងឹត និងផ្នែកខាងមុខមានទំហំ 5 MP, f/2.2។ វាមានរ៉េម 3 RAM និងអង្គផ្ទុកទិន្ន័យ 32 GB និងមានថាមពលថ្មរហូតដល់ 4000 mAh។ HMD Global ក៏បានបំពាក់ប៊ូតុងជំនួយការ Google Asisstant មកជាមួយផងដែរ។ កាន់តែពិសេស ក្រៅពីការដោះសោរ ដោយស្កេនក្រយ៉ៅដៃ។ គួររំលឹកថាគ្រប់ម៉ូឌែលរបស់ Nokia ទាំងអស់ គឺក្រុមហ៊ុន Nokia យកចិត្តទុដាក់ខ្លាំង នៅក្នុងការថែរក្សាសុវត្ថិភាព និងអាចអនុញ្ញាតឲ្យអ្នកប្រើប្រាស់ធ្វើបច្ចុប្បន្នភាពបានជារៀងរាល់ខែ៕ (អត្ថបទពាណិជ្ជកម្ម)	នេះគឺជាដំណឹងដ៏ល្អសម្រាប់ហ្វេនៗរបស់ Nokia ទាំងអស់ ពេលនេះក្រុមហ៊ុន Nokia បានធ្វើការបញ្ជុះតម្លៃលើទូរស័ព្ទ២ ម៉ូឌែលដែលកំពុងទទួលបានការពេញនិយមខ្លាំងក្នុងប្រទេសកម្ពុជា។ បន្ទាប់ពីបានចរាចរលក់ស្មាតហ្វូន Nokia 4.2 និង Nokia 3.2 មួយរយៈមក Nokia បានសម្រេចបញ្ចុះតម្លៃបន្ថែមទៀតទៅលើទូរសព្ទ ២ ម៉ូឌែលនេះដើម្បីសម្រួលដល់បងប្អូនប្រជាពរដ្ឋដែលថវិការតិចតូច ចង់បានស្មាតហ្វូនមួយប្រើនឹងគេ ដោយ Nokia 4.2 បានបញ្ចុះតម្លៃពី ១៥៥ ដុល្លារ មកត្រឹម ១៣៩ ដុល្លារ និងម៉ូឌែល Nokia 3.2 បញ្ចុះតម្លៃពី ១៤៥ ដុល្លារ មកត្រឹម ១២៩ ដុល្លារប៉ុណ្ណោះ។ រួសរាន់ឡើងការបញ្ចុះតម្លៃនេះមានរហូតដល់អស់ពីស្ដុក បន្ថែមពីនេះលោកអ្នកជាវស្មាតហ្វូនទាំង ២ ម៉ូឌែលនេះក៏នឹងទទួលបានអាវភ្លៀងមួយឈុតយ៉ាងស្រស់ស្អាតផងដែរ។
ការបោះឆ្នោតគាំទ្រលោកស្រីចៅក្រមតុលាការឧទ្ធរណ៍ដែលមានវ័យ៥១ឆ្នាំរូបនោះដើម្បីឲ្យក្លាយជាចៅក្រមតុលាការកំពូលអាមេរិកដែលមានអាណត្តិមួយជីវិតនេះ ត្រូវបានធ្វើឡើងដោយមានការគាំទ្រពីសមាជិកព្រឹទ្ធសភាអាមេរិកក្នុងសំឡេងឆ្នោត៥៣ទល់នឹង៤៧សំឡេង។ សមាជិកព្រឹទ្ធសភាអាមេរិក៣រូបនៃគណបក្សសាធារណរដ្ឋដែលមានលោកស្រី Susan Collins លោកស្រី Lisa Murkowski និងលោក Mitt Romney បានបោះឆ្នោតគាំទ្រចៅក្រមរូបនេះជាមួយបណ្តាសមាជិកព្រឹទ្ធសភាអាមេរិកទាំងអស់មកពីខាងគណបក្សប្រជាធិបតេយ្យរបស់លោក Joe Biden។ ការបោះឆ្នោតនេះ ត្រូវការសំឡេងគាំទ្រភាគច្រើន៥០% បូកមួយ ហើយលោកស្រី Jackson បានយកឈ្នះលើការប្រឆាំងរបស់សមាជិកព្រឹទ្ធសភាអាមេរិកភាគច្រើននៃគណបក្សសាធារណរដ្ឋនៅក្នុងដំណើរការអនុម័តលើការតែងតាំងចៅក្រមតុលាការកំពូលរបស់លោកស្រីដែលនៅតែមានការបែងចែកប្រកាន់គណបក្សយ៉ាងខ្លាំងនោះ៕	វ៉ាស៊ីនតោន - លោកស្រី Ketanji Brown Jackson ត្រូវបានព្រឹទ្ធសភាអាមេរិកបោះឆ្នោតគាំទ្រកាលពីថ្ងៃព្រហស្បតិ៍ ឲ្យក្លាយជាចៅក្រមស្ត្រីស្បែកខ្មៅដំបូងគេនៅតុលាការកំពូលអាមេរិកដែលជាព្រឹត្តិការណ៍មួយដ៏សំខាន់របស់សហរដ្ឋអាមេរិក និងជាជោគជ័យមួយរបស់ប្រធានាធិបតីអាមេរិកលោក Joe Biden ដែលបានធ្វើទៅតាមការសន្យារបស់លោកក្នុងអំឡុងពេលនៃការបោះឆ្នោតប្រធានាធិបតីអាមេរិកដែលលោកធ្លាប់បានសន្យាថា នឹងដាក់បញ្ជូលចៅក្រមដែលមានប្រវត្តិផ្សេងៗគ្នាទៅក្នុងប្រព័ន្ធតុលាការសហព័ន្ធអាមេរិក។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន Reuters។
ជាទូទៅពាក្យដែលមានសូរសព្ទស្រដៀងគ្នាពិតមែនតែ អត្ថន័យខុសគ្នាឆ្ងាយណាស់ ដោយពាក្យទាំងនោះមានដូចជា ច្រេស និងច្រេះ, ច្រែស និង ច្រែះ, កោត,កោដិ,កោដ្ឋ, បាត,បាទ,បាត្រ និងបាឋ, បម្រាស់ និងបម្រះ,ទំ និងទុំ ជាដើម។ ទន្ទឹមនឹងនេះមានពាក្យដទៃទៀតមានសូរសព្ទដូចគ្នាហើយសូម្បីអត្ថន័យក៏ដូចគ្នាដែរ នោះមានដូចជា បម្រាស ឬបង្រាស, ក្រិះ ឬក្រិស ជាដើម៕	«ស្លេះ» និង«ស្លេស្ម» ឬ«ស្លេស្ម៍» ជាពាក្យដែលមានសូរសព្ទដូចគ្នាតែមានអត្ថន័យខុសគ្នា។«ស្លេះ»ជាកិរិយាសព្ទ ដែលបញ្ជាក់ពីឈប់បង្អង់ទុកដោយឡែក ឬដោយអន្លើសិន។ ត្រូវស្លេះការនិយាយសិន។ ដោយឡែក«ស្លេស្ម៍» ជានាមសព្ទ សំដៅលើទឹករំអិលរាវ ឬខាប់ដែលចេញតាមបំពង់ក ភាគច្រើនសរសេរជា «ស្មេស្ត៍»ជាង។
កាលពីថ្ងៃទី១១ ខែឧសភា រដ្ឋបាលខេត្តព្រះសីហនុ បានរកឃើញមនុស្ស២៨នាក់បន្ថែមទៀត តេសត្តវិជ្ជមានកូវីដ-១៩ ដោយភាគច្រើនជាអាជីវករ និងក្រុមគ្រួសាររបស់ពួកគេ។ បើតាមការប្រកាសរបស់រដ្ឋបាលខេត្តព្រះសីហនុ ពលរដ្ឋដែលមានវិជ្ជមានកូវីដ-១៩ ទាំង២៨នាក់ ភាគច្រើនជាងពលរដ្ឋរស់នៅក្នុងសង្កាត់លេខ ១ និងសង្កាត់លេខ៤។ បន្ទាប់មកមានពលរដ្ឋនៅសង្កាត់លេខ២ និងលេខ៣ ខណៈ៤ករណីលើពលរដ្ឋនៅស្រុកព្រៃនប់។ រដ្ឋបាលខេត្តព្រៃវែង បានបន្តរកឃើញមនុស្សចំនួន ១៥នាក់មានវិជ្ជមានកូវីដ-១៩ នៅថ្ងៃទី១១ ខែឧសភា សុទ្ធសឹងជាអ្នកដែលធ្វើដំណើរពីរាជធានីភ្នំពេញ។ តាមរដ្ឋបាលខេត្តព្រៃវែង ក្នុងមនុស្សទាំង១៥នាក់នោះ មាន៦នាក់ជាពលរដ្ឋមានអាសយដ្ឋាននៅស្រុកកញ្ជៀច, ២នាក់នៅស្រុកបាភ្នំ,២នាក់ នៅស្រុកពាមរក៌,២នាក់នៅក្រុងព្រៃវែង,២នាក់ នៅស្វាយអន្ទរ និង១នាក់ នៅស្រុកកំពង់ត្របែក។ រដ្ឋបាលខេត្តកំពុងបន្តស្រាវជ្រាវ អ្នកដែលបានប្រាស្រ័យទាក់ទងដោយផ្ទាល់ និងប្រយោលជាមួយមនុស្សទាំង១៥នាក់នេះ។ ដោយឡែកខេត្តបាត់ដំបង នៅថ្ងៃទី១១ ខែឧសភា ក៏បានរកឃើញមនុស្សចំនួន ១០នាក់បន្ថែម មានវិជ្ជមានកូវីដ-១៩ ភាគច្រើនជាករណីឆ្លងក្នុងសហគមន៍ និងមាន ១ករណី ទើបត្រឡប់មកពីប្រទេសថៃ។ បើតាមការប្រកាសរបស់រដ្ឋបាលខេត្តបាត់ដំបង ភាគច្រើនអ្នកមានវិជ្ជមានកូវីដ-១៩ ភាគច្រើនជាអាជីវករនៅសង្កាត់ប៉ោយប៉ែត ខេត្តបន្ទាយមានជ័យ និងក្រុមគ្រួសាររបស់ពួកគាត់។ បច្ចុប្បន្នខេត្តបាត់ដំបង មានអ្នកឆ្លងជំងឺកូវីដ-១៩ សរុបចំនួន ៧៦នាក់ អ្នកជាសះស្បើយចំនួន ២៩នាក់ ខណៈអ្នកកំពុងសម្រាកព្យាបាលចំនួន ៣៨នាក់។ ខេត្តតាកែវ ក៏បានរកឃើញមនុស្សចំនួន ៥នាក់បន្ថែមទៀត មានវិជ្ជមានកូវីដ-១៩ នៅថ្ងៃទី១១ ខែឧសភា ដែលជាពលរដ្ឋនៅមូលដ្ឋានស្រាប់ និងមានម្នាក់ជាពលករទើបត្រឡប់ពីប្រទេសថៃ។ នេះបើតាមរដ្ឋបាលខេត្តតាកែវ។ គិតមកដល់ពេលនេះ កម្ពុជាមានករណីឆ្លងជំងឺកូវីដ-១៩ ចំនួនសរុប ២០,៦៩៥នាក់ អ្នកជាសះស្បើយសរុបចំនួន ៨,៥៣៩នាក់ ខណៈអ្នកស្លាប់កើនដល់ ១៣៦នាក់៕	ភ្នំពេញ៖ រដ្ឋបាលខេត្តព្រះសីហនុ បន្តរកឃើញអ្នកវិជ្ជមានកូវីដ-១៩ថ្មី២៨នាក់បន្ថែមទៀតដែលភាគច្រើនជាអាជីវករ និងក្រុមគ្រួសារ។ ខេត្តព្រៃវែង ក៏បន្តរកឃើញ១៥នាក់ទៀតដែរ ដែលជាអ្នកធ្វើដំណើរពីរាជធានីភ្នំពេញ ខណៈខេត្តបាត់ដំបងមាន១០ករណី ដែលច្រើនតែជាអ្នកក្នុងមូលដ្ឋានស្រាប់ និង១ករណីនាំចូលពីប្រទេសថៃ។ ដោយឡែកខេត្តតាកែវ ក៏បន្តរកឃើញអ្នកវិជ្ជមានកូវីដ-១៩ ចំនួន៥នាក់ទៀតដែរ ក្នុងនោះម្នាក់ជាពលករដែលទើបត្រឡប់ពីប្រទេសថៃ។
ពាក្យទាំងនោះ មានដូចជា អភិរក្ខ ឬ អភិរក្ស, រួមរក្ខ ឬ រួមរក្ស, អារក្ខទេវតា ឬ អារក្សទេវតា, បក្ខ ឬ បក្ស, លក្ខណ៍ ឬ លក្សណ៍, ទុរ្ភិក្ខ ឬ ទុរ្ភិក្ស ។ល។ ទោះពាក្យខាងលើនេះ អាចសរសេរបានពីរយ៉ាង ពោលគឺ មួយ ដាក់ ជើង «ខ» នៅខាងចុង ហើយមួយទៀត ដាក់ជើង «ស» នៅខាងចុង ក៏ដោយ ក៏មិនមានអត្ថន័យខុសគ្នាដែរ។ ជាក់ស្តែង ពាក្យ អភិរក្ខ ឬ អភិរក្ស មានន័យថា «រក្សាដោយប្រយ័ត្ន»។ ពាក្យ អភិរក្ខ ឬ អភិរក្ស មិនអាចមានអត្ថន័យផ្សេងពីគ្នា ព្រោះតែការផ្លាស់ប្តូរជើងអក្សរ នៅខាងចុងនោះទេ។ ការបកស្រាយនេះ គឺយកវចនានុក្រមរបស់សម្តេច ជួន ណាត ជាគោល៕	ជើងអក្សរ «ខ» ដែលនៅខាងចុងនៃពាក្យមួយចំនួន អាចផ្លាស់ប្តូរទៅជាជើងអក្សរ «ស» ក៏បាន។ អត្ថន័យ មិនប្រែប្រួលឡើយ ទោះជាពាក្យនោះ បញ្ចប់ដោយជើង «ខ» ឬ ជើង «ស»។
ការបោះឆ្នោតថ្នាក់ជាតិ នឹងប្រព្រឹត្តទៅនៅថ្ងៃទី២៩ ខែកក្កដា ឆ្នាំ២០១៨ ដោយមានគណបក្ស២០ ចូលរួមប្រកួតប្រជែង។ ចំណែក ប្រជាពលរដ្ឋ ដែលមានឈ្មោះក្នុងបញ្ជីបោះឆ្នោត មានជាង៨.៣លាននាក់៕	នៅព្រឹកថ្ងៃទី១៥ ខែមិថុនានេះ គណៈកម្មាធិការជាតិរៀបចំការបោះឆ្នោត (គ.ជ.ប.) បានដំណើរការបោះពុម្ពសន្លឹកឆ្នោត សម្រាប់ការបោះឆ្នោតជ្រើសរើសតំណាងរាស្ត្រ និតិកាលទី៦ នាពេលខាងមុខ។ លោក ឌឹម សុវណ្ណារុំ អះអាងថា សន្លឹកឆ្នោតដែល គ.ជ.ប. ត្រូវបោះពុម្ព មានជាង១០លានសន្លឹក ដោយចំណាយថវិកាអស់ប្រមាណ ២.៦លានដុល្លារ។
កាន់ ម៉េងហុង ដែលជាគូអន្តរជាតិទី១ ប្រកួតជាមួយ កីឡាករអូស្ត្រាលី Dylan Eagle លើប្រភេទទម្ងន់ ៥៥.៣ គីឡូក្រាម បានដាក់សម្ពាធខ្លាំងលើគូប្រកួតខ្លួន។ ៣ទឹកពេញនៃការប្រកួត ម៉េងហុង បានប្រើបច្ចេកទេសធាក់ទប់ និងទាត់ជើងក្រោមធ្ងន់ៗ ធ្វើឲ្យ Eagle ពិបាកតស៊ូ។ បញ្ចប់ការប្រកួត ម៉េងហុង ឈ្នះដោយពិន្ទុទទួលបានមេដាយមាស។ សម្រាប់ បឺត សង្ឃឹម ប្រកួតជាមួយនាគឆ្លងដែនថៃ Pen Thepeak Muangnon លើប្រភេទទម្ងន់ ៥៧.២ គីឡូក្រាម។ សង្ឃឹម វាយចេញច្រើនក្រាស់ក្រៃ ដោយទាត់សន្ធប់លើ Pen Thepeak ពីទឹក១ រហូតដល់ទឹក៣។ គូប្រជែងមេដាយមាសមួយនេះ ធ្វើឲ្យអ្នកគាំទ្រស្រែកហ៊ោកងរំពង និងអបដោយសម្លេងទះដៃប្រាវៗ។ បញ្ចប់ទឹក៣ បឺត សង្ឃឹម ឈ្នះPen Thepeak ដោយពិន្ទុ។ ដោយឡែក ប៊ូខាវ បេនឆាមេក ប្រកួតជាមួយ Varats Dzmitry លើប្រភេទទម្ងន់ ៧២.៦ គីឡូក្រាមវិញ។ ទឹក១ គូនេះវាយគ្នាទៅវិញទៅមកពិតជាគួឲ្យរំជួលអារម្មណ៍។ ដល់ទឹក២ ប៊ូខាវ សង្គ្របលើ Dzmitry ច្រើនដងដោយការកាច់ឡើងជង្គង់ និងមានការឱបកាច់ដួលជាច្រើនលើកផងដែរ។ ផ្លែកែងរបស់គេពិតជាល្អដូចផ្កាមែន ។ ពាក់កណ្តាលទឹក២ ប៊ូខាវ វាយកែងបែកខ្ទង់ច្រមុះ Dzmitry ហូរឈាមស្រោចលើផ្ទៃមុខ ដល់ទឹក៣ គូនេះហាក់មិនសូវមានការវាយសម្រុកគ្នាទេ ដោយសារមានភ្លៀងរលឹមស្រិចៗហាក់រំខានការប្រកួតមួយនេះ។ បញ្ចប់ទឹក៣ ប៊ូខាវ ឈ្នះ Dzmitry ដោយពិន្ទុ។ ចំណែកកីឡាករ ម៉ឺន មេឃា បានយកឈ្នះ ដោយពិន្ទុលើកីឡាករប្រេស៊ីល Felype Souza លើប្រភេទទម្ងន់ ៦៣.៥ គីឡូក្រាម។ ទឹក១ មេឃា ហាក់មិនទាន់មានប្រៀបលើ Souza ចូលទឹក២ មេឃា សម្រុកវាយចេញច្រើន និងកាលដាល់ពោះទឹកធ្ងន់ៗ និងទឹក៣ គូនេះមានការវាយត្រដមប្រសមគ្នា។ បញ្ចប់ការប្រកួត ម៉ឺន មេឃា យកឈ្នះ Felype Souza ដោយឡើងទៅប្រកួតវិលជុំដណ្តើមខ្សែក្រវ៉ាត់ WORLD FIGHT។ ការប្រគល់មេដាយមាស ដល៉កីឡាករ ប៊ូខាវ បេនឆាមេក ក្នុងកម្មវិធីប្រដាល់សង្វៀនគុនខ្មែរជើងឯកពិភពលោក(រូបដោយ ថ្មីៗ) គូចុងក្រោយ កីឡាការិនី ទូច ចាន់វត្តី ជួបជាមួយ កីឡាការិនីមកពី អេស្តូនី Mare Ruumei លើប្រភេទទម្ងន់ ៥៣.៥ គីឡូក្រាម។ ទឹក១ វត្តីវាយចេញបានច្រើនតែស្រាល ចូលដល់ទឹក២ និងទឹក៣ Mare Ruumei វាយបកមកវិញដោយការទាត់ខ្លាំងៗ និងការកាច់ឡើងជង្គង់ផ្ទប់នឹងសង្វៀនផ្នែកជ្រុង ជាច្រើនលើក។ បញ្ចប់ការប្រកួត ទូច ចាន់វត្តី ចាញ់ Mare Ruumei ដោយពិន្ទុ។ លោក ថោង ខុន អនុប្រធានអចិន្ត្រីយ៍ នៃគណៈកម្មាធិការ CAMSOC មានប្រសាសន៍ថា ការប្រកួតនេះ ដើម្បីអបអរដំណើរឆ្ពោះទៅកាន់ព្រឹត្តការណ៍ស៊ីហ្គេមលើកទី៣២ ឆ្នាំ២០២៣ ដែលកម្ពុជានឹងទទួលធ្វើជាម្ចាស់ផ្ទះ និងជំរុញឲ្យគេស្គាល់កីឡាប្រដាល់គុនខ្មែរ។ «ខ្ញុំសូមអបអរសាទរការបើកប្រកួតកីឡាគុនខ្មែរពិភពលោកដើម្បីផ្សព្វផ្សាយដំណើរឆ្ពោះទៅកាន់ព្រឹត្តការណ៍ស៊ីហ្គេម២០២៣ និងជំរុញការផ្សព្វផ្សាយគុណតម្លៃនៃកីឡាអត្តសញ្ញាណជាតិគុនខ្មែរ»។ សម្តីលោក ថោង ខុន មានប្រសាសន៍ក្នុងកម្មវិធីយ៉ាងដូច្នេះ។ គួរបញ្ជាក់ថា កម្មវិធីប្រកួតវិលជុំដណ្តើមខ្សែក្រវ៉ាត់ WORLD FIGHT TOURNAMENT 2022 ចាប់ផ្តើមពី៦ ខែកក្កដា ដល់ថ្ងៃទី៧ ខែសីហា ឆ្នាំ២០២២ នាសង្វៀនប្រដាល់គុនខ្មែរ បាយ័នបឹងស្នោ និងថ្ងៃផ្តាច់ព្រ័ត្រ ធ្វើនៅពហុកីឡដ្ឋានមរតកតេជោ៕	ប្រដាល់គុនខ្មែរ៖ជំនួបគូមិត្តភាពអន្តរជាតិ កាន់ ម៉េងហុង និងបឺត សង្ឃឹម ទទួលបានមេដាយមាស រីឯ ម៉ឺន មេឃា ឡើងទៅវគ្គដណ្តើមខ្សែក្រវ៉ាត់ ជើងឯកពិភពលោក WORLD FIGHT TOURNAMENT 2022 នៅពហុកីឡដ្ឋានមរតកតេជោ ថ្ងៃទី៦ ខែកក្កដា ឆ្នាំ២០២២។
លោក ខ្លូត ពិសិដ្ឋ ប្រធានគ្រប់គ្រងផ្នែកផលិតផលទូរស័ព្ទដៃនៃក្រុមហ៊ុន សាមសុង អេឡិចត្រូនិក ប្រចាំព្រះរាជាណាចក្រកម្ពុជាបានមានប្រសាសន៍ថា៖« យើងពិតជាមានសេចក្តីសោមនស្សរីករាយ និងរំភើបក្រៃលែងក្នុងការដាក់បង្ហាញនូវកំពូលស្មាតហ្វូនជំនាន់ថ្មីនេះ នៅក្នុងប្រទេសកម្ពុជាដែលជាប្រទេសកំពុងតែមានការជឿនលឿនផ្នែកបច្ចេកវិទ្យា និងស្មាតហ្វូននាពេលបច្ចុប្បន្ន ហើយយើងសង្ឃឹមជឿជាក់យ៉ាងមុតមាំថាម៉ូឌែល Samsung Galaxy Z ស៊េរី ប្រចាំឆ្នាំ ២០២២ នេះនឹងទទួលបានការគាំទ្រយ៉ាងច្រើនបំផុតពីសំណាក់អតិថិជនទាំងអស់ដែលកំពុងស្វែងរក និងទន្ទឹងរង់ចាំយ៉ាងអន្ទះសារនៃវត្តមានកំពូលស្មាតហ្វូននេះ»។ ហើយសម្រាប់សករាជថ្មីចុងឆ្នាំ 2022 នេះក្រុមហ៊ុន សាមសុង ពិតជាបានធ្វើឱ្យ កាន់តែអង្រួនបេះដូងអ្នកគាំទ្រកាន់តែខ្លាំងឡើងម្តងទៀតហើយចំពោះ Galaxy Z ស៊េរី នេះជាមួយនឹងការបំពាក់នូវកំពូលបច្ចេកវិទ្យាដ៏ល្អឯកពិសេសៗ ជាច្រើន ដូចជា៖ កាមេរ៉ាជំនាញ ដែលអាចថតភ្លឺច្បាស់ខ្លាំង បញ្ចេញរូបភាពរស់រវើក,កំពូលថាមពលថ្មអាចប្រើបានយូរ និងអ្វីដែលកាន់តែពិសេសបំផុតនោះគឺ Galaxy Z Fold4 មកលើកនេះគឺត្រូវបានបំពាក់មកជាមួយដៃគូដ៏ពិសេសប៊ិក S-Pen ជំនាន់ចុងក្រោយបំផុតមកស្រាប់ផងដែរដែលធ្វើឱ្យកាន់តែអស្ចារ្យជាងស្មាតហ្វូនជំនាន់មុនទៅទៀត ។ ដើម្បីឆ្លើយតបទៅនឹងតម្រូវការរបស់អតិថិជន និងដើម្បីឱ្យអតិថិជនរបស់ខ្លួនទាំងអស់ទទួលបាននូវ បទពិសោធន៍ថ្មីភាពអស្ចារ្យថ្មីនៃកំពូលបច្ចេកវិទ្យាជំនាន់ចុងក្រោយ ក្រុមហ៊ុនក៏នឹងដាក់ឱ្យអតិថិជនទូទាំងប្រទេសធ្វើការកម្ម៉ង់ទុកមុន (Pre-order) ចាប់ពីថ្ងៃទី 11 ដល់ 24 ខែសីហា ឆ្នាំ 2022 នៅតាមហាង ឬដេប៉ូចែកចាយផលិតផល សាមសុង ផ្លូវការដែលមានស្លាកសញ្ញា Pre-order ទូទាំងប្រទេស ជាមួយនឹងកម្មវិធីប្រូម៉ូសិនថែមជូនដ៏អស្ចារ្យដូចជា៖ * កម្ម៉ង់ទិញទុកមុន Galaxy Z Flip4 នឹងទទួលបាន - ស្រោមទូរស័ព្ទថ្លាដ៏ស្រស់ស្អាត - Galaxy Bud2 pro - ស៊ីមស្មាតលេខពិសេសជាមួយគម្រោងអ៊ីនធឺណេត 4GB រយៈពេល 12 ខែ! - បញ្ចុះតម្លៃលើការប្តូរអេក្រង់ថ្មីរយៈពេល1ឆ្នាំ(គិតចាប់ពីថ្ងៃទិញ) ដែលសរុបទឹកប្រាក់រហូតដល់ទៅ 358 ដុល្លារ * កម្ម៉ង់ទិញទុកមុន Galaxy Fold4 នឹងទទួលបាន - ស្រោមទូរស័ព្ទដ៏ស្រស់ស្អាតដែលអាចដាក់ប៊ិចបាន (standing cover with Pen) - Galaxy Bud2 pro - ស៊ីមស្មាតលេខពិសេសជាមួយគម្រោងអ៊ីនធឺណេត 4GB រយៈពេល 12 ខែ! - បញ្ចុះតម្លៃលើការប្តូរអេក្រង់ថ្មីរយៈពេល1ឆ្នាំ(គិតចាប់ពីថ្ងៃទិញ) ដែលសរុបទឹកប្រាក់រហូតដល់ទៅ 468 ដុល្លារ សម្រាប់ព័ត៌មានលម្អិតបន្ថែមសូមអញ្ជើញមកសាកសួរនៅតាមហាងទំនើបចែកចាយផលិតផល សាមសុង ដោយផ្ទាល់ទាំងអស់ដែលនៅជិតលោកអ្នកបំផុតទូទាំងប្រទេស ឬក៏អាចចូលទៅកាន់ Facebook: SamsungCambodia, IG: samsungcambodia, TikTok: samsungcambodia ឬក៏អាចធ្វើការទំនាក់ទំនងទៅកាន់ផ្នែកសេវាបម្រើអតិថិជន 24/7 ឥតគិតថ្លៃតាម រយៈទូរស័ព្ទលេខ៖ 1800-20 32 32! * លក្ខខណ្ឌផ្សេងៗត្រូវបានអនុវត្ត!	ស្របពេលនៃព្រឹត្តិការណ៍បើកសម្ពោធកំពូលស្មាតហ្វូនអេក្រង់បត់ដ៏ល្អឯក Galaxy Z ស៊េរី ប្រចាំឆ្នាំ ២០២២ ក្រុមហ៊ុនអេឡិចត្រូនិកខ្នាតយក្ស សាមសុង ប្រចាំប្រទេសកម្ពុជា ក៏បានអញ្ជើញអ្នកសារព័ត៌មានល្បីៗ និងអ្នកថតរូបអាជីពជាច្រើនឱ្យចូលរួមទស្សនានៃការផ្សាយផ្ទាល់ (Live) ឃើញផ្ទាល់ និងបានប៉ះផ្ទាល់ផង ដែលត្រូវបានធ្វើឡើងនៅ HighGround Skybar ក្នុងរាជធានីភ្នំពេញចាប់ពីម៉ោង 0៨:00 យប់ រហូតដល់ ម៉ោង ១0:00 យប់ ផងដែរ។
អ្នកនាំពាក្យអាជ្ញាធរជាតិអប្សរា លោក ឡុង កុសល បានឱ្យដឹងថា ដើម្បីសុវត្ថិភាព និងបង្កាហានិភ័យដល់ទេសចរ អាជ្ញាធរបានរៀបចំរបាខ្សែនៅតាមគែមស្ពានទាំងសងខាង។ ជាមួយនឹងការប្រមើលឃើញថា ទេសចរនឹងកើនឡើងច្រើនលាននាក់ក្នុងមួយឆ្នាំ និងការបារម្ភចំពោះភាពសឹករិករិលឆាប់រហ័ស អាជ្ញាធរជាតិអប្សរា នឹងបន្តដាក់ស្ពានបណ្ដែតទឹកឱ្យនៅប្រើប្រាស់ធម្មតា។ លោក ឡុង កុសល បញ្ជាក់ថា៖«យើងបារម្ភទៅអនាគតនៃការសឹករិករិលនៃថ្ម ចំនួនភ្ញៀវកាន់តែច្រើន ភាពសំណឹកក៏ពិតជាមាន ដូច្នេះដើម្បីកាត់បន្ថយភាពសំណឹកនោះ គឺយើងរក្សាស្ពានអណ្ដែតនៅដដែល ដោយដាក់នៅទិសធ្វើដំណើរផ្សេងគ្នា។ ស្ពានហាលនឹងអនុញ្ញាតឱ្យទេសចរដើរចូលទៅប្រាសាទ ចំណែកស្ពានអណ្ដែតទឹកនឹងដាក់ក្នុងទិសដើរចេញមកវិញ»។ ស្ពានហាលដែលនឹងដាក់សម្ពោធ និងអនុញ្ញាតឱ្យឆ្លងកាត់ធម្មតាវិញនៅថ្ងៃទី៤ ខែវិច្ឆិកា ឆ្នាំ២០២៣។ ស្ពានហាលខាងលិចប្រាសាទអង្គរវត្តមានប្រវែងសរុប១៩២ម៉ែត្រ។ សាលាវិទ្យាល័យសូហ្វីយ៉ារបស់ជប៉ុន បានចាប់ផ្តើមគម្រោងជួសជុលប៉ែកខាងជើងក្នុងដំណាក់កាលទី១ពីឆ្នាំ១៩៩៦ ដែលមានប្រវែងសរុប ៩៣ម៉ែត្រ និងបានបញ្ចប់ជាស្ថាពរនៅឆ្នាំ២០០៧ គឺប្រើពេលអស់១២ឆ្នាំ។ ដំណាក់កាលទី២ ចាប់ផ្តើមនៅឆ្នាំ២០១៦ មានប្រវែងសរុប៩៩ម៉ែត្រ និងបានបញ្ចប់នៅចុងឆ្នាំ២០២៣នេះ។ ដោយសារជាសំណង់ក្នុងទឹក ដូច្នេះការជួសជុលមានភាពលំបាកបន្ដិច។ តាមអ្នកនាំពាក្យអាជ្ញាធរជាតិអប្សរា មុនជួសជុលគេត្រូវលើកទំនប់បាំងទឹកសិន ដើម្បីងាយស្រួលរើថ្ម និងតម្រៀបវិញ។ លោក ឡុង កុសល ការជួសជុលត្រូវពុះពារជាច្រើន ពិសេសបញ្ចៀសទឹកមិនឱ្យជ្រាបប៉ះកន្លែងជួសជុល ទេ។ ហើយការជួសជុលទៀតសោតត្រូវឆ្លងកាត់មតិយោបល់អ្នកជំនាញការនៃគណៈកម្មាធិការអន្ដរជាតិ អាយស៊ីស៊ី-អង្គរច្រើនលើកច្រើនសារ ទើបធ្វើឱ្យការដ្ឋាននេះមានរយៈពេលយូរ។ ស្ពានហាលខាងលិចប្រាសាទអង្គរវត្ត ធ្លាប់ទទួលបានការជួសជុលដំបូងនៅសម័យបារាំង។ សាលាបារាំងចុងបូព៌ា បានជួសជុលស្ពាននេះនៅប៉ែកខាងត្បូងចាប់ពីឆ្នាំ ១៩៥០ ដល់ឆ្នាំ១៩៦៦។ ដោយសារសង្រ្គាមស៊ីវិល គម្រោងអភិរក្សនេះបានផ្អាកទាំងស្រុងរហូតដល់ឆ្នាំ១៩៩៦ ទើបជប៉ុនចូលមក ជួសជុលនៅប៉ែកខាងជើងបន្ត ហើយបច្ចុប្បន្នស្ពាននេះត្រូវបានជួសជុលរួចជាស្ថាពរទាំងស្រុង។ នេះជាការបញ្ជាក់របស់លោក ឡុង កុសល។ នេះជាសមិទ្ធផលដ៏ធំធេង និងមានតម្លៃអស្ចារ្យ ដែលអាជ្ញាធរជាតិអប្សរាចាត់ទុកថា បានកើតចេញពី មនុស្សនាសម័យនេះ។ មនុស្សសម័យនេះបានជួសជុល និងបានឆ្លងស្ពានហាលដែលកសាងឡើង ដោយបុព្វបុរសនៅសតវត្សទី១១។ លោក កុសល លើកឡើងដោយក្ដីមោទកដូច្នេះថា៖«អ្វីដែលខ្ញុំយល់ថាកាន់តែពិសេសក្នុងការទស្សនាប្រាសាទអង្គរវត្តនេះ គឺថាមនុស្សក្នុងសតវត្សទី២១ មានឱកាសធ្វើដំណើរចូលទៅប្រាសាទអង្គរវត្តដែលបានរៀបចំក្នុងសតវត្សទី១១។ មនុស្សសតវត្សទី២១ ដើរនៅលើផ្លូវនៅកន្លែងដែលរៀបចំដោយមនុស្សនៅសតវត្សទី១១។ នេះហើយជាភាពអស្ចារ្យ ដែលខ្ញុំយល់ថា ជាចំណុចទាក់ទាញយ៉ាងខ្លាំងដែលមិនមែនគ្រប់គ្នាសុទ្ធតែមានលទ្ធភាពធ្វើដូច្នេះទេ»៕	សៀមរាប៖ ស្ពានហាលខាងលិចប្រាសាទអង្គរវត្ត នឹងដាក់សម្ពោធជាផ្លូវការនៅថ្ងៃទី៤ វិច្ឆិកា ក្រោមព្រះរាជវត្តមានដ៏ខ្ពង់ខ្ពស់របស់ព្រះករុណា ព្រះបរមនាថ នរោត្តម សីហមុនី ព្រះមហាក្សត្រនៃព្រះរាជាណាចក្រកម្ពុជា។ ទោះស្ពានហាលដាក់ឱ្យប្រើប្រាស់ឡើងវិញក្ដី តែអាជ្ញាធរជាតិអប្សរា នឹងរក្សាស្ពានបណ្ដែតទឹកដដែល ដោយដាក់ជាផ្លូវឯកទេសសម្រាប់អ្នកទេសចរ។
មិនមានករណីវិជ្ជមានជំងឺកូវីដ-១៩ ត្រូវបានឃើញឡើយ នៅថ្ងៃទី៣១ ខែមីនា ដែលធ្វើឲ្យចំនួនអ្នកមានវិជ្ជមានកូវីដ-១៩ កម្ពុជាសរុប មាន១០៩ដដែល។ នេះបើតាមសេចក្តីជូនព័ត៌មានរបស់ក្រសួងសុខាភិបាលចេញផ្សាយនៅថ្ងៃទី១ មេសា ដែលបន្តបញ្ជាក់ថា គិតចាប់តាំងពីខែមករា ដល់ថ្ងៃទី៣១ មីនា ចំនួនសំណាក់ដែលបានធ្វើវិភាគរកកូវីដ-១៩ មានចំនួន ៥,៧៦៨ករណី។ គ្មានករណីថ្មី ប៉ុន្តែកម្ពុជាបានព្យាបាលអ្នកជំងឺ២នាក់ទៀតនៅខេត្តកែប ឲ្យជាសះស្បើយ ដែលជាបុរសខ្មែរអាយុ៣០ឆ្នាំម្នាក់ និងបុរសម្នាក់ទៀត អាយុ៦២ឆ្នាំ។ អ្នកជាសះស្បើយទាំង២នាក់នេះ ជាអ្នកដែលបានឆ្លងកូវីដ-១៩ ក្រោយពីត្រឡប់មកពីចូលរួមពិធីសាសនា នៅប្រទេសម៉ាឡេស៊ី។ សរុបអ្នកជាសះស្បើយ មានចំនួន ២៥នាក់ហើយ៕	ភ្នំពេញ៖ ក្រសួងសុខាភិបាល នៅថ្ងៃទី១ ខែមេសានេះ បានបញ្ជាក់ថា គ្មានករណីថ្មីនៃជំងឺ កូវីដ-១៩ ត្រូវបានរកឃើញឡើយ ខណៈអ្នកជាសះស្បើយមានចំនួន២នាក់ នៅខេត្តកែប។ សរុបអ្នកឆ្លងកូវីដ-១៩ នៅកម្ពុជា មានចំនួន ១០៩ រីឯអ្នកជាសះស្បើយ មានចំនួន ២៥នាក់។
កាលពីខែធ្នូ ឆ្នាំ ២០១៣ FIFA មិនអនុញ្ញាតឱ្យ Nsue លេងឱ្យក្រុមជម្រើសជាតិ គីណេអេក្វាទ័រ ឡើយ ដោយសាររូបគេបង្ហាញខ្លួនច្រើនដងក្នុងក្រុមយុវជនអេស្ប៉ាញ ពី U-16 រហូតដល់ U-21។ យ៉ាងណាក៏ដោយប្រធានក្រុមហ្គីណេអេក្វាទ័ររូបនេះ នៅតែបន្តតំណាងឱ្យក្រុមដោយមិនគិតពីអ្វីទាំងអស់ រហូតបង្ហាញខ្លួន៤៣ប្រកួត និងរកបាន២២គ្រាប់។ ១១ឆ្នាំក្រោយ ស្ថាប័នគ្រប់គ្រងកីឡាបាល់ទាត់ពិភពលោក បើកការស៊ើបអង្កេតជាថ្មីលើសិទ្ធិរបស់ Nsue ក្នុងខែមីនា ឆ្នាំ២០២៤ ដោយខ្សែប្រយុទ្ធវ័យ ៣៤ឆ្នាំរូបនេះ ទទួលបានរយៈពេល ៦ថ្ងៃដើម្បីឆ្លើយតប ប៉ុន្តែ FIFA អះអាងថា មិនមានការឆ្លើយតបណាមួយដែលស្ថាប័នខ្លួនទទួលបានឡើយ។ ក្រោយការវិនិច្ឆ័យ FIFA នៅថ្ងៃទី៣ ខែមិថុនា បានសម្រេចដកសិទ្ធិរបស់ Nsue មិនឱ្យចូលរួជាមួយហ្គីណេអេក្វាទ័រក្នុងការប្រកួតវគ្គជម្រុះ FIFA World Cup 2026 តំបន់អាហ្វ្រិក ទល់ណាមីប៊ី និងលីបេរីយ៉ា។ លើសពីនេះ FIFA ក៏បានហាម Nsue មិនឱ្យបង្ហាញខ្លួនក្នុងការប្រកួតអន្តរជាតិរយៈពេល ៦ខែ និងពិន័យសហព័ន្ធកីឡាបាល់ទាត់ហ្គីណេអេក្វាទ័រជាប្រាក់ ១៦៤,០០០ ដុល្លារថែមទៀត។ Nsue ដែលសព្វថ្ងៃប្រកបអាជីពក្នុងក្រុម CF Intercity នៃលីគទី៣អេស្ប៉ាញ បានឈ្នះស្បែកជើងមាសក្នុងព្រឹត្តិការណ៍ Africa Cup of Nations ឆ្នាំ២០២៣ ក្រោយស៊ុតបញ្ចូលទី៥គ្រាប់ច្រើនជាងគេនៅ ក្នុងការបង្ហាញខ្លួនចំនួន៤ប្រកួត។ Nsue ធ្លាប់លេងឱ្យក្លិបធំៗដូចជា Mallorca, Real Sociedad, Middlesbrough និង Birmingham City ជាដើម ចាប់តាំងពីប្រកបអាជីពជាកីឡាករបាល់ទាត់ពីឆ្នាំ ២០០៦មក៕	សហព័ន្ធកីឡាបាល់ទាត់អន្តរជាតិ (FIFA) សម្រេចពិន័យ Emilio Nsue មិនឱ្យចូលរួមប្រកួតអន្តរជាតិរយៈពេល៦ខែ ក្រោយរកឃើញថាម្ចាស់ស្បែកជើងមាសពានរង្វាន់អាហ្វ្រិក Africa Cup of Nations រូបនេះ លេងឱ្យក្រុមជម្រើសជាតិគីណេអេក្វាទ័ទាំងខុសច្បាប់ ១១ឆ្នាំ។ សហព័ន្ធកីឡាបាល់ទាត់ហ្គីណេអេក្វាទ័រ ក៏រងពិន័យជាប្រាក់យ៉ាងច្រើនផងដែរ ចំនួន ១៦៤,០០០ ដុល្លារ។
តាមប្រការ២នៃសេចក្តីសម្រេច អភិបាលរាជធានីភ្នំពេញ ក៏ដូចជាអភិបាលខេត្តកណ្តាល មានសមត្ថកិច្ចដាក់ចេញនូវវិធានការបិទខ្ទប់ផ្នែកណាមួយនៃភូមិសាស្ត្ររបស់ខ្លួន ព្រមទាំងវិធានការចាំបាច់ផ្សេងទៀត ដើម្បីប្រយុទ្ធប្រឆាំងនឹងកូវីដ-១៩។ កាលពីយប់ថ្ងៃទី២ឧសភា ឆ្នាំ២០២១ សម្តេច ហ៊ុន សែន បានឆ្លើយតបនឹងការលើកឡើងរបស់ពលរដ្ឋនៅក្នុងប្រអប់មតិ(Comment)របស់ទំព័រហ្វេសប៊ុកខ្លួនថា ពុំមានហេតុផលបន្តការបិទខ្ទប់រាជធានីភ្នំពេញ និងទីក្រុងតាខ្មៅ ទៀតឡើយ។ ប៉ុន្តែ សម្តេច បានបញ្ជាក់ថា ការបិទខ្ទប់ នាថ្ងៃមុខនឹងធ្វើឡើងចំពោះតែខេត្ត និងទីតាំងឬផ្នែកណាមួយនៃរាជធានីភ្នំពេញ ដែលមានកម្រិតហានិភ័យឆ្លងកូវីដ-១៩ខ្ពស់ ប៉ុណ្ណោះ។ ប្រមុខរដ្ឋាភិបាលសម្តេច ហ៊ុន សែន បន្តរៀបរាប់ថា ការបិទខ្ទប់រាជធានីភ្នំពេញ និងទីក្រុងតាខ្មៅ កន្លងមក គឺធ្វើឡើងទាំងបង្ខំចិត្តដើម្បីកាត់បន្ថយការឆ្លងនិងការស្លាប់របស់ប្រជាជនដោយសារជំងឺកូវីដ-១៩ ពីព្រឹត្តិការណ៍២០កុម្ភៈ។ ចំពោះភូមិសាស្ត្ររាធានីភ្នំពេញ និងទីក្រុងតាខ្មៅ ដែលត្រូវបិទខ្ទប់នោះ រដ្ឋាភិបាលបានបែងចែកជា៣តំបន់ ដោយក្នុងនោះ មានតំបន់ក្រហម, តំបន់លឿងទុំ និងតំបន់លឿង។ តំបន់ក្រហម គឺសំដៅដល់ភូមិសាស្រ្តដែលមានការឆ្លងរាលដាលធ្ងន់ធ្ងរនៃជំងឺកូវីដ-១៩ ក្នុងសហគមន៍ និងស្ថិតនៅក្នុងស្ថានភាពដែលមិនអាចគ្រប់គ្រងបាន។ សម្រាប់តំបន់លឿនទុំ សំដៅដល់ភូមិសាស្ត្រដែលមានការឆ្លងរាលដាលកម្រិតមធ្យមនៃជំងឺកូវីដ-១៩ ក្នុងសហគមន៍។ រីឯតំបន់លឿង សំដៅដល់ភូមិសាស្ត្រដែលមានការឆ្លងរាលដាលកម្រិតស្រាលនៃជំងឺកូវីដ-១៩ក្នុងសហគមន៍៕	សម្តេច ហ៊ុន សែន នាថ្ងៃទី៣ ខែឧសភានេះ បានចេញសេចក្តីសម្រេចបញ្ចប់ការបិទខ្ទប់រាជធានីភ្នំពេញ និងទីក្រុងតាខ្មៅនៃខេត្តកណ្តាល ចាប់នៅថ្ងៃទី៦ឧសភា ដោយជំនួសមកនូវវិធានការថ្មីសំដៅបង្ការការឆ្លងការរាលកូវីដ-១៩។ ការប្រកាសបញ្ចប់ការបិទខ្ទប់ថ្ងៃនេះ គឺធ្វើឡើងបន្ទាប់ពីរដ្ឋាភិបាល បានប្រើពេលអស់៣សប្តាហ៍ក្នុងការ បិទខ្ទប់ភ្នំពេញ និងតាខ្មៅ ចាប់ពីថ្ងៃទី១៥មេសា ឆ្នាំ២០២១ ដើម្បីធានាដល់ប្រសិទ្ធភាពនៃការគ្រប់គ្រងការ ឆ្លងរាលដាលនៃជំងឺកូវីដ-១៩នៃភូមិសាស្ត្រទាំងពីរនេះ។
ខាងក្រោមនេះ ជាការព្យាករកំណើនសេដ្ឋកិច្ច និងបញ្ហាប្រឈមមួយចំនួនសម្រាប់ប្រទេសអាស៊ានទាំង១០ ប្រចាំឆ្នាំ២០២៣ ដែលចុះផ្សាយនៅចុងខែកញ្ញាដោយធនាគារអភិវឌ្ឍន៍អាស៊ី (ADB) មុនការបញ្ចេញរបាយការណ៍មួយទៀតនៅពេលខាងមុខ៖ ១. វៀតណាម វៀតណាមមានអត្រាកំណើន ៥,៨ភាគរយ។ ប្រទេសនេះបានគ្រងតំណែងជាជើងឯកប្រចាំតំបន់ជំរុញដោយការនាំចេញដ៏រឹងមាំ ការវិនិយោគពីបរទេស និងការប្រើប្រាស់ក្នុងស្រុក។ យ៉ាងណាមិញ ការពង្រីកគម្លាតប្រាក់ចំណូល និងអំពើពុករលួយកំពុងចោទជាបញ្ហានៅក្នុងប្រទេស។ ២. ហ្វីលីពីន ប្រទេសនេះមានភាពភ្ញាក់ផ្អើលជាមួយនឹងការព្យាករកំណើន៥,៧ភាគរយ ដោយសារការផ្ញើប្រាក់ពីពលករក្រៅប្រទេស និងការរីកលូតលាស់នៃវិស័យទេសចរណ៍។ ប៉ុន្តែភាពក្រីក្រ ភាពអត់ការងារធ្វើ និងគ្រោះមហន្តរាយធម្មជាតិបង្កការគំរាមកំហែងឥតឈប់ឈរ។ ៣. កម្ពុជា កម្ពុជាមានកំណើនសេដ្ឋកិច្ចគួរឲ្យកត់សម្គាល់ប្រមាណ៥,៣ភាគរយ ដែលកើតចេញពីការនាំចេញសម្លៀកបំពាក់ និងការងើបឡើងវិញពីវិស័យទេសចរណ៍។ ប៉ុន្តែវិសមភាពប្រាក់ចំណូល ហានិភ័យបរិស្ថាន និងការរឹតបន្តឹងផ្នែកនយោបាយទាមទារឱ្យមានការយកចិត្តទុកដាក់។ ៤. ឥណ្ឌូណេស៊ី ក្នុងនាមជាមហាអំណាចសេដ្ឋកិច្ចក្នុងតំបន់ ឥណ្ឌូណេស៊ីត្រូវបានព្យាករកំណើន៥ភាគរយ ដែលជំរុញដោយការកើនឡើងនៃតម្រូវការក្នុងស្រុក និងតម្លៃទំនិញកើនឡើង។ ប៉ុន្តែបញ្ហាហេដ្ឋារចនាសម្ព័ន្ធ ការិយាធិបតេយ្យ និងភាពក្រីក្រនៅតែជាឧបសគ្គ។ ៥. ម៉ាឡេស៊ី ម៉ាឡេស៊ីដើរលើផ្លូវកំណើន ៤,៥ភាគរយដែលជំរុញដោយផលិកម្មទំនិញមាំមួន និងតម្រូវការក្នុងស្រុក។ យ៉ាងណា ការប្រយុទ្ធប្រឆាំងនឹងវិសមភាពប្រាក់ចំណូល និងការកាត់បន្ថយសម្ពាធអតិផរណានៅតែជាការព្រួយបារម្ភ។ ៦. ឡាវ ឡាវត្រូវបានព្យាករថាមានកំណើន ៣,៧ភាគរយដែលទទួលប្រយោជន៍ពីវិស័យទេសចរណ៍ និងគម្រោងវារីអគ្គិសនី។ ប៉ុន្តែភាពក្រីក្រ ការធ្វើពិពិធកម្មសេដ្ឋកិច្ចលើសពីការពឹងផ្អែកលើការរុករករ៉ែ និងវារីអគ្គិសនី ព្រមទាំងគម្លាតហេដ្ឋារចនាសម្ព័ន្ធបង្កបញ្ហាប្រឈម។ ៧. ថៃ ការព្យាករកំណើន ៣,៥ភាគរយរបស់ថៃកើតចេញពីវិស័យទេសចរណ៍ដែលស្ទុះងើបឡើងវិញ និងការកើនឡើងនៃការចំណាយរបស់រដ្ឋាភិបាល។ ប៉ុន្តែការរស់ឡើងវិញនៃការប្រើប្រាស់ក្នុងស្រុក និងការធ្វើពិពិធកម្មសេដ្ឋកិច្ចលើសពីការពឹងផ្អែកលើទេសចរបង្កឱ្យមានការព្រួយបារម្ភ។ ៨. មីយ៉ាន់ម៉ា ស្ថានភាពនយោបាយដ៏ច្របូកច្របល់របស់មីយ៉ាន់ម៉ាបានធ្វើឱ្យមានស្រមោលលើការរំពឹងទុកសេដ្ឋកិច្ចរបស់ខ្លួនជាមួយនឹងកំណើនដែលបានព្យាករ ២,៨ភាគរយ។ ការគ្រប់គ្រងដោយរបបយោធាដែលតស៊ូជាមួយការដាក់ទណ្ឌកម្ម និងភាពចលាចលនយោបាយកំពុងដាក់សម្ពាធលើសេដ្ឋកិច្ចប្រទេសនេះ។ ៩. ព្រុយណេ ទ្រព្យសម្បត្តិប្រេងរបស់ព្រុយណេជួយដល់សេដ្ឋកិច្ចរបស់ខ្លួន ត្រូវបានព្យាករថានឹងមានកំណើន ២,៨ភាគរយ។ ស្តេចស៊ុលតង់សម្បូរប្រេងមួយនេះ ប្រឈមមុខនឹងឧបសគ្គក្នុងការធ្វើពិពិធកម្ម ខណៈដែលចំណូលពីប្រេងធ្លាក់ចុះ ដែលទាមទារឱ្យមានកំណែទម្រង់សេដ្ឋកិច្ច និងការវិនិយោគក្នុងវិស័យថ្មីៗ។ ១០. សិង្ហបុរី សិង្ហបុរីមានកំណើនត្រឹម ១ភាគរយដែលគាំទ្រដោយវិស័យបច្ចេកវិទ្យា និងសេវាកម្មហិរញ្ញវត្ថុរបស់ខ្លួន។ មជ្ឈមណ្ឌលនវានុវត្តន៍មួយនេះ កំពុងធ្វើដំណើរជុំវិញពិភពលោកដោយប្រយ័ត្នប្រយែងជាមួយកំណើនអតិផរណា និងវិបត្តិទេពកោសល្យជាកង្វល់ដ៏ធំសម្រាប់ប្រទេសកូនកោះមួយនេះ ៕	កំណើនសេដ្ឋកិច្ចនៅតំបន់អាស៊ានភាគច្រើនមានការធ្លាក់ចុះនៅឆ្នាំ២០២៣ ដោយសារកត្តានានាមានផលប៉ះពាល់នៃការកើនឡើងអតិផរណា ការរឹតបន្តឹងរូបិយវត្ថុ និងតម្រូវការសកលទន់ខ្សោយចំពោះផលិតផលទំនិញពីដៃគូពាណិជ្ជកម្មសំខាន់ៗ។ យ៉ាងណាមិញ តម្រូវការក្នុងស្រុករឹងមាំ និងការបន្តងើបឡើងវិញនៃវិស័យសេវាកម្ម ជាពិសេសទេសចរណ៍បានរួមចំណែកដល់ឱកាសការងារ និងប្រាក់ចំណូលកាន់តែប្រសើរ។
រាល់អ្នកទេសចរទាំងអស់អាចមានពេលវេលាច្រើនបំផុតត្រឹមបីម៉ោងប៉ុណ្ណោះ បើសិនជាគេចង់ចូលទៅទស្សនាប្រាសាទ Taj Mahal របស់ឥណ្ឌា។ នេះជាការសម្រេចរបស់រដ្ឋាភិបាលឥណ្ឌាកាលពីខែមីនាកន្លងទៅ។ បើតាមការបញ្ជាក់របស់ស្ថាប័នស្ទង់មតិបុរាណវិទ្យាឥណ្ឌា (ASI) ការសម្រេចកំណត់ពេលសម្រាប់អ្នកទស្សនានេះដោយសាររដ្ឋាភិបាលចង់គ្រប់គ្រងចំនួនអ្នកមកទស្សនា និងទប់ស្កាត់ការបំពុលដែលអាចកើតមានឡើងនិងបង្កគ្រោះថ្នាក់ដល់ប្រាសាទផង។ ប្រធានស្ថាប័ននេះលោកបណ្ឌិត K. K. Muhammed បានថ្លែងប្រាប់សារព័ត៌មានរុស្ស៊ីដូច្នេះ៖« ការសម្រេចនេះនឹងរួមចំណែកបន្ថយភាពណែនណាន់តាន់តាប់ ពេលដែលមានអ្នកទេសចរចូលទៅទស្សនាប្រាសាទ Taj Mahal ព្រោះជាធម្មតាពួកគេចូលទៅពេញមួយថ្ងៃតែម្តង។ ដូច្នេះវានឹងអាចគ្រប់គ្រងបានបញ្ហានេះជាពិសេសចំនួនមនុស្សនៅក្នុងបរិវេណប្រាសាទ។ លើសពីនេះទៀតការកំណត់ពេលវេលានេះនឹងក្លាយជាឱកាសសម្រាប់មនុស្សគ្រប់គ្នាក្នុងការចូលទៅទស្សនាប្រាសាទ»។ លោកបញ្ជាក់បន្ថែមផងដែរថា លោកមិនជឿជាក់ថា វិធានការនេះនឹងធ្វើឲ្យអ្នកទេសចរខកចិត្តលែងមកទស្សនាប្រាសាទដ៏ល្បីល្បាញនេះឡើយ។ «ពេលអនុវត្តដំបូង វាអាចថាមានការលំបាកច្រើនសម្រាប់អ្នកទេសចរ ប៉ុន្តែជារួមពួកគេអាចយល់បានពីភាពចាំបាច់នៃវិធានការនេះដើម្បីធានាពីសុវត្ថិភាព និងគុណភាពនៃសំណង់ស្ថាបត្យកម្មប្រវត្តិសាស្ត្រដែលជាសម្បត្តិមនុស្សជាតិ»។ លោក Muhammed និយាយដូច្នេះ។ ប្រាសាទ Taj Mahal នេះត្រូវបានគេចាត់ទុកជាសំណង់ដែលជានិមិត្តរូបនៃសេចក្តីស្រលាញ់។ ប្រាសាទនេះត្រូវបានសាងសង់ឡើងកាលពីឆ្នាំ ១៦៣២ ដោយអធិរាជ Shah Jahan។ អ្នកទេសចររាប់ពាន់នាក់មកពីទូទាំងពិភពលោកមកទស្សនាទីតាំងប្រវត្តិសាស្ត្រ និងសម្បត្តិបេតិកភណ្ឌពិភពលោកនេះរៀងរាល់ថ្ងៃ៕	រដ្ឋាភិបាលឥណ្ឌាបានសម្រេចដាក់កំណត់ពេលវេលាឲ្យរាល់ភ្ញៀវទេសចរទាំងអស់ដែលចង់ចូលទស្សនាប្រាសាទ Taj Mahal ដើម្បីធ្វើយ៉ាងណាការពារសុវត្ថិភាពប្រាសាទ។ ភ្ញៀវទេសចរម្នាក់ៗអាចចូលទៅទស្សនាប្រាសាទនេះបានត្រឹមបីម៉ោងប៉ុណ្ណោះ។
ក្នុងប្រតិបត្តិការត្រួតពិនិត្យនេះ មន្ត្រីកាំកុងត្រូលបានរកឃើញថាស្ថានីយ១ទីតាំងលក់ប្រេងមិនគ្រប់លីត្រ។ ស្ថានីយចំនួន៣ទីតាំងទៀត លក់មិនគ្រប់លីត្រ ហើយខុសផ្នែកគុណភាពទៀត។ ដោយឡែកមានស្ថានីយ១ប៉ុណ្ណោះក្នុងចំណោម៥ ដែលអនុលោមទាំងគុណភាព និងបរិមាណ។ បន្ទាប់ពីតម្រូវឲ្យចុះកិច្ចសន្យាកែកំហុសរបស់ម្ចាស់ស្ថានីយដែលធ្វើអាជីវកម្មមិនត្រឹមត្រូវទាំងនោះហើយ មន្ត្រីកាំកុងត្រូលបានព្រមានផ្សាយឈ្មោះជាសាធារណៈ បើរកឃើញកំហុសជាលើកទី២ ឬអាចប្រឈមទោសទណ្ឌតាមផ្លូវច្បាប់។ នេះបើតាមការចុះផ្សាយលើទំព័រហ្វេសប៊ុកអគ្គនាយកដ្ឋានកាំកុងត្រូល៕	ភ្នំពេញ៖ មន្ត្រីកាំកុងត្រូលបានត្រួតពិនិត្យស្ថានីយចំនួន៥ទីតាំងនៅភ្នំពេញ នៅថ្ងៃទី២៤ខែតុលា ដោយជាលទ្ធផលរកឃើញថា ស្ថានីយ/ដេប៉ូចំនួន៤ទីតាំង ក្នុងចំណោមនោះ ប្រព្រឹត្តមិនត្រឹមត្រូវចំពោះការលក់ដូររបស់ខ្លួន។
Insurance Asia Awards គឺជាកម្មវិធីពានរង្វាន់ដ៏មានកិត្យានុភាពមួយប្រចាំតំបន់អាស៊ី ប៉ាស៊ីហ្វិក ដែលប្រមូលផ្តុំក្រុមហ៊ុនធានារ៉ាប់រងធំៗនៅក្នុងតំបន់អាស៊ី ហើយកម្មវិធីនេះទទួលស្គាល់ទៅលើផលិតផលធានារ៉ាប់រង និងសេវាកម្មល្អបំផុតប្រចាំឆ្នាំ ដែលបានជួយលើកកម្ពស់គុណភាពជីវិតរបស់អតិថិជន។ អគ្គនាយកប្រតិបត្តិ ក្រុមហ៊ុន ដាយ អ៊ិឈិ ឡាយហ្វ៍ លោក ពន្លឺ តុលា មានប្រសាសន៍ថា៖ យើងមិនអាចឈ្នះពានរង្វាន់អន្តរជាតិនេះបានទេ ប្រសិនបើមិនមានការជឿជាក់ និងទំនុកចិត្តយ៉ាងច្រើនពីសំណាក់អតិថិជនមកលើក្រុមហ៊ុន ដាយ អ៊ិឈិ ឡាយហ្វ៍។ វាពិតជាអស្ចារ្យខ្លាំងណាស់ដែលភាពរីកចម្រើនដ៏ខ្លាំងក្លា និងការប្តេជ្ញាចិត្តរបស់យើងចំពោះការប្រកាន់ខ្ជាប់ទស្សនវិស័យ អតិថិជនជាចម្បង ត្រូវបានគេទទួលស្គាល់យ៉ាងទូលំទូលាយ និងជាលក្ខណៈអន្តរជាតិ។ យើងប្តេជ្ញាចិត្ដក្នុងការបន្ដជួយបង្កើនគុណភាពជីវិតរបស់អតិថិជន តាមរយៈការផ្តល់ផលិតផល និងសេវាកម្មពាក់ព័ន្ធនានាប្រកបដោយភាពច្នៃប្រឌិត និងកាន់តែទូលំទូលាយ ដោយបន្ដកសាងលើកេរដំណែលដ៏យូរអង្វែង និងមោទកភាពរបស់យើងក្នុងនាមជាក្រុមហ៊ុនធានារ៉ាប់រងអាយុជីវិតឈានមុខគេមួយរបស់ប្រទេសជប៉ុន ដែលមានប្រតិបត្តិការជាង ១២០ ឆ្នាំមកហើយ។ លោក ម៉ា គីន យ៉ុង នាយកប្រតិបត្តិផ្នែកប្រតិបត្តិការ និងបានតំណាងឱ្យក្រុមហ៊ុន ដាយ អ៊ិឈិ ឡាយហ្វ៍ ទៅចូលរួមកម្មវិធីទទួលពានរង្វាន់នេះ ដែលបានប្រព្រឹត្តទៅនៅប្រទេសសិង្ហបុរី បានបន្ថែមទៀតថា៖ យើងខ្ញុំសូមចែករំលែកពានរង្វាន់មួយនេះ ជូនទៅដល់ក្រុមការងារទាំងអស់របស់ក្រុមហ៊ុន ដាយ អ៊ិឈិ ឡាយហ្វ៍ កម្ពុជា សម្រាប់ការខិតខំប្រឹងប្រែងរបស់ពួកគាត់ទាំងអស់គ្នាដើម្បីសម្រេចឱ្យបាននូវឧត្តមភាព ភាពច្នៃប្រឌិត និងការប្រកាន់ភ្ជាប់ អតិថិជនជាចម្បង។ ខ្ញុំមានទំនុកចិត្តពេញលេញថាឆន្ទៈក្នុងការចង់សម្រេចបានលទ្ធផល និងភាពប៉ិនប្រសប់របស់ក្រុមការងារក្រុមហ៊ុន ដាយ អ៊ិឈិ ឡាយហ្វ៍ នឹងបន្ដជួយជំរុញគោលដៅរបស់យើងឱ្យក្លាយជាក្រុមហ៊ុនធានារ៉ាប់រងអាយុជីវិតឈានមុខគេនៅក្នុងប្រទេសកម្ពុជា។ អ្នកប្រឹក្សាផែនការហិរញ្ញវត្ថុ អ្នកឯកទេសផែនការហិរញ្ញវត្ថុ ដៃគូអាជីវកម្ម បុគ្គលិក និងអតិថិជនទាំងអស់ គឺជាអាទិភាពទី១ របស់ក្រុមហ៊ុន ដាយ អ៊ិឈិ ឡាយហ្វ៍ កម្ពុជា។ អំពី ក្រុមហ៊ុន ដាយ អ៊ិឈិ ឡាយហ្វ៍ ក្រុមហ៊ុន ដាយ អ៊ិឈិ ឡាយហ្វ៍ គឺជាក្រុមហ៊ុនធានារ៉ាប់រងអាយុជីវិត ដែលមានការរីកលូតលាស់លឿនមួយ នៅក្នុងប្រទេសកម្ពុជាក្នុងរយៈពេលត្រឹមតែជាង ៤ ឆ្នាំប៉ុណ្ណោះ។ ក្រុមហ៊ុន ដាយ អ៊ិឈិ ឡាហ្វ៍ កម្ពុជា ជាក្រុមហ៊ុនបុត្រសម្ព័ន្ធរបស់ក្រុមហ៊ុន Dai-ichi Life Holdings, Inc. (ដាយ អ៊ិឈិ ឡាយហ្វ៍ ហូលឌីង ឬ DLHD) ដែលជាក្រុមហ៊ុនធានារ៉ាប់រងអាយុជីវិតឈានមុខគេក្នុងប្រទេសជប៉ុន អស់រយៈពេលជាង ១២០ ឆ្នាំ ជាប្រវត្តិសាស្ត្រ។ DLHD ទទួលបានការវាយតម្លៃ A+ ដោយ S&P និងបានចុះបញ្ជីនៅលើទីផ្សារភាគហ៊ុនតូក្យូស្តុកអ៊ិចឆេង (Tokyo Stock Exchange) ។ ចាប់តាំងពីបង្កើតក្រុមហ៊ុន DLHD ក្នុងឆ្នាំ ១៩០២ មក ក្រុមហ៊ុន ដាយ អ៊ិឈិ ឡាយហ្វ៍ បានប្តេជ្ញាចិត្តឈរនៅក្បែរអតិថិជនរបស់យើងជានិច្ច និងមនុស្សជាទីស្រឡាញ់របស់ពួកគេអស់មួយជីវិត និងខិតខំប្រឹងប្រែងរួមគ្នាក្នុងការផ្តល់ជូននូវ ភាពស្ងប់ចិត្ត ក្រោមទស្សនវិស័យ អតិថិជនជាចម្បង។ ក្រុមហ៊ុនបានរួមចំណែកផ្តល់ជូននូវភាពស្ងប់ចិត្តតាមរយៈការផ្តល់សេវាធានារ៉ាប់រងអាយុជីវិត និងសេវាហិរញ្ញវត្ថុផ្សេងៗដល់សហគមន៍ក្នុងមូលដ្ឋាន។ ក្រុមហ៊ុន ដាយ អ៊ិឈិ ឡាយហ្វ៍ ហូលឌីង មានគ្រឹះមូលធនដ៏រឹងមាំជាមួយនឹងទ្រព្យសម្បត្តិសរុបចំនួន ៤៦១ ពាន់លានដុល្លារ និងបុព្វលាភធានារ៉ាប់រង និងប្រាក់ចំណូលផ្សេងៗទៀតជាង ៤៩ពាន់លានដុល្លារ (គិតត្រឹមថ្ងៃទី ៣១ ខែមីនា ឆ្នាំ២០២៣)៕	ក្រុមហ៊ុនធានារ៉ាប់រងអាយុជីវិត ដាយ អ៊ិឈិ ឡាយហ្វ៍ ទទួលបានពានរង្វាន់ ជាក្រុមហ៊ុនធានារ៉ាប់រងអាយុជីវិតអន្តរជាតិល្អបំផុតប្រចាំឆ្នាំនៅក្នុងប្រទេសកម្ពុជា (International Life Insurer of the Year Cambodia) សម្រាប់ឆ្នាំ២០២៣ ពីកម្មវិធីដ៏ល្បីឈ្មោះមួយ Insurance Asia Awards 2023 ដែលបានប្រព្រឹត្តិឡើងក្នុងប្រទេសសិង្ហបុរី។
គុណភាពខ្យល់នៅទីក្រុងបាងកក កំពុងតែស្ថិតក្នុងស្ថានភាពធ្ងន់ធ្ងរខ្លាំងនៅថ្ងៃទី១៤ ដល់ថ្ងៃទី១៥ ខែមករា។ អាជ្ញាធរក្រុងបាងកក គ្រោងនឹងបង្កើតភ្លៀងសិប្បនិម្មិតដើម្បីកាត់បន្ថយបញ្ហាដែលបានគំរាមកំហែងសុខភាពប្រជាជនក្នុងទីក្រុងដ៏កកកុញមួយនេះ។ តាមផែនការ អាជ្ញាធរនឹងប្រើបច្ចេកទេសកែប្រែធាតុអាកាសតាមរយៈការបាចម្សៅគីមីពីយន្តហោះទៅក្នុងខ្យល់ ដើម្បីជំរុញកំណកពពក ដែលបន្ទាប់មកបង្កើតជាភ្លៀង។ យ៉ាងណាមិញ លោក Pralong Dumrongthai ប្រធាននាយកដ្ឋានត្រួតពិនិត្យជាតិពុលនិយាយថា ការបង្កើតភ្លៀងសិប្បនិម្មិតនឹងកើតឡើងនៅថ្ងៃទី១៥ ខែមករា។ ប៉ុន្តែភ្លៀងធ្លាក់ឬអត់ គឺពឹងផ្អែកលើកម្រិតសំណើម និងទិសដៅខ្យល់។ នេះបើតាមការផ្សាយរបស់កាសែត The Nation ។ ខណៈគុណភាពខ្យល់នៅថៃកាន់តែអាក្រក់នោះ ក្រុមអ្នកការពារបរិស្ថាន Greenpeace និយាយថា ក្រុងបាងកកស្ថិតក្នុងចំណាត់ទី១០នៃទីក្រុងមានខ្យល់បំពុលជាងគេ ប្រហាក់ប្រហែលនឹងទីក្រុងខ្លះរបស់ចិនដែរ។ មូលហេតុនាំឲ្យគុណភាពខ្យល់ធ្លាក់ចុះខ្លាំងបែបនេះ គឺផ្សែងចេញពីយានយន្តក្នុងទីក្រុង ការដុតដីកសិដ្ឋានក្បែរៗទីក្រុង និងផ្សែងចេញពីរោងចក្រផងដែរ។ ជាការដោះស្រាយបញ្ហានេះ អាជ្ញាធរក្រុងបាងកកបានចាត់វិធានការរយៈពេលខ្លីមួយចំនួនដូចជា ការសម្អាតផ្លូវ ការដាក់បម្រាមដុតភ្លើងក្រៅផ្ទះ ការទប់ស្កាត់ការបញ្ចេញផ្សែងពុលពីការដ្ឋាននានា និងការដោះស្រាយការកកស្ទះចរាចរណ៍ឲ្យបានលឿនទៀតផង។ អាជ្ញាធរក៏ប្រាប់ឲ្យប្រជាជនចៀសវាងប្រើប្រាស់យានយន្តផ្ទាល់ខ្លួន បើយានយន្តនោះបញ្ចេញផ្សែងខ្មៅ។ ករណីកខ្វក់ខ្យល់នេះ ធ្វើឲ្យប្រជាជនថៃមិនពេញចិត្តយ៉ាងខ្លាំង និងបានបញ្ចេញការមិនសប្បាយចិត្តរបស់ខ្លួនតាមរយៈពេលបណ្ដាញសង្គម និងទូរទស្សន៍។ ពិធីករទូរទស្សន៍ខ្លះក៏ណែនាំអ្នកមើលរបស់ខ្លួនពីប្រភេទម៉ាស់សម្រាប់ពាក់ការពារខ្លួន។ នៅថ្ងៃទី១៥ ខែមករា សន្ទស្សន៍គុណភាពខ្យល់ក្នុងទីក្រុងបាងកក (AQI) មាន១៥៦ ដែលជាកម្រិតមិនល្អសម្រាប់សុខភាពឡើយ៕	អាជ្ញាធរថៃ នឹងបង្កើតភ្លៀងសិប្បនិម្មិតនៅរាជធានីបាងកកនៅថ្ងៃទី១៥ ខែមករា ដើម្បីដោះស្រាយបញ្ហាភាពអាប់អួរនៃបរិយាកាសដែលកាន់តែកាន់ធ្ងន់ធ្ងររហូតនាយករដ្ឋមន្ត្រី ប្រាយុទ្ធ ចន្ទអូចា ណែនាំឲ្យប្រជាជនកុំចេញពីផ្ទះ។ អាជ្ញាធរនឹងបញ្ជូនយន្តហោះទៅបាចសារធាតុគីមីលើផ្ទៃអាកាសខាងលើទីក្រុងបាងកក ដើម្បីបង្កើតភ្លៀងសិប្បនិម្មិតឡើង ប៉ុន្តែមានភ្លៀងឬអត់ ត្រូវអាស្រ័យលើកត្តាផ្សេងទៀត។
លោក វេង សាខុន បន្តថាបណ្ដុំអាជីវកម្មដំណាំបន្លែនេះ កាន់តែរីកចម្រើនពីមួយឆ្នាំទៅមួយឆ្នាំ តាមរយៈការបំពាក់បំប៉ន និងជួយគាំទ្របច្ចេកទេស ហេដ្ឋារចនាសម្ព័ន្ធ និងថវិកាមួយចំនួន ពីគម្រោងកម្មវិធី ASPIRE ។ ដើមឡើយសមាជិកបណ្ដុំគ្រួសារកសិករ មានចំនួន ៣៩គ្រួសារប៉ុណ្ណោះ ប៉ុន្តែក្រោយមកបានកើនឡើងដល់៥៤គ្រួសារ និងមានផ្ទៃដីសរុប ១៦ហិកតា។ នេះបើតាមលោក រដ្ឋមន្ត្រីក្រសួងកសិកម្ម។ គិតមកទល់ឆ្នាំ២០២០នេះ គម្រោងកម្មវិធីបច្ចេកទេសកសិកម្មថ្មីដែលធន់នឹងបម្រែលបម្រួលអាកាសធាតុ បានពង្រីកសកម្មភាពរបស់ខ្លួន ២៤ខេត្ត ដែលទទួលហិរញ្ញប្បទានសម្បទាន និងឥតសំណង ពីមូលនិធិអន្តរជាតិសម្រាប់អភិវឌ្ឍន៍កសិកម្ម ហៅកាត់ថា IFAD ៕ បន្លែខ្ទឹមស្លឹកក្នុងបណ្ដំកសិករខេត្តកំពង់ឆ្នាំង	ក្រោមគម្រោងកម្មវិធីបច្ចេកទេសកសិកម្មថ្មី ដែលធន់នឹងការប្រែប្រួលអាកាសធាតុ ហៅកាត់ថា ASPIRE បានធ្វើឲ្យសមាជិកបណ្ដុំអាជីវកម្មដំណាំបន្លែ នៅភូមិត្រពាំងក្រពើ ឃុំទឹកហូត ស្រុករលាប្អៀរ ខេត្តកំពង់ឆ្នាំង មានជីវភាពប្រសើរឡើង។ ក្នុងមួយឆ្នាំ បណ្ដុំអាជីវកម្មដំណាំបន្លែនេះ អាចទទួលបានចំណូលពី ២ពាន់ដុល្លារទៅ ៥ពាន់ដុល្លារ។ នេះបើតាមហ្វេសប៊ុករបស់លោក វេង សាខុន រដ្ឋមន្ត្រីក្រសួងកសិកម្ម។
«ប្រធានាធិបតីសាធារណរដ្ឋ តែងតាំងលោក ហ្សង់ កាស្ដេក ជានាយករដ្ឋមន្ត្រី និងចាត់តាំងឲ្យបង្កើតរដ្ឋាភិបាល។» នេះជាការប្រកាសរបស់វិមាន Elysee នៅថ្ងៃទី៣ ខែកក្កដា ប៉ុន្មានម៉ោងក្រោយការលាលែងរបស់លោក អេឌូអា ហ្វីលីព ។ ការលាលែងរបស់លោក ហ្វីលីព ធ្វើឡើងបន្ទាប់ពីបក្សលោកប្រធានាធិបតី អេម៉ានុយអែល ម៉ាក្រុង រងបរាជ័យក្នុងការបោះឆ្នោតថ្នាក់ ដែលបង្ខំឲ្យលោកត្រូវដើរលើផ្លូវថ្មីជាមួយក្បាលម៉ាស៊ីនដឹកនាំថ្មី។ លោក កាស្តេក មិនត្រូវបានស្គាល់ជាទូទៅឡើយមុនការលេចឈ្មោះជានាយករដ្ឋមន្ត្រីថ្មីរបស់បារាំង។ ប៉ុន្តែលោកត្រូវបានទទួលស្គាល់ចំពោះស្នាដៃរបស់លោកក្នុងការដាក់ចេញគោលនយោបាយដើម្បីឲ្យបារាំងដើរចេញបន្តិចម្ដងៗពីការបិទប្រទេសក្រោយរងគ្រោះធ្ងន់ធ្ងរដោយសារជំងឺ COVID-19 ។ វិធានការរបស់បារាំងក្នុងការបើកប្រទេសឡើងវិញនេះ ទទួលបានការសរសើរពីអ្នកជំនាញដែលអាចចៀសផុតពីរលកទីពីរ។ នាយករដ្ឋមន្ត្រីដែលមានប្រភពពីក្រុមស្ដាំនិយមថ្មី និងបច្ចុប្បន្នជាអភិបាលក្រុង Prades មិនមែនជាមនុស្សថ្មីឡើយក្នុងនយោបាយបារាំង។ លោក កាស្តេក ធ្លាប់ជាអតីតមនុស្សជំនិតប្រធានាធិបតី នីកូឡាស់ សាកូហ្ស៊ី និងធ្លាប់បម្រើការនៅក្រសួងសុខាភិបាល និងការងារផងដែរ។ នេះបើតាមទីភ្នាក់ងារព័ត៌មាន AFP ។ ក្នុងកិច្ចសម្ភាសលើកដំបូងជាមួយទូរទស្សន៍ TF1 លោក កាស្តេក និយាយថា លោកកាន់តំណែងនាយករដ្ឋមន្ត្រីនេះ មិនមែនដើម្បីចេញមុខមាត់ឡើយ តែដើម្បីបញ្ចេញលទ្ធផល។ លោកនឹងបញ្ចេញផែនការនយោបាយនៅសប្ដាហ៍ក្រោយ អមជាមួយនឹងសមាសភាពរដ្ឋាភិបាលផងដែរ ស្របពេដែលលោក ម៉ាក្រុង ចង់បានរដ្ឋាភិបាលថ្មីសម្រាប់ការដឹកនាំបារាំងនៅរយៈពេលពីរឆ្នាំចុងក្រោយនៃអាណត្តិរបស់លោក។ ងាកទៅលោក ហ្វីលីព បន្តិច រដ្ឋអាជ្ញាបារាំង និយាយថា តុលាការបារាំងនឹងបើកការស៊ើបអង្កេតលើអតីតនាយករដ្ឋមន្ត្រីរូបនេះ និងអតីតរដ្ឋមន្ត្រីពីររូបទៀតទាក់ទងការធ្វេសប្រហែសលើការឆ្លើយតបជំងឺ COVID-19 ។ រដ្ឋអាជ្ញាជាន់ខ្ពស់ Francois Molins បញ្ជាក់ថា តុលាការច្បាប់សាធារណរដ្ឋដែលទទួលបន្ទុកសំណុំរឿងមិនប្រក្រតីរបស់មន្ត្រី នឹងចាត់ការរឿងនេះ៕	ប្រធានាធិបតីបារាំង អេម៉ានុយអែល ម៉ាក្រុង នៅថ្ងៃទី៣ ខែកក្កដា បានតែងលោក ហ្សង់ កាស្តេក (Jean Castex) ជានាយករដ្ឋមន្ត្រីថ្មីជំនួសលោក អេឌូអា ហ្វីលីព ដែលសុំលាលែងជាមួយនឹងគណៈរដ្ឋមន្ត្រីទាំងមូល។ លោក កាស្តេក ជាមន្ត្រីជាន់ខ្ពស់ម្នាក់ដែលមិនសូវមានអ្នកស្គាល់ឡើយ តែលោកមានស្នាដៃក្នុងការដាក់ចេញវិធានការបើកប្រទេសឡើងវិញក្រោយការរាលដាលជំងឺ COVID-19 ។
ក្រុមប្រឹក្សាអភិវឌ្ឍន៍សង្គមនិងសេដ្ឋកិច្ចថៃ (NESDC) ដែលជាទីភ្នាក់ងាររៀបចំផែនការរដ្ឋ បានបញ្ជាក់នៅថ្ងៃទី១៨ ខែឧសភាថា ផលិតផលក្នុងស្រុកសរុប (GDP) សម្រាប់ត្រីមាសទី១ដើមឆ្នាំ២០២០នេះ បានដាំក្បាលចុះ ១,៨ ភាគរយ បើធៀបនឹងឆ្នាំមុន។ នេះគឺជាធ្លាក់ចុះលើកដំបូង ចាប់តាំងពីដើមឆ្នាំ២០១៤មក ពោលគឺនៅពេលប្រទេសថៃបានជួបប្រទះគ្រោះទឹកជំនន់ធ្ងន់ធ្ងរ។ ទន្ទឹមនេះ ទីភ្នាក់ងាររៀបចំផែនការរដ្ឋថៃដដែលនេះ បានទម្លាក់ការព្យាករ GDP សម្រាប់ឆ្នាំ២០២០ ពីកំណើនចន្លោះពី១,៥ភាគរយទៅ២,៥ភាគរយ ដែលបានព្យាករកាលពីខែកុម្ភៈ ទៅកាន់កំណើនសេដ្ឋកិច្ចពី៥-៦ភាគរយក្រោមសូន្យ (-៥% ទៅ -៦%)។ ហើយនេះនឹងក្លាយជាដាំក្បាលចុះផ្នែកសេដ្ឋកិច្ចអាក្រក់បំផុតចាប់តាំងពីឆ្នាំ១៩៩៨មក ពោលគឺនៅពេលវិបត្តិហិរញ្ញវត្ថុអាស៊ីបំផ្លាញសេដ្ឋកិច្ចថៃ។ កាលនោះ ថៃមានកំណើនសេដ្ឋកិច្ច២ភាគរយក្រោមសូន្យ (-២%)។ «ផលប៉ះពាល់នៃការរីករាលដាល COVID-19 ក្នុងត្រីមាសទី២ នឹងមានទំហំធំជាងក្នុងត្រីមាសទី១ទៅទៀត»។ សេដ្ឋវិទូថៃនៃធនាគារក្រុងថៃ (Krung Thai Bank) លោក Phacharaphot Nugtramas ប្រាប់ទីភ្នាក់ងារព័ត៌មាន Reuters បែបនេះ ហើយលោកក៏ព្យាករថា សេដ្ឋកិច្ចថៃនឹងធ្លាក់ចុះរហូតដល់៨,៨ភាគរយសម្រាប់ឆ្នាំ២០២០នេះ។ លោកបន្តទៀតថា ផលប៉ះពាល់បង្កឡើងដោយបទបញ្ជាបិទប្រទេស ខណៈមានការផ្ដើមបន្ធូរបន្ថយផ្នែកខ្លះ នឹងបន្តជះឥទ្ធិពលអវិជ្ជមានដល់ការចំណាយរបស់ពលរដ្ឋថៃ និងការវិនិយោគឯកជនសម្រាប់ឆ្នាំនេះទាំងមូលតែម្ដង។ ប្រាប់សន្និសីទព័ត៌មាន នៅថ្ងៃទី១៨ ខែឧសភា លោក Thosaporn Sirisumphand ប្រធានក្រុមប្រឹក្សាអភិវឌ្ឍន៍សង្គមនិងសេដ្ឋកិច្ចជាតិថៃ (NESDC) អះអាងដូចគ្នាថា សេដ្ឋកិច្ចថៃ នឹងរងគ្រោះខ្លាំងបំផុតក្នុងត្រីមាសទី២ ដោយសារការបិទប្រទេស។ លោក បន្ដទៀតថា សុខភាពសេដ្ឋកិច្ចអាចធូរស្បើយឡើយ ប្រសិនបើភ្ញៀវទេសចរបរទេស ត្រូវអនុញ្ញាតឲ្យវិលត្រលប់មកដើរកម្សាន្តប្រទេសថៃវិញ នា ត្រីមាស ទី៤ ឬទី៤ ខាងមុខ។ ជារឿងគួរឲ្យកត់សម្គាល់ ថៃ នៅថ្ងៃទី១៧ ខែឧសភា បានបើកទ្វារហាងទំនើបនិងហាងលក់ទំនិញជាលើកដំបូង ចាប់តាំងពីខែមីនាមក។ ការសម្រេចបើកដំណើរបែបនេះ ស្ថិតក្នុងដំណាក់កាលទី២នៃការបន្ធូរបន្ថយចំណាត់ការបិទប្រទេស ដើម្បីផ្ដល់ដង្ហើមដល់សេដ្ឋកិច្ច ខណៈករណីឆ្លង COVID-19 ថ្មីបន្តថមថយ។ យ៉ាងណាមិញ រដ្ឋាភិបាលថៃ បន្តពន្យារលើការធ្វើចរាចរណ៍ផ្លូវអាកាសសម្រាប់អ្នកដំណើរ រហូតដល់ថ្ងៃចុងខែមិថុនាដើម្បីទប់ស្កាត់ការរាលដាល COVID-19 ដែលឆ្លងមនុស្សទូទាំងសកលលោលជាង៤លាននាក់ និងឆ្លងមនុស្សក្នុងប្រទេសថៃជាង៣ពាន់នាក់។ ម្យ៉ាងវិញទៀត ទីភ្នាក់ងាររៀបចំផែនការរដ្ឋថៃនេះ ក៏បានកាត់បន្ថយការព្យាករលើការនាំចេញនិងចំនួនអ្នកទេសចរសម្រាប់ឆ្នាំនេះផងដែរ ដែលជាស្នូលដ៏សំខាន់នៃកំណើនសេដ្ឋកិច្ចថៃ។ ឥឡូវនេះ ទីភ្នាក់ងារនេះ បានរំពឹងថា ការនាំចេញនឹងធ្លាក់ចុះ ៨ភាគរយ ហើយចំនួនភ្ញៀវទេសចរបរទេសមកកាន់ទឹកដីថៃ រំពឹងធ្លាក់ចុះពី៣៧លាននាក់មកត្រឹម ១២,៧លាននាក់។ តួលេខព្យាករណ៍ថ្មីនេះគឺធ្លាក់ចុះជ៣ដង បើធៀបនឹងឆ្នាំមុន ដែលមាន ៣៩,៨លាននាក់។ ទោះជាបែបនេះ លោក Thosaporn ប្រធានក្រុមប្រឹក្សាអភិវឌ្ឍន៍សង្គមនិងសេដ្ឋកិច្ចជាតិថៃ (NESDC) សង្កត់ធ្ងន់ថា កម្ចីទំហំទឹកប្រាក់១ទ្រីលានបាត (៣១,២២ពាន់លានដុល្លារ) របស់រដ្ឋាភិបាលថៃ នឹងជួយកាត់បន្ថយផលប៉ះពាល់បង្កឡើងដោយ COVID-19 លើសេដ្ឋកិច្ចថៃ។ ត្រង់នេះ សេដ្ឋវិទូថៃភាគច្រើន រំពឹងថា ធនាគារកណ្ដាលថៃ នឹងកាត់អត្រាការប្រាក់គោលច្រើនជាងអត្រាការប្រាក់ទាបបំផុត ០,៧៥ភាគរយ ក្នុងសប្ដាហ៍៕	សេដ្ឋកិច្ចថៃនៅត្រីមាសទី១ឆ្នាំ២០២០ បានដាំក្បាលចុះខ្លាំងបំផុតក្នុងពេល៨ឆ្នាំចុងក្រោយ ខណៈជំងឺរាតត្បាតសកល COVID-19 ប៉ះពាល់ធ្ងន់ធ្ងរលើវិស័យទេសចរណ៍ និងពាណិជ្ជកម្មក្នុងស្រុក។ តួលេខនេះ រុញច្រានឲ្យប្រទេសមានសេដ្ឋកិច្ចធំលំដាប់ទី២ក្នុងតំបន់អាស៊ីអាគ្នេយ៍ធ្លាក់ចូលក្នុងវិបត្តិសេដ្ឋកិច្ចលឿនជាងការរំពឹងទុក។
ប្រធានាធិបតីអាមេរិកលោក ដូណាល់ ត្រាំ នឹងបំពេញទស្សនកិច្ចនៅប្រទេសចិននៅខែវិច្ឆិកាខាងមុខ។ គេរំពឹងថា ដំណើរទស្សនកិច្ចរបស់ប្រមុខរដ្ឋអាមេរិក និងការផ្លាស់ប្តូរក្បាលម៉ាស៊ីនដឹកនាំនៅចិនក្រោយសមាជបក្សកុម្មុយនីស្តចិនខែតុលាខាងមុខ នឹងនាំឲ្យទំនាក់ទំនងទ្វេភាគីដែលធ្លាក់ចុះនោះត្រឡប់ទៅរកភាពល្អប្រសើរផង។ មុនមានដំណើរទស្សនកិច្ចរបស់លោក ដូណាល់ ត្រាំ នេះ គេឃើញភាគីទាំងសងខាងបង្កើនការផ្លាស់ប្តូរទស្សនកិច្ចការទូតជាបន្តបន្ទាប់ផងដែរ។ ទីភ្នាក់ងារព័ត៌មានចិន ស៊ិនហួរផ្សាយថា ឧបទនាយករដ្ឋមន្ត្រីលោកស្រី Liu Yandong ធ្វើជាអធិបតីរួមជាមួយរដ្ឋមន្ត្រីការបរទេសអាមេរិក រិច ធីល័រសិននៃវេទិកាសន្ទនាសង្គមនិងទំនាក់ទំនងប្រជាជននិងប្រជាជនរវាងអាមេរិក និងចិននៅក្រុងវ៉ាស៊ីនតោនផង។ ក្នុងវិធីនេះ លោកស្រីបានប្រាប់លោក ធីល័រសិនថា ចិននិងអាមេរិកគួរតែផ្តោតសំខាន់លើកិច្ចសហប្រតិបត្តិការ និងដោះស្រាយរាល់ការយល់ឃើញខុសគ្នាឲ្យមានប្រសិទ្ធភាពដើម្បីធានាថា ទំនាក់ទំនងទ្វេភាគីនឹងអាចលូតលាស់យ៉ាងមានស្ថិរភាព។ លោកស្រី Liu Yandong ក៏បានជួបពិភាក្សាជាមួយប្រធានាធិបតីអាមេរិកលោក ដូណាល់ ត្រាំ ផងដែរ។ លោក ដូណាល់ ត្រាំ បានលើកឡើងផងថា វាជារឿងចាំបាច់ដែលអាមេរិក និងចិនត្រូវបង្កើនកម្រិតនៃការផ្លាស់ប្តូរទំនាក់ទំនងរវាងប្រជាជន ហើយលោកក៏ទន្ទឹងរង់ចាំដំណើរទស្សនកិច្ចទៅកាន់ក្រុងប៉េកាំងមកដល់ដែរ។ ដោយឡែក រដ្ឋមន្ត្រីការបទេសអាមេរិកលោក ធីល័រសិន ក៏បានចេញដំណើរទៅកាន់ក្រុងប៉េកាំងនៅថ្ងៃព្រហស្បតិ៍ទី ២៨ កញ្ញាម្សិលមិញនេះដែរ ដើម្បីជជែកពិភាក្សាជាមួយមេដឹកនាំចិនរឿងបញ្ហាសន្តិសុខតំបន់ និងត្រៀមទទួលទស្សនកិច្ចលោក ត្រាំនៅប៉េកាំង។ លោក ធីល័រសិន នឹងជួបពិភាក្សាជាមួយរដ្ឋមន្ត្រីការបរទេសចិនលោក វ៉ាង យី និងទីប្រឹក្សារដ្ឋលោក Yang Jiechi ផងដែរហើយប្រធានបទសំខាន់នៃកិច្ចពិភាក្សាគឺ កូរ៉េខាងជើង៕	ចិន និងអាមេរិករំពឹងថា ទំនាក់ទំនងរវាងមហាអំណាចទាំងពីរនឹងផ្លាស់ប្តូរទៅរកភាពល្អប្រសើរនៅពេលខាងមុខពោលគឺនៅក្រោយដំណើរទស្សនកិច្ចរបស់លោក ដូណាល់ ត្រាំ នៅខែវិច្ឆិកាខាងមុខ។ ការផ្លាស់ប្តូរទស្សនកិច្ចកម្រិតការទូតជាច្រើនត្រូវគេរៀបចំឡើងជាបន្តបន្ទាប់ដើម្បីត្រៀមពង្រឹងទំនាក់ទំនង និងទទួលទស្សនកិច្ចរបស់លោក ត្រាំផង។
ថ្ងៃនេះយើង នឹងបង្ហាញឱ្យដឹងពីអត្ថប្រយោជន៍អស្ចារ្យនៃការទទួលទានផ្កាក្លាំងពូត្រឹមតែ ២ ក្នុងមួយថ្ងៃ ៖ ១. ពង្រឹងប្រព័ន្ធភាពស៊ាំ នោះក៏ព្រោះតែផ្កាក្លាំងពូជាប្រភពដ៏ប្រសើរនៃវីតាមីន C ជួយបង្កើនបរិមាណគ្រាប់ឈាមសក្នុងរាងកាយប្រយុទ្ធប្រឆាំងមេរោគឆ្លងផ្សេងៗ។ ២. បង្កើនការរំលាយអាហារ ផ្កាក្លាំងពូមានប្រសិទ្ធិភាពបង្កើនការបញ្ចេញអង់ស៊ីមរំលាយអាហារ។ វាក៏ជួយកាត់បន្ថយអាការៈចង្អោរចង់ក្អួតផងដែរ។ ម្យ៉ាងទៀតផ្កាក្លាំងពូជាប្រភពដ៏ប្រសើរនៃជាតិសរសៃដែលជួយរក្សាពង្រឹងសុខភាពប្រព័ន្ធរំលាយអាហារទប់ស្កាត់អាការៈទល់លាមក។ ៣. ព្យាបាលអាការៈឈឺធ្មេញ គ្រឿងទេសនេះក៏មានផ្ទុកលក្ខណៈសម្បត្តិជាថ្នាំស្ពឹកផងដែរ។ ដូច្នេះប្រសិនបើឈឺធ្មេញ ចូរដាក់ម្ស៉ៅផ្កាក្លាំងពូលើធ្មេញដែលឈឺ។ ៤. បង្កើនសុខភាពថ្លើម ផ្កាក្លាំងពូជាប្រភពដ៏ល្អបំផុតនៃសារធាតុ eugenol ដែលមានប្រសិទ្ធភាពជួយសម្រួលដល់មុខងារថ្លើមឲ្យកាន់តែប្រសើរឡើងជាងមុនក្នុងការបន្សាបជាតិពុលក្នុងរាងកាយ។ ៥. កាត់បន្ថយការឈឺចាប់និងការរលាកក្នុងរាងកាយ សារធាតុ Eugenol នៃផ្កាក្លាំពូក៏មានលក្ខណៈសម្បត្តិបំបាត់ការឈឺចាប់និងប្រឆាំងការរលាកផងដែរ។អ្នកអាចបំបាត់អាការៈឈឺក្បាលយ៉ាងឆាប់រហ័សដោយគ្រាន់តែទទួលទានផ្កាក្លាំងពូ ឬក៏ត្រាំផ្កាក្លាំងពូក្នុងប្រេងដូងរួចម៉ាស្សាសៀតផ្កាជាមួយប្រេងនេះជាការស្រេច។ ៦. ល្អសម្រាប់សុខភាពឆ្អឹងនិងសន្លាក់ នោះក៏ព្រោះតែផ្កាក្លាំពូមានផ្ទុកសម្បូរទៅដោយសារធាតុ flavonoids ម៉ង់កាណែស និង eugenol ដែលជួយពង្រឹងសុខភាពឆ្អឹងនិងសន្លាក់គួរឱ្យកត់សម្គាល់។ សមាសធាតុទាំងប៉ុន្មាននេះក៏ជួយបង្កើនដង់ស៊ីតេឆ្អឹងដែលពាក់ព័ន្ធក្នុងការបង្កើតជាលិកាឆ្អឹងនិងការដឹកនាំជាតិរ៉ែសំខាន់ៗទៅកាន់ឆ្អឹងផងដែរ។ ៧. គ្រប់គ្រងជាតិស្ករក្នុងឈាម ផ្កាក្លាំពូ គឺប្រសើរណាស់សម្រាប់អ្នកដែលមានបញ្ហាជាតិស្ករក្នុងឈាម ឬអ្នកជំងឺទឹកនោមផ្អែម។ នោះក៏ព្រោះតែផ្កាក្លាំងពូដើរតួនាទីដូចអាំងស៊ុយលីនក្នុងរាងកាយ។ វាជួយនាំយកជាតិស្ករដែលលើសចេញពីក្នុងឈាមទៅកោសិកា ហើយស្ដារឡើងវិញនូវតុល្យភាពជាតិស្ករក្នុងឈាម។ ៨. បំបាត់ក្លិនមាត់មិនល្អនិងកំណកកំបោរជាប់ធ្មេញ ប្រើប្រាស់ម្ស៉ៅផ្កាក្លាំងពូ ឬអ្នកអាចយកផ្កាក្លាំងពូមកកិនខ្លួនឯងក៏បាន រួចបន្ថែមប្រេងអូលីវចូលបន្តិច សឹមលាបល្បាយនេះលើតំបន់ធ្មេញដែលទទួលរងផលប៉ះពាល់ជាការស្រេច។ វិធីងាយមួយទៀតនោះ គឺអ្នកគ្រាន់តែទំពារផ្កាក្លាំងពូជំនួសស្ករកៅស៊ូឲ្យបានទៀងទាត់ ដើម្បីកាត់បន្ថយក្លិនមាត់មិនល្អនិងសម្លាប់បាក់តេរីក្នុងមាត់៕ ត្រួតពិនិត្យដោយ www.health.com.kh	ធ្លាប់ស្គាល់ ផ្កាក្លាំងពូ ឬអត់? វាជាគ្រឿងទេសមួយប្រភេទដែលទទួលបានការពេញនិយមយ៉ាងខ្លាំងចំពោះលក្ខណៈសម្បត្តិជាឱសថដ៏មានប្រសិទ្ធភាពខ្ពស់បំបាត់ការឈឺចាប់និងដោះស្រាយបញ្ហាសុខភាពផ្សេងៗ។
ជនសង្ស័យជាឧក្រិដ្ឋជនគ្រឿងញៀន ២៥ នាក់ទៀតហើយត្រូវបានប៉ូលិសបាញ់សម្លាប់ក្នុងប្រតិបត្តិការបង្ក្រាបគ្រឿងញៀនក្នុងក្រុងម៉ានីលនៅថ្ងៃព្រហស្បតិ៍ទី១៧ខែសីហា ក្រោយពេលប្រធានាធិបតីហ្វីលីពីន រ៉ូឌ្រីហ្គោ ឌូទើតេ អនុញ្ញាតិឲ្យសម្លាប់បន្ថែមទៀត។ ការបាញ់សម្លាប់ជនសង្ស័យគ្រឿងញៀនច្រើននាក់ជាថ្មីនេះកើតឡើងបន្ទាប់ ប៉ូលិសហ្វីលីពីនបើកប្រតិបត្តិការទ្រង់ទ្រាយធំបង្ក្រាបគ្រឿងញៀននៅខេត្ត Bulacan ដោយជនសង្ស័យអស់ ៣២ នាក់ផងដែរ។ អ្នកនាំពាក្យប៉ូលិសក្រុងម៉ានីលលោក Erwin Margarejo បាននិយាយដូច្នេះថា៖«វាជាប្រតិបត្តិការស្របពេលគ្នារបស់ប៉ូលិស ហើយជនសង្ស័យជាឧក្រិដ្ឋជនគ្រឿងញៀនទាំង២៥នាក់នេះ ត្រូវសម្លាប់នៅក្នុងប្រតិបត្តិការផ្សេងៗគ្នានៅទីកន្លែង១៨ផ្សេងគ្នាទូទាំងរដ្ឋធានីម៉ានីល»។ ចំណែកឯអ្នកនាំពាក្យប៉ូលិសជាតិហ្វីលីពីនលោក Dionardo Carlos បានអះអាងថា ការសម្លាប់ឧក្រិដ្ឋជនក្នុងប្រតិបត្តិការបង្ក្រាបគ្រឿងញៀនទាំងនៅខេត្ត Bulacan និងក្រុង ម៉ានីល នោះ គ្រាន់តែជាការការពារខ្លួនប៉ុណ្ណោះ។ អ្នកនាំពាក្យរូបនេះបានចោទសួរទៅវិញថា៖« តើគេអាចបន្ទោសប៉ូលិសបានទេ ប្រសិនជាអ្នកចាប់ផ្ដើមការបាញ់ប្រហារមុនជាពួកឧក្រិដ្ឋជន?»។ ដោយឡែក កាលពីថ្ងៃពុធទី ១៦ ខែសីហា លោកឌូទើតេ បានសរសើរប៉ូលិសដែលសម្លាប់ឧក្រិដ្ឋជន៣២ នាក់ក្នុងខេត្តBulacan ។ លោកថែមទាំងបាននិយាយទៀតថា បើសិនប៉ូលិសអាចសម្លាប់ឧក្រិដ្ឋជនបាន ៣២ នាក់ជារៀងរាល់ថ្ងៃ នោះឧក្រិដ្ឋកម្មគ្រឿងញៀននៅហ្វីលីពីននឹងត្រូវកាត់បន្ថយ។ ទោះជាបង្ក្រាបគ្រឿងញៀនបានធ្វើឲ្យប៉ូលិសសម្លាប់អស់ឧក្រិដ្ឋជនអស់ជាច្រើនក្ដី លោក ឌូទើតេ នៅតែ ចេញមុខធានាការពារក្រុមប៉ូលិសក្នុងប្រតិបត្តិការសង្គ្រាមគ្រឿងញៀនរបស់លោក។ គួរបញ្ជាក់ដែរថា បើតាមទិន្នន័យរដ្ឋាភិបាលហ្វីលីពីន ចាប់តាំងពីលោកប្រធានាធិបតីរូបនេះឡើងកាន់តំណែងមកដល់ពាក់កណ្ដាលឆ្នាំ២០១៦ ឧក្រិដ្ឋជនជាង៣៥០០នាក់ហើយត្រូវបានសម្លាប់ក្នុងសង្គ្រាមគ្រឿងញៀនរបស់លោក។ សូមជម្រាបដែរថា បើតាមមន្ត្រីសិទិ្ធមនុស្សអន្តរជាតិប្រចាំនៅហ្វីលីពីន លោកWilnor Papa ចំនួនអ្នកស្លាប់ក្នុងសង្គ្រាមគ្រឿងញៀនក្នុងសប្ដាហ៍នេះបានកើនឡើងខ្លាំង ក្រោយមានការអនុញ្ញាតិរបស់លោក ឌូទើតេ ឲ្យសម្លាប់បន្ថែមទៀតដែរ៕	ក្រោយបាញ់សម្លាប់ជនសង្ស័យជាឧក្រិដ្ឋជនគ្រឿងញៀន ៣២នាក់ ប៉ូលិសហ្វីលីពីនបានបាញ់ជនសង្ស័យ ២៥ នាក់ផ្សេងទៀតក្នុងប្រតិបត្តិការបង្ក្រាបគ្រឿងញៀនក្រុងម៉ានីលថ្ងៃព្រហស្បតិ៍ ទី ១៧ ខែសីហា។ អ្នកនាំពាក្យប៉ូលិសជាតិហ្វីលីពីនបានអះអាងថា ការសម្លាប់ឧក្រិដ្ឋជនទាំងនេះជាការការពារខ្លួនតែប៉ុណ្ណោះ។
«កងទ័ពចុងក្រោយរបស់យើង បានចាកចេញពីអាហ្វហ្កានីស្ថាននៅយប់នេះបន្ទាប់ពីប្រតិបត្តិការ២០ឆ្នាំមកនេះ ហើយកំពុងធ្វើដំណើរទៅស្រុកវិញ។» រដ្ឋមន្ត្រីការពារជាតិអាល្លឺម៉ង់ Annegret Kramp-Karrenbauer បញ្ជាក់បែបនេះក្នុងសេចក្ដីថ្លែងការណ៍ថ្ងៃទី២៩ ខែមិថុនា។ លោកចាត់ទុកការដកទ័ពនេះ ជាការបញ្ចប់ទំព័រប្រវត្តិសាស្រ្តនៃបេសកកម្មដែលសាកល្បងសមត្ថភាពកងទ័ពអាល្លឺម៉ង់។ អាហ្វហ្កានីស្ថាន ជាសមរភូមិជើងគោកដំបូងរបស់កងទ័ពអាល្លឺម៉ង់តាំងពីសង្រ្គាមលោកលើកទីពីរមក។ ទ័ពអាល្លឺម៉ង់ ជាផ្នែកមួយនៃយុទ្ធនាការរបស់សម្ព័ន្ធមិត្តចម្រុះរបស់ណាតូ។ នៅ២០ឆ្នាំមកនេះ អាល្លឺម៉ង់ ឆ្លាស់ទ័ពទៅវិញទៅមកប្រមាណ១៥០០០០នាក់នៅអាហ្វហ្កានីស្ថាន ដែលជាចំនួនច្រើនជាងគេបន្ទាប់ពីអាមេរិក។ យោធាអាល្លឺម៉ង់៩៥នាក់បាត់បង់ជីវិត ដោយក្នុងនោះ៣៥នាក់ស្លាប់ក្នុងការប្រយុទ្ធ ឬក្នុងការវាយប្រហារនានា ដែលជាការបង្ហូរឈាមបំផុតក្រោយសង្រ្គាមលោកលើកទី២។ ជាមួយនឹងការបញ្ចប់ប្រតិបត្តិការយោធានេះ យោធាអាល្លឺម៉ង់អះអាងថា នឹងពង្រាយយុទ្ធោបករណ៍ប្រមាណ៨០០កុងតឺន័រដូចជាគ្រាប់កាំភ្លើង ឧទ្ធម្ភាគចក្រ និងអាវុធនានាទៅកាន់គោលដៅផ្សេងៗ។ បន្ទាយទ័ពអន្តរជាតិនៅតំបន់ Mazar-i-Sharif នៅភាគខាងជើងអាហ្វហ្កានីស្ថានដែលដឹកមុខដោយអាល្លឺម៉ង់ ត្រូវបានពង្រឹងកម្លាំងខ្លាំងអំឡុងពេលការដកទ័ពនេះ។ អាមេរិក និងសម្ព័ន្ធមិត្តបានប្រកាសដកទ័ពចេញពីអាហ្វហ្កានីស្ថានឱ្យអស់ត្រឹមថ្ងៃទី១១ ខែកញ្ញាខាងមុខ ដែលជាខួបទី២០នៃការវាយប្រហារអាគារពាណិជ្ជកម្មនៅទីក្រុងញូវយ៉កនៅឆ្នាំ២០០១ ដែលឈានដល់ការឈ្លានពានប្រទេសនេះ។ កងទ័ពអាមេរិក កំពុងធ្វើដំណើរចាកចេញពីអាហ្វហ្កានីស្ថានបណ្ដើរៗផងដែរ។ យ៉ាងណាមិញ អ្វីដែលគេបារម្ភនោះ គឺការវិលត្រឡប់របស់ក្រុមតាលីបង់ដែលអាមេរិកបណ្ដេញចេញពីអំណាចកាលពី២០ឆ្នាំមុន។ ក្រុមជ្រុលនិយមនេះ បង្កើនសកម្មភាពរបស់ខ្លួន និងដណ្ដើមស្រុកជាច្រើនជាបន្តបន្ទាប់ពីកម្លាំងរដ្ឋាភិបាលអាហ្វហ្កានីស្ថាន៕	យោធាអាល្លឺម៉ង់ បានបញ្ចប់ការដកកងទ័ពរបស់ខ្លួនចេញពីអាហ្វហ្កានីស្ថានហើយនៅថ្ងៃទី២៩ ខែមិថុនា។ នេះជាការបញ្ចប់ប្រតិបត្តិការយោធាដ៏បង្ហូរឈាមរបស់អាល្លឺម៉ង់ចាប់តាំងពីសង្រ្គាមលោកលើកទីពីរមក។
អត្ថបទទាក់ទង រដ្ឋមន្រ្តីការបរទេសអាម៉េរិកថា ចិនកំពុងពិចារណាផ្តល់អាវុធឱ្យរុស្ស៊ី រដ្ឋមន្រ្តីការបរទេសអាម៉េរិក លោក អាន់តូនី ប្លីងខិន នៅពេលកន្លងទៅ បានអះអាងថា ចិន កំពុងពិចារណាផ្តល់ជំនួយយោធាទៅរុស្ស៊ី សម្រាប់ប្រើប្រាស់ក្នុងសង្រ្គាមនៅអ៊ុយក្រែន។ ជាថ្មីម្តងទៀត មន្រ្តីអាម៉េរិក បានព្រមានពីផលវិបាកសម្រាប់រដ្ឋាភិបាលក្រុងប៉េកាំង ប្រសិនបើហ៊ានផ្តល់ជំនួយអាវុធដល់ក្រុងមូស្គូ។ «ក្រុងប៉េកាំង នឹងត្រូវសម្រេចចិត្តអំពីដំណើរការ ថាតើខ្លួនត្រូវផ្តល់ជំនួយយោធាឬយ៉ាងណា។ បើសិនបើហ៊ានផ្តល់អាវុធឱ្យ វានឹងមានផលវិបាកពិតប្រាកដសម្រាប់ចិន»។ លោក Jake Sullivan ទីប្រឹក្សាសន្តិសុខជាតិសេតវិមាន បានបញ្ជាក់បែបនេះ នៅក្នុងកិច្ចសម្ភាសជាមួយសារព័ត៌មាន CNN នៅថ្ងៃទី២៦ ខែកុម្ភៈ។ ក្នុងកិច្ចសម្ភាសដោយឡែកមួយទៀតជាមួយសារព័ត៌មាន ABC មន្រ្តីសន្តិសុខជាតិអាម៉េរិករូបនេះ បានបន្ថែមថា ចិន មិនទាន់បានផ្តល់ជំនួយយោធាទៅរុស្ស៊ីជាផ្លូវការឡើយ ប៉ុន្តែក្រុងវ៉ាស៊ីនតោន បានព្រមានក្រុងប៉េកាំងជាសម្ងាត់ជុំវិញផលវិបាកនៃការផ្តល់ជំនួយយោធា។ យ៉ាងណាមិញ លោក Sullivan មិនបានបញ្ជាក់ពីផលវិបាកទាំងនោះឡើយ។ កន្លងមក ចិន បានដាក់ចេញសេចក្តីថ្លែងការណ៍គោលជំហរចំនួន១២ចំណុច លើការដោះស្រាយនយោបាយនៃវិបត្តិនៅអ៊ុយក្រែន ដោយអះអាងថា ខ្លួនមិនជ្រើសយកភាគីណាមួយនោះទេ។ មិនតែប៉ុណ្ណោះ ក្រុងប៉េកាំង បានទទូចឱ្យរុស្ស៊ី និងអ៊ុយក្រែនចាប់ផ្តើមកិច្ចចរចាឡើងវិញ។ បន្ថែមពីនេះ ចិនក៏ធ្លាប់ផ្តល់ជំនួយមនុស្សធម៌ទៅអ៊ុយក្រែនផង។ គួររំពឹកថា ក្នុងដំណើរទស្សនកិច្ចនៅក្រុងកៀវដោយមិនបានប្រកាសជាមុខ ប្រធានាធិបតីអាម៉េរិក លោក ចូ បៃឌិន បានប្រកាសផ្តល់ជំនួយយោធាក្នុងទំហំ ៥០០លានដុល្លារ ដើម្បីជួយអ៊ុយក្រែនទប់រុស្ស៊ី។ អាវុធទាំងនោះរួមមាន គ្រាប់កាំភ្លើងធំ, កាំភ្លើងធំ howitzer និងមីស៊ីលប្រឆាំងរថក្រោះ Javelin៕	ទីប្រឹក្សាសន្តិសុខជាតិសេតវិមាន លោក Jake Sullivan នៅថ្ងៃទី២៦ ខែកុម្ភៈ បានអះអាងថា រដ្ឋាភិបាលក្រុងប៉េកាំង ត្រូវតែសម្រេចចិត្តឱ្យច្បាស់ទាក់ទិននឹងការផ្តល់ជំនួយយោធាទៅឱ្យរុស្ស៊ី។ លោក Jake Sullivan បានព្រមានថា បើសិនបើមានការផ្តល់ជំនួយយោធាទៅនោះ ចិននឹងរងផលវិបាកពិតប្រាកដ។
កន្លងមក ការដេញថ្លៃរបស់មូលនិធិវិនិយោគសាធារណៈរបស់ប្រទេសអារ៉ាប៊ីសាអូឌីត (PIF) បានយល់ព្រមលើកិច្ចព្រមព្រៀងក្នុងតម្លៃ ៣០០ លានផោន (៣៧៥ លានដុល្លារអាមេរិក) ដើម្បីទិញក្លិបពីលោក Mike Ashley ទៅហើយកាលពីខែមេសា។ យ៉ាងណាកិច្ចព្រមព្រៀងនេះត្រូវពន្យារពេល ព្រោះត្រូវទទួលការពិនិត្យពិចារណាដោយសា្ថប័ន Premier League មុនសម្រេចឲ្យ Newcastle ធ្លាក់ទៅរជ្ជទាយាទអារ៉ាប៊ីសាអូឌីត Mohammed Bin Salman កាន់កាប់។ មួយវិញទៀត ដោយសារមានការយឺតយ៉ាវ និងមិនត្រូវរ៉ូវគ្នាក្នុងលក្ខខណ្ឌមួយចំនួន ព្រមទាំងបញ្ហាជំងឺ COVID-19 ផងនោះ នៅពេលនេះភាគីខាង PIF បានដកខ្លួនចេញវិញទៅហើយ។ ក្រោយមានដំណឹងបែបនេះ អ្នកគាំទ្រ Newcastle ភាគច្រើនបានបង្ហាញការខកចិត្ត ដ្បិតពួកគេរំពឹងថានឹងមានម្ចាស់ថ្មីដែលមានទ្រព្យស្តុកស្តម្ភអាចផ្លាស់ប្តូរវាសនាក្លិបនៅ Premier League មួយនេះ ឲ្យទៅជាក្លិបដែលពោរពេញដោយថាមពលនាពេលខាងមុខដ៏ខ្លីនោះ។ បើតាមប្រព័ន្ធផ្សព្វផ្សាយអង់គ្លេស BBC លោក Michelle George អ្នកគាំទ្រម្នាក់របស់ក្រុមរហស្សនាមសារិកាព្រៃបាននិយាយថា ព័ត៌មាននេះធ្វើឲ្យអ្នកគាំទ្រដូចជាលោកខូចចិត្តមិនស្ទើនោះទេ។ ដោយឡែក អ្នកគាំទ្រម្នាក់ទៀតលោក Magpies George បានរៀបរាប់ថា ក្នុងនាមលោកជាអ្នកគាំទ្រលោកពិតជាមានការខកចិត្តណាស់។ «ដំបូងឡើយវាធ្វើឲ្យខ្ញុំរំភើបព្រោះយើងបានរងទុក្ខអស់រយៈពេល ១៣ ឆ្នាំមកហើយ ក្រោមការដឹកនាំរបស់ Ashley ដែលខ្វះការវិនិយោគនៅក្នុងក្លិប។ ប៉ុន្តែចុងក្រោយអ្វីៗនៅតែមិនអាចផ្លាស់ប្តូរបាន»។ Newcastle United ក្នុងរយៈពេល១០រដូវកាលចុងក្រោយ មិនដែលទទួលបានលទ្ធផលលេចធ្លោនោះទេ ហើយថែមទាំងកៀកនឹងធ្លាក់ទៅកាន់លីគកម្រិតទី២ទៀតផង។ ក្នុងរដូវកាល ២០១៩-២០នេះ ក្រុមដែលមានអ្នកចាត់ការទូទៅលោក Steve Bruce បញ្ចប់ទៅក្នុងចំណាត់ថ្នាក់ទី១៣ ក្នុងតារាង Premier League៕	អ្នកគាំទ្រក្រុម Newcastle United បង្ហាញការខកចិត្តយ៉ាងខ្លាំងបន្ទាប់ពីមូលនិធិរដ្ឋអារ៉ាប៊ីសាអូឌីត ដែលគាំទ្រដោយព្រះអង្គម្ចាស់ Mohammed Bin Salman ដកការដេញថ្លៃទិញយកក្លិបសារិកាព្រៃនេះចេញវិញ។
ព្រឹត្តិការណ៍ World Cup ឆ្នាំ ២០២៦ រៀបចំនៅប្រទេស៣ ជាសហម្ចាស់ផ្ទះរួមមាន អាម៉េរិក កាណាដា និង ម៉ិកស៊ិក ។ នាការប្រកួតបាល់ទាត់ពិភពលោក ក៏នឹងមានចំនួនក្រុមកើនឡើងពី ៣២ក្រុម (បច្ចុប្បន្ន) រហូតដល់ ៤៨ក្រុម លើកដំបូងក្នុងប្រវត្តិសាស្ត្រដែរ។ ជាមួយទម្រង់ប្រកួតថ្មីនេះ ទ្វីបអាស៊ីនឹងទទួលបានកៅអីស្វ័យប្រវត្តិចំនួន ៨ និង សិទ្ធិកន្លះកៅអី សម្រាប់ការប្រកួតអន្តរទ្វីប ដើម្បីប្រជែងយក ១កៅអី ទៅកាន់ការប្រកួត World Cup 2026 ខុសពីការប្រកួតលើកមុន ដែលមានត្រឹម ៤កៅអីកន្លះ។ ទម្រង់នៃការប្រកួតជម្រុះថ្មីនេះ បានបង្កើតឡើងក្រោយពេលមានកិច្ចប្រជុំពិភាក្សាជាច្រើនលើក រវាង AFC, សហព័ន្ធដែលជាសមាជិកបាល់ទាក់បាល់ទាត់តំបន់អាស៊ី, គណកម្មាធិការប្រតិបត្តិការប្រកួតរបស់ AFC ព្រមទាំងដៃគូម្ចាស់ភាគហ៊ុនសំខាន់ទាំងឡាយរបស់ AFC។ AFC ក៏បានអះអាងថា ទម្រង់ប្រកួតថ្មី គឺដើម្បីឱ្យសមស្របទៅតាមការកំណត់របស់ FIFA ដែលបន្ថែមចំនួនក្រុមប្រកួតដល់ ៤៨ក្រុមសម្រាប់ World Cup ក្នុងឆ្នាំ ២០២៦។ រូបភាព ៖ AFC ខាងក្រោមនេះជាទម្រង់ប្រកួតថ្មីប្រចាំតំបន់ទ្វីបអាស៊ី ឬ AFC៖ វគ្គជម្រុះបឋមជុំទី១ ៖ ២២ក្រុម ដែលមានចំណាត់ថ្នាក់ប្រចាំតំបន់អាស៊ី ឬ Asia Ranking ពីលេខ ២២ ដល់ ៤៧ នឹងត្រូវចាប់គូប្រកួតជម្រុះដោយត្រូវលេង ២ប្រកួត(ការប្រកួតក្នុងទឹកដី និងក្រៅដី)។ ១១ក្រុមដែលឈ្នះការប្រកួតនេះ នឹងត្រូវឡើងទៅប្រកួតជម្រុះបឋមជុំទី២។ វគ្គជម្រុះបឋមជុំទី២ ៖ ជាការប្រកួតជម្រុះចែកពូល មាន ៣៦ក្រុម ហើយក្រុមលំដាប់ លេខ១ ដល់ ២៥ ជាក្រុមរង់ចាំនៅការប្រកួតនេះស្រាប់ បូករួមទាំងក្រុមចំនួន ១១ ដែលឈ្នះប្រកួតជម្រុះពីប្រកួតជម្រុះបឋមជុំទី១។ ចែកចេញជា ៩ពូល ដោយក្រុមនីមួយៗត្រូវជួបតទល់គ្នា២ដង (ក្នុងទឹក និងក្រៅទឹកដី) ហើយ ១៨ ក្រុមដែលមានលំដាប់លេខ ១ លេខ ២ ក្នុងពូលនីមួយៗ នឹងបន្តឡើងទៅប្រកួតជម្រុះតំបន់អាស៊ី សម្រាប់ដណ្តើមកៅអី World Cup ជុំចុងក្រោយ។ ១៨ក្រុមនោះក៏ឈ្នះកៅអី Asian Cup 2027 ស្វ័យប្រវត្តិ។ វគ្គជម្រុះ World Cup ជុំទី៣តំបន់អាស៊ី ៖ ១៨ក្រុមដែលជាប់ពីវគ្គបឋមជុំទី២ នឹងត្រូវបែកចែកជា ៣ពូល ដោយក្នុង១ពូលមាន ៦ក្រុម ហើយក្រុមនីមួយត្រូវជួបគ្នា២ ដង (ក្នុងទឹកដី និង ក្រៅទឹកដី)។ ក្រុមជាប់លេខ ១ លេខ២ កំពូលតារាងនៃពូលទាំងបី ឈ្នះកៅអី World Cup ស្វ័យប្រវត្តិ។ ក្រុមលេខ ៣ លេខ៤ ក្នុងពូលទាំងបី នឹងត្រូវបន្តប្រកួតជម្រុះ Play-off ជុំទីបួន។ វគ្គជម្រុះ World Cup ជុំទី៤តំបន់អាស៊ី ៖ ជាការប្រកួតរបស់ក្រុមទាំង៦ ដែលជាប់ចំណាត់ថ្នាក់លេខ ៣ និងលេខ៤ ធ្លាក់ពីការប្រកួតជុំទីបីមក។ ៦ក្រុមត្រូវបែកចែកជា ពីរពូល ក្នុងមួយពូលមាន ៣ក្រុមប្រកួតជមុ្រះវិលជុំ។ ក្រុមលេខ១ ក្នុងពូលទាំងពីរឈ្នះកៅអីស្វ័យប្រវត្តិ World Cup និងក្រុមលេខ២ ក្នុងពូលត្រូវប្រកួត Play-off ដណ្តើមកន្លះកៅអី ដើម្បីមានសិទ្ធិប្រកួត អន្តរទ្វីបដណ្តើមកៅអីជាមួយទ្វីបដទៃ ដែលមានកន្លះកៅអីដូចគ្នា។ ការប្រកួតជម្រុះសម្រាប់ពានរង្វាន់ Asian Cup និងបន្តទម្រង់ប្រកួតដូចការប្រកួតជម្រុះបឋម World Cup ជុំទី១ និងជុំទី២ វគ្គជម្រុះ Play-off AFC Asian Cup ៖ ១០ក្រុមដែលធ្លាក់ពីការប្រកួតជម្រុះបឋមជុំទី១ តំបន់អាស៊ីនៃពានរង្វាន់ World Cup ត្រូវចាប់គូប្រកួតជម្រុះ ដោយលេង២ប្រកួត (ក្នុងទឹកដី និងក្រៅទឹកដី)។ ៥ក្រុមឈ្នះការប្រកួត និងឡើងទៅកាន់ការប្រកួតជម្រុះជុំចុងក្រោយនៃពានរង្វាន់ AFC Asian Cup។ វគ្គជម្រុះជុំចុងក្រោយ AFC Asian Cup ៖ ជាការប្រកួតដែលមាន ២៤ក្រុម ចែកជា៦ពូល ដោយមាន១៨ក្រុម ដែលធ្លាក់ពីប្រកួតជម្រុះបឋមជុំទីពីរ World Cup រង់ចាំរួចស្រេច ហើយមានការចូលរួមពីក្រុមទាំង៥ ដែលជាប់វគ្គជម្រុះ Play-off និង ១ក្រុម ដែលជាក្រុមចាញ់មានចំណាត់ថ្នាក់ល្អជាងគេ នៅវគ្គជម្រុះបឋមជុំទីមួយ World Cup។ ក្រុមដែលឈរលេខ១ តាមពូលនីមួយៗ នឹងឈ្នះកៅអីសម្រាប់ការប្រកួត AFC Asian Cup 2027៕	គណកម្មាធិការប្រតិបត្តិសហព័ន្ធបាល់ទាត់ទ្វីបអាស៊ី (AFC) បានសម្រេចអនុម័តឱ្យប្រើប្រាស់ទម្រង់ប្រកួតថ្មី សម្រាប់ក្រុមប្រចាំតំបន់ទ្វីបអាស៊ី ក្នុងការប្រកួតជម្រុះឆ្ពោះទៅការដណ្តើមកៅអីព្រឹត្តិការណ៍ World Cup 2026 និងព្រឹត្តិការណ៍ AFC Asian Cup 2027។ នេះបើតាមសហព័ន្ធបាល់ទាត់ទ្វីបអាស៊ី AFC ថ្ងៃទី១ ខែសីហា។
ក្នុងសេចក្តីថ្លែងការណ៍រួមចេញនៅថ្ងៃទី២៨ ខែវិច្ឆិកា រដ្ឋមន្រ្តីការបរទេសនៃក្រុមប្រទេសមានសេដ្ឋកិច្ចរីកចម្រើនទាំង ៧ (G7) បានសាទរពីការដោះលែងចំណាប់ខ្មាំងមួយចំនួន រួមទាំងការផ្អាកបាញ់ ដែលអនុញ្ញាតឱ្យមានការដឹកជញ្ជូនជំនួយមនុស្សធម៌ទៅដល់ប្រជាជនប៉ាឡេស្ទីនក្នុងតំបន់កាហ្សា។ យ៉ាងណាក៏ដោយ ក្រុមប្រទេសរីកចម្រើនទាំង៧ នៅតែបន្តជំរុញឱ្យដោះលែងចំណាប់ខ្មាំងទាំងអស់។ «យើង ជាក្រុមប្រទេស G7 ទទូចឱ្យដោះលែងចំណាប់ខ្មាំងទាំងអស់ភ្លាមៗ និងគ្មានលក្ខខណ្ឌ»។ សេចក្តីថ្លែងការណ៍រួម បានបញ្ជាក់បែបនេះ ដោយបន្តអំពាវនាវឱ្យមានការជួយសម្រួលជនបរទេសចាកចេញពីតំបន់កាហ្សាទាំងអស់។ ជាថ្មីម្តងទៀត ក្រុមប្រទេស G7 បានសង្កត់ធ្ងន់ពីសិទ្ធិការពារខ្លួន និងប្រជាជនរបស់អុីស្រាអែល។ មិនតែប៉ុណ្ណោះ ក្រុមប្រទេសមានសេដ្ឋកិច្ចរីកចម្រើនទាំង ៧ បានសរសើរពីភាពដឹកនាំរបស់អាម៉េរិក និងប្រទេសក្នុងតំបន់ដូចជា កាតា និងអេហ្ស៊ីបលើកិច្ចខិតខំដ៏សស្រាក់ ក្នុងការជំរុញឱ្យមានបទឈប់បាញ់ និងការផ្អាកបាញ់រយៈពេលខ្លីនៅពេលអនាគត។ បើតាមក្រុមប្រទេស G7 កិច្ចព្រមព្រៀងបទឈប់បាញ់ទាំងនេះ ជាដំណាក់កាលដ៏សំខាន់ក្នុងការនាំយកចំណាប់ខ្មាំងដែលនៅសល់ ត្រលប់ទៅផ្ទះវិញ និងបន្តលើកឡើងពីបញ្ហាមនុស្សធម៌នៅក្នុងតំបន់កាហ្សា។ សេចក្តីថ្លែងការណ៍ខាងលើ ធ្វើឡើងស្របពេលកិច្ចព្រមព្រៀងបទឈប់បាញ់ ត្រូវបានប្រកាសបន្តរយៈពេល ២ថ្ងៃទៀត មុនពេលផុតកំណត់រយៈពេល១២ម៉ោង។ តាមការបញ្ជាក់របស់ក្រុមហាម៉ាស ការបន្តកិច្ចព្រមព្រៀងនេះ ធ្វើឡើងក្រោយពេលមានការសម្របសម្រួលពីកាតា និងអេហ្ស៊ីប ដែលជាប្រទេសនៅក្នុងតំបន់។ ស្របគ្នានេះ ប្រមុខអង្គការសហប្រជាជាតិ លោក អាន់តូនីញ៉ូ ហ្គូតេរ៉េស នៅថ្ងៃទី២៨ ខែវិច្ឆិកា បានសាទរពីការបន្តកិច្ចព្រមព្រៀងបទឈប់បាញ់ ហើយថែមទាំងចាត់ទុកជាក្តីសង្ឃឹម នៅក្នុងពេលមានជម្លោះថែមទៀត។ នៅក្នុងថ្ងៃទី២៨ ខែវិច្ឆិកាដដែល ក្រុមហាម៉ាស បានដោះលែងចំណាប់ខ្មាំងចំនួន ១២នាក់ ខណៈអុីស្រាអែល បានដោះលែងប្រជាជនប៉ាឡេស្ទីនចំនួន ៣០នាក់ ក្នុងថ្ងៃទី៥ នៃការអនុវត្តបទឈប់បាញ់។ កន្លងមក ក្រុមហាម៉ាស បានដោះលែងចំណាប់ខ្មាំងចំនួន ៨១នាក់រួចហើយ ដោយ ៦០នាក់ជាជនជាតិអុីស្រាអែល និង២១នាក់ផ្សេងទៀតជាជនបរទេស ដោយភាគច្រើនជាប្រជាជនថៃ៕	រដ្ឋមន្រ្តីការបរទេសនៃក្រុមប្រទេសមានសេដ្ឋកិច្ចរីកចម្រើនទាំង ៧ (G7) នៅថ្ងៃទី២៨ ខែវិច្ឆិកា បានអំពាវនាវជាថ្មីឱ្យក្រុមសកម្មប្រយុទ្ធហាម៉ាស ដោះលែងចំណាប់ខ្មាំងទាំងអស់ ដែលត្រូវបានឃុំខ្លួននៅក្នុងតំបន់កាហ្សា។ ការអំពាវនាវបែបនេះ ធ្វើឡើងស្របពេលបទឈប់បាញ់ ត្រូវបានបន្តរយៈពេល ២ថ្ងៃបន្ថែម។
ជាអ្នកដើរបរិច្ចាគឈាមដ៏សកម្មមួយរូប លោក Murply ក៏បានបរិច្ចាគឈាមនៅខេត្តសៀមរាបផងដែរ អំឡុងពេលលោកទស្សនកិច្ចទៅកាន់អាគារមជ្ឈមណ្ឌលផ្តល់ឈាមក្នុងមន្ទីរពេទ្យបង្អែកខេត្តសៀមរាប។ លោកប្រាប់ថា នៅថ្ងៃទី១១ តុលា បុគ្គលិកស្ថានទូតទាំងមូលចូលរួមបរិច្ចាគឈាម ហើយលោកក៏មានបំណងចូលរួមដែរ ដើម្បីពង្រឹងសេវាសុខភាពសាធារណក្នុងប្រទេសកម្ពុជា។ បន្ថែមពីនេះ លោកទូតក៏បានលើកទឹកចិត្តដល់ប្រជាពលរដ្ឋឯទៀត ឱ្យចូលរួមបរិច្ចាគឈាម ព្រោះថាការផ្តល់ឈាមនឹងជួយសង្គ្រោះដល់ជីវិតមនុស្សដែលត្រូវការឈាម ហើយវាជារឿងដែលងាយស្រួលបំផុតដែលយើងអាចផ្តល់ឱ្យពួកគេ។ គួរបញ្ជាក់ថា អាគារមជ្ឈមណ្ឌលផ្តល់ឈាមខេត្តសៀមរាប ទទួលបានជំនួយពីរាជរដ្ឋាភិបាលសហរដ្ឋអាមេរិក និងបានសម្ពោធជាផ្លូវការនៅខែមីនា ឆ្នាំ២០១៦។ យោងតាមរបាយការណ៍របស់មន្ទីរពេទ្យបង្អែកខេត្ត ក្រោយមានវត្តមានអាគារនេះមក សកម្មភាពការងាររបស់មជ្ឈមណ្ឌលនេះមានការកើនឡើង៣ដង។ ក្នុងឆ្នាំ២០១៥ មុនមានការអាគារនេះ ការប្រមូលឈាមបានត្រឹមតែ១,៣៩៨ប្លោក ហើយឆ្នាំ២០១៨ប្រមូលបានជាង ៣ពាន់ប្លោក និង៩ខែដើមឆ្នាំ២០១៩នេះ ប្រមូលបាន ជាង៣ពាន់ប្លោករួចហើយ៕	សៀមរាប៖ ឯកអគ្គរដ្ឋទូតសហរដ្ឋអាមេរិកបានមកបំពេញទស្សនកិច្ចជាលើកដំបូងរបស់ខ្លួននៅខេត្តសៀមរាប។ ក្នុងចំណោមគម្រោងកម្មវិធីរបស់ខ្លួន លោកទូតក៏បានធ្វើដំណើរទស្សនកិច្ចសិក្សានៅអាគារមជ្ឈមណ្ឌលផ្តល់ឈាមខេត្តសៀមរាប និងបានចូលរួមបរិច្ចាគឈាមផងដែរ។
ការសិក្សានេះត្រូវបានធ្វើឡើងទៅលើស្ត្រីមានផ្ទៃពោះនៅរយៈពេល ១២សប្តាហ៍ដំបូង ដោយតម្រូវឲ្យពួកគេហាត់ប្រាណក្នុងកម្រិតមធ្យមរយៈពេលតិចបំផុត ២០នាទី ចំនួន៣ដងក្នុងមួយសប្តាហ៍ និងខ្លះទៀតមិនឲ្យហាត់ប្រាណតែម្តង។ នៅពេលកូនរបស់ពួកគេអាយុបាន ៨ ទៅ១២ថ្ងៃ សកម្មភាពខួរក្បាលរបស់ពួកកេត្រូវបានគេវាស់តាមរយៈម៉ាស៊ីន Electroencephalography (EEG) ។ តំបន់នៃអំប្លីទីតក្នុងសកម្មភាពរលក EEG ជាទូទៅមានលក្ខណតូចៗលើទារកដែលកើតពីម្តាយដែលមានភាពសកម្ម ដែលរឿងនេះត្រូវបានអ្នកស្រាវជ្រាវបញ្ជាក់ថា មានការលូតលាស់ខ្ពស់។ វាក៏មានការកើនឡើងនូវសកម្មភាពក្នុងតំបន់មួយរបស់ខួរក្បាលដែលទាក់ទងនឹងការចងចាំ ការនិយាយ និងរៀនសូត្រផងដែរ។ យកល្អគួរតែសង្កត់ធ្ងន់ថារ សេចក្តីរាយការណ៍នេះគឺផ្អែកទៅលើអត្ថបទនៃការធ្វើសិក្ខាសាលាទេ ដែលវាជាការសង្ខេបដ៏ខ្លាំងបំផុតមួយនៃការស្រាវជ្រាវដែលមិនទាន់មានការសិក្សារំលឹកឡើងវិញនៅឡើយទេ។ ដូច្នេះវវានៅតែមិនអាចផ្តល់ជាយោបលអ្វីទៅលើគុណភាព និងភាពជឿជាក់បាននៃការស្រាវជ្រាវនេះបាននៅឡើយទេ៕ ត្រួតពិនិត្យដោយ www.health.com.kh	យោងទៅតាមសេចក្តីរាយការណ៍ពីសារព័ត៌មាននានាបានឲ្យដឹងថា ស្ត្រីមានផ្ទៃពោះដែលហាត់ប្រាណប្រហែលជាអាចបង្កើនថាមពលនៃភាពឆ្លាតវៃរបស់ទារកក្នុងផ្ទៃបាន។ រឿងដ៏មានប្រជាប្រិយមួយនេះត្រូវបានគេយកចេញពីរូបភាពដែលទាក់ទងនឹងទារកគួរឲ្យស្រឡាញ់ ដែលកំពុងតែអញ្ជក់ក្បាលដោះខណៈពេលដែលមានការចាប់អេឡិចត្រូតលើខ្លួនផង។
ក្រោយតួកគីមិនព្រមដោះលែងអាចារ្យគ្រិស្តសាសនា Andrew Brunson អាមេរិកក៏ចាត់វិធានការប្រឆាំងតួកគីដើម្បីដាក់សម្ពាធលើរដ្ឋាភិបាលក្រុងអង់ការ៉ា។ រដ្ឋបាលប្រធានាធិបតី ដូណាល់ ត្រាំ បានដំឡើងពន្ធទ្វេដងនាំចូលលើដែកថែប និងអាលុយមីញ៉ូមរបស់តួកគី ដែលធ្វើឲ្យរូបិយវត្ថុតួកគី Lira ធ្លាក់ថ្លៃមិនធ្លាប់មាន។ ប៉ុន្តែក្រុងអង់ការ៉ានៅតែជម្នះទណ្ឌកម្ម និងចោទអាមេរិកថា ធ្វើសង្គ្រាមសេដ្ឋកិច្ចប្រឆាំងតួកគីផង។ អាចារ្យសាសនា Brunson ត្រូវបានឃាត់ខ្លួនក្រោមបទចោទចូលដៃចូលជើងក្នុងរដ្ឋប្រហារមិនសម្រេចឆ្នាំ២០១៦ ។ ជនសង្ស័យដែលស្ថិតនៅចំកណ្ដាលជម្លោះរវាងសមាជិកសម្ព័ន្ធយោធាណាតូទាំងពីរ បានបដិសេធការចោទប្រកាន់របស់អាជ្ញាធរតួកគី។ ចំណែកក្រុងអង់ការ៉ាបានភ្ជាប់ករណីនេះទៅនឹងលោក Gulen ដែលត្រូវបានសង្ស័យថា ជាអ្នករៀបចំផែនការធ្វើរដ្ឋប្រហារខែកក្កដា។ តួកគីបានទាមទារឲ្យអាមេរិកបញ្ជូនជននេះត្រឡប់វិញ តែអាមេរិកមិនព្រម។ ជាមួយនឹងការអូសបន្លាយវិបត្តិនេះ មន្ត្រីអាមេរិកនៅតែប្រាប់ឲ្យតួកគីដោះលែងអាចារ្យ Brunson នោះបញ្ហានឹងចប់។ ពីទឹកដីអ៊ីស្រាអែល ទីប្រឹក្សាសន្តិសុខជាតិរបស់អាមេរិក ចន ប៊ូលតុន ចាត់ទុកសកម្មភាពចាប់ខ្លួនជនជាតិអាមេរិកខាងលើ ជាកំហុសធំមួយ។ យោងតាមទីភ្នាក់ងារព័ត៌មាន Reuters លោក ប៊ូលតុន និយាយថា វិបត្តិនេះនឹងត្រូវដោះស្រាយភ្លាមៗ ប្រសិនបើតួកគីធ្វើការងារត្រឹមត្រូវ ហើយដោះលែង Brunson ដោយគ្មានលក្ខខណ្ឌ។ មន្ត្រីជាន់ខ្ពស់អាមេរិករូបនេះក៏បង្ហាញការសង្ស័យចំពោះកិច្ចសហប្រតិបត្តិរវាងតួកគី និងកាតា បន្ទាប់ពីកាតាសន្យាបោះទុនចំនួន១៥ពាន់លានដុល្លារដើម្បីវិនិយោគដោយផ្ទាល់នៅតួកគី។ អន្តរាគមន៍របស់កាតា ធ្វើឡើងខណៈដែលរដ្ឋមួយនេះកំពុងទាស់គ្នាជាមួយរដ្ឋឈូងសមុទ្រពែរ្សដែលជាសម្ព័ន្ធមិត្តរបស់អាមេរិកដូចជាអារ៉ាប៊ីសាអូឌីត អេមីរ៉ាតអារ៉ាប់រួម និងអេហ្ស៊ីបជាដើម។ លោក ប៊ូលតុន ជឿថា ជំនួយរបស់ក្រុងដូហា ពិបាកនឹងស្រោចស្រង់សេដ្ឋកិច្ចតួកគីណាស់។ ជាមួយគ្នានោះដែរ អាមេរិកមិនទាន់ចាត់វិធានការខ្លាំងរហូតដល់ស្នើជជែកពីសមាជិកភាពរបស់តួកគីនៅក្នុងណាតូដែរ។ លោក ប៊ូលតុន បានបដិសេធលទ្ធភាពនៃការដកសមាជិកភាពរបស់តួកគី ដោយអះអាងថា អាមេរិកនឹងផ្តោតលើករណីអាចារ្យ Brunson និងជនជាតិអាមេរិកដទៃទៀតដែលតួកគីកំពុងឃាត់ខ្លួនដោយខុសច្បាប់សិន។៕	ជម្លោះរវាងអាមេរិក និងតួកគី នៅតែបន្តនៅឡើយ ខណៈតួកគីមិនចុះញ៉មតាមការទាមទាររបស់អាមេរិកឲ្យដោះលែងអាចារ្យគ្រិស្តសាសនា។ ទីប្រឹក្សាសន្តិសុខជាតិអាមេរិក ចន ប៊ូលតុន បានបង្ហាញច្រកចេញជម្លោះនេះ ដោយក្រុងអង់ការ៉ាដោះលែងជនជាតិអាមេរិកដែលជាប់ឃុំខ្លួននោះ បញ្ហានឹងត្រូវបញ្ចប់ភ្លាមតែម្ដង។ លោក ប៊ូលតុន ក៏ប្រាប់តួកគីដែរថា ការសន្យាវិនិយោគរបស់កាតា នឹងមិនអាចជួយអ្វីបានឡើយ។
ក្នុងប្រតិបត្តិការប្រឆាំងគ្រឿងញៀន ដែលចាប់ផ្តើមឡើងនៅក្នុងខែកក្កដា ឆ្នាំ២០១៦ រដ្ឋាភិបាលហ្វីលីពីន បានបញ្ចេញតួលេខ អ្នកដែលត្រូវបានសម្លាប់ មានច្រើនជាង ៦ពាន់នាក់ នៅក្នុងប្រតិបត្តិការប្រឆាំងគ្រឿងញៀន។ ប៉ុន្តែក្រុមសិទ្ធិមនុស្ស បានច្រានចោលទិន្នន័យនោះ ដោយអះអាងថា តួលេខអ្នកស្លាប់ពិតប្រាកដ គឺខ្ពស់ជាងនេះ ៤ ទៅ ៥ដង។ ទាក់ទិននឹងបញ្ហានេះ លោកស្រី Fatou Bensouda អគ្គរដ្ឋអាជ្ញាតុលាការ ICC បានស្នើទៅចៅក្រម ដើម្បីសុំការអនុញ្ញាតឱ្យបើកការស៊ើបអង្កេតពេញលេញមួយ ទៅក្នុងសង្រ្គាមប្រឆាំងគ្រឿងញៀនហ្វីលីពីននៅចន្លោះឆ្នាំ ២០១៦ និង២០១៩។ «ខ្ញុំបានកំណត់ថា វាមានមូលដ្ឋានដ៏សមហេតុផលមួយ ដែលឧក្រិដ្ឋកម្មប្រឆាំងមនុស្សជាតិ ត្រូវបានប្រព្រឹត្ត...ក្នុងបរិបទនៃយុទ្ធនាការប្រឆាំងគ្រឿងញៀនរបស់រដ្ឋាភិបាលហ្វីលីពីន»។ លោកស្រី Bensouda បានសង្កត់ធ្ងន់បែបនេះនៅក្នុងសេចក្តីថ្លែងការណ៍មួយ នៅថ្ងៃទី១៤ ខែមិថុនា។ បើតាមលោកស្រីអគ្គរដ្ឋអាជ្ញា វាមានព័ត៌មាន ដែលបានបង្ហាញថា សមាជិកប៉ូលិសជាតិហ្វីលីពីន និងសមាជិកផ្សេងទៀត បានសម្លាប់ប្រជាជនស៊ីវិលជាច្រើនពាន់នាក់ដោយខុសច្បាប់ ក្នុងអំឡុងពេលប្រតិបត្តិការប្រឆាំងគ្រឿងញៀននោះ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ ដោយសារត្រូវផុតអាណត្តិនៅក្នុងថ្ងៃទី១៥ ខែមិថុនា អគ្គរដ្ឋអាជ្ញាជនជាតិហ្គំប៊ីរូបនេះ បានអះអាងថា រាល់ការអនុញ្ញាតឱ្យបើកការស៊ើបអង្កេតពេញលេញនៅហ្វីលីពីន វានឹងជាបន្ទុករបស់លោក Karim Khan ដែលជាអ្នកបន្តវេនរបស់លោកស្រី។ លោក Karim Khan នឹងត្រូវស្បថចូលកាន់តំណែងជាអគ្គរដ្ឋអាជ្ញាថ្មីរបស់តុលាការព្រហ្មទណ្ឌអន្តរជាតិ នៅថ្ងៃទី១៦ ខែមិថុនា។ យ៉ាងណាមិញ រដ្ឋាភិបាលហ្វីលីពីន នៅបន្តបដិសេធ មិនសហការជាមួយតុលាការICC ដោយចាត់ទុកជារឿងមិនត្រឹមត្រូវ។ នៅក្នុងសន្និសីទសារព័ត៌មាន នៅថ្ងៃទី១៥ ខែមិថុនា លោក Harry Roque អ្នកនាំពាក្យប្រធានាធិបតីហ្វីលីពីន បានលើកឡើងថា រាល់ការសម្រេចឱ្យមានការស៊ើបអង្កេតនឹងប្រតិបត្តិការប្រឆាំងគ្រឿងញៀន គឹជារឿងមិនត្រឹមត្រូវ និងមានពាក់ព័ន្ធនយោបាយ។ ទន្ទឹមនេះ អ្នកនាំពាក្យ បានបន្តថា ប្រធានាធិបតីហ្វីលីពីន នឹងមិនសហការជាមួយតុលាការព្រហ្មទណ្ឌអន្តរជាតិឡើយ រហូតដល់ទាល់តែចប់ការកាន់តំណែង។ គួររំលឹកថា ហ្វីលីពីន បានដើរចេញពីសមាជិកតុលការ ICC នៅក្នុងឆ្នាំ២០១៩ បន្ទាប់ពីតុលាការអន្តរជាតិមួយនេះ បានបើកការស៊ើបអង្កេតបឋមមួយនៅក្នុងយុទ្ធនាការប្រឆាំងគ្រឿងញៀនរបស់ហ្វីលីពីន។ កន្លងមក ប្រធានាធិបតីហ្វីលីពីន លោក រ៉ូឌ្រីហ្គោ ឌូទើតេ បានច្រានចោលម្តងហើយម្តងទៀតថា ICC គ្មានអំណាច ក្នុងការស៊ើបអង្កេតលើរូបលោកឡើយ ហើយហ្វីលីពីន ក៏មិនសហការជាមួយការស៊ើបអង្កេតដោយខុសច្បាប់នេះដែរ៕	អគ្គរដ្ឋអាជ្ញាតុលាការព្រហ្មទណ្ឌអន្តរជាតិ (ICC) លោកស្រីFatou Bensouda នៅថ្ងៃទី១៤ ខែមិថុនា បានស្វះស្វែងរកការស៊ើបអង្កេតពេញលេញមួយ ទាក់ទិននឹងឧក្រិដ្ឋកម្មប្រឆាំងមនុស្សជាតិ ក្នុងពេលរដ្ឋាភិបាលហ្វីលីពីនបើកយុទ្ធនាការ «សង្រ្គាមប្រឆាំងនឹងគ្រឿងញៀន» ពីឆ្នាំ២០១៦ ដល់២០១៩។
អត្ថបទទាក់ទង លោក គង់ វិបុល រំពឹងបង្កើនចំណូលជាតិ ក្រោយអនុវត្តការប្រមូលពន្ធពី Facebook, YouTube, Netflix.. រដ្ឋាភិបាលសម្រេចបង្កើតច្រកផ្លូវអ៊ីនធឺណែតជាតិឡើង ក្នុងគោលបំណងសម្របសម្រួល និងគ្រប់គ្រងការតភ្ជាប់អ៊ីនធឺណែត ពង្រឹងសន្តិសុខជាតិ និងជាពិសេសលើការប្រមូលពន្ធចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក(E-Commerce)។ បើតាមសេចក្តីថ្លែងការណ៍របស់អ្នកនាំពាក្យក្រសួងការបរទេសនាថ្ងៃទី១៥កុម្ភៈ ការបង្កើតច្រកផ្លូវអ៊ីនធឺណែតជាតិនេះ ក៏ដើម្បីទប់ស្កាត់បទល្មើសតាមប្រព័ន្ធអ៊ីនធឺណែត ផងដែរ។ អ្នកនាំពាក្យក្រសួងការបរទេសបានលើកឡើងដូច្នេះ ក្រោយបង្ហាញនូវក្តីខកចិត្តចំពោះការបន្តបកស្រាយខុស ជាពិសេសនៅក្នុងប្រព័ន្ធផ្សព្វផ្សាយបរទេសមួយចំនួន អំពីគោលបំណងនៃការបង្កើតច្រកទ្វារអ៊ីនធឺណិតជាតិរបស់កម្ពុជា បើទោះបីជាមានការពន្យល់និងបំភ្លឺពីអាជ្ញាធរមានសមត្ថកិច្ចក៏ដោយ។ «រដ្ឋាភិបាលគោរពសិទ្ធិឯកជនភាព និងសេរីភាពក្នុងការបញ្ចេញមតិរបស់បុគ្គល និងការពារទិន្នន័យផ្ទាល់ខ្លួន ដែលទាំងអស់នេះ មានចែងក្នុងច្បាប់ រដ្ឋធម្មនុញ្ញ សន្ធិសញ្ញាស្តីពីសិទ្ធិការពារទិន្នន័យផ្ទាល់»។ នេះជាការអះអាងក្នុងសេចក្តីបំភ្លឺ ដោយច្រានចោលនូវការចោទថា ការបង្កើតច្រកទ្វារអ៊ិនធឺណិតជាតិនេះ អនុញ្ញាតឲ្យអាជ្ញាធរកម្ពុជា ត្រួតពិនិត្យ និងតាមដានសកម្មភាព រួមទាំងការប្រមូលទុកទិន្នន័យផ្ទាល់ខ្លួននានារបស់អ្នកប្រើប្រាស់។ អនុក្រឹត្យស្តីពី ច្រកទ្វារអ៊ីនធឺណែតជាតិ ត្រូវបានអនុម័តនៅថ្ងៃទី១៦កុម្ភៈ ឆ្នាំ២០២១។ អ្នកនាំពាក្យក្រសួងការបរទេស បានបញ្ជាក់ថា ច្រកទ្វារអ៊ីនធឺណែតជាតិនេះ ត្រូវបានរៀបចំឡើងក្នុងលក្ខណៈតម្លាភាព និងបានពិភាក្សាជាមួយអ្នកជំនាញពាក់ព័ន្ធជាច្រើនលើកច្រើនសារ។ បើតាមលោក គង់ វិបុល អគ្គនាយកនៃអគ្គនាយកដ្ឋានពន្ធដារ ដែលបានថ្លែងក្នុងកម្មវិធីពិសេសស្តីពី «ពន្ធលើប្រាក់ចំណូល និងព្រឹត្តិការណ៍ថ្មីៗរបស់អគ្គនាយកដ្ឋានពន្ធដារ» នាព្រឹកថ្ងៃទី៣កុម្ភៈ ឆ្នាំ២០២២ ច្រកផ្លូវអ៊ីនធឺណែតជាតិនេះ គឺជាផ្នែកមួយដ៏សំខាន់នៃយន្តការគាំទ្រដល់ការគ្រប់គ្រង និងប្រមូលចំណូលពន្ធក្នុងវិស័យពាណិជ្ជកម្មតាមប្រព័ន្ធអេឡិចត្រូនិក(E-Commerce) ខណៈវិស័យអនឡាញនិងអ៊ីនធឺណែតនេះ មានសន្ទុះយ៉ាងខ្លាំង ហើយប្រទេសជាច្រើននៅពិភពលោក ក៏អនុវត្តយន្តការនេះដូចគ្នា។ លោក គង់ វិបុល បានបញ្ជាក់ថា កម្ពុជានឹងអនុវត្តការយកអាករលើតម្លៃបន្ថែម (VAT) ចំពោះប្រតិបត្តិការពាណិជ្ជកម្មតាមប្រព័ន្ធអេឡិចត្រូនិកពីក្រុមហ៊ុនដូចជា Facebook, YouTube, Netflix, Amazon និង Alibaba ជាដើម ចាប់ពីថ្ងៃទី១មេសា ឆ្នាំ២០២២តទៅ។ លោក ជឿជាក់ថា ការប្រមូលពន្ធលើទំនិញនិងសេវាកម្មឌីជីថលពីក្រុមហ៊ុនទាំងនេះ គឺមានសក្តានុពលក្នុងការបង្កើនចំណូលចូលជាតិបន្ថែមទៀត៕	ភ្នំពេញ៖ ច្រកផ្លូវអ៊ីនធឺណែតជាតិ (National Internet Gateway) ត្រូវបានបង្កើតឡើងដើម្បីប្រមូលចំណូលពន្ធ ក៏ដូចជាការពង្រឹងសន្តិសុខជាតិ មិនមែនដើម្បីប្រមូលទិន្នន័យអ្នកប្រើប្រាស់ ឬរឹតត្បិតសេរីភាពក្នុងការបញ្ចេញមតិអ្វីឡើយ។ អ្នកនាំពាក្យ ក្រសួងការបរទេស និងសហប្រតិបត្តិការអន្តរជាតិ បានថ្លែងយ៉ាងដូច្នេះ ដោយបានបញ្ជាក់ថា ច្រកផ្លូវអ៊ីនធឺណែតជាតិនេះ គឺដើរតួជាឧបករណ៍ដ៏មាន ប្រសិទ្ធភាពក្នុងការបង្កើនការប្រមូលចំណូលជាតិ ពីក្រុមប្រតិបត្តិករតាមប្រព័ន្ធទូរគមនាគមន៍ ឬតាមប្រព័ន្ធអនឡាញ។
ជម្លោះព្រំដែនរវាងចិន និងឥណ្ឌានៅតំបន់ Dokglam នៃរដ្ឋ Sikkim របស់ឥណ្ឌា នៅមិនទាន់បញ្ចប់នៅឡើយ ព្រោះឥណ្ឌាមិនទាន់ដកទ័ពរបស់ខ្លួនតាមការទាមទាររបស់ចិនទេ។ យក្សចិន នៅតែទាមទារឲ្យយក្សអាស៊ីខាងត្បូងឥណ្ឌាដកទ័ពចេញពីទឹកដីរបស់ខ្លួន ប៉ុន្តែឥណ្ឌាឯណោះក៏អះអាងថាតំបន់នោះ គឺជាទឹកដីរបស់ខ្លួន និងបានប្រាប់ឲ្យចិនបញ្ឈប់ការសាងស់ផ្លូវនៅតំបន់ទៀតផង។ កម្ដៅតានតឹងរវាងអតីតគូសត្រូវទាំងពីរកើនឡើងខ្លាំង និងឈានដល់ការពង្រាយកងទ័ពបន្ថែមទៀតផង។ ចិន និងឥណ្ឌា ដែលធ្លាប់ធ្វើសង្គ្រាមព្រំដែនក្នុងឆ្នាំ១៩៦២ មានព្រំដែនជាមួយគ្នាប្រវែង៣៥០០គីឡូម៉ែត្រ ហើយតំបន់ខ្លះនៅមិនទាន់កំណត់ច្បាស់លាស់នៅឡើយទេ។ ជម្លោះព្រំដែននៅតំបន់ភ្នំនៃរដ្ឋ Sikkim នៅឆ្នាំ២០១៧ រឹតតែធ្វើឲ្យជម្លោះរវាងមហាអំណាចទាំងពីរកាន់តែរាលដាលខ្លាំង។ ចិន ក៏ធ្លាប់ព្រមានឥណ្ឌាទុកមុនហើយថា កងទ័ពរបស់ខ្លួនមិនមែនកងទ័ពដូចឆ្នាំ១៩៦២ ហើយត្រៀមរួចស្រេចដើម្បីការពារទឹកដីរបស់ខ្លួន។ ក្នុងសន្និសីទកាសែតនៅថ្ងៃទី២៤ ខែកក្កដា អ្នកនាំពាក្យក្រសួងការពារជាតិចិន Wu Qian បានព្រមានឥណ្ឌាថា ក្រឡុកភ្នំជារឿងស្រួល តែក្រឡុកកងទ័ពរំដោះប្រជាជនចិនជាលំបាក។ លោកបន្តថា សមត្ថភាពរបស់កងទ័ពចិន ត្រូវបានពង្រឹងជាលំដាប់ដើម្បីការពារទឹកដី និងអធិបតេយ្យរបស់ចិន។ លោកនិយាយបែបនេះ ខណៈដែលកងទ័ពចិន និងឥណ្ឌាច្រើនរយនាក់កំពុងប្រឈមមុខគ្នានៅតំបន់ Dokglam ក្បែរប៊ូតាន់ ដែលជាសម្ព័ន្ធមិត្តជិតស្និទ្ធរបស់ឥណ្ឌា។ ក្រុងញូវដែលីបានលើកហេតុផលថា ការដ្ឋានសាងសង់ផ្លូវរបស់ចិនដែលប៉េកាំងអះអាងថាស្ថិតក្នុងទឹកដីរបស់ខ្លួន និងស្ថិតនៅតែក្បែរព្រំដែនរួមគ្នា បានគំរាមកំហែងដល់សន្តិសុខរបស់ឥណ្ឌា។ ប៉ុន្តែក្រុងប៉េកាំងមិនបានស្ដាប់សម្ដីក្រុងញូវដែលីឡើយ ហើយម្ដងជាពីរដងនៅតែប្រាប់ឲ្យឥណ្ឌាដកទ័ពសិន។ អ្នកនាំពាក្យក្រសួងការបរទេសចិនខាងលើថែមទាំងប្រាប់ឥណ្ឌាកុំពឹងផ្អែកលើសំណាង និងមិនត្រូវយល់ខុសលើសមត្ថភាពរបស់កងទ័ពចិនឲ្យសោះ។ ដោយសំដៅលើវត្តមានទ័ពឥណ្ឌាលើទឹកដីរបស់ខ្លួន ចិន បានប្រាប់ឲ្យឥណ្ឌាកែកំហុស ឈប់បង្ករឿង និងត្រូវងាកមកជួបតទល់ជាមួយចិនឡើងវិញ ដើម្បីស្ដារទំនាក់ទំនងទ្វេភាគីឲ្យល្អប្រសើរ។ បើតាមទីភ្នាក់ងារព័តមាន Reuters មន្ត្រីទាំងពីរប្រទេសបានជួបគ្នាស្ងាត់ៗដើម្បីសម្រួលស្ថានការណ៍ព្រំដែន និងធានាថាជម្លោះមិនរាលដាលជាងនេះ។ ទូតឥណ្ឌាប្រចាំប៉េកាំងហាក់ចេញមុខជាញឹកញាប់ដើម្បីស្វែងរកច្រកចេញសម្រាប់ភាគីទាំងពីរ និងដើម្បីបញ្ចប់បញ្ហាដោយចៀសវាងបំបាក់មុខមាត់គ្នា៕	ក្រសួងការពារជាតិចិន នៅថ្ងៃទី២៤ ខែកក្កដា បានចេញសេចក្ដីព្រមានមួយចំពោះឥណ្ឌា ជុំវិញជម្លោះព្រំដែននៅតំបន់ភ្នំហិមាល័យ។ ចិន បានប្រាប់ឲ្យឥណ្ឌាកុំមានក្ដីសង្ឃឹមថាអាចយកឈ្នះចិនបានឲ្យសោះ ព្រោះកងទ័ពចិនមានសមត្ថភាពគ្រប់គ្រាន់ក្នុងការការពារទឹកដីរបស់ខ្លួនពីការឈ្លានពានណាមួយ។ ចិន ក៏បានឲ្យឥណ្ឌាដកទ័ពចេញពីទឹកដីរបស់ខ្លួនឲ្យបានឆាប់ មុននឹងការចរចាសម្រួលស្ថានការណ៍ណាមួយអាចរៀបចំទៅបាន។
ក្រុមពីក្របខណ្ឌ Premier League នេះបានយកឈ្នះ FC Porto ៤-១ នាការប្រកួតជើងទី២ និងសរុបលទ្ធផលទាំងពីរជើង ៦-១ នៅវគ្គ១/៤ផ្តាច់ព្រ័ត្រដើម្បីបន្តទៅវគ្គបន្ត ។ គូប្រជែងរបស់ហង្សក្រហមនៅវគ្គពាក់កណ្តាលផ្តាច់ព្រ័ត្រ គឺក្រុមយក្សអេស្ប៉ាញ Barcelona ដែលបានទម្លាក់ Manchester United ដោយលទ្ធផលទាំងពីរជើង ៤-០។ Messi ជាបុគ្គលលេចធ្លោជាងគេក្នុងការបញ្ចប់ក្តីសង្ឃឹមរបស់ក្រុមបិសាចក្រហមនៅត្រឹមវគ្គ៨ក្រុមចុងក្រោយ តាមរយៈការស៊ុតចូលទី២គ្រាប់ម្នាក់ឯងក្នុងជំនួបជើងទី២។ បើទោះយ៉ាងនេះក្តី លោក Klopp បានលើកឡើងពីខ្សែបម្រើសញ្ជាតិអាហ្សង់ទីនដែលបានស៊ុតបញ្ចូលទី៤៥គ្រាប់រដូវកាលនេះថាលោកមានពេលគ្រប់គ្រាន់ក្នុងការរកវិធីសាស្ត្របិទកីឡាកររូបនេះបាន។ អ្នកចាត់ការសញ្ជាតិអាល្លឺម៉ង់ វ័យ៥១ឆ្នាំបាននិយាយក្នុងសន្និសីទសារព័ត៌មានថា៖«សូមអរគុណព្រះ យើងលេងជាមួយក្រុម Barcelona យើងមិនគិតច្រើនទេ ហើយយើងពិតជារីករាយណាស់ដែលលេងជាមួយពួកគេ»។ Klopp បន្ថែមថាលោកពិតជារំភើបណាស់ក្នុងការប្រជែងជាមួយ Barca ដ្បិតលោកមានពេលច្រើនដើម្បីរៀបជើងព្រួលសម្រាប់ការប្រកួតវគ្គពាក់កណ្តាលផ្តាច់ព្រ័ត្រជាលើកទី២នេះ។ Livrpool ដែលឈានដល់វគ្គផ្តាច់ព្រ័ត្រពានកំពូលអឺរ៉ុបនេះរដូវកាលមុន មានសមាសភាពខ្សែការពារដ៏រឹងមាំ ក្រៅពីពួកគេមានខ្សែបម្រើ និងប្រយុទ្ធយ៉ាងមុតស្រួចរួចហើយនោះ។ ខ្សែការពារលេចធ្លោទាំង៤រូបរបស់ Liverpool បច្ចុប្បន្នមានដូចជាស្លាបស្តាំ Trent Alexander-Arnold ស្លាបឆ្វេង Andrew Robertson កណ្តាល Joël Matip និង Virgil van Dijk។ សម្រាប់ការប្រកួតវគ្គពាក់កណ្តាលផ្តាច់ព្រ័ត្រ Barcelona នឹងបើកទ្វារកីឡដ្ឋាន Nou Camp ដើម្បីទទួល Liverpool ក្នុងជំនួបជើងទីមួយ នៅរាត្រីថ្ងៃទី៣០ ខែមេសា ឆ្នាំ២០១៩៕	អ្នកចាត់ការទូទៅ Liverpool លោក Jurgen Klopp រីករាយនឹងការជួបគ្នាជាមួយ Barcelona ដោយមិនព្រួយបារម្ភពីកីឡាករឆ្នើម Lionel Messi ឡើយសម្រាប់ជំនួបវគ្គពាក់កណ្តាលផ្តាច់ព្រ័ត្រ UEFA Champions League។
លេខទំនាក់ទំនងរបស់អាជ្ញាធរតាមតំបន់នានា ជាង៥០ខ្សែនោះរួមមាន លោក គី វិសាល អធិការក្រុងព្រះសីហនុ ០៩៧ ៧៧ ៨០០ ៩៣,០៩៧ ២៩ ៩៩៩៩៦ និងមន្រ្តីប៉ុស្តិ៍នគរបាលចំនួន៤ខ្សែទៀត ០១៦ ៥៣ ៨៦ ៨៦,០៨៧ ៩៨ ៨៧ ៨៧,០១៦ ៧៧ ០០ ៤៧ និង ០១១ ៨៣ ៦៦ ៩៤។ រូបភាពពីហ្វេសប៊ុកលោក Ja Dance លោក ហេង គីមអាន អធិការក្រុងកោះរ៉ុង ០៨៨ ៨៥៩ ៦៩ ៨៨,០១២ ៥៧៦ ៩៨៨ និងមន្រ្តីប៉ុស្តិ៍នគរបាលចំនួន២ខ្សែទៀត ០៨៦ ២២១ ៨០៦ និង ០១០ ៣០០ ០៩៧។ លោក រស់ កី អធិការស្រុកស្ទឹងហាវ ០៩៧ ៧៧ ៨០ ០៩៥,០៩៧ ៧៧ ៩០ ៥៦៧ និងមន្ត្រីប៉ុស្តិ៍នគរបាលចំនួន៤ខ្សែទៀត ០៩៧ ៨៨៧៧ ២២០,០៩៧ ៧៧១៧ ៩៣៣,០៣១ ៣២០ ៣២០៩ និង ០៨៨ ៦៥៩៥ ៩២៩។ លោក អ៊ួង វុទ្ធី អធិការនគរបាលស្រុកព្រៃនប់ ០១៦ ៤០៩ ២៩៥,០៩៧ ៧៧៨ ០០៩៤ និងមន្រ្តីប៉ុស្តិ៍នគរបាលក្នុងសង្កាត់ចំនួន១៥ខ្សែទៀតដូចជា សង្កាត់ទឹកថ្លា ០១៦ ៣៥២ ៤២៤,ទឹកល្អក់ ០៨១ ៧២៧ ៧៦៦,សាមគ្គី ០៨៦ ៦៤៦ ៣៣៥,តានៃ ០១៦ ៨៨៣ ៩៣៦,ជើងតោ ០១៦ ៧៩៤ ១០៥,វាលរេញ ០១០ ២៦៤ ១៧៧,សំរ៉ុង ០៩៣ ៧០៩ ០៩១,អណ្ដូងថ្ម ០១៦ ៨១៩ ៥២៣,ទួលទទឹង ០១៥ ៦៦៩ ១៣១,ព្រៃនប់ ០៩៧ ៩៩៥ ៧៩៤១,អូរឧញ្ញាហេង ០១៦ ៦៩៨ ៤៣២,អូរជ្រៅ ០១៦ ៨០៨ ០០១,បឹងតាព្រហ្ម ០៩៦ ២០៧ ២៤៥៥,រាម ០៨៨ ៣៣៣ ៦៤៦៤ និងបិតត្រាំង ០១៦ ៣៨៨ ៣៣៦។ រូបភាពពីហ្វេសប៊ុកលោក Ja Dance ចំណែកឯ លោក ហួត ចាន់ធី អធិការនគរបាលស្រុកកំពង់សីលា ០៩៧ ៧៧៨ ០០៩៦,០១៦ ៣៣៨ ៩១១ និងមន្រ្តីប៉ុស្តិ៍នគរបាលចំនួន៤ទៀត ០៩៧ ៤៦៤ ៩១៦៨,០៨៨ ៧៧៩ ១៨៧៨,០៩៧ ៥៤៦ ៨៤៤២ និង ០៩៧ ៥៦៨ ៦១៦៦៕ រូបភាពពីហ្វេសប៊ុកលោក Ja Dance រូបភាពពីហ្វេសប៊ុកលោក Ja Dance រូបភាពពីហ្វេសប៊ុកលោក Ja Dance	លោក ជួន ណារិន្ទ ស្នងការនគរបាលខេត្តព្រះសីហនុ បានប្រកាសលេខទូរសព្ទរបស់អាជ្ញាធរតាមតំបន់នីមួយៗ ជាង៥០ខ្សែ ដើម្បីផ្ដល់ភាពងាយស្រួលដល់អ្នកទេសចរ ក្នុងករណីជួបបញ្ហាណាមួយ។
សម្តេចនាយករដ្ឋមន្ត្រី ហ៊ុន សែន បានបញ្ជាក់ថា ដំណើរការចាក់វ៉ាក់សាំង មិនត្រូវអូសបន្លាយនោះឡើយ ដោយចាប់ផ្តើមការចាក់នៅរាល់ក្រោយពេលទទួលបានទាំងការឧបត្ថម្ភ និងការទិញ។ យុទ្ធនាការអាចលើសពី១លានដូស ប្រសិនបើចំនួនវ៉ាក់សាំងកាន់តែច្រើន៕	ប្រមុខរដ្ឋាភិបាលតាមរយៈសារជាសំឡេង បានប្រកាសពីយុទ្ធនាការចាក់វ៉ាក់សាំងកូវីដ-១៩ ឲ្យបាន១លានដូសក្នុង១ខែ ដោយសម្តេចស្នើទៅបណ្តាអភិបាលខេត្តរៀបចំកន្លែងស្នាក់នៅសម្រាប់ក្រុមគ្រូពេទ្យស្ម័គ្រចិត្ត រីឯគណៈកម្មការចំពោះកិច្ច ទទួលបន្ទុកលើការចំណាយសម្រាប់ការធ្វើដំណើរ និងហូបចុក។
វៀតណាម និងចិន ជាដៃគូពាណិជ្ជកម្មដ៏សំខាន់បំផុតរវាងគ្នា។ ចិនជាដៃគូពាណិជ្ជកម្មដ៏ធំបំផុតរបស់វៀតណាម និងជាទីផ្សារនាំចេញធំទី២ របស់វៀតណាមអស់រយៈពេលជាច្រើនឆ្នាំមកហើយ។ ទន្ទឹមនេះ វៀតណាមបន្តកាន់តំណែងជាដៃគូពាណិជ្ជកម្មធំបំផុតរបស់ចិនក្នុងអាស៊ាន។ ទំនាក់ទំនងវិនិយោគ និងពាណិជ្ជកម្មរវាងវៀតណាម និងចិនសម្រេចបានលទ្ធផលគួរឱ្យកត់សម្គាល់ខ្លាំង។ បន្ថែមពីលើទំហំពាណិជ្ជកម្មទ្វេភាគីដែលកើនឡើងជាបន្តបន្ទាប់ វៀតណាមនៅតែបន្តជាគោលដៅវិនិយោគដ៏ទាក់ទាញសម្រាប់អាជីវកម្មចិន។ អស់រយៈពេល ១៥ឆ្នាំដែលវៀតណាម-ចិនបង្កើតទំនាក់ទំនងដៃគូសហប្រតិបត្តិការយុទ្ធសាស្ត្រគ្រប់ជ្រុងជ្រោយ ចំណូលពាណិជ្ជកម្មនៃប្រទេសទាំងពីរបានកើនឡើងជាបន្តបន្ទាប់។ នៅឆ្នាំ ២០០៨ ទំហំពាណិជ្ជកម្មភាគីទាំងពីរមានត្រឹមតែ ២០,៨ពាន់លានដុល្លារ ខណៈនៅឆ្នាំ២០២២ តួលេខនេះកើនឡើងដល់ជាង ១៧៥,៥ពាន់លានដុល្លារ(ដែលកើនឡើងជាង ៨ដង)។ ក្នុងនោះកំណើននៃការនាំចេញរបស់វៀតណាមទៅចិនគឺខ្ពស់ជាងការនាំចូល។ ទន្ទឹមនេះ ចិនបានជាប់ចំណាត់ថ្នាក់លេខ២ ក្នុងទីផ្សារនាំចេញរបស់វៀតណាម។ បច្ចុប្បន្នចិនជាទីផ្សារតែមួយគត់ក្នុងចំណោមទីផ្សារនាំចេញសំខាន់ៗរបស់វៀតណាមដែលសម្រេចបាននូវកំណើនវិជ្ជមាន។ ការនាំចេញរបស់វៀតណាមទៅកាន់ចិនបានកើនដល់ ៦,២ភាគរយ នៅ១១ខែឆ្នាំនេះ ខណៈពេលដែលទីផ្សារសំខាន់ៗផ្សេងទៀតបានធ្លាក់ចុះ។ ការរំពឹងទុកនៃការនាំចេញរបស់វៀតណាមទៅកាន់ទីផ្សារមួយនេះនឹងបន្តកើនឡើង។ លើសពីនេះ ការនាំចូលរបស់វៀតណាមពីចិនមានច្រើនជាងគេក្នុងចំណោមទីផ្សារទាំងអស់។ អត្រានៃការនាំចូលពីចិនក្នុងឆ្នាំ ២០១៨ មានចំនួន២៧,៦ភាគរយ ខណៈឆ្នាំ ២០២០ និងឆ្នាំ ២០២១ បានកើនឡើងដល់ ៣២ភាគរយ និង៣៣,១ភាគរយរៀងគ្នា។ នៅឆ្នាំ ២០២២ វាថយចុះបន្តិចមកត្រឹម ៣២,៨ភាគរយ ប៉ុន្តែក្នុងរយៈពេល ១០ខែឆ្នាំ២០២៣ វាបានកើនឡើងរហូតដល់ ៣៣,៥ភាគរយ។ យោងតាមស្ថិតិចុងក្រោយ ១១ខែឆ្នាំនេះ ទំហំពាណិជ្ជកម្មវៀតណាម-ចិនបានឈានដល់១៥៥,៥៨ពាន់លានដុល្លារ។ ការនាំចូលរបស់វៀតណាមមានទំហំធំជាងការនាំចេញ ដូច្នេះចិនភាគច្រើនស្ថិតក្នុងស្ថានភាពអតិរេកពាណិជ្ជកម្មជាមួយវៀតណាម។ លោក ណុង ឌឹកឡាយ ទីប្រឹក្សាពាណិជ្ជកម្មនៃស្ថានទូតវៀតណាមប្រចាំនៅចិនបានប្រាប់សារព័ត៌មានវៀតណាម VOV ថា ចំណូលពាណិជ្ជកម្មវៀតណាម-ចិនកំពុងកើនឡើងឥតឈប់ឈរ ហើយភាគីទាំងពីរ បានបើកទូលាយទីផ្សារសម្រាប់ផលិតផលទំនិញជាមួយគ្នាយ៉ាងច្រើន។ បើតាមលោក ណុង ឌឹកឡាយ ការវិនិយោគផ្ទាល់ពីបរទេសរបស់ចិននៅវៀតណាមមានការរីកចម្រើនខ្លាំង។ ក្រោយរយៈពេលជិត ១៥ឆ្នាំ ការវិនិយោគរបស់ចិននៅវៀតណាមបានកើនឡើងជិត១០ដង ដែលបច្ចុប្បន្នចិនជាប់ចំណាត់ថ្នាក់លេខ៦ ក្នុងចំណោមប្រទេស និងដែនដីជាង១៤០ ដែលវិនិយោគនៅវៀតណាម។ យោងតាមទិន្នន័យពីនាយកដ្ឋានវិនិយោគបរទេសរបស់ក្រសួងផែនការ និងវិនិយោគវៀតណាម គិតត្រឹម១១ ខែឆ្នាំនេះ ការវិនិយោគផ្ទាល់របស់ចិននៅវៀតណាមមាន ៤២០៣គម្រោងជាមួយទឹកប្រាក់ ២៧,២២៤ពាន់លានដុល្លារ៕	ចិនជាដៃគូពាណិជ្ជកម្មធំបំផុតរបស់វៀតណាមអស់រយៈពេលជាច្រើនឆ្នាំ។ ទំហំពាណិជ្ជកម្មទ្វេភាគីសរុបរវាងវៀតណាម និងចិនមានចំនួន១ភាគ៤ នៃទំហំពាណិជ្ជកម្មសរុបរបស់វៀតណាមជាមួយពិភពលោក។ លើសពីនេះ វៀតណាមក៏ជាដៃគូពាណិជ្ជកម្មដ៏ធំបំផុតរបស់ចិននៅក្នុងអាស៊ានផងដែរ។
ចាប់ពីថ្ងៃទី១៩-២៥ មេសា ឥទ្ធិពលជ្រលងសម្ពាធទាបក្នុងកម្រិតពីខ្សោយទៅមធ្យម គួបផ្សំនិងខ្យល់ប្រែប្រួល អាចបង្កឱ្យតំបន់ទំនាបកណ្ដាល តំបន់ខ្ពង់រាប និងមាត់សមុទ្រ មានភ្លៀងក្នុងកម្រិតពីខ្សោយទៅតិចតួច លាយឡំទៅដោយផ្គរ រន្ទះ និងខ្យល់កន្ត្រាក់។ ចំពោះបាតុភូតធម្មជាតិនេះ ក្រសួងធនធានទឹក ក៏អំពាវនាវដល់ពលរដ្ឋបង្កើនការប្រុងប្រយ័ត្នផងដែរ៕	ភ្នំពេញ៖ ឥទ្ធិពលពីជ្រលងសម្ពាធទាបកម្រិតខ្សោយទៅមធ្យម គួបផ្សំ និងខ្យល់ប្រែប្រួល អាចធ្វើឱ្យតំបន់មួយចំនួននៅកម្ពុជា មានភ្លៀងលាយឡំដោយផ្គរ រន្ទះ និងខ្យល់កន្ត្រាក់រយៈពេលមួយសប្ដាហ៍។ នេះបើតាមការព្យាកររបស់ក្រសួងធនធានទឹក និងឧតុនិយម ចេញផ្សាយថ្ងៃទី១៨ មេសានេះ។
«ពេលដែលខ្ញុំបានស្គាល់ពីប្រវត្តិសាស្ត្រ ខ្ញុំចាប់ផ្តើមស្រលាញ់ទូកកាន់តែខ្លាំង ព្រោះវាគឺជាអត្តសញ្ញាណរបស់ខ្មែរមួយដែរ។ ការធ្វើសង្គ្រាមកាលពីសម័យអង្គរ ក៏ដូចជាសម័យស្តេច កន ក៏បានយកទូកទៅធ្វើចម្បាំងផងដែរ អ៊ីចឹងបានថាប្រពៃណីវប្បធម៍មួយនេះខ្ញុំនឹងព្យាយាមលើកតំម្កើងឡើង និងថែរក្សាទាំងអស់គ្នា។»។ នេះបើតាមសម្តីរបស់លោក សាន់ សុខហៀង អ្នកកសាងទូក ង ដែលមានឈ្មោះល្បីល្បាញនាសម័យកាលបច្ចុប្បន្ន សារាយតេជោសែនជ័យ។ ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាសខាងក្រោមនេះ រវាង លោក ជា យូគៀង នៃសារព័ត៌មានឌីជីថលថ្មីៗ និងលោក សាន់ សុខហៀង ដូចតទៅ៖ បុរស វ័យ ៤៧ឆ្នាំ មានដើមកំណើតនៅក្នុងឃុំពុកឬស្ស៊ី ស្រុកខ្សាច់កណ្តាល ខេត្តកណ្តាល ក៏បានអះអាងបន្ថែមទៀតថា លោក ក៏ចង់ស្វែងរកអ្នកបន្តវេន ដើម្បីបន្តថែរក្សាកេរ្តិ៍ដំណែលវប្បធម៌ទូក ង របស់ខ្មែរ ឱ្យបានយូអង្វែងបន្តទៀត។ លោក សុខហៀង ក៏មានបំណងចង់ផ្សព្វផ្សាយវប្បធម៍ប្រពៃណីប្រណាំងទូក ឱ្យបរទេសបានស្គាល់ច្រើនថែមទៀតផងដែរ។ ទូក ង សារាយតេជោសែនជ័យនេះ មានប្រវត្តិដើមចេញពីឈ្មោះ សារាយអណ្ដែត ដែលបង្កើតនៅក្នុងឆ្នាំ១៩៤៨ ក្នុងសម័យសង្គមរាស្ត្រនិយម។ តែក្រោយមកទៀត ទូក ង នេះ បានប្ដូរឈ្មោះទៅជា សារាយផុត នៅក្នុងសម័យសាធារណរដ្ឋ។ ទូក ង នេះ ក៏បានបាត់វត្តមាននៅក្នុងសម័យកម្ពុជាប្រជាធិបតេយ្យ ឬសម័យ ប៉ុល ពត ។ ក្រោយចេញផុតពីរបបប្រល័យពូជសាសន៍នេះមក គណៈកម្មាធិការទូក ក៏បានបង្កើតទូក ង នេះឡើងវិញ ដោយបានដាក់ឈ្មោះថា សារាយសែនជ័យ នៅឆ្នាំ១៩៩៧ មុនប្ដូរមកជា សារាយតេជោសែនជ័យ នៅឆ្នាំ២០១២ វិញ។ ជាទូកដែលកសាងនៅក្នុងឆ្នាំ ២០១២ សារាយតេជោសែនជ័យ ចាប់ផ្តើមចូលរួមប្រណាំងផ្លូវការក្នុងឆ្នាំ ២០១៤ ។ ទូក ង នេះ មានប្រវែង ៣៣ម៉ែត្រ ដោយធ្លាប់បានឆ្លងកាត់ការប្រលងប្រណាំងជាច្រើនលើករួចហើយ។ បើតាមការបញ្ជាក់ពី ម្ចាស់ទូក ង ដែលជាអ្នកស្រុកឃុំពុកឬស្សី ដដែលរូបនេះ ទូក ង សារាយតេជោសែនជ័យ ឆ្លងកាត់ការប្រកួតចំនួន ៦៦លើក ឈ្នះ ៥៣ដង និងចាញ់ ១៣ដង ពីការចូលរួមប្រណាំងចំនួន ១៤ព្រឹត្តិការណ៍ ទាំងថ្នាក់ជាតិ និងថ្នាក់ខេត្ត ព្រមទាំងពិធីបុណ្យផ្សេងៗ៕	ជាអ្នកស្នេហ៍វិស័យប្រណាំងទូក និងចង់អភិរក្សប្រពៃណីជាតិផងនោះ លោក សាន់ សុខហៀង ប្ដេជ្ញាថែរក្សា និងលើកតម្កើងទូក ង មិនឱ្យបានបង់ឡើយ។
realme X50 Pro 5G គឺជាស្មាតហ្វូនមួយក្នុងចំណោមស្មាតហ្វូន ដែលដំណើរការដំបូងដោយក្រុមហ៊ុន Qualcomm® បំពាក់ដោយឈីប Snapdragon 865 5G ហើយដើរដោយប្រព័ន្ធ Dual-Mode 5G ផងដែរ។ ស្មាតហ្វូន realme ម៉ូឌែលនេះមានកាមេរ៉ាទំហំ ៦៤មេហ្គាភិចសែល ជាប្រភេទកាមេរ៉ាភ្នែកឥន្ទ្រីចំនួន ៤គ្រាប់ដែលបំពាក់ដោយប្រព័ន្ធបញ្ញាសប្បនិមិត្ត (HawkEye AI quad-camera) កាមេរ៉ាភ្លោះខាងមុខទំហំ ៣២ មេហ្គាភិចសែល សម្រាប់ថតselfie ជាមួយអេក្រង់ Super AMOLED និងកម្លាំងសាកថ្មលឿន Flash Charge SuperDart ៦៥ វ៉ាត់ ដែលចំណុចទាំងអស់នោះធ្វើឱ្យវា realme ក្លាយជាម៉ាកសញ្ញា ស្មាតហ្វូន 5G ដែលមានការប្រកួតប្រជែងខ្លាំងជាមួយមុខងារដ៏ល្អឥតខ្ចោះ។ realme X50 Pro 5G Dare to Leap ជាមួយនឹងមុខងារ 5G ភ្លោះយ៉ាងល្អប្រសើរ ការផ្សព្វផ្សាយពាណិជ្ជកម្មខ្នាតយក្សអំពី 5G នឹងត្រូវដាក់ឱ្យដំណើរការជាផ្លូវការនៅឆ្នាំ ២០២០។ កំពូលស្មាតហ្វូន realme ដែលបំពាក់ប្រព័ន្ធ 5G ដំបូងគេបង្អស់គឺ realme X50 Pro 5G បានបង្ហាញខ្លួនជាផ្លូវការដោយភ្ជាប់ជាមួយប្រព័ន្ធដំណើរការ គាំទ្រដោយ SA / NSA Dual-Mode 5G រួមជាមួយនឹងសេវាគ្របដណ្តប់នៃបច្ចេកវិទ្យា 5G នៅទូទាំងពិភពលោកដែលគ្របដណ្ដប់លើក្រុម n1, n3, n41, n78, និង n79 ដើម្បីឆ្លើយតបនឹងប្រព័ន្ធ 5Gដែលជាបច្ចេកវិទ្យាអ៊ីនធឺណិត លំដាប់ចុងក្រោយនេះផងដែរ។ ទូរស័ព្ទ realme X50 Pro 5 មានសម្ថភាពខ្លាំងក្នុងការប្រើប្រាស់បច្ចេកវិទ្យា 5G ដើម្បីផ្តល់ជូនអ្នកប្រើប្រាស់នូវបទពិសោធន៍ដ៏ល្អប្រសើរ ជាមួយបច្ចេកវិទ្យា 5G នេះ ទូរស័ព្ទ realme X50 Pro 5G ក៏បំពាក់ផងដែរ នូវបច្ចេកវិទ្យា Smart 5G តែមួយគត់ ដែលមានសមត្ថភាពដឹងច្បាស់ពីរលកសញ្ញាធាតុអាកាសនៅជុំវិញ និងសមត្ថភាពពិសេសក្នុងការផ្លាស់ប្តូរ 4G ទៅ 5G ដោយស្វ័យប្រវត្តិ។ លើសពីនេះទៅទៀត វាក៏មានសមត្ថភាពដ៏អស្ចារ្យ បែងចែកប្រេកង់ និងថ្ម ដែលអាចធ្វើឱ្យអាយុកាលថ្មកាន់តែមានប្រសិទ្ធភាព និងកាត់បន្ថយការប្រើប្រាស់ថាមពល បានរហូតដល់ ៣០% ឯណោះ។ ជាងនេះទៅទៀត វាក៏អាចប្រើជាមួយបណ្ដាញ Wi-Fi 6 ដើម្បីបង្ហាញពីដំណើរការល្អប្រសើរ ទៅអ្នកប្រើប្រាស់ ជាមួយចម្ងាយបញ្ជូនបន្ត និងអត្រាបញ្ជូនដ៏ខ្ពស់បំផុត។ លើសពីនេះទៀត វាអនុញ្ញាតឱ្យទាំង 5G និង Wi-Fi មានដំណើរការក្នុងពេលដំណាលគ្នា ក្នុងការបង្កើនល្បឿន និងស្ថិរភាពបណ្តាញកាន់តែខ្ពស់បន្ថែមទៀត។ ជាទូរស័ព្ទដំបូងគេដែលបំពាក់ដោយបន្ទះឈីប Qualcomm® snapdragon 865 5G មុខងារស្នូលនៃ realme X50 Pro 5G គឺប្រព័ន្ធអ៊ីនធឺណិត 5G លំដាប់កំពូល។ realme X50 Pro 5G ត្រូវបានបំពាក់ដោយឈីបប្រភេទ Qualcomm®Snapdragon 865 5G ដោយភ្ជាប់មកជាមួយនូវម៉ាស៊ីន Adreno 650 GPU ។ បើប្រៀបធៀបជាមួយ Snapdragon 855 ទាំង CPU និង GPU ត្រូវបានកើនឡើងរហូតដល់ 25% ឯណោះ។ វាមានបន្ទះឈីបបញ្ញាសប្បនិមិត្ត AI ដែលមានដំណើរការលឿនជាងជំនាន់មុនរហូតដល់ទៅ ២ ដង។ វាគឺជាស្មាតហ្វូនមួយ ក្នុងចំណោមស្មាតហ្វូនដែលបានបំពាក់ដំបូងនូវ LPDDR5 DRAM ដែលមានល្បឿនកើនឡើងរហូតដល់ ២៩ % ហើយការប្រើប្រាស់ថាមពលថយចុះរហូតដល់ ២០% បើប្រៀបធៀបជាមួយ LPDDR4X ។ ការប្រើប្រាស់ UFS 3.0 + Turbo Write + HPB ជួយបង្កើនល្បឿនបាន ៨០% និងបន្ថយការប្រើប្រាស់ថាមពលថ្ម បាន២០% បន្ថែមទៀត។ realme X50 Pro 5G គឺជាស្មាតហ្វូនលំដាប់ 5G ដ៏ពិតប្រាកដមួយជាមួយនឹងមុខងារដ៏អស្ចារ្យដែលផ្តល់ជម្រើសបីប្រភេទគឺ 8GB + 128GB, 8GB + 256GB និង 12GB + 256GB ។ realme X50 Pro 5G បន្ទះឈីប Snapdragon 865 5G ដែលបំពាក់នៅលើ realme អគ្គនាយកក្រុមហ៊ុន Qualcomm® EMEA លោក Enrico Salvatori បានមានប្រសាសន៍ថា៖ «យើងមានមោទនភាពក្នុងការគាំទ្រ realme សម្រាប់បើកដំណើរការសម្ពោធ X50 Pro 5G ដែលជាទូរស័ព្ទដើរដោយបច្ចេកវិទ្យា 5G ដំបូងបង្អស់របស់ខ្លួននៅក្នុងអឺរ៉ុបនេះ» ។ លោកបានបន្ដថា៖ «ព្រឹត្តិការណ៍ដ៏សំខាន់នេះ បានបង្ហាញពីកិច្ចសហប្រតិបត្តិការយ៉ាងជិតស្និទ្ធរវាងក្រុមហ៊ុនទាំងពីរ ហើយយើងទន្ទឹងរង់ចាំធ្វើការជាមួយក្រុមហ៊ុន realme ដ្បិតក្រុមហ៊ុននេះ បាននាំយក X50 Pro 5G នេះនិងឧបករណ៍ដទៃទៀត ដើម្បីឲ្យអ្នកប្រើប្រាស់នៅអឺរ៉ុប បានទទួលបានបទពិសោធន៍» ។ ដើម្បីធានាថាស្មាតហ្វូននេះ អាចដំណើរការបានល្អប្រសើរជាងមុន realme X50 Pro 5G ត្រូវបានភ្ជាប់មកជាមួយនូវបច្ចេកវិទ្យា 5D Stereoscopic Ice Cooling Pro ដែលអាចកាត់បន្ថយកម្ដៅ ជាមួយ VC liquid cooling copper chamber បន្ទះសន្លឹក 3D ស៊ីលីកូន ច្រើនសន្លឹកក្នុងការទប់ទល់នឹងកម្ដៅ។ ជាមួយ VC liquid cooling copper chamber មានទំហំរហូតដល់ 1821មីល្លីម៉ែត្រការ៉េ ដែលទំហំនេះគឺធំជាង បំពង់ត្រជាក់ធម្មតាហើយ កាត់បន្ថយប្រភពកម្តៅស្នូលបានទៅដល់ ១០០% ។ សមត្ថភាពរំលាយកម្តៅត្រូវបានផលិតឡើងយ៉ាងល្អប្រសើរ ដូច្នេះស្មាតហ្វូននេះអាចរក្សា ដំណើរការបានល្អបំផុតគ្រប់ពេលគ្រប់វេលាដោយមិនបារម្ភរឿងកម្តៅនៃស្មាតហ្វូនកើនឡើងនោះឡើយ។ realme X50 Pro 5G បច្ចេកវិទ្យាដែកត្រដាក់ VC Cooling System realme X50 Pro 5G ជាមួយនឹងកម្លាំងថាមពលថ្ម 4200mAh ត្រូវបានអនុវត្តន៍ដំបូង សម្រាប់បច្ចេកវិទ្យា Flash Charge-65W SuperDart ដែលអាចសាកបានខណៈពេលដែលអេក្រង់កំពុងបើកដំណើរការ រួមជាមួយល្បឿននៃការសាកថ្មលឿនបំផុត ដោយចំណាយពេលត្រឹមតែ ៣៥នាទីប៉ុណ្ណោះ ក្នុងការសាកថ្មពេញ ដែលនេះជាបច្ចេកវិទ្យាសាកថ្មដ៏លឿនបំផុតនាពេលបច្ចុប្បន្ន ក្នុងឧស្សាហកម្មនេះ។ គ្រប់ម៉ូឌែលទាំងអស់ ត្រូវបានបំពាក់ជាមួយឆ្នាំងសាកថ្មជំនាន់ថ្មីរបស់ GaN ដើម្បីទទួលបានដង់ស៊ីតេថាមពលខ្ពស់ ជាមួយនឹងរាងកាយតូចច្រឡឹងជាងមុន និងមានអត្រាកម្តៅទាបជាងមុន។ ស្របពេលជាមួយគ្នានេះដែរ realme X50 Pro 5G ក៏អាចប្រើបានទាំងសាកថ្ម 30W VOOC 4.0 Flash និងសាកថ្មបានលឿន 18W QC / PD ។ realme X50 Pro 5G ថាមពលសាកថ្មកំលាំង 65W SuperDart SuperDart មិនត្រឹមតែបង្ហាញពីការសាកថ្មលឿនប៉ុណ្ណោះទេ ហើយបន្ទះឈីប Five-core ក៏ ធានាបាននូវការការពារពេញលេញ ទៅលើបន្ទុកថាមពលលើស ឆ្នាំងសាកថ្ម ការកំណត់អត្តសញ្ញាណនៃបន្ទុកពន្លឺ និងការពារថាមពលដែលលើសចំណុះ។ ការពារការផ្ទុកទិន្នន័យលើសចំណុះ ការពារបន្ទុកលើសវ៉ុល ការពារ ការរលាយថ្ម ដែលធ្វើឱ្យការសាកថ្មលឿន និងមានសុវត្ថិភាព។ realme X50 Pro 5G ត្រូវបានបំពាក់ដោយអេក្រង់ របស់ Samsung Super AMOLED ទំហំ ៦,៤៤ អ៊ីញដែលផ្តល់នូវសមាមាត្រ 20:9 និងមានសមាមាត្រអេក្រង់ទាំងមូល រហូតដល់ ៩២%ឯណោះ។ វាជាជំនួយដល់ HDR10+, 100% DCI-P3 និងការបញ្ចេញពន្លឺ ដែលឈានដល់កម្រិតពន្លឺអតិបរិមារ រហូតដល់ ១០០០nits និងកម្រិតសមាមាត្រ contrast ខ្ពស់បំផុតរហូតដល់ ២០០០០០០:១ ឯណោះ។ អំពូលពន្លឺថ្មីម៉ាក E3 ថ្មី កាត់បន្ថយពន្លឺព៌ណខៀវបាន 37.5% និងថាមពល 5% ផងដែរ។ realme X50 Pro 5G បង្ហាញខ្លួនជាមួយអេក្រង់ 9០Hz ដែល Frame Rate ត្រូវបានកើនឡើង 50% បើប្រៀបធៀបនឹងស្មាតហ្វូនធម្មតា។ ទន្ទឹមនឹងនេះ វាមានអត្រាគំរូ 180Hz ដែលធ្វើអោយប្រសើរឡើង នូវភាពប្រែប្រួលនៃចលនាអេក្រង់ និងភាពរលូននៅពេល លេងហ្គេមផ្សេងៗ។ ទូរស័ព្ទ realme X50 Pro 5G អេក្រង់ 6.44 អីុង កម្រិត 90Hz Super AMOLED Display ជាមួយនឹងអេក្រង់ Super AMOLED, realme X50 Pro 5G ដែលបានបំពាក់ ជាមួយនឹងមុខងារស្គែនស្នាមក្រយៅដៃនៅក្នុងអេក្រង់ ដែលកាន់តែងាយស្រួលក្នុងពេលដោះសោរ។ ការស្គែនក្រយៅដៃជំនាន់ថ្មីនេះ ត្រូវការពេលជាមធ្យមត្រឹមតែ 0.27 វិនាទីតែប៉ុណ្ណោះដើម្បីដោះសោរក្នុងទូរស័ព្ទដៃ។ ប្រព័ន្ធសុវត្តិភាពត្រូវបានពង្រឹងឱ្យប្រសើរឡើងបន្ថែមទៀត ខណៈដែលវាត្រូវបានគេធ្វើឱ្យប្រសើរ នូវឡាស៊ែរពណ៌ស និងរួមបញ្ចូលគ្នានូវការបញ្ចាំងពន្លឺលើអេក្រង់ខ្ពស់ និងស្នូលដំណើរការដ៏មានឥទ្ធិពល ក៏ដូចជាតម្រងសុវត្ថិភាព ដែលបានបង្កប់នៅក្នុងស្មាតហ្វូន។ realme បានយកចិត្តទុកដាក់ជាពិសេស ទៅលើតម្រូវការរបស់យុវជន។ ដោយផ្អែកលើការកោតសរសើរយ៉ាងខ្លាំង ចំពោះកាមេរ៉ាទំហំ 64MP Hawk Eye AI 4 គ្រាប់។ realme X50 Pro 5G មានបំពាក់កាមេរ៉ា៤គ្រាប់ដែល ថតដល់ប្លង់ទូលាយ រហូតដល់ ៦៤ មេហ្គាភិចសែលនៅផ្នែកខាងក្រោយ និងកាមេរ៉ាភ្លោះនៅផ្នែកខាង មុខដែលមានមុខងារទំនើបៗជាច្រើន។ realme X50 Pro 5G បានបំពាក់កាមេរ៉ាភ្លោះ ធំទូលាយនៅផ្នែកខាងមុខរួមជាមួយ Len កាមេរ៉ាដែលកែសម្រួលមកពី 32MP Sony IMX616 និងកម្រិតអាប់ភើឆើ f / 2.5 ។ ជាមួយLen ទំហំ 8MP ថតប្លង់ទូលាយ មានកម្រិត f / 2.2 aperture គឺអាចចាប់បាននូវទិដ្ឋភាព ១០៥ ដឺក្រេ។ កាមេរ៉ាទាំងពីរគឺជំនួយ ដល់ការថតរូប Selfie នៅក្នុងប្រភេទ HDR និង Nightscape ។ បើនិយាយពីមុខងារ នៃការថតវីដេអូវិញ ការថតវីដេអូដែលមានប្លង់ធំទូលាយ, UISដែលជួយទប់លំនឹងវីដេអូ, រូបថតថតរូបPortrait ស្រស់ស្អាតនិង រូបវីដេអូព្រាលក្រាយដោយបច្ចេកវិទ្យា bokeh ។ realme X50 Pro 5G ទំហំ 32 មេហ្គាភិចសែល ជាមួយកាមេរ៉ាភ្លោះ មុខថតសែលហ្វីប្លង់ទូលាយ realme X50 Pro 5G បំពាក់កាមេរ៉ាទំហំ 64MP Hawk Eye 4 គ្រាប់ ដែលដំឡើងនៅផ្នែកខាងក្រោយ។ កាមេរ៉ាគោលទំហំ 64 MP មានជំរៅធំ f / 1.8 អាចចាប់យករូបភាពច្បាស់បំផុត ហើយអាចប្រើបច្ចេកវិទ្យាTetracell 4-in-1 pixel ដើម្បីរួមបញ្ចូលភីកសែលជាប់គ្នា 4 ទៅជាភីកសែលធំ 1.6m រួមជាមួយការupgrade មុខងារថតពេលយប់ Nightscape 3.0 ដែលអាចប្រើបានជាមួយទម្រជើងកាមេរ៉ា។ ក្នុងពេលជាមួយគ្នានេះ វាត្រូវបានបន្ថែមមុខងារ Ultra Nightscape Mode ដែលអ្នកប្រើប្រាស់ អាចថតរូបដ៏អស្ចារ្យទោះបីជាមានពន្លឺតិចយ៉ាងណា ក៏ដោយ។ កាមេរ៉ា មួយទៀត ទំហំ 8 មេហ្គាភិចសែល សម្រាប់ថតប្លង់ទូលាយ ultra-wide-angle និង ប្លង់ជិតបំផុត ultra-macro lens មានភីកសែលធំ 1.4m ថតប្លង់ទូលាយ រហូតដល់ 119 ដឺក្រេ អាចចាប់យករូបភាពដ៏អស្ចារ្យបានយ៉ាងងាយស្រួល ហើយ Len super macro ទំហំ ៣សង់ទីម៉ែត្រ ផ្តល់នូវរូបភាពដែលថតជិតបានអស្ចារ្យបំផុត។ ជាមួយនឹងកាមេរ៉ា Zoom ទំហំ 12MP អាច ធ្វើការ zoom រហូតទៅដល់ 20ដង hybrid zoom ។ ប្រព័ន្ធចាប់យកពណ៌ពន្លឺ និងស្រមោលដែលធ្វើអោយប្រសើរឡើង នូវរូបភាពរបស់អ្នកកាន់តែរស់រវើក។ realme X50 Pro 5G កាមេរ៉ា 4 គ្រាប់ទំហំ ៦៤ មេហ្គាភិចសែល ប្រភេទ AI កាមេរ៉ាខាងក្រោយរបស់ realme X50 Pro 5G មានគុណភាពចាប់យកវីដេអូកម្រិតច្បាស់ 4K, UIS និង UIS Max នឹងវីដេអូទប់លំញ័របានល្អបំផុត។ រួមផ្សំជាមួយនឹងប្រព័ន្ធ AI និង ប្រព័ន្ធចាប់កែសម្រួលភាពញ័រដែលកើតឡើងដោយដៃកាន់របស់អ្នកប្រើប្រាស់ភ្លាមៗតែម្តង។ ការចាប់យករូបភាពធ្វើឡើងតាមរយៈប្លង់ថតទូលាយ ដែលផ្តល់រូបភាព និងទិដ្ឋភាពវីដេអូមានលំនឹងយ៉ាងល្អបំផុត មិនចាញ់កាមេរ៉ាអាជីពនោះឡើយ។ លើសពីនេះទៀត វាក៏អាចមាន ប្រសិទ្ធិភាពថតវីដេអូ ប្លង់ទូលាយព្រាលខាងក្រោយ ឬវីដេអូសប្បាយៗជាច្រើនទៀត។ មុខងារផ្សេងៗជាប្រើនទៀត នាំមកនូវបទពិសោធន៍អ្នកប្រើស្មាតហ្វូនយ៉ាងល្អប្រសើរ realme X50 Pro 5G ត្រូវបានភ្ជាប់មកជាមួយនូវផ្ទៃមុខ (UI) ដែលដើរដោយប្រតិបត្តិការ Android 10 ដោយប្រកាន់ខ្ជាប់នូវគំនិត ការរចនាពិត ដែលបង្ហាញថាមានភាព ខ្លួនឯងមិនចម្លងពីគេ មានយុវវ័យភាព សាមញ្ញ និងការរចនាបថ។ វាក៏មានប្រព័ន្ធ NFC ដែលមានលក្ខណៈពិសេសពេញលេញ, ម៉ូទ័រលីនេអ៊ែរដ៏ទន់ភ្លន់, GPS ពីរក្រុម និងឧបករណ៍បំពងសំឡេងលីនេអ៊ែរទំនើប ដែលដើរដោយ Dolby ផ្តល់នូវការគាំទ្រយ៉ាងពេញទំហឹង ចំពោះបទពិសោធន៍ Dolby Atmos ។ ដំបូងហើយក៏ទទួលបានវិញ្ញាបនបត្រ Hi-Res ដែលធ្វើអោយប្រសើរឡើង នូវបទពិសោធន៍អ្នកប្រើប្រាស់នៅគ្រប់ទិដ្ឋភាពទាំងអស់។ ការផលិតដ៍អស្ចារ្យ៖ ទាំងពណ៌ នឹងតួខ្លួនយ៉ាងរឹងមាំ ស្មាតហ្វូននេះ មានការយល់ដឹងអំពីការរចនាបថផ្ទាល់ខ្លួន។ realme X50 Pro 5G មានស្ទាយប្លែក ជាមួយពណ៌ប្រដេញគ្នា នៃពណ៌ "Moss Green '' នឹង "Rust Red" ដែលជាពណ៌ពេញនិយមនាឆ្នាំ 2020 ។ ពណ៌ចម្រុះត្រូវបានមានភាពរមទម្យ វាមានភាពខុសប្លែកពីពណ៌ដទៃ ដែលធ្វើឲ្យមនុស្សមានអារម្មណ៍ថាមានសុវត្ថិភាពជាងមុន។ វាត្រូវបានបំផុសគំនិត ដោយវត្ថុដែលមិនស្គាល់នៅក្នុងលំហរខាងក្រៅនៃភព មានលក្ខណៈអាថ៌កំបាំង និងជ្រៅ ដែលវាបញ្ចេញពន្លឺមួយនៅក្នុងជម្រៅ នៃសកលលោក ដែលកំពុងទន្ទឹងរង់ចាំឲ្យគេរកវាឃើញ ។ ដូចជាពណ៌ Rust Red និងMoss Green ដែល ត្រូវបានគេមើលរំលងយ៉ាងងាយនៅក្នុងធម្មជាតិ ប៉ុន្តែត្រូវបានរកឃើញភាពស្រស់ស្អាតរបស់វា ជាមួយនៅពេលមួយដែលអ្នកសំលឹងមើលទៅកាន់តែជិត។ realme X50 Pro 5G Moss Green ដើម្បីបង្ហាញឱ្យកាន់តែច្បាស់ នូវពណ៌ realme X50 Pro 5G បានទិញពណ៌ដែលត្រូវបានគេកែច្នៃទៅជាពណ៌ផ្ទាល់ខ្លួន ពីក្រុមហ៊ុនកូរ៉េខាងត្បូង SKC។ ទឹកពណ៌ដែលរមទម្យទីបំផុត សម្រេចបាននូវគុណភាពខាងក្នុង និងប្រណិត បន្ទាប់ពីដំណើរការចំនួន ៦ ដំណាក់កាល ក្នុងការធ្វើឡើងដែលចំណាយពេលសរុប ២១ ថ្ងៃ។ realme X50 Pro 5G Rust Red តួរបស់ស្មាតហ្វូននេះ មានស៊ុមពាក់កណ្តាលជាលោហៈធាតុ ផ្ទៃអេក្រង់ និងផ្នែកខាងក្រោយត្រូវបានផលិតឡើងដោយកញ្ចក់ Corning Gorilla Glass 5 ជាមួយនឹងបច្ចេកវិទ្យា ពត់ដោយកម្តៅ ដែលធ្វើឲ្យស្មាតហ្វូនមួយនេះ មានភាពរឹង និងធន់បានយូរ ដោយផ្តល់នូវភាពឆើតឆាយ ដែលសក្តិសមនឹងការចាប់កាន់នឹងដៃ។ ដើម្បីសម្រេចបាននូវទម្រង់នៃការប៉ះកញ្ចក់ពិសេសមួយ realme X50 Pro 5G ប្រើប្រាស់បច្ចេកវិទ្យា AG ឈានមុខគេ ដើម្បីកាត់បន្ថយការបំភាយកញ្ចក់ធម្មតា ពី 8% មកតិចជាង 1% នាំមកនូវអារម្មណ៍គ្មានភាពទាក់ ពេលប៉ះ និងចុចនៅលើអេក្រង់ ដែលមានភាពទន់រលោង និងមានផាសុកភាព។ នៅក្នុងប្រទេសអេស្ប៉ាញ តម្លៃ ៣ ប្រភេទ របស់ realme X50 Pro 5G គឺមាន 559 អឺរ៉ូ (8GB + 128 GB), 669 អឺរ៉ូ (8 GB + 256 GB ) និង 749 អឺរ៉ូ (12 GB + 256 GB ) ភ្ជាប់ជាមួយនឹងគំនិតពាក្យស្លោក Dare to Leap ។ ហើយទូរស័ព្ទនេះ នឹងលក់ទូទាំងប្រទេសក្នុងតំបន់អឺរ៉ុប នៅខែមេសានេះ ។ Specs ចំបងរបស់ realme X50 Pro 5G ក្នុងនាមជាស្មាតហ្វូនកំពូល 5G ដំបូងបង្អស់របស់ realme X50 Pro 5G ដំណើរការដោយប្រព័ន្ធឈីប Qualcomm® Snapdragon 865 5G មានបំពាក់មុខងារ 65W SuperDart Flash Charge, កាមេរ៉ា 64MP Hawk Eye AI 4 គ្រាប់, កាមេរ៉ាភ្លោះទំហំ 32MP សម្រាប់ថតប្លង់ទូលាយក្នុងការសេលហ្វី និងអេក្រង់កម្រិត 90Hz Super AMOLED ។ វាជាស្មាតហ្វូនស៊េរី 5G ដែលមានដំណើរការល្អឥតខ្ចោះ។ ក្នុងនាមជា អ្នកពេញនិយមនៃ 5G និង អ្នកពេញនិយមនៃរបៀបរស់នៅបែបបច្ចេកវិទ្យា realme នឹងបន្តផលិតស្មាតហ្វូនដែលមានលក្ខណៈទាន់សម័យជាងមុន និងនាំរបៀបរស់នៅ របស់អតិថិជនវ័យក្មេង ដើម្បីបង្កើតស្មាតហ្វូន 5G បន្ថែមទៀតជាមួយនឹងការភ្ញាក់ផ្អើល៕ (អត្ថបទពាណិជ្ជកម្ម)	ទីក្រុងម៉ាឌ្រីដ ប្រទេសអេស្ប៉ាញ, នៅថ្ងៃទី ២៤ ខែកុម្ភៈឆ្នាំ ២០២០ - realme ជាម៉ាកស្មាតហ្វូនដែលបានពង្រីកវិសាលភាពរបស់ខ្លួនយ៉ាងឆាប់រហ័សបំផុតនៅលើពិភពលោក បានបើកដំណើរការលក់ស្មាតហ្វូន 5G ដំបូងបង្អស់របស់ខ្លួនគឺស្មាតហ្វូន «កំពូលល្បឿន5G» (5G Speed Flagship) និង realme X50 Pro 5G នៅក្នុងព្រឹត្តិការណ៍សម្ពោធផលិតផល 5G ក្រោមប្រធានបទ «ល្បឿននៃអនាគត» កាលពីម៉ោង ១០ ព្រឹក (UTC + 01: 00) ថ្ងៃទី ២៤ ខែ កុម្ភៈនេះ។
ភាពទ័លច្រកផ្នែកនយោបាយក្នុងប្រទេសថៃ បានកើតឡើងក្រោយការបោះឆ្នោតថ្ងៃទី២៤ ខែមីនា ដែលគ្មានណាមួយមានសំឡេងគ្រប់គ្រាន់ដើម្បីដឹកនាំប្រទេសឡើយ។ បក្សភឿថៃ ដែលឈ្នះអាសនៈសភាច្រើនជាងគេ បានប្រមូលកម្លាំងពីបក្ស៦ផ្សេងទៀតដើម្បីឈានទៅបង្កើតរដ្ឋាភិបាលចម្រុះ ខណៈបក្សកម្លាំងប្រជារាស្ត្រដែលគាំទ្រលោក ប្រាយុទ្ធ ចន្ទអូចា ហើយទទួលសំឡេងគាំទ្រច្រើនលំដាប់ទីមួយ ក៏កំពុងចែចូវបក្សផ្សេងដែរ។ ដោយសារតែគ្មានបក្សណាមានសំឡេងក្នុងសភាពលើសលប់នោះ ភាពជាប់គាំងអាចជារឿងដែលចៀសមិនរួច។ អ្នកនយោបាយខ្លះក៏លើកឡើងពីលទ្ធភាពក្នុងការបង្កើតរដ្ឋាភិបាលរួបរួមជាតិមួយដែលគ្មានបក្សប្រឆាំងអ្វីទាំងអស់ តែបក្សទាំងអស់រួមគ្នាដឹកនាំប្រទេសវិញ។ ជុំវិញបញ្ហានេះ មេដឹកនាំរបបយោធា ប្រាយុទ្ធ ចន្ទអូចា ហាក់មិនយល់ស្របនឹងគំនិតនេះឡើយ ហើយចង់រង់ចាំលទ្ធផលផ្លូវការពីគណៈកម្មការរៀបចំការបោះឆ្នោតសិន។ បើតាមកាសែតបាងកកប៉ុស្តិ៍ លោក ប្រាយុទ្ធ និយាយនៅថ្ងៃទី៩ ខែមេសា ថា នីតិវិធីនៅវែងឆ្ងាយណាស់ ហើយការបង្កើតរដ្ឋាភិបាលរួបរួមជាតិនេះ ក៏នៅទាន់មិនដឹងថា អាចទៅរួចឬយ៉ាងណាដែរ ព្រោះត្រូវពិនិត្យមើលច្បាប់រដ្ឋធម្មនុញ្ញ និងច្បាប់ផ្សេងៗផង។ សម្រាប់លោកនាយករដ្ឋមន្ត្រីរូបនេះ អ្នកនយោបាយទាំងអស់ មិនមែនសុទ្ធតែអាចបង្កើតក្បួនច្បាប់តាមចិត្តចង់ឡើយ ដ្បិតវាក៏មិនអាចដោះស្រាយបញ្ហាគ្រប់យ៉ាងបានដែរ។ គំនិតបង្កើតរដ្ឋាភិបាលរួបរួមជាតិនេះ ត្រូវបានលើកឡើងដោយបេក្ខជនសមាជិកសភាបក្សប្រជាធិបតេយ្យឈ្មោះ Thepthai Senapong ដើម្បីជាច្រកចេញនៃវិបត្តិនយោបាយ។ ប៉ុន្តែនាយករដ្ឋមន្ត្រី នឹងមិនមែនជាលោក ប្រាយុទ្ធ ឡើយ តែជាបេក្ខជនដែលគ្រប់ភាគីទទួលយកបាន។ លោក ប្រាយុទ្ធ ទំនងខឹងនឹងសំណើបែបនេះ ទើបមិនព្រមតាមគំនិតបង្កើតរដ្ឋាភិបាលរួបរួមជាតិតែម្ដង។ តាមពិតទៅ បើនិយាយពីលទ្ធភាពក្នុងបង្កើតរដ្ឋាភិបាលវិញ បក្សកម្លាំងប្រជារាស្ត្រមានភាគរយខ្ពស់ជាងបក្សភឿថៃ។ បើបូកអាសនៈសភាដែលបក្សនេះអាចទទួលបាន បូកនឹងសមាជិកព្រឹទ្ធសភា២៥០នាក់ទៀត បក្សកម្លាំងប្រជារាស្ត្រមានសំឡេងគ្រប់ដើម្បីដឹកនាំរដ្ឋាភិបាលដោយមានលោក ប្រាយុទ្ធ ជានាយករដ្ឋមន្ត្រី។ ប៉ុន្តែក្រោយការបង្កើតរដ្ឋាភិបាលហើយនោះ លោក ប្រាយុទ្ធ ត្រូវប្រឈមជាមួយសំឡេងប្រឆាំងដ៏ច្រើនក្នុងសភា ដែលពេលនោះ ការជាប់គាំងនឹងកើតឡើងមិនខាន៕	លទ្ធផលមិនផ្លូវការក្រោយការបោះឆ្នោតថ្ងៃទី២៤ ខែមីនា បង្ហាញថា មិនមានបក្សនយោបាយណាមានសំឡេងគ្រប់គ្រាន់ដើម្បីបង្កើតរដ្ឋាភិបាលឡើយ។ បក្សធំៗពីរមានកម្លាំងប្រជារាស្ត្រ និងភឿថៃ សុទ្ធតែព្យាយាមបង្កើតរដ្ឋាភិបាលចម្រុះរៀងៗខ្លួន ខណៈអ្នកនយោបាយខ្លះថែមទាំងចង់ឃើញរដ្ឋាភិបាលរួបរួមជាតិផង។ ប៉ុន្តែប្រមុខរបបយោធាថៃ ប្រាយុទ្ធ ចន្ទអូចា នៅថ្ងៃទី៩ ខែមេសា បានទាត់ចោលលទ្ធភាពក្នុងការបង្កើតក្បាលម៉ាស៊ីនរដ្ឋាភិបាលបែបនេះ។
បើតាមសេចក្តីជូនព័ត៌មានរបស់ក្រសួងសុខាភិបាល បុរសរូបនេះ ជាអ្នកដំណើរវិលត្រឡប់មកពីប្រទេសហ្វីលីពីន ដោយឆ្លងកាត់កូរ៉េខាងត្បូង ហើយបានមកដល់កម្ពុជានៅយប់ថ្ងៃទី២០ ខែឧសភា។ អ្នកដំណើរសរុប៦៣នាក់ (ស្រី១៤នាក់ និងប្រុស៤៩នាក់) ដោយមានកូរ៉េ២៣នាក់ បែលហ្ស៊ិក១នាក់ ចិន (តៃវ៉ាន់) ១នាក់ ហូឡង់១នាក់ ជប៉ុន៣នាក់ និងខ្មែរ៣៤នាក់។ អ្នកទាំងនេះ បានស្ថិតក្រោមចត្តាឡីស័កនៅជិតអាកាសយានដ្ឋានអន្តរជាតិភ្នំពេញ ហើយតាមវត្ថុសំណាក លទ្ធផលពីវិទ្យាស្ថានប៉ាស្ទ័រ បានបង្ហាញថា បុរសជនជាតិខ្មែរ១នាក់ មានវិជ្ជមានកូវីដ១៩។ បច្ចុប្បន្នបុរសនោះ ត្រូវបានបញ្ជូនឲ្យសម្រាកព្យាបាលដាច់ដោយឡែកនៅមន្ទីរពេទ្យខ្មែរសូវៀត រីឯអ្នកដំណើរ៦២នាក់ទៀត ត្រូវបន្តធ្វើចត្តាឡីស័ក១៤ថ្ងៃនៅសណ្ឋាគារមួយក្នុងរាជធានីភ្នំពេញ៕	ក្រសួងសុខាភិបាល បានប្រកាសពីការរកឃើញករណីឆ្លង COVID-19 ថ្មីមួយទៀត ដែលជាបុរសជនជាតិខ្មែរអាយុ២៦ឆ្នាំមានទីលំនៅនៅឃុំកំពង់ត្រាច ស្រុកកំពង់ត្រាច ខេត្តកំពត។ នេះជាករណីទី១២៣ ដែលត្រូវបានរកឃើញក្រោយស្ងប់ស្ងាត់អស់រយៈពេល៣៧ថ្ងៃ។
វចនានុក្រមសម្តេច ជួន ណាត បានបញ្ជាក់ពាក្យ «បុរាណ»មានន័យថា ចាស់,ដែលកើតមានមុន និងយូរមកហើយ,ដែលធ្លាប់មានពីព្រេងនាយ។ គុណសព្ទ «បុរាណ» នេះភាគច្រើនប្រើភ្ជាប់នឹងនាមសព្ទឯទៀត ដូចជា បុរាណកាល(កាល ឬគ្រាពីដើម,កាលពីព្រេងនាយ),បុរាណពិធី(បែបបទីពីបុរាណ),បុរាណភណ្ឌ(របស់ចាស់,ទ្រព្យចាស់),បុរាណរាជ(ស្តេចពីព្រេងនាយ), បុរាណរាជ្យ(រាជ្យពីដើម), បុរាណវាទ(ពាក្យចាស់), បុរាណសម័យ(សម័យពីបុរាណ)។ នៅក្នុងន័យខាងលើនេះ ពលរដ្ឋអាចប្រើជា «បុរាណ» ក៏បាន ឬ«បូរាណក៏បាន»គឺសុទ្ធតែត្រឹមត្រូវដូចគ្នា គ្រាន់តែ ពាក្យ «បូរាណ» ត្រូវបានគេនិយមប្រើសម្រាប់តែនៅក្នុងកាព្យជាង។ ឧទាហរណ៍៖ អក្សរខ្មែរយើងសព្វថ្ងៃ អ្នកប្រាជ្ញលោកច្នៃតាមលំអាន ចាស់ព្រឹទ្ធាចារ្យពីបូរាណ ដែលបានហាត់រៀនតៗមក។ មួយយ៉ាងទៀតថា ខ្ញុំរៀនអក្សរជាតិ ពុំឃ្លៀងឃ្លាតក្លាយប៉ុន្មាន រៀនតាមបែបបូរាណ លោកគ្រូក៏បានពន្យល់ដែរ៕	សម្រាប់ពលរដ្ឋដែលតែងតែប្រើប្រាស់ពាក្យ«បុរាណ» ប្រាកដជាសន្មតពាក្យនេះជាពាក្យត្រឹមត្រូវតែមួយគត់ ប៉ុន្តែបើតាមការបញ្ជាក់ពីវចនានុក្រម សម្តេច ជួន ណាត ពាក្យ «បុរាណ»អាចសរសេរ ជា «បូរាណ» ក៏បានដែរ។
អាស៊ានបានដាក់ចេញនូវ«ក្របខណ្ឌស្តារសេដ្ឋកិច្ចឡើងវិញគ្រប់ជ្រុងជ្រាយរបស់អាស៊ាន(ACRF)» សំដៅជំរុញការអភិវឌ្ឍវិស័យឌីជីថលក្នុងអាស៊ាន និងការបន្តធ្វើឱ្យប្រសើរឡើងនូវបរិយាកាសធុរកិច្ច និងវិនិយោគ ព្រមជាមួយកិច្ចសម្រួលពាណិជ្ជកម្មនានា ដើម្បីស្តារឡើងវិញពីវិបត្តិនៃជំងឺកូវីដ-១៩។ ការព្យាកររបស់ការិយាល័យស្រាវជ្រាវម៉ាក្រូសេដ្ឋកិច្ចអាស៊ានបូក៣(AMRO) បង្ហាញថា សេដ្ឋកិច្ចអាស៊ានកំពុងងើបឡើងវិញជាមួយការសម្រេចបាននូវកំណើនផលិតផលក្នុងស្រុក(GDP) ក្នុងអត្រា៣,១ភាគរយ នៅឆ្នាំ២០២១ និងឈានដល់អត្រា៥,៣ភាគរយ សម្រាប់ឆ្នាំ២០២២នេះ។ ក្នុងកិច្ចប្រជុំកំពូលធុរកិច្ច និងវិនិយោគអាស៊ាន ឆ្នាំ២០២២ ក្រោមមូលបទ«អាស៊ានរួមគ្នាធ្វើ៖ ដោះស្រាយបញ្ហាប្រឈមទាំងអស់គ្នា» នៅរាជធានីភ្នំពេញ នាព្រឹកថ្ងៃទី១០វិច្ឆិកា សម្តេច ហ៊ុន សែន ថ្លែងថា ទោះបីវិបត្តិកូវីដ-១៩ បានស្រាកស្រាន្តគួរឱ្យកត់សម្គាល់ ប៉ុន្តែស្ថានភាព និងទស្សនវិស័យសេដ្ឋកិច្ចសកល នៅតែមានភាពផុយស្រួយ និងងាយរងនូវវិបត្តិថ្មី ដោយអាស៊ាននៅតែបន្តប្រឈមនឹងបញ្ហាថ្មីៗ និងកាន់តែស្មុគស្មាញ ដែលកំពុងកើតឡើងជាបន្តបន្ទាប់ ទាំងទិដ្ឋភាពសេដ្ឋកិច្ច សង្គម បរិស្ថាន និងភូមិសាស្រ្តនយោបាយ។ «ក្នុងស្មារតីនេះ អាស៊ានត្រូវតែប្រកាន់ភ្ជាប់នូវគោលការណ៍ប្រព័ន្ធពាណិជ្ជកម្មពហុភាគី និងការបន្តជំរុញការធ្វើសេរីភាវូបនីយកម្ម ដើម្បីលើកកម្ពស់អាស៊ានឱ្យក្លាយជាតំបន់មួយដែលមានលក្ខណៈបើកចំហ តម្លាភាព បរិយាប័ន្ន»។ នេះជាការលើកឡើងរបស់សម្តេច ដោយបន្តថា ទន្ទឹមនេះ អាស៊ានត្រូវបន្តរក្សាឱ្យបាននូវ«មជ្ឈភាព» និង «ឯកភាពអាស៊ាន» ក្នុងការកសាងទំនាក់ទំនងសកល និងតំបន់។ លើសពីនេះ អាស៊ានក៏ត្រូវធ្វើឱ្យកាន់តែប្រសើរថែមទៀតនូវកិច្ចព្រមព្រៀងពាណិជ្ជកម្មសេរី និងកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រាយនានា ដែលមានស្រាប់ សំដៅធានាថា កិច្ចព្រមព្រៀងទាំងនេះនៅតែរក្សាបាននូវទំនើបកម្ម ទាន់សម័យ មានលក្ខណៈកាន់តែប្រសើរ និងឆ្លើយតបប្រកបដោយប្រសិទ្ធភាព ចំពោះនិន្នាការធុរកិច្ច និងការវិនិយោគនាបច្ចុប្បន្ន។ ដើម្បីរក្សាបាននូវសេដ្ឋកិច្ចក្នុងតំបន់ប្រកបដោយនិរន្តរភាពនេះ សម្តេច ហ៊ុន សែន ក្នុងនាមជាប្រធានអាស៊ានប្តូរវេនឆ្នាំ២០២២ ក៏បានកំណត់បន្ថែមនូវគោលដៅយុទ្ធសាស្ត្រចំនួន៤ទៀត ដែលស្ថិតក្រោមសរស្តម្ភសហ-គមន៍សេដ្ឋកិច្ចអាស៊ាន។ ក្នុងនោះ មានការពង្រឹងការតភ្ជាប់ឌីជីថល វិទ្យាសាស្រ្ត និងបច្ចេកវិទ្យា, ការកាត់បន្ថយគម្លាតអភិវឌ្ឍន៍ ដើម្បីភាពប្រកួតប្រជែងរបស់អាស៊ាន, ការជំរុញសមាហរណកម្ម បរិយាប័ន្ន ភាពធន់ និងភាពប្រកួតប្រជែងរបស់អាស៊ានឱ្យខ្លាំងជាងមុន និងអាស៊ានជាសកលសម្រាប់ភាពរីកចម្រើន និងការអភិវឌ្ឍ សំដៅជំរុញកំណើនសេដ្ឋកិច្ចឡើងវិញ ប្រកបដោយចីរភាព បរិយាប័ន្ន និងភាពធន់។ ប្រធានអាស៊ានប្តូរវេនរូបនេះបន្តមានប្រសាសន៍យ៉ាងដូច្នេះ៖ «យើងទាំងអស់គ្នា ត្រូវសហការគ្នា ដើម្បីធានាថា អាស៊ាននៅតែជាតំបន់ដែលមានភាពទាក់ទាញ និងរស់រវើកសម្រាប់ការធ្វើពាណិជ្ជកម្ម និងការវិនិយោគ»៕	ភ្នំពេញ៖ ជិតបីឆ្នាំមកនេះប្រទេសក្នុងតំបន់អាស៊ាន បានខិតខំរួមគ្នាដាក់ចេញវិធានគោលនយោបាយ និងគំនិតផ្តួចផ្តើមនានា ដើម្បីដោះស្រាយវិបត្តិកូវីដ-១៩ ក្នុងការកាត់បន្ថយផលប៉ះពាល់មកលើសង្គម និងសេដ្ឋកិច្ច។ សម្តេច ហ៊ុន សែន ក្នុងនាមប្រធានអាស៊ានឆ្នាំ២០២២ បានទាមទារឱ្យភាគីពាក់ព័ន្ធទាំងអស់ត្រូវសហការគ្នា ដើម្បីធានាថា អាស៊ាននៅតែជាតំបន់ដែលមានភាពទាក់ទាញ និងរស់រវើក សម្រាប់ការធ្វើពាណិជ្ជកម្ម និងការវិនិយោគ។
នៅថ្ងៃទី២២ ខែវិច្ឆកា ឆ្នាំ២០១៨ ត្រូវជាថ្ងៃខួប៨ឆ្នាំនៃសោដនាថកម្មរត់ជាន់គ្នានៅលើស្ពាននាគកោះពេជ្រ កាលពីអំឡុងបុណ្យអុំទូកឆ្នាំ២០១០ សាលារាជធានីភ្នំពេញបាននិមន្តព្រះសង្ឃ តាជី យាយជី និងសាច់ញាតិបងប្អូន រៀបចំពិធីសូត្រមន្ត រាប់បាត បង្សុកូល ដើម្បីឧទ្ទិសកុសលដល់វិញ្ញាណក្ខន្ធជនរងគ្រោះ ដែលបានបាត់បង់ជីវិតកាលពីអំឡុងពេលនោះ។ ម្យ៉ាងដោយសារថ្ងៃនេះត្រូវជាថ្ងៃទី២នៃព្រះរាជពិធីបុណ្យអុំទូក បណ្តែតប្រទីប អកអំបុក និងសំពះព្រះខែ ការរៀបចំពិធីខាងលើ ក៏ដើម្បីបណ្តេញឧបទ្រពចង្រៃ និងសុំសេចក្តីសុខជូនប្រជាពលរដ្ឋ ដែលមកទស្សនាដើរកម្សាន្តក្នុងព្រះរាជពិធីបុណ្យអុំទូកនៅឆ្នាំនេះផងដែរ៕	សាលារាជធានីភ្នំពេញកាលពីព្រឹកថ្ងៃទី២២ ខែវិច្ឆិកា ឆ្នាំ២០១៨ បានរៀបចំពិធីសូត្រមន្ត រាប់បាត បង្សុកូល ដើម្បីឧទ្ទិសកុសលដល់វិញ្ញាក្ខន្ធជនរងគ្រោះ ដែលបានបាត់បង់ជីវិតក្នុងហេតុការណ៍រត់ជាន់គ្នានៅលើស្ពានកោះពេជ្រក្នុងអំឡុងពេលបុណ្យអុំទូកកាលពីឆ្នាំ២០១០។ ហេតុការណ៍រត់ជាន់គ្នានោះ បានបណ្តាលឲ្យមនុស្ស៣៥៣នាក់ស្លាប់ ជាង៧០០នាក់រងរបួស។

Subsets and Splits

No community queries yet

The top public SQL queries from the community will appear here once available.